
Berlin, Germania

Sonjei Verbrugge nici nu-i trecea prin cap că asta avea să fie ultima ei zi pe acest pământ. Îşi croia cu greu drum prin noianul de turişti sezonieri care înţesau trotuarele aglomerate ale bulevardului Unter den Linden. Nu intra în panică, îşi spuse ea. Trebuie să-ţi păstrezi calmul.

Mesajul primit pe computer de la Franz fusese înspăimântător. Fugi, Sonja! Du-te la hotelul Artemisia. Acolo vei fi în siguranţă. Aşteaptă până când te voi căuta…

Mesajul sfârşise brusc. De ce nu terminase fraza? Ce putea să se întâmple? Cu o seară înainte, îl auzise pe soţul ei spunând cuiva la telefon că Prima trebuia oprită cu orice preţ. Cine era Prima?

Doamna Verbrugge se apropia de Strada Brandenburgische, locul unde se afla Artemisia, hotelul rezervat numai femeilor. Am să-l aştept acolo pe Franz, şi el o să-mi explice ce e toată tevatura asta.

Când Sonja Verbrugge ajunse la următorul colţ de stradă, semaforul se schimbase în roşu, iar în timp ce se oprea în curbă, cineva din mulţime se împinse în ea făcând-o să coboare în stradă. Verdammt Touristen!
 O limuzină trasă pe banda a doua înainta brusc spre ea, atingând-o doar cât să o trântească la pământ. Oamenii începură să se adune în jurul femeii.

— A păţit ceva?

— Ist ihr etwas passiert?

— Peut-elle marcher?

În acel moment, o ambulanţă care se afla în trecere pe acolo opri, iar doi asistenţi se grăbiră să-i acorde îngrijiri.

— Vom avea noi grijă de ea.

Sonja Verbrugge se pomeni ridicată şi pusă în ambulanţă. Uşa se închise, şi o clipă mai târziu ambulanţa demara în trombă. Era prinsă în chingi de o targă şi încerca să se ridice.

— N-am nimic, protestă ea. A fost o nimica toată. Nu am…

Unul dintre asistenţi era aplecat deasupra ei.

— E în regulă, Frau Verbrugge. Staţi liniştită. 

Ridică privirea către el, brusc alarmată.

— De unde-mi ştiţi numele?

Simţi înţepătura ascuţită a unui ac subcutanat şi o secundă mai târziu se lăsa pradă întunericului ce-şi deschidea braţele către ea.

Paris, Franţa

Mark Harris era singur pe platoul de observaţie al Turnului Eiffel, indiferent la ploaia torenţială ce şiroia în jurul lui. Din timp în timp, crestătura câte unui fulger împrăştia stropii de ploaie în uimitoare cascade diamantine.

De cealaltă parte a Senei se aflau cunoscutul Palais de Chaillot şi Grădinile Trocadero, dar el nu le lua în seamă. Se gândea la Prima şi la ştirea uimitoare care avea să facă înconjurul lumii

Din cauza vântului, ploaia începuse să se transforme într-un vârtej înnebunitor. Mark Harris îşi protejă încheietura mâinii cu mâneca şi se uită la ceas. Cei care stabiliseră întâlnirea erau în întârziere. Şi de ce insistaseră să se întâlnească acolo, la miezul nopţii? Chiar în timp ce-şi punea această întrebare, auzi deschizându-se uşa de la liftul turnului. Spre el se îndreptau doi bărbaţi, luptându-se cu vântul violent şi ploaia.

Recunoscându-i, Mark Harris avu un sentiment de uşurare.

— Aţi întârziat.

— Din cauza vremii ăsteia nenorocite, Mark. Scuze.

— Ei, bine că aţi ajuns. Întâlnirea de la Washington e programată, nu?

— Despre asta trebuie să vorbim cu tine. De fapt, azi dimineaţă am discutat îndelung cu privire la maniera în care trebuie abordată această situaţie, şi am decis că…

În timp ce vorbeau, al doilea bărbat trecu în spatele lui Harris şi, aproape simultan, se petrecură două lucruri. Fu izbit în cap de un obiect greu şi dur, şi, o secundă mai târziu, simţi cum este ridicat şi aruncat peste parapet în ploaia torenţială, plonjând către trotuarul necruţător, aflat cu treizeci şi opt de etaje mai jos.

Denver, Colorado

Gary Reynolds crescuse în ţinutul stâncos Kelowna din Canada, lângă Vancouver, şi-şi făcuse antrenamentul de pilot acolo. Era prin urmare obişnuit cu zborul deasupra terenului înşelător şi accidentat de munte. Pilota un avion Cessna Citation II, privind mereu cu atenţie la vârfurile înzăpezite care-l înconjurau.

Cabina avionului era proiectată pentru două persoane, dar în acea zi nu era niciun copilot. Nu şi în această călătorie, se gândi Reynolds cu amărăciune.

Înregistrase un plan fals de zbor la aeroportul Kennedy. Nimeni nu s-ar fi gândit să-l caute în Denver. Avea să petreacă noaptea acasă la sora lui, iar dimineaţă va pleca spre est pentru a-i întâlni pe ceilalţi. Toate pregătirile pentru eliminarea Primei erau finalizate şi…

Gândurile îi fură întrerupte de o voce prin radio:

— Citation Unu Unu Unu Lima Foxtrot, aici Turnul de Control al Aeroportului Internaţional din Denver. Răspundeţi, vă rog.

Gary Reynolds apăsă butonul radioului.

— Aici Citation Unu Unu Unu Lima Foxtrot. Cer permisiunea de aterizare.

— Unu-Lima Foxtrot, comunicaţi-vă poziţia.

— Unu-Lima Foxtrot. Mă aflu la cincisprezece mile distanţă nord-est de Aeroportul Internaţional Denver. Altitudine, cinci mii de metri.

Văzu Piscul lui Pike ivindu-se în partea dreaptă. Cerul era de un albastru strălucitor, iar vremea era bună. Semn bun.

Urmă un moment de linişte, iar apoi vocea din turn se făcu auzită din nou:

— Unu-Lima Foxtrot, aveţi permisiunea de aterizare pe pista doi-şase. Repet, doi-şase.

— Unu-Lima Foxtrot: înţeles!

Fără niciun avertisment, Gary Reynolds simţi cum avionul se ridică brusc. Surprins, privi afară prin fereastra strâmtă a cabinei. Se stârnise un vânt puternic şi, în câteva secunde, aparatul Cessna fu prins într-o furtună violentă care începu să răsucească avionul. Trase manşa înapoi, încercând să câştige altitudine. Era inutil. Era prins într-un vârtej furios, iar avionul îi scăpase complet de sub control. Apăsă cu putere butonul aparatului radio.

— Aici Unu Lima Foxtrot. Am o urgenţă.

— Unu Lima Foxtrot, care este natura urgenţei cu care te confrunţi?

Gary Reynolds urla în microfon:

— Sunt prins într-un vârtej! Turbulenţă extremă! Sunt în mijlocul unui nenorocit de uragan!

— Unu Lima Foxtrot, te afli la doar patru minute şi jumătate de Aeroportul Internaţional Denver, iar pe monitoarele noastre nu apare niciun semn de turbulenţă în aer.

— Nu-mi pasă ce e pe monitoarele voastre! Vă spun… brusc, tonul vocii se ascuţi: SOS! SOS…

Cei din turnul de control priveau şocaţi dispariţia punctului luminos de pe ecranul radarului.

Manhattan, New York 

În zori, într-o zonă de sub Podul Manhattan de peste East River, nu departe de docul numărul şaptesprezece, vreo şase ofiţeri de poliţie în uniforme şi detectivi în civil erau adunaţi în jurul unui cadavru complet îmbrăcat, care zăcea pe marginea râului. Corpul fusese aruncat neglijent, iar capul i se bălăngănea în mod sinistru înainte şi înapoi în apă, o dată cu oscilaţiile fluxului.

Bărbatul care conducea operaţiunea, detectivul Earl Greenburg, de la Secţia Omucideri Sud, terminase procedurile oficiale obligatorii. Nimeni nu fusese lăsat să se apropie de cadavru până când nu se făcuseră fotografii, iar el însuşi luase notiţe cu privire la scena crimei, în timp ce ofiţerii căutau orice dovadă care s-ar fi putut afla prin apropiere. Mâinile victimei fuseseră înfăşurate în pungi curate de plastic.

Carl Ward, medicul legist, îşi termină inspecţia, apoi se ridică şi îşi scutură pământul de pe pantaloni. Îi privea pe cei doi detectivi care conduceau operaţiunea. Detectivul Earl Greenburg era un profesionist, părea un bărbat capabil şi avea un trecut impresionant. Detectivul Robert Praegitzer avea părul grizonat şi aerul blazat al celui care mai văzuse de multe ori lucruri din astea.

Ward se întoarse către Greenburg:

— E al tău, Earl.

— Ce avem aici?

— Cauza evidentă a morţii este beregata tăiată, chiar peste artera carotidă. Are rotulele sparte şi se pare că are şi vreo câteva coaste rupte. Cineva l-a aranjat destul de bine.

— Dar ora decesului?

Ward privi în jos, către apa care clipocea lângă capul victimei.

— Greu de spus. Bănuiesc că l-au aruncat aici cândva după miezul nopţii. O să-ţi fac un raport complet după ce ajungem cu el la morgă.

Greenburg îşi îndreptă atenţia asupra cadavrului. Sacou gri, pantaloni albastru închis, cravată albastru deschis, un ceas scump pe încheietura mâinii stângi. Greenburg îngenunche şi începu să caute prin buzunarele sacoului victimei. Dădu cu mâna de un bilet, pe care îl trase afară, ţinându-l de o margine. Citi: „Washington. Luni, 10.a.m. Prima”. Se uită un minut la el, buimăcit.

Greenburg căută şi în celălalt buzunar şi găsi alt bilet.

— E în italiană. Aruncă o privire înjur. Gianelli! 

Unul dintre ofiţerii în uniformă alergă către el.

— Da, domnule? 

Greenburg îi dădu biletul.

— Poţi să citeşti asta? 

Gianelli citi rar, cu voce tare:

— Ultima şansă. Aşteaptă-mă la docul şaptesprezece cu restul drogurilor sau o să înoţi cu peştii. 

Îi dădu biletul înapoi.

Robert Praegitzer păru surprins:

— O lovitură a Mafiei? De ce l-ar fi lăsat aici, afară, la vedere?

— Bună întrebare. (Greenburg inspectă şi restul buzunarelor victimei. Scoase un portmoneu şi îl deschise. Era doldora de bani. E limpede ca lumina zilei că nu banii lui îi interesau. Scoase un card din portmoneu.) Numele victimei e Richard Stevens.

Praegitzer pufni:

— Richard Stevens… N-am citit ceva despre el în ziare de curând?

— Despre soţia lui, spuse Greenburg, Diane Stevens. E martor la tribunal, în procesul pentru crimă al lui Tony Altieri.

— Aşa e, spuse Praegitzer. Depune mărturie împotriva naşului naşilor.

Şi se întoarseră amândoi, pentru a privi cadavrul lui Richard Stevens.

În centrul Manhattan-ului, în sala de judecată numărul treizeci şi şapte a Curţii Supreme de Justiţie de pe Strada Centrală, la numărul 180, procesul lui Anthony (Tony) Altieri era în plină desfăşurare. Sala de judecată largă şi impozantă era plină până la refuz cu reprezentanţi ai presei şi publicului.

La masa acuzaţilor se afla Anthony Altieri, tolănit într-un scaun cu rotile, arătând ca o broască grasă şi palidă încolăcită în jurul propriului trup. Numai ochii îi erau vii şi, de fiecare dată când o privea pe Diane Stevens, aşezată pe scaunul martorilor, aceasta putea simţi la propriu pulsul urii lui.

Lângă Altieri stătea Jake Rubenstein, apărătorul său. Rubenstein era vestit prin două lucruri: clientela sa de lux, formată mai ales din mafioţi şi faptul că aproape toţi clienţii lui erau achitaţi.

Rubenstein era un bărbat micuţ, vioi, cu o minte ascuţită şi o imaginaţie sclipitoare. Nu apărea niciodată la fel, în sala de judecată. Loviturile de teatru în sala de judecată erau armele lui şi era foarte priceput la asta. Era strălucit în evaluarea adversarilor săi, cu un instinct de fiară în a le găsi slăbiciunile. Câteodată, Rubenstein îşi imagina că e un leu care se apropie încet de prada lui, gata de a sări… sau un păianjen viclean, ţesând o pânză care, în final, să-i prindă în cursă şi să-i lase fără apărare. Alteori, era un pescar răbdător, care arunca uşurel un fir în apă şi îl mişca îndelung înainte şi înapoi, până când martorul credul muşca momeala.

Avocatul studia cu atenţie martora. Diane Stevens era un pic trecută de treizeci de ani şi avea o aură de eleganţă, trăsături patriciene şi păr moale, blond. Ochi verzi. Figură încântătoare. O înfăţişare de fată din vecini. Purta un taior negru, făcut la comandă. Jake Rubenstein ştia că ea făcuse o impresie favorabilă juriului cu o zi înainte. Trebuia să fie atent cum se purta cu ea. Pescar, decise el.

Rubenstein se apropie fără grabă de boxa martorilor, iar când vorbi, vocea lui era blândă:

— Doamnă Stevens, ieri aţi depus mărturie că în ziua aflată în discuţie, 14 octombrie, conduceaţi maşina înspre sud, pe lângă parcul Henry Hudson, moment când aţi avut o pană de cauciuc şi aţi oprit lângă autostradă, la ieşirea către Strada 158, pe un drum auxiliar către Parcul Fort Washington?

— Da. 

Vocea ei era blândă şi calculată.

— Ce v-a făcut să opriţi chiar în acel loc?

— Ştiam că trebuia să ies de pe artera principală datorită penei de cauciuc şi printre copaci vedeam acoperişul unei cabane. M-am gândit că poate acolo era cineva care putea să mă ajute. Nu aveam roată de rezervă.

— Sunteţi membră într-un club auto? 

— Da.

— Şi aveţi telefon în maşină? 

— Da.

— Atunci de ce nu aţi sunat la clubul auto?

— M-am gândit că ar fi durat prea mult.

— Desigur, spuse Rubenstein plin de înţelegere. Şi cabana era chiar acolo.

— Da.

— Aşa că v-aţi dus la cabană, pentru a cere ajutor.

— Exact.

— Era încă lumină afară?

— Da, era cinci după-amiază.

— Aşadar, puteaţi vedea clar? 

— Da.

— Ce aţi văzut, doamnă Stevens?

— L-am văzut pe Anthony Altieri…

— Oh… Îl cunoşteaţi dinainte? 

— Nu.

— Ce v-a făcut să fiţi sigură că era Anthony Altieri?

— Îi văzusem fotografia în ziare şi…

— Aşadar, văzuserăţi fotografii care semănau cu acuzatul? 

— Păi…

— Ce aţi văzut în cabană?

Diane Stevens respiră adânc, înfiorată. Vorbi rar, ca şi cum ar fi revăzut scena în minte.

— În cameră se aflau patru bărbaţi. Unul dintre ei era legat de un scaun. Domnul Altieri părea să-l interogheze, iar ceilalţi doi îl flancau. Vocea îi tremură. Domnul Altieri a scos un pistol, a strigat ceva şi… şi l-a împuşcat pe bărbat în ceafă.

Jake Rubenstein aruncă o privire de-a lungul băncii juriului. Erau cu toţii absorbiţi de mărturia ei.

— Ce aţi făcut atunci, doamnă Stevens?

— Am fugit înapoi la maşină şi am sunat la 911 de pe telefonul mobil.

— Şi apoi?

— Am plecat cu maşina.

— Aşa, cu cauciucul spart? 

— Da.

Era timpul să agite un pic momeala prin apă.

— De ce nu aţi aşteptat poliţia?

Diane aruncă o privire către masa acuzaţilor. Altieri o privea cu o rea-voinţă nedisimulată. Privi în altă parte:

— Nu am putut rămâne acolo pentru că mă… mă temeam ca nu cumva bărbaţii aceia să iasă din cabană şi să mă vadă.

— Asta e foarte uşor de înţeles. (Vocea lui Rubenstein se înăspri.) Ceea ce nu e de înţeles, e faptul că atunci când poliţia a răspuns apelului dumneavoastră de urgenţă şi au intrat în cabană, nu numai că nu era nimeni acolo, doamnă Stevens, dar nu au găsit nicio urmă că acolo fusese cineva, ca să nu mai vorbim de vreun cadavru.

— Nu ştiu ce să spun. Eu…

— Sunteţi artistă, nu? 

Întrebarea o luă prin surprindere.

— Da…

— Aveţi succes?

— Cred că da, dar ce legătură… 

Era timpul să tragă cârligul.

— Un pic de publicitate în plus nu strică niciodată, nu-i aşa? Întreaga ţară vă vede la ştirile de seară şi pe primele pagini ale…

Diane îl privi furioasă:

— Nu am făcut asta pentru publicitate. Pentru nimic în lume nu aş trimite un om nevinovat în…

— Cuvântul cheie este nevinovat, doamnă Stevens. Iar eu voi dovedi dincolo de orice îndoială că domnul Altieri este nevinovat. Vă mulţumesc. Am terminat cu dumneavoastră.

Diane Stevens ignoră dublul înţeles. Când coborî pentru a se întoarce la locul ei, fierbea.

— Pot să plec? îi şopti procurorului.

— Da, voi trimite pe cineva să vă însoţească.

— Nu e nevoie. Vă mulţumesc.

Se îndreptă către uşă şi apoi către garaj, iar cuvintele avocatului îi răsunau în urechi.

Sunteţi artistă, nu?… Un pic de publicitate în plus nu strică niciodată, nu? Era degradant. Totuşi, în mare, era mulţumită de felul în care decursese mărturia ei. Spusese juriului exact ceea ce văzuse şi nu aveau niciun motiv să se îndoiască de ea. Anthony Altieri urma să fie condamnat şi trimis la închisoare pentru tot restul vieţii şi totuşi, Diane nu se putea abţine să nu se gândească, înfiorându-se, la privirile veninoase pe care acesta i le aruncase.

Îi dădu biletul funcţionarului din parcare şi acesta plecă să-i aducă maşina.

Două minute mai târziu, Diane conducea spre nord, în drum spre casă.

La colţ era un semn de oprire. În timp ce Diane frâna pentru a opri, un tânăr bine îmbrăcat care stătea în intersecţie se apropie de maşina ei.

— Mă scuzaţi. M-am rătăcit. Aţi putea să…? 

Diane coborî fereastra.

— Aţi putea să-mi spuneţi cum să ajung la tunelul Holland? 

Vorbea cu accent italian.

— Da. E foarte simplu. Mergeţi înainte până la prima…

Bărbatul ridică braţul şi în mână avea o armă cu amortizor.

— Ieşiţi din maşină, doamnă. Imediat! 

Diane păli.

— Bine. Te rog, nu…

Bărbatul făcu un pas înapoi ca să-i facă loc să deschidă uşa, dar Diane îşi propti piciorul în acceleraţie, făcând maşina să o ia la goană. Auzi geamul din spate sfărâmându-se când un glonţ trecu prin el şi apoi pocnitura unui alt glonţ care lovise partea din spate a maşinii. Inima îi bătea aşa de tare, că îi era greu şi să respire.

Diane Stevens citise despre furturile de maşini, dar pentru ea fuseseră întotdeauna lucruri îndepărtate, ceva ce li se întâmpla altor oameni. Şi bărbatul acesta încercase să o ucidă. Hoţii de maşini făceau asta? Diane întinse mâna după telefonul celular şi sună la 911. Dură aproape două minute până răspunse un operator:

— 911. Ce urgenţă aveţi?

Chiar în timp ce explica ce i se întâmplase, Diane ştia că nu era nicio speranţă. Bărbatul probabil că a dispărut de mult.

— Voi trimite un ofiţer acolo. Îmi puteţi spune numele, adresa şi numărul dumneavoastră de telefon?

Diane i le spuse. Inutil, gândea ea. Aruncă o privire în spate, către geamul spart, şi se înfioră. Îşi dorea cu disperare să-l sune pe Richard la birou şi să-i povestească ce se întâmplase, dar ştia că lucra la un proiect urgent. Dacă l-ar fi sunat şi i-ar fi spus ceea ce i se întâmplase, s-ar fi supărat şi ar fi alergat pentru a fi alături de ea, dar nu voia ca el să rateze termenul limită. Avea să-i spună ce se întâmplase când va ajunge acasă.

Şi, brusc, prin minte îi trecu un gând care-i îngheţă sângele în vene. Bărbatul o aşteptase pe ea, sau era doar o coincidenţă? Îşi aminti de conversaţia purtată cu Richard la începutul procesului:

— Nu cred că ar trebui să depui mărturie, Diane. Ar putea fi periculos.

— Nu te teme, dragă. Altieri va fi condamnat. Îl vor închide pentru totdeauna.

— Dar are prieteni şi…

— Richard, dacă nu aş face asta, nu m-aş mai putea suporta.

Ceea ce tocmai se întâmplase trebuie să fi fost o coincidenţă, hotărî Diane. Nu se poate ca Altieri să fie destul de nebun, încât să-mi facă ceva, mai ales acum, în timpul procesului.

Diane ieşi de pe autostradă şi conduse spre vest, până ajunse la clădirea în care se afla apartamentul ei, pe Strada 75 Est. Înainte de a trage maşina în garajul subteran, aruncă o ultimă privire grijulie în oglinda retrovizoare. Totul părea normal.

Apartamentul era un duplex spaţios, situat la parter, cu un living mare, ferestre din podea până în tavan şi un şemineu mare, din marmură. Erau canapele înflorate cu spătar înalt, fotolii, o bibliotecă încastrată în perete şi un ecran uriaş de televizor. Pereţii erau acoperiţi cu tablouri în toate culorile curcubeului: un Childe Hassam, un Jules Pascin, un Thomas Birch, un George Hitchcock şi, într-o zonă specială, un grupaj din picturile Dianei.

La etaj se aflau un dormitor principal şi o baie, un al doilea dormitor, de oaspeţi, şi un atelier însorit în care lucra Diane. Pe pereţi erau atârnate câteva dintre picturile ei. Pe un şevalet, în mijlocul camerei, se afla un portret doar pe jumătate terminat.

Primul lucru pe care îl făcu Diane când ajunse acasă fu să dea fuga în atelier. Dădu jos de pe şevalet portretul pe jumătate terminat şi îl înlocui cu o pânză nouă. Începu să schiţeze faţa bărbatului care încercase să o ucidă, însă mâinile îi tremurau atât de tare, că trebui să se oprească.

— Asta e partea pe care o urăsc cel mai mult în munca mea, se plângea detectivul Earl Greenburg, în timp ce conducea către apartamentul Dianei Stevens.

— E mai bine să le spunem noi, decât să afle de la ştirile de seară, spuse Robert Praegitzer. (Îl privi pe Greenburg.) Îi spui tu?

Earl Greenburg încuviinţă din cap, nefericit. Îşi amintea povestea detectivului care se dusese s-o informeze pe o doamnă Adams, soţia unui ofiţer de patrulă, că soţul ei fusese ucis.

— E foarte sensibilă, îl avertizase şeful pe detectiv. Va trebui să ai grijă cum îi spui.

— Nu-ţi face griji. Mă descurc.

Detectivul bătuse la uşa casei lui Adams, iar când soţia acestuia i-a deschis, detectivul întrebase:

— Sunteţi văduva lui Adams?

Ţârâitul soneriei de la uşa din faţă o sperie pe Diane. Nu aştepta pe nimeni. Merse la interfon.

— Cine e?

— Sunt detectivul Earl Greenburg. Aş vrea să vorbesc cu dumneavoastră, doamnă Stevens. 

Este vorba de hoţul de maşini, îşi spuse. Au venit repede.

Apăsă pe butonul de acces şi Greenburg intră pe hol şi ajunse până la uşa ei.

— Bună seara.

— Doamna Stevens?

— Da. Vă mulţumesc că aţi venit aşa de repede. Am început să fac o schiţă a bărbatului, dar… Respiră adânc. Era tuciuriu, cu ochi căprui adânciţi în orbite şi o mică aluniţă pe obraz. Avea un amortizor ataşat la armă şi…

Greenburg o privea încurcat.

— Îmi pare rău. Nu înţeleg ce…

— Hoţul de maşini. Am sunat la 911 şi… (Prinse expresia de pe chipul detectivului.) Nu e vorba despre hoţul de maşini, nu-i aşa?

— Nu, doamnă, nu e. Greenburg tăcu un moment. Pot să intru?

— Vă rog.

Greenburg intră în apartament. Ea îl privea, tremurând.

— Ce e? S-a întâmplat ceva? 

Cuvintele păreau că nu vor să iasă.

— Da. Îmi pare rău. Mă… mă tem că vă aduc veşti proaste. E vorba despre soţul dumneavoastră.

— Ce s-a întâmplat? 

Vocea îi tremura.

— A avut un accident.

— Ce fel de accident? 

Pe Diane o trecu un fior. Greenburg respiră adânc.

— A fost ucis, noaptea trecută, doamnă Stevens. I-am găsit corpul sub un pod de pe East River, în această dimineaţă.

Diane îl fixă îndelung, apoi clătină din cap.

— Nu aţi nimerit persoana potrivită, domnule locotenent. Soţul meu este la lucru, în laboratorul său.

Avea să fie mai dificil decât anticipase el.

— Doamnă Stevens, soţul dumneavoastră s-a întors acasă noaptea trecută?

— Nu, dar Richard lucrează adesea toată noaptea. E om de ştiinţă. 

Devenea din ce în ce mai agitată.

— Doamnă Stevens, ştiţi că soţul dumneavoastră avea legături cu Mafia?

Diane albi:

— Cu Mafia? Sunteţi nebun?

— Am descoperit… 

Diane începu să gâfâie.

— Aş vrea să văd actele dumneavoastră.

— Sigur. (Detectivul Greenburg scoase legitimaţia şi i-o arătă.)

Diane se uită la ea, i-o înapoie şi îl pocni cu putere peste faţă.

— Municipalitatea vă plăteşte pentru a merge să speriaţi cetăţenii cinstiţi? Soţul meu nu e mort! E la lucru! strigă ea.

Greenburg văzu în ochii ei şocul şi negarea.

— Doamnă Stevens, aţi vrea să trimit pe cineva să aibă grijă de dumneavoastră şi…

— De dumneavoastră trebuie să aibă cineva grijă. Şi acum, ieşiţi afară de aici.

— Doamnă Stevens…

— Acum!

Greenburg scoase o carte de vizită şi o puse pe masă.

— În caz că vreţi să vorbiţi cu mine, acesta este numărul meu.

În timp ce mergea către uşă, Greenburg se gândea, Ce să zic, m-am descurcat extraordinar. La fel de bine aş fi putut să zic „Dumneavoastră sunteţi văduva Stevens?”

După ce detectivul Earl Greenburg plecă, Diane Stevens încuie uşa şi suspină. Idiotul! Să nimerească apartamentul greşit şi să încerce să mă sperie. Ar trebui să-l reclam. Îşi privi ceasul. Richard se va întoarce acasă în curând. Ar trebui să mă apuc să pregătesc cina. Voia să facă paella, felul lui preferat. Se duse în bucătărie şi se apucă de preparat.

Datorită domeniului de maximă securitate în care lucra Richard, Diane nu-l deranja niciodată la laborator, iar dacă n-o suna ştia că e un semn că întârzie. La ora opt, paella era gata. O gustă şi zâmbi satisfăcută. Era gătită exact aşa cum îi plăcea lui Richard. La ora zece, când el încă nu sosise, Diane o puse în frigider şi lipi un bileţel pe uşa acestuia: Dragul meu, cina e-n frigider. Vino şi trezeşte-mă. Lui Richard avea să-i fie foame când ajungea acasă.

Dintr-o dată, Diane se simţi sfârşită. Se dezbrăcă, îşi puse o cămaşă de noapte, se spălă pe dinţi şi se băgă în pat. În câteva minute, adormi buştean.

La trei dimineaţa, se trezi ţipând.

Diane nu s-a oprit din tremurat până în zori. Răceala îi pătrundea până la oase. Richard era mort. Nu avea să-l mai vadă niciodată, nu avea să-i mai audă niciodată vocea, nu avea să-i mai simtă niciodată îmbrăţişarea. Şi e vina mea. Nu ar fi trebuit să intru niciodată în acea sală de judecată. Oh, Richard, iartă-mă… te rog, iartă-mă… nu cred că pot continua să trăiesc fără tine. Tu erai viaţa mea, motivul meu de a trăi, iar acum nu mai am nimic.

Îşi dorea să se micşoreze, să se transforme într-o mică minge.

Îşi dorea să dispară.

Îşi dorea să moară.

Stătea acolo, întinsă, răvăşită de durere, gândindu-se la trecut, la felul în care Richard îi schimbase viaţa…

Diane West crescuse în Sands Point, New York, o zonă bogată şi liniştită. Tatăl ei era chirurg, iar mama ei artistă. Diane începuse să deseneze încă de la trei ani. Fusese la internatul Sf. Paul şi, pe când era în primul an de liceu, avusese o scurtă relaţie cu carismaticul ei profesor de matematică. El îi spunea că voia să se căsătorească cu ea şi că ea era pentru el singura femeie din lume. Când a aflat că avea soţie şi trei copii, Diane a decis că era ceva în neregulă fie cu matematica lui, fie cu memoria, şi se mutase la Liceul Wellesley.

Era obsedată de artă, îşi petrecea orice moment liber pictând. Când a absolvit, Diane începuse să vândă picturi şi dobândise o reputaţie de artist promiţător.

În acea toamnă, o galerie foarte importantă de pe Fifth Avenue îi oferi Dianei propria expoziţie, care se dovedi un succes enorm. Proprietarul galeriei, Paul Deacon, era un afro-american bogat şi erudit care ajutase la dezvoltarea carierei Dianei.

În seara inaugurării, salonul era ticsit. Deacon o întâmpină pe Diane, cu un zâmbet mare pe faţă.

— Felicitări! Deja am vândut majoritatea picturilor! Vreau să deschid o altă expoziţie în câteva luni, imediat ce eşti pregătită.

Diane era încântată.

— Minunat, Paul.

— O meriţi. 

O bătu pe umăr şi plecă în grabă.

Diane semna un autograf, când un bărbat veni în spatele ei şi spuse:

— Îmi plac curbele tale.

Diane împietri. Furioasă, se răsuci pe călcâie şi deschise gura pentru a-i da o replică tăioasă, când el continuă:

— Au delicateţea unui Rossetti sau a unui Manet. 

Studia una dintre picturile ei, de pe perete.

— Oh, se abţinu Diane, exact la timp. (Îl privi mai cu atenţie. Părea să aibă în jur de treizeci şi cinci de ani. Avea cam un metru optzeci, o constituţie atletică, părul blond şi ochii albaştri, strălucitori. Purta un costum maro deschis, cămaşă albă şi cravată maro.)

— Eu… vă mulţumesc.

— Când aţi început să pictaţi?

— Când eram copil. Mama a fost pictoriţă.

— Mama a fost bucătăreasă, zâmbi el, dar eu nu ştiu să gătesc. Ştiu cum te cheamă. Numele meu e Richard Stevens.

În acel moment, Paul Deacon se apropie cu trei pachete.

— Iată picturile dumneavoastră, domnule Stevens. Bucuraţi-vă de ele. 

I le dădu şi se îndepărtă.

— Ai cumpărat trei din picturile mele? îl privi Diane, surprinsă.

— Mai am două în apartamentul meu.

— Sunt… sunt flatată.

— Apreciez talentul.

— Mulţumesc. 

El ezită:

— Ei bine, probabil eşti ocupată, aşa că o să plec…

— Nu, nu sunt, se auzi Diane spunând.

— Bine, zâmbi el, apoi ezită. Ai putea să-mi faci o mare favoare, domnişoară West.

Diane se uită la mâna lui stângă. Nu purta verighetă. 

— Da?

— Se întâmplă să am două bilete la premiera unei repuneri în scenă a piesei Blithe Spirit, de Noël Coward, mâine seară, şi nu am cu cine să merg. Dacă eşti liberă…?

Diane îl studie un moment. Părea drăguţ şi era foarte atrăgător dar, la urma urmelor, era un străin. Prea periculos. Mult prea periculos. Şi se auzi spunând:

— Mi-ar face plăcere.

Seara următoare s-a dovedit a fi încântătoare. Richard Stevens era o companie amuzantă şi s-au înţeles de la început. Aveau interese comune în artă, muzică şi multe alte lucruri. Ea se simţea atrasă de el, dar nu era sigură că şi el simţea la fel.

La sfârşitul serii, Richard întrebă:

— Eşti liberă mâine seară?

— Da, răspunse Diane, fără nicio ezitare.

În seara următoare, luau cina într-un restaurant liniştit din Soho.

— Povesteşte-mi despre tine, Richard.

— Nu sunt multe de spus. M-am născut la Chicago. Tatăl meu era arhitect şi proiecta clădiri prin toată lumea, iar eu şi mama călătoream cu el. Am frecventat vreo zece şcoli din diferite ţări şi am învăţat să vorbesc câteva limbi străine — pentru autoapărare.

— Ce lucrezi?

— Lucrez la KIG — Kingsley International Group. E o corporaţie foarte mare.

— Sună incitant.

— E fascinant. Ne ocupăm cu cercetarea în domeniul tehnologiei de ultimă oră. Dacă am avea un motto, ar suna cam aşa: „Dacă nu avem acum un răspuns, aşteptaţi până mâine.”

După cină, Richard a condus-o pe Diane acasă. La uşă, îi luă mâna şi spuse:

— A fost o seară minunată. Mulţumesc. 

Şi a plecat.

Diane a rămas acolo, privindu-l cum pleacă. Mă bucur că e un domn şi nu un lup. Chiar mă bucur. La naiba!

După aceea, s-au întâlnit în fiecare seară şi, de fiecare dată când îl vedea, simţea că o învăluie aceeaşi căldură plăcută.

Într-o vineri seară, Richard îi spuse:

— În fiecare sâmbătă, antrenez o echipă din Campionatul de Juniori. Ţi-ar plăcea să vii şi să priveşti?

— Mi-ar plăcea foarte mult, domnule antrenor, încuviinţă Diane.

În dimineaţa următoare, Diane îl urmărea pe Richard lucrând cu micii jucători zeloşi. Era blând, atent şi răbdător, ţipând de bucurie când Tim Holm, un puşti de zece ani, prindea câte o minge; era evident că puştii îl adorau.

Mă îndrăgostesc, mă îndrăgostesc, gândea Diane.

Câteva zile mai târziu, Diane lua un prânz uşor cu câteva prietene şi, ieşind din restaurant, au trecut pe lângă un salon unde o ţigancă ghicea viitorul.

— Hai să ne ghicim norocul, spuse Diane, dintr-o dată.

— Nu pot, Diane. Trebuie să mă întorc la lucru.

— Şi eu.

— Eu trebuie să-l iau pe Johnny.

— Ce-ar fi să te duci tu, şi ne spui şi nouă ce ţi-a zis.

— Bine. O să mă duc.

Cinci minute mai târziu, Diane se pomeni stând singură cu o baborniţă cu faţa suptă, cu gura plină de dinţi de aur şi un şal murdar pe cap.

E o prostie, gândea Diane. De ce fac asta? Dar ştia de ce o făcea. Voia să întrebe dacă ea şi Richard aveau un viitor împreună. Doar ca să mă distrez, îşi spuse.

Diane o privi pe bătrână ridicând un pachet de cărţi de tarot şi începând să le amestece, fără să-şi ridice privirea.

— Aş vrea să ştiu dacă…

— Ssst. 

Femeia întoarse o carte pe faţă. Era figura clovnului, îmbrăcat ţipător şi cu un săculeţ pe umăr. Femeia îl studie un moment.

— Ai multe secrete de aflat. Întoarse o altă carte. Asta e Luna. Ai dorinţe de care nu eşti sigură.

Diane ezită şi încuviinţă din cap.

— E vorba de un bărbat? 

— Da.

Bătrâna întoarse următoarea carte.

— Asta este cartea amantului.

— Ăsta e un semn bun? zâmbi Diane.

— Vom vedea. Ne vor spune următoarele trei cărţi. Spânzuratul. (Pufni, ezită, şi întoarse următoarea carte.) Diavolul, murmură.

— Asta e rău? întrebă Diane amuzată. 

Ghicitoarea nu răspunse.

Diane o urmărea pe bătrână întorcând următoarea carte. Vocea ei era sinistru de goală.

— Cartea morţii. 

Diane se ridică.

— Nu cred nimic din toate astea, spuse furioasă. 

Femeia privi în sus şi spuse, cu o voce seacă:

— Nu contează ce crezi tu. Moartea te înconjoară din toate părţile.

Berlin, Germania

Comandantul de poliţie Otto Schiffer, doi ofiţeri în uniformă şi superintendentul clădirii de apartamente, domnul Karl Goetz, se holbau la corpul gol care zăcea flasc pe fundul căzii, pline. De jur împrejurul gâtului femeii se vedea, vag, o vânătaie.

Comandantul poliţiei puse un deget sub robinetul din care picura apa.

— Rece.

Mirosi sticla goală de băutură de pe marginea căzii şi se întoarse către superintendent.

— Numele ei?

— Sonja Verbrugge. Soţul ei este Franz Verbrugge, om de ştiinţă sau ceva de genul ăsta.

— Locuia aici cu soţul ei?

— De şapte ani. Erau nişte chiriaşi minunaţi. Îşi plăteau întotdeauna chiria la timp, nu au creat niciodată niciun fel de probleme. Toată lumea îi iu… îşi dădu seama ce era pe cale să spună şi se opri.

— Doamna Verbrugge avea o slujbă?

— Da, la Internet café-ul Cyberlin, unde oamenii plătesc şi folosesc computerul pentru…

— Cum de-aţi descoperit cadavrul?

— A fost din cauza robinetului de apă rece de la cadă. Am încercat să-l repar de câteva ori, dar niciodată nu se închidea complet.

— Şi?

— Şi în dimineaţa asta chiriaşul de dedesubt s-a plâns că îi picura apă din tavan. Am urcat aici, am bătut la uşă şi, pentru că nu a răspuns nimeni, am deschis cu cheia mea de rezervă. Am venit în baie şi am descoperit… 

Vocea i se pierdu.

În baie intră un detectiv.

— În dulap nu sunt sticle de lichior, doar de vin.

— Bine, spuse comandantul arătând spre sticla de lichior de pe cadă.

— Luaţi amprentele de pe aia. 

— Da, domnule.

Comandantul se întoarse spre Karl Goetz.

— Ştiţi unde e domnul Verbrugge?

— Nu. Îl văd întotdeauna dimineaţa, când pleacă la lucru, dar… făcu un gest de lehamite.

— Nu l-aţi văzut în dimineaţa asta? 

— Nu.

— Ştiţi cumva dacă domnul Verbrugge plănuia să plece în vreo călătorie?

— Nu, domnule. Nu ştiu.

— Vorbeşte cu ceilalţi chiriaşi, se întoarse comandantul către detectiv. Află dacă în ultima vreme doamna Verbrugge părea deprimată, dacă se certa cu soţul ei sau dacă era o băutoare înrăită. Ia toate informaţiile pe care le poţi obţine. Îl privi pe Karl Goetz. Îl vom verifica pe soţul dânsei. Dacă vă amintiţi ceva ce ne-ar putea ajuta…

Karl Goetz spuse, ezitând:

— Nu ştiu dacă asta vă ajută cu ceva, dar unul dintre vecini mi-a spus că azi noapte era parcată o ambulanţă în faţa clădirii şi a întrebat dacă era cineva bolnav. Când am ajuns eu afară să văd ce se întâmplă, ambulanţa dispăruse. Asta vă ajută?

— Problema va fi cercetată, spuse comandantul.

— Dar… dar ea… corpul ei? întrebă Karl Goetz, cuprins de nervozitate.

— Legistul e pe drum. Goliţi cada şi aruncaţi un prosop peste ea.

Mă tem că vă aduc veşti proaste… ucis noaptea trecută… i-am găsit trupul sub un pod…

Pentru Diane Stevens, timpul se oprise. Bântuia fără nicio noimă prin apartamentul mare, plin de amintiri, şi se gândea: A dispărut confortul din el… a dispărut căldura din el… fără Richard, e doar o adunătură de cărămizi reci. Nu va mai reveni niciodată la viaţă.

Diane se trânti pe canapea şi închise ochii. Richard, iubitule, în ziua în care ne-am căsătorit m-ai întrebat ce mi-aş dori drept dar de nuntă. Ţi-am spus că nu vreau nimic. Dar acum vreau. Întoarce-te la mine. Nu are importanţă că nu pot să te văd. Ţine-mă în braţe, atât. Voi şti că eşti aici. Am nevoie să-ţi mai simt încă o dată atingerea. Vreau să te simt strângându-mi sânul… Vreau să-mi imaginez că aud vocea ta spunându-mi că fac cea mai bună paella din lume… Vreau să-ţi aud vocea spunându-mi să nu mai trag păturile de pe tine… Vreau să te aud spunându-mi că mă iubeşti. Încercă să oprească şuvoiul de lacrimi care o podideau, dar fu imposibil.

Din momentul în care Diane realizase că Richard era mort, îşi petrecuse următoarele câteva zile încuiată în apartamentul lor întunecat, refuzând să răspundă la telefon sau la uşă. Se ascundea, ca un animal rănit. Voia să fie singură cu suferinţa ei. Richard, de atâtea ori am vrut să-ţi spun „Te iubesc”, ca să te aud răspunzându-mi „Şi eu te iubesc”. Dar n-am vrut să par neajutorată. Am fost o proastă. Acum, sunt neajutorată.

În cele din urmă, când ţârâitul repetat al telefonului şi bătăile neîncetate la uşă nu mai conteneau, Diane deschise uşa.

În prag se afla Carolyn Ter, una dintre prietenele apropiate ale Dianei.

— Arăţi ca dracu’, spuse ea, privind-o pe Diane. (Vocea i se înmuie.) Toată lumea a încercat să dea de tine, dragă. Am fost cu toţii foarte îngrijoraţi.

— Îmi pare rău, Carolyn, dar pur şi simplu nu pot…

— Ştiu, spuse Carolyn, luând-o în braţe. Dar, o mulţime de prieteni vor să te vadă.

Diane clătină din cap.

— Nu. E imposibil…

— Diane, viaţa lui Richard a luat sfârşit, dar a ta nu. Nu-i îndepărta pe cei care te iubesc. O să încep să dau telefoane.

Prietenii Dianei şi ai lui Richard începură să dea telefoane şi să vină pe la ea, iar Diane se pomeni ascultând nesfârşita litanie a vorbelor de încurajare:

— Gândeşte pozitiv, Diane. Richard e acum liniştit…

— L-a luat Dumnezeu la el, dragă…

— Ştiu că Richard e în Rai şi te priveşte de acolo…

— S-a dus într-un loc mai bun…

— Acum s-a alăturat îngerilor…

Dianei îi venea să urle.

Şirul vizitatorilor părea nesfârşit. Paul Deacon, proprietarul galeriei de artă în care erau expuse lucrările Dianei, veni şi el. O luă pe Diane în braţe şi spuse:

— Am încercat să dau de tine, dar… 

— Ştiu.

— Îmi pare foarte rău pentru Richard. Era un domn cum rar întâlneşti. Dar, Diane, nu te poţi izola de lume în felul ăsta. Oamenii aşteaptă să mai vadă lucrări minunate, semnate de tine.

— Nu pot. Nu mi se mai pare important, Paul. Nimic nu mai contează. Sunt terminată.

Nici el n-a putut să o convingă.

A doua zi, când auzi sunând la uşă, Diane se duse să deschidă fără nicio tragere de inimă. Se uită prin vizor şi văzu un grup de copii. Nedumerită, Diane deschise uşa. Pe hol era o ceată de băieţi.

Unul dintre ei ţinea în mână un buchet de flori.

— Bună dimineaţa, doamnă Stevens, spuse el, întinzându-i buchetul de flori.

— Vă mulţumesc. (Dintr-o dată, îşi aminti de ei. Erau membrii echipei din Liga de Juniori pe care o antrena Richard.)

Diane primise nenumărate coşuri cu flori, cărţi de vizită de condoleanţe sau e-mail-uri, dar acesta era cel mai înduioşător dar dintre toate.

— Intraţi, spuse Diane.

Băieţii se îngrămădiră în cameră.

— Am vrut doar să vă spunem cât de rău ne pare.

— Soţul dumneavoastră era un tip grozav.

— Era chiar mişto.

— Şi un antrenor nemaipomenit.

Tot ce putu face Diane, pentru a-şi reţine lacrimile, fu să spună:

— Vă mulţumesc. Şi el vă considera grozavi. Era tare mândru de voi toţi. Respiră adânc. Vreţi nişte sucuri, sau…

Tim Holm, puştiul de zece ani care prinsese mingea din zbor, vorbi în numele tuturor:

— Nu, mulţumim, doamnă Stevens. Voiam doar să vă spunem că şi noi o să-i simţim lipsa. Am pus cu toţii bani pentru flori. Ne-au costat doisprezece dolari.

— Oricum, am vrut doar să vă spunem cât de rău ne pare.

— Vă mulţumesc, băieţi, spuse Diane încet, privindu-i. Ştiu cât de mult i-ar plăcea lui Richard faptul că aţi venit aici.

Îşi luară la revedere şi plecară.

Privindu-i cum se îndepărtau, Diane îşi aminti de ziua în care îl văzuse pe Richard la antrenamentul cu băieţii. Le vorbise de parcă ar fi fost de vârsta lor, într-un limbaj pe care ei îl înţelegeau, şi îl adorau pentru asta. Aceea a fost ziua în care am început să mă îndrăgostesc de el.

De afară, Diane auzi zgomotul unui tunet şi primii stropi de ploaie care începeau să se prelingă pe geamuri, asemeni lacrimilor lui Dumnezeu. Ploaie. Plouase şi atunci, în week-end-ul când…

— Îţi plac picnicurile? întrebase Richard.

— La nebunie.

— Ştiam eu, zâmbi el. O să aranjez un mic picnic pentru noi doi. Vin să te iau mâine, la prânz.

Era o zi frumoasă, însorită. Richard făcuse pregătirile pentru un picnic în mijlocul Parcului Central. Adusese tacâmuri de argint şi feţe de masă din bumbac şi Diane râse când văzu ce era în coşul pentru picnic. Vită la grătar… şuncă… brânzeturi… două pateuri mari… diverse băuturi şi, ca desert, o jumătate de duzină de prăjituri.

— E destul pentru o mică armată! Cine mai vine? (În minte îi veni un gând de neoprit.) Un preot? Şi roşi.

Richard o privea.

— Te simţi bine?

Bine? N-am fost niciodată atât de fericită, gândi ea.

— Da, Richard

— Bun, încuviinţă el. Nu mai aşteptăm armata. Hai să începem.

Erau atât de multe lucruri despre care puteau vorbi în timp ce mâncau, iar fiecare cuvânt îi apropia şi mai mult. Între ei se crease o foarte puternică atracţie şi amândoi simţeau asta. Şi, în toiul acelei după-amiezi perfecte, începuse dintr-o dată să plouă. În câteva minute erau uzi leoarcă.

— Îmi pare rău, spuse Richard, descumpănit. Ar fi trebuit să mă pregătesc mai bine, dar în ziar ziceau că nu plouă. Se pare că ne-a stricat picnicul şi…

— Oare? spuse Diane încet, apropiindu-se de el.

Şi se pomeni în braţele lui, sărutându-l şi simţind cum căldura îi inunda tot corpul.

— Trebuie să ieşim din hainele astea ude, spuse ea, când în sfârşit se trase înapoi.

— Ai dreptate, spuse el, râzând. N-am vrea să răcim…

— La tine sau la mine? spuse Diane. 

Brusc, Richard deveni foarte rigid:

— Diane, eşti sigură? Spun asta pentru că… nu e doar o aventură de o noapte.

— Ştiu, spuse Diane, încet.

O jumătate de oră mai târziu se aflau în apartamentul lui Diane, dezbrăcându-se, căutându-se cu mâinile, explorând înnebuniţi, locuri ascunse şi dorite şi, în final, când nu mai putură suporta, ajunseră în pat.

Richard era blând, tandru, pasional, frenetic şi totul era magic; el o găsi cu limba şi se mişcă uşor, ca pe o plajă minunată bătută de valuri calde şi blânde, şi apoi intră adânc în ea, umplând-o.

Restul după-amiezii şi aproape toată noaptea le-au petrecut vorbind şi făcând dragoste, deschizându-şi inimile unul către celălalt, totul era minunat, şi mai presus de cuvinte.

Dimineaţa, în timp ce Diane pregătea micul dejun pentru amândoi, Richard întrebă:

— Vrei să te măriţi cu mine, Diane?

Iar ea se întoarse către el şi spuse blând:

— Oh, da.

Nunta a avut loc o lună mai târziu. Ceremonia a fost una caldă şi splendidă, prietenii şi familia felicitându-i pe proaspeţii căsătoriţi. Diane privea faţa radioasă a lui Richard şi se gândea la predicţia ridicolă a ghicitoarei, zâmbind.

Plănuiseră să-şi petreacă o săptămână de miere în Franţa, dar Richard o sunase de la muncă.

— A apărut un proiect nou şi nu pot pleca. Are ceva dacă facem asta peste vreo două luni? Îmi pare rău, dragă.

— Sigur că nu mă deranjează, dragul meu, spuse ea.

— Vrei să vii în oraş şi să iei prânzul cu mine, azi?

— Mi-ar plăcea enorm.

— Ţie îţi place mâncarea franţuzească, iar eu ştiu un restaurant franţuzesc extraordinar. Vin să te iau într-o jumătate de oră.

Treizeci de minute mai târziu Richard era afară, aşteptând-o pe Diane.

— Bună, dragă. Trebuie să mă întâlnesc cu unul dintre clienţi, la aeroport. Pleacă în Europa. Îi spunem rămas bun şi apoi mergem să luăm prânzul.

— Bine, spuse ea, îmbrăţişându-l.

Când ajunseră la aeroportul Kennedy, Richard spuse:

— Are un avion particular. Ne întâlnim cu el pe pistă. 

Un paznic îi conduse către o zonă protejată, unde staţiona un Challenger. Richard privi înjur.

— Încă nu a ajuns. Hai să aşteptăm în avion.

— Bine.

Urcară treptele şi intrară în avionul luxos. Motoarele erau pornite.

Supraveghetoarea de zbor veni din cabină:

— Bună dimineaţa.

— Bună dimineaţa, spuse Richard.

— Bună dimineaţa, zâmbi Diane.

O priviră pe supraveghetoarea de zbor închizând uşa cabinei.

— Cât crezi că va întârzia clientul tău?

— Nu va trebui să aşteptăm prea mult.

Zgomotul motoarelor cu reacţie începu să crească în intensitate, iar avionul începu să ruleze pe pistă. Diane privi pe fereastră, albindu-se la faţă.

— Richard, ne mişcăm.

— Eşti sigură? o privi el, zâmbind.

— Uită-te pe fereastră. Deja intra în panică. Spune-i pilotului să…

— Ce vrei să-i spun?

— Să oprească!

— Nu pot. A pornit deja.

Urmă un moment de tăcere, şi apoi Diane îl privi pe Richard, cu ochii măriţi.

— Unde mergem?

— A, nu ţi-am spus? ziceai că-ţi place mâncarea franţuzească. Mergem la Paris.

Ea îl privi surprinsă.

— Richard, nu pot merge acum la Paris. Nu am haine, nu am farduri, nu am…

— Am auzit că există magazine în Paris, spuse el. 

Ea îl privi o clipă şi apoi îl îmbrăţişa:

— Oh, prostuţule, te iubesc!

— Ai vrut o lună de miere la Paris, rânji el.

La Orly îi aştepta o limuzină, ca să-i ducă la hotelul Athénée Plaza.

— Domnule şi doamnă Stevens, spuse managerul când ajunseră, apartamentul dumneavoastră e pregătit.

— Vă mulţumim.

Erau cazaţi în apartamentul cu numărul 310. Managerul deschise uşa şi Diane cu Richard intrară. Diane se opri, şocată. Pe pereţi erau atârnate şase dintre picturile ei. Se întoarse către Richard:

— Cum au ajuns aici?

— Nu am nicio idee, spuse Richard, cu nevinovăţie. Cred că şi aici au gusturi bune.

Diane îl sărută îndelung, cu pasiune.

Parisul era o ţară a minunilor. Prima oprire au făcut-o la Givenchy, ca să cumpere haine pentru amândoi, apoi la Louis Vuitton, să cumpere valize pentru noile haine.

Au făcut o plimbare relaxantă pe Champs-Elysées către Place de la Concorde, au văzut vestitul Arc de Triumf şi Palatul Bourbonilor şi Madeleine. Au traversat Place Vendôme şi au petrecut o zi la Luvru. S-au plimbat prin grădina cu sculpturi a muzeului Rodin şi au luat cine romantice la Auberge de Trois Bonheurs, şi la Au Petit Chez Soi şi la Chez Eux.

Singurul lucru care Dianei îi păru ciudat erau telefoanele pe care Richard le primea la ore nepotrivite.

— Cine era? întrebă Diane o dată, la trei dimineaţa, când Richard terminase o convorbire telefonică.

— Doar lucruri de rutină. 

În toiul nopţii? gândi ea.

— Diane! Diane!

Reveria îi fu întreruptă. Deasupra ei era aplecată Carolyn Ter.

— Te simţi bine?

— Sunt… sunt bine.

Carolyn o îmbrăţişa pe Diane.

— Ai nevoie de timp, atâta tot. N-au trecut decât câteva zile. Ezită. À propos, ai făcut pregătirile pentru înmormântare?

Înmormântare. Cel mai trist dintre cuvinte. Purta în el sunetul morţii, un ecou al disperării.

— Nu… n-am… nu am fost în stare să…

— Lasă-mă să te ajut eu cu asta. Voi alege sicriul şi…

— Nu! 

Diane nu dorise ca acest cuvânt să sune atât de dur. 

Carolyn o privea, înmărmurită.

Când vorbi din nou, vocea Dianei tremura:

— Nu înţelegi? Ăsta… Ăsta e ultimul lucru pe care-l mai pot face pentru Richard: absolut ultimul. Vreau ca înmormântarea lui să fie una specială. Aş vrea ca toţi prietenii lui să se afle acolo, ca să-şi ia rămas bun. Pe obraji i se prelingeau lacrimile. 

— Diane…

— Trebuie să-i aleg eu coşciugul lui Richard pentru a mă asigura că… doarme confortabil.

Carolyn nu mai putu găsi nimic de spus.

În acea după-amiază se nimeri ca detectivul Earl Greenburg să se afle în birou când sună telefonul.

— Vă caută la telefon Diane Stevens.

Oh, nu. Greenburg îşi aminti de palma pe obraz primită la ultima lor întâlnire. Ce-o mai fi? Probabil şi-a refăcut forţele. Ridică receptorul.

— Aici detectivul Greenburg.

— Sunt Diane Stevens şi vă sun din două motive. Primul e că vreau să-mi cer scuze. M-am purtat foarte urât şi regret sincer.

El fu uimit:

— Nu trebuie să vă cereţi scuze, doamnă Stevens. Am înţeles prin ce treceţi.

El aşteptă în tăcere.

— Aţi spus că aţi sunat din două motive.

— Da. Corpul… vocea i se rupse. Corpul soţului meu e în custodia poliţiei. Cum îl primesc înapoi pe Richard? Fac aranjamente pentru înmormântarea lui la Casa de Pompe Funebre Dalton.

Disperarea din vocea ei îl făcu să tresară.

— Doamnă Stevens, regret, dar e vorba de nişte formalităţi. Mai întâi e nevoie ca biroul legistului să trimită un raport al autopsiei şi trebuie să anunţăm diferitele… rămase pe gânduri un moment, apoi se hotărî:

— Uite ce e, aveţi destule pe cap. Voi face eu aranjamentele în locul dumneavoastră. Totul va fi gata în două zile.

— Oh… Vă… vă mulţumesc. Vă mulţumesc foarte… vocea ei se înecă şi legătura telefonică se întrerupse.

Earl Greenburg rămase acolo timp îndelungat, gândindu-se la suferinţa enormă prin care trecea Diane Stevens. Apoi porni să rezolve formalităţile de rigoare.

Casa mortuară Dalton se afla în partea estică a Bulevardului Madison. Era o clădire impresionantă, cu două nivele şi o faţadă în stil sudist. Înăuntru, decoraţiunile erau de bun gust şi discrete, cu lumini calde şi draperii în culori pale.

— Am o întâlnire cu domnul Jones. Sunt Diane Stevens, îi spuse recepţionerei.

Aceasta spuse ceva la telefon şi, câteva momente mai târziu, managerul, un bărbat cu părul grizonat şi faţa plăcută veni s-o întâmpine pe Diane.

— Sunt Ron Jones. Am vorbit la telefon, doamnă Stevens, ştiu cât de dificile sunt toate în momente ca acesta, iar treaba noastră e să vă uşurăm situaţia. Spuneţi-mi ce doriţi şi vom avea grijă ca dorinţele dumneavoastră să fie îndeplinite.

— Nu… nu ştiu sigur ce să vă cer, spuse Diane nesigură. 

Jones încuviinţă din cap:

— Daţi-mi voie să vă explic. În serviciile noastre sunt incluse: un sicriu, un serviciu funebru pentru prietenii dumneavoastră, un loc de veci şi înmormântarea. Ezită. Din ceea ce am citit eu în ziare despre moartea soţului dumneavoastră, doamnă Stevens, veţi dori probabil un sicriu închis pentru serviciul funebru, aşa că…

— Nu!

— Dar… o privi Jones, surprins.

— Vreau… vreau să fie deschis. Vreau ca Richard să… să-şi poată vedea toţi prietenii înainte ca… 

Vocea i se stinse.

Jones o studia cu înţelegere.

— Înţeleg. Atunci, dacă îmi permiteţi să fac o sugestie, avem un cosmetician care lucrează excelent, spuse el plin de tact, acolo unde este nevoie. Nu va fi nicio problemă cu asta, sper.

Lui Richard nu i-ar plăcea de loc, dar:

— Nu, nu va fi.

— Mai e un singur lucru. O să avem nevoie de hainele în care doriţi să fie înmormântat soţul dumneavoastră.

Îl privi şocată:

— Hainele… (Putea simţi mâinile reci ale unui străin pângărind corpul lui Richard şi o scutură un fior.)

— Doamnă Stevens?

Ar trebui să-l îmbrac eu însămi pe Richard. Dar n-aş suporta să-l văd în halul în care se află. Vreau să mi-l amintesc aşa cum…

— Doamnă Stevens? 

Diane înghiţi în sec.

— Nu mă gândisem la… vocea îi era strangulată. Îmi pare rău. Nu mai era în stare să continue.

El o privi împleticindu-se până afară şi chemând un taxi.

Când se întoarse în apartament, Diane se duse la dulapul de haine al lui Richard. Costumele lui erau dispuse pe două rânduri şi fiecare piesă de îmbrăcăminte avea în ea o amintire preţioasă. Era acolo costumul bej în care fusese îmbrăcat Richard în noaptea în care se cunoscuseră, la galerie. „Îmi plac curbele tale. Au delicateţea unui Rossetti sau a unui Manet…”

Îşi trecu degetele peste următorul. Era jacheta sport gri-deschis pe care o purtase Richard la picnic, când îi prinsese ploaia.

„La tine sau la mine?”

„Nu e doar o aventură de o noapte.”

„Ştiu.”

Cum putea să nu o păstreze?

Urma costumul cu dungi subţiri. „Îţi place mâncarea franţuzească… Ştiu un restaurant franţuzesc minunat…”

Puloverul albastru… Sacoul de catifea… Diane îşi înfăşură corpul cu mânecile unui costum albastru şi îl îmbrăţişă. Nu aş putea niciodată să renunţ la vreunul dintre astea. Fiecare dintre ele era o amintire preţioasă.

— Nu pot… 

Suspinând, apucă un costum la întâmplare şi fugi.

În dimineaţa următoare, robotul telefonic înregistrase un mesaj: „Doamnă Stevens, sunt detectivul Greenburg. Voiam să vă anunţ că totul s-a rezolvat. Am vorbit cu Casa de Pompe Funebre Dalton. Sunteţi liberă să vă continuaţi orice planuri aţi avea.” Urmă o scurtă pauză. „Vă urez numai bine… La revedere.”

Diane îl sună pe Ron Jones, la Casa de Pompe Funebre.

— Înţeleg că trupul soţului meu a fost adus acolo.

— Da, doamnă Stevens. Deja se ocupă cineva de partea cosmetică şi am primit hainele pe care le-aţi trimis.

— Mă gândeam… vinerea asta ar fi potrivită pentru înmormântare?

— Vineri e bine. Până atunci, ne vom ocupa de toate detaliile necesare. Aş sugera ora unsprezece dimineaţa.

În trei zile, eu şi Richard vom fi despărţiţi pe vecie. Sau până plec după el.

Joi dimineaţa, Diane era foarte ocupată cu pregătirea ultimelor detalii ale înmormântării, verificând lista de invitaţi şi purtătorii catafalcului, când sună telefonul.

— Doamna Stevens? 

— Da.

— Sunt Ron Jones. Am vrut doar să vă anunţ că am primit actele dumneavoastră şi schimbările au fost făcute, exact aşa cum aţi cerut.

— Acte… spuse Diane, nedumerită.

— Da. Curierul le-a adus ieri, împreună cu scrisoarea dumneavoastră.

— N-am trimis nicio…

— Sincer, am fost un pic surprins, dar, desigur, era decizia dumneavoastră. Am incinerat corpul soţului dumneavoastră acum o oră.

Paris, Franţa

Kelly Harris era un foc de artificii care explodase în lumea modei. Se apropia de treizeci de ani, era o afro-americancă cu pielea de culoarea mierii topite şi avea o faţă care era visul oricărui fotograf. Avea ochii căprui, blânzi şi inteligenţi, buze pline şi senzuale, picioare lungi, încântătoare, şi o siluetă cu „vino-ncoace”. Avea părul tuns voit dezordonat, cu câteva şuviţe răspândite pe frunte. La începutul anului, cititorii revistelor Elle şi Mademoiselle o votaseră pe Kelly drept cel mai sexy model din lume.

Terminând cu îmbrăcatul, Kelly privi de jur împrejurul apartamentului prezidenţial cu un sentiment de satisfacţie. Apartamentul era spectaculos. Se afla pe luxoasa stradă St-Louis-en-l’Île, în arondismentul patru din Paris. Apartamentul avea o intrare cu uşă dublă care dădea într-un hol elegant, cu tavane înalte şi lambriuri de un galben-pal, iar livingul era mobilat cu o combinaţie de piese franţuzeşti şi Régence. De pe terasă, dincolo de Sena, se vedea catedrala Notre-Dame.

Kelly de-abia aştepta weekend-ul. Soţul ei urma să o scoată într-unui din locurile lui surpriză.

Vreau să te îmbraci, draga mea. O să-ţi placă la nebunie locul în care mergem.

Kelly zâmbi. Mark era cel mai minunat om din lume. Privindu-şi ceasul-brăţară, suspină. Mai bine aş lua-o din loc, se gândi ea. Spectacolul începe într-o jumătate de oră. Câteva momente mai târziu părăsea apartamentul, îndreptându-se către lift de-a lungul holului. În acest timp, se deschise uşa unui apartament vecin şi doamna Josette Lapointe ieşi pe coridor. O femeie ca un mic cocoloş de unt, care avea întotdeauna un cuvânt bun pentru Kelly.

— Bună ziua, doamnă Harris.

— Bună ziua, doamnă Lapointe, zâmbi Kelly.

— Arătaţi minunat, ca întotdeauna.

— Vă mulţumesc. 

Kelly apăsă butonul liftului.

La câţiva metri distanţă, un bărbat solid, în haine de lucru, repara un panou din perete. Le aruncă o privire scurtă celor două femei, apoi întoarse repede capul.

— Cum merge modelling-ul? întrebă doamna Lapointe.

— Foarte bine, mulţumesc.

— Trebuie să vin să vă văd într-una din prezentările dumneavoastră de modă.

— Vă aştept cu plăcere, oricând.

Sosi liftul, iar Kelly împreună cu doamna Lapointe păşiră înăuntru. Bărbatul în haine de lucru scoase o staţie de emisie-recepţie, vorbi repede în ea şi plecă în grabă.

În timp ce uşa liftului începea să se închidă, Kelly auzi telefonul sunând în apartamentul ei. Ezită. Se grăbea, dar poate că o suna Mark.

— Luaţi-o dumneavoastră înainte, îi spuse ea doamnei Lapointe.

Kelly ieşi din lift, cotrobăi după cheie, o găsi şi intră în apartament. Alergă la telefonul care suna şi îl ridică.

— Mark?

— Nanette? întrebă o voce ciudată. 

Kelly era dezamăgită.

— Nous ne connaissons pas la personne qui répond à ce nom.

— Pardonnez-moi. C’est une erreur de téléphone.

Un număr greşit. Kelly aşeză telefonul în furcă. În timp ce făcea asta, un zgomot teribil zgudui întreaga clădire. Un moment mai târziu, se iscă o babilonie de voci şi ţipete. Îngrozită, se grăbi în hol pentru a vedea ce se întâmplase. Sunetele veneau de dedesubt. Kelly fugi în jos, pe scări şi, când ajunse în hol, auzi strigăte şi agitaţie în subsol.

Instinctiv, coborî scările către subsol şi rămase şocată de imaginea liftului prăbuşit şi a trupului oribil mutilat al doamnei Lapointe. Săraca femeie. Acum câteva minute era în viaţă şi acum… Şi aş fi putut fi înăuntru, cu ea. De n-ar fi fost acel telefon…

În jurul liftului se adunase o mulţime de oameni, iar în depărtare se auzeau sirene. Ar trebui să rămân, se gândi Kelly, cuprinsă de vinovăţie, dar nu pot. Trebuie să plec. Privind cadavrul, şopti:

— Îmi pare rău, doamnă Lapointe.

Când Kelly ajunse la salonul de modă şi intră pe uşa scenei, Pierre, nervosul coordonator de spectacol, o aştepta. Se repezi la ea:

— Kelly! Kelly! Ai întârziat! Prezentarea a început deja şi…

— Îmi pare rău, Pierre. A fost… a fost un accident. 

— Ai păţit ceva? o privi el, alarmat.

— Nu. 

Kelly închise ochii, o secundă. Ideea de a lucra după ceea ce văzuse îi făcea greaţă, dar nu avea de ales. Ea era vedeta prezentării.

— Grăbeşte-te! spuse Pierre. Repede! 

Kelly porni către cabina de probă.

Cel mai prestigios festival de modă al anului se desfăşura pe strada Cambon numărul 31, salonul original al lui Chanel. Paparazzi erau în primele rânduri. Toate locurile erau ocupate, iar partea din spate a încăperii era plină ochi de spectatori în picioare, nerăbdători să fie cei dintâi care să vadă noile creaţii ale sezonului. Pentru acest eveniment, încăperea fusese decorată cu flori şi materiale drapate, dar nimeni nu acorda nicio atenţie decorului. Adevăratele atracţii erau pe podiumul alungit, un râu de culori, frumuseţe şi stil în mişcare. Pe fundal se auzea muzica, ritmul scăzut şi sexy al acesteia, accentuând mişcările de pe scenă.

O dată cu alunecarea înainte şi înapoi a manechinelor, o voce din difuzoare le acompania, oferind un comentariu cursiv al evenimentelor.

Pe podium porni o brunetă asiatică, „… o jachetă din satin şi lână cu capse în partea de sus, cu pantaloni de voal georgette şi o bluză albă…”

Acum o blondă suplă se balansa pe podium, „… poartă o cămaşă tunică din caşmir negru, cu pantaloni de lucru din bumbac alb…”

Apare o roşcată, obraznică, „… o jachetă de piele neagră, cu pantaloni evazaţi negri şi o cămaşă albă, croşetată…”

Un fotomodel francez: „o jachetă de angora roz, la trei nasturi cu o cămaşă tunică croşetată, tot roz şi pantaloni negri, băgaţi în cizme…”

Un fotomodel din Suedia, „… o jachetă şi pantaloni albaştri din lână şi satin, şi o fermecătoare bluză liliachie…”

Şi apoi, momentul pe care îl aşteptase toată lumea. Fotomodelul suedez ieşise şi podiumul era pustiu. Vocea din boxe spuse: „Şi acum, pentru că a început sezonul de plajă, suntem mândri să vă prezentăm noua linie de costume de baie.”

Încordarea aşteptării era în creştere, iar când aceasta ajunse la maxim, apăru Kelly Harris. Purta o pereche de bikini albi şi un sutien care abia-i acoperea sânii tineri şi fermi. Pe măsură ce avansa plutind senzual pe podium, producea un fel de vrajă. Urmă un val de aplauze. Kelly schiţă un vag surâs de mulţumire, făcu turul podiumului şi dispăru.

În culise, era aşteptată de doi bărbaţi.

— Doamnă Harris, dacă aţi putea să-mi acordaţi un moment…

— Îmi pare rău, spuse Kelly pe ton de scuză. Trebuie să mă schimb rapid. 

Începu să se îndepărteze.

— Aşteptaţi! Doamnă Harris, suntem de la Poliţia Judiciară. Eu sunt inspectorul şef Dune, iar acesta este inspectorul Steunou. Trebuie să vorbim.

— Să vorbim? se opri Kelly. Despre ce?

— Sunteţi soţia lui Mark Harris, nu?

— Da. Brusc, deveni atentă.

— Atunci, regret să vă informez că soţul dumneavoastră… a murit noaptea trecută.

Gura lui Kelly se uscase.

— Soţul meu…? Cum…?

— Se pare că s-a sinucis.

Kelly auzea un vuiet în urechi. Abia putea pricepe ce spunea inspectorul.

— … Turnul Eiffel… miezul nopţii… bilet… foarte regretabil… cea mai adâncă simpatie…

Cuvintele nu erau reale. Se transformaseră în fragmente de sunete fără semnificaţie.

— Doamnă…

În weekendul ăsta, vreau să fii gata îmbrăcată, draga mea. O să-ţi placă la nebunie locul în care o să mergem.

— Trebuie să fie o greşeală, spuse Kelly. Mark nu s-ar fi sinu…

— Îmi pare rău. Inspectorul şef o privea de aproape pe Kelly. Vă simţiţi bine, doamnă?

— Da. Cu excepţia faptului că viaţa mea tocmai a luat sfârşit.

Pierre veni în goană spre Kelly, aducându-i o pereche de bikini superbi, în dungi.

— Chérie, trebuie să te schimbi, repede. Nu e timp de pierdut. Îi aruncă bikinii în braţe. Repede! Repede!

Kelly îi lăsă încet să cadă pe podea.

— Pierre?

— Da, răspunse el, privind-o surprins.

— Poartă-i tu.

Pe Kelly a adus-o o limuzină înapoi în apartamentul ei. Managerul salonului a vrut să trimită pe cineva cu ea, dar Kelly refuzase. Voia să fie singură. Acum, intrând pe uşă, îl văzu pe portar, Philippe Cendre şi pe un bărbat în costum de protecţie, înconjuraţi de un grup de chiriaşi.

— Biata doamnă Lapointe, spuse una dintre chiriaşe. Ce accident teribil!

Bărbatul în costum de protecţie ridică două capete tăiate ale unui cablu greu.

— Nu a fost niciun accident, doamnă. Cineva a tăiat frânele de siguranţă ale liftului.

La ora patru dimineaţa, Kelly stătea pe un scaun, uitându-se pe fereastră nedumerită şi auzind o babilonie de voci: Poliţia judiciară… trebuie să vorbim… Turnul Eiffel… Bilet de sinucigaş… Mark e mort… Mark e mort… Mark e mort. Cuvintele deveniseră un imn funerar, pulsând prin creierul lui Kelly. Ai murit din cauza mea? A fost ceva ce am făcut eu? A fost ceva ce nu am făcut? Ceva ce am spus? Ceva ce nu am spus? Dormeam când ai plecat, dragul meu, şi nu am avut ocazia să-mi iau la revedere, să te sărut şi să-ţi spun cât de mult te iubesc. Am nevoie de tine. Nu suport viaţa asta fără tine, se gândea Kelly. Ajută-mă, Mark. Ajută-mă, în felul în care m-ai ajutat întotdeauna… Se prăbuşi pe spate, gândindu-se la cum fusese înainte de Mark, în vremurile groaznice de la începuturi…
Kelly se născuse în Philadelphia, ca fiică nelegitimă a lui Ethel Hackworth, o menajeră de culoare care muncea la una dintre cele mai importante familii de albi din oraş. Tatăl era un judecător. Ethel avea şaptesprezece ani şi era frumoasă, iar Pete, chipeşul fiu blond de douăzeci de ani al familiei Turner, era atras de ea. El o sedusese, iar o lună mai târziu Ethel a descoperit că era gravidă.

Când i-a spus lui Pete, acesta i-a spus: „Asta… asta e minunat”. Şi a fugit în biroul tatălui său pentru a-i da veştile proaste.

Judecătorul Turner a chemat-o pe Ethel la el în birou în dimineaţa următoare şi i-a spus: „Nu voi accepta ca o târfă să lucreze în casa mea. Eşti concediată.”

Fără bani, educaţie sau alte talente deosebite, Ethel îşi luase o slujbă de femeie de serviciu într-o clădire industrială, muncind peste program pentru a-şi întreţine fiica nou-născută. În cinci ani, Ethel economisise destui bani pentru a cumpăra o casă părăginită din placaj pe care a transformat-o în pensiune pentru bărbaţi. Ethel a transformat camerele într-un living, o sufragerie, patru mici dormitoare şi o încăpere strâmtă de serviciu în care dormea Kelly.

De atunci, în mod constant veneau şi plecau o serie de bărbaţi.

— Aceştia sunt unchii tăi, îi spusese Ethel. Nu-i deranja. 

Kelly a fost mulţumită de a avea o familie aşa de numeroasă, până când a crescut destul pentru a-şi da seama că toţi îi erau complet străini.

Când Kelly avea opt ani, într-o noapte dormea în camera ei mică şi întunecată, când a trezit-o o şoaptă guturală:

— Sst! Nu scoate niciun sunet.

Kelly a simţit cum îi este ridicată cămaşa de noapte şi, înainte de a putea protesta, unul dintre „unchii” ei era deasupra ei, astupându-i gura cu mâna. Kelly a simţit cum îi depărtează picioarele cu forţa. A încercat să opună rezistenţă, dar el a ţinut-o lipită de pat. A simţit cum membrul lui îi străpunge corpul şi a cuprins-o o durere de nedescris. El a fost fără milă, făcându-şi loc cu forţa în interiorul ei, din ce în ce mai adânc, frecându-se de pielea ei virgină. Kelly a simţit cum sângele ei cald ţâşnea afară. Ţipa tăcut, de teamă să nu leşine. Era prizonieră în întunecimea înfricoşătoare a camerei ei.

În cele din urmă, după ceea ce păruse o eternitate, l-a simţit scuturându-se şi apoi retrăgându-se. La plecare, i-a şoptit:

— Acum plec. Dar dacă-i spui ceva maică-tii despre asta, o să mă întorc şi o s-o omor. 

Şi s-a dus.

Săptămâna care a urmat a fost aproape insuportabilă. Se simţea mizerabil tot timpul, dar şi-a tratat trupul rănit cât de bine a putut, până ce, în cele din urmă, durerea a cedat. A vrut să-i spună mamei ei ce se întâmplase, dar nu avea curaj. Dacă-i spui mamei tale despre asta, am să mă întorc şi am s-o omor.

Incidentul durase doar câteva minute, dar îi schimbase viaţa lui Kelly. Se schimbase dintr-o fată tânără care visa la un soţ şi la copii, în cineva care se simţea pângărită şi în dizgraţie. A hotărât că nu avea să mai lase niciodată un bărbat să o atingă. Altceva se schimbase în Kelly.

Din acea noapte, îi era frică de întuneric.

Când Kelly a împlinit zece ani, Ethel a pus-o să dea o mână de ajutor pe lângă pensiune. Kelly se trezea la cinci în fiecare dimineaţă, ca să spele toaletele, să perie duşumeaua din bucătărie şi să ajute la pregătirea micului dejun pentru chiriaşi. După şcoală, spăla rufele, spăla podeaua, ştergea praful şi ajuta la prepararea cinei. Viaţa ei a devenit o rutină îngrozitoare şi plictisitoare.

Era nerăbdătoare să-şi ajute mama, sperând la un cuvânt de laudă. Nu l-a primit niciodată. Mama ei era prea preocupată de chiriaşi pentru a-i acorda vreun pic de atenţie fiicei ei.

Când Kelly era foarte mică, unul dintre chiriaşi îi citise povestea Aventurile lui Alice în Ţara Minunilor şi Kelly a fost fascinată de felul în care Alice evadase printr-o gaură de iepure. De asta am nevoie, se gândea Kelly, de o cale de scăpare. Nu pot să-mi petrec tot restul vieţii curăţând toalete, frecând podele şi curăţând după străini care fac mizerie.

Şi, într-o zi, Kelly şi-a găsit propriul tunel magic: era imaginaţia ei, care o putea duce oriunde voia să ajungă. Şi-a rescris viaţa…

Avea un tată, iar mama şi tatăl ei aveau aceeaşi culoare a pielii. Nu se certau niciodată şi nu ţipau la ea. Trăiau cu toţii, într-un cămin minunat. Mama şi tatăl ei o iubeau. Mama şi tatăl ei o iubeau. Mama şi tatăl ei o iubeau…

Când Kelly avea paisprezece ani, mama ei s-a căsătorit cu unul dintre chiriaşi, un barman pe nume Dan Berke, un bărbat solid, între două vârste, care era mereu nemulţumit. Nimic din ce făcea Kelly nu îl mulţumea.

— Cina e jalnică…

— Rochia are o culoare care nu ţi se potriveşte…

— Draperia din baie e încă stricată. Ţi-am spus să o repari…

— Nu ai terminat de curăţat băile…

Tatăl vitreg al lui Kelly avea o problemă cu băutura. Peretele dintre dormitorul lui Kelly şi dormitorul părinţilor era subţire şi, noapte de noapte, Kelly auzea zgomote de lovituri şi ţipete. Dimineaţa, Ethel apărea fardată gros, dar nu reuşea să acopere vânătăile şi ochii negri.

Kelly era devastată. Ar trebui să plecăm de aici, se gândea. Eu şi mama ne iubim una pe cealaltă.

Într-o noapte, când Kelly dormea adânc, a auzit voci puternice din camera alăturată.

— De ce n-ai scăpat de copilă înainte de a se naşte?

— Am încercat să o fac, Dan. Nu a mers.

Kelly s-a simţit de parcă cineva o lovise în stomac. Mama ei nu o dorise niciodată. Nimeni nu o dorise.

Kelly a găsit o altă scăpare din întunericul nesfârşit al vieţii ei: lumea cărţilor. A devenit o cititoare nesăţioasă şi îşi petrecea cât de mult timp putea în biblioteca publică.

La sfârşitul săptămânii, nu rămânea niciodată vreun penny pentru Kelly, aşa că şi-a luat o slujbă ca babysitter, invidiind familiile fericite al căror cămin ea nu avea să-l aibă vreodată.

La şaptesprezece ani, Kelly începu să devină frumuseţea care fusese şi mama ei cândva. Băieţii de la şcoală au început să-i ceară întâlniri, dar era scârbită şi îi refuza întotdeauna.

Sâmbăta, când nu avea şcoală şi îşi termina îndatoririle, se grăbea la biblioteca publică şi îşi petrecea timpul citind.

Doamna Lisa Marie Houston, bibliotecara, era o femeie inteligentă şi înţelegătoare, cu un fel de a se purta tăcut şi prietenos şi un fel de a se îmbrăca la fel de lipsit de pretenţii, ca şi personalitatea ei. Văzând-o atât de des pe Kelly la bibliotecă, devenise curioasă.

— E drăguţ să vezi că unei persoane tinere îi place atât de mult să citească, spusese ea într-una din zile. Petreci foarte mult timp aici.

Fusese mişcarea de deschidere a unei prietenii. O dată cu trecerea săptămânilor, Kelly îi dezvăluise temerile sale bibliotecarei.

— Ce ai vrea să faci în viaţă, Kelly?

— Să fiu profesoară.

— Cred că te-ai descurca grozav. E meseria cea mai plină de recompense din lume.

Kelly începuse să vorbească, apoi se opri. Îşi amintea o discuţie din timpul unui mic-dejun cu mama ei şi tatăl vitreg, cu o săptămână înainte. Kelly spusese

— Trebuie să mă duc la facultate. Vreau să fiu profesoară. 

— Profesoară? Râsese Berke. E o idee tâmpită. Profesorii nu câştigă nimic. Mă-nţelegi? Nimic. Poţi câştiga mai mult măturând podele. Oricum, bătrâna ta şi cu mine nu avem bani să te trimitem la facultate.

— Dar mi s-a oferit o bursă şi…

— Şi ce? O să-ţi petreci patru ani pierzând vremea. La cum arăţi, probabil o să ieşi la produs.

Kelly plecase de la masă.

— Există o problemă, îi spunea ea acum doamnei Houston. Nu mă lasă să mă duc la facultate. (Vocea i se îneca.) Îmi voi petrece tot restul vieţii făcând ceea ce fac acum?

— Sigur că nu. Vocea doamnei Houston era fermă. Câţi ani ai?

— Voi împlini optsprezece peste trei luni.

— Curând, vei avea vârsta la care să poţi hotărî singură pentru tine. Eşti o tânără frumoasă, Kelly. Ştii asta?

— Nu, nu chiar. Cum să-i spun că mă simt ca o ciudată? Nu mă simt frumoasă. Îmi urăsc viaţa, doamnă Houston. Nu vreau să fiu ca… vreau să plec din oraşul ăsta. Îmi doresc altceva, ceva ce nu voi avea niciodată. Se străduia să-şi controleze emoţiile. Nu voi avea niciodată şansa să fac ceva, să fiu cineva.

— Kelly…

— N-ar fi trebuit niciodată să citesc toate cărţile alea, spuse ea cu un ton amar.

— De ce?

— Pentru că sunt pline de minciuni. Toţi oamenii aceia frumoşi, locurile încântătoare şi vraja… Kelly clătină din cap. Nu există vrajă.

Doamna Houston o studie o clipă. Era evident că simţul de autoevaluare al lui Kelly fusese alterat.

— Kelly, există magie, dar tu trebuie să fii magicianul. Tu trebuie să faci vraja să se întâmple.

— Mda?!? spuse Kelly pe un ton cinic. Şi cum fac asta?

— În primul rând, trebuie să ştii care-ţi sunt visurile. Ale tale sunt să ai o viaţă palpitantă, plină de oameni şi locuri minunate. Data viitoare când vii aici, am să-ţi arăt cum poţi să-ţi transformi visurile în realitate.

Mincinoaso.

La o săptămână după absolvire, Kelly s-a întors la bibliotecă.

— Kelly, îţi aminteşti despre ce ţi-am spus despre a fi propriul tău magician? spuse doamna Houston.

— Da, zise Kelly sceptică.

Doamna Houston băgase mâna sub birou şi scosese un teanc de reviste: COSMOgirl, Seventeen, Glamour, Mademoiselle, Essence, Allure… I le-a dat lui Kelly.

— Şi ce să fac eu cu astea? spuse Kelly, uitându-se la ele.

— Te-ai gândit vreodată să devii fotomodel? 

— Nu.

— Uită-te la revistele astea. Spune-mi dacă-ţi dau vreo idee despre cum să aduci magia în viaţa ta.

E bine intenţionată, se gândea Kelly, dar nu înţelege.

— Vă mulţumesc, doamnă Houston. Am s-o fac. 

Săptămână viitoare încep să-mi caut o slujbă.

Kelly a luat revistele cu ea, la pensiune, le-a aruncat într-un colţ şi a uitat de ele. Şi-a petrecut seara făcându-şi treburile.

În timp ce se pregătea să se culce extenuată, şi-a amintit de revistele pe care i le dăduse doamna Houston. Luă câteva dintre ele, de curiozitate, şi începu să le răsfoiască. Era o altă lume. Fotomodelele erau frumos îmbrăcate, cu bărbaţi chipeşi şi eleganţi alături, în Londra şi Paris şi alte locuri exotice din toată lumea. Kelly avu un sentiment brusc de dorinţă. Îşi puse în grabă un halat şi se duse repede în hol, către baie.

Se studie în oglindă. Îşi spuse că era posibil să fie atrăgătoare. Toată lumea îi spunea asta, tot timpul. Chiar dacă e adevărat, se gândi Kelly, nu am experienţă. Se gândi la viaţa ei viitoare în Philadelphia şi se privi din nou în oglindă. Oricine trebuie să înceapă de undeva. Trebuie să fii propriul tău vrăjitor… să-ţi faci propria magie.

A doua zi dimineaţă, devreme, Kelly era în bibliotecă, căutând-o pe doamna Houston.

Bibliotecara ridică privirea, surprinsă să o vadă pe Kelly atât de devreme.

— Bună dimineaţa, Kelly. Ai apucat să te uiţi prin reviste?

— Da. Kelly respiră adânc. Mi-ar plăcea să fiu fotomodel. Problema e că nu am nicio idee de unde să încep.

— Ştiu eu, zâmbi doamna Houston. Am căutat în cartea de telefon din New York. Spuneai că vrei să pleci din oraşul ăsta? (Doamna Houston scoase o hârtie bătută la maşină din poşetă şi i-o dădu lui Kelly.) E o listă cu douăsprezece agenţii de modelling din Manhattan, cu adresele şi numerele de telefon. (Îi strânse mâna lui Kelly.) Să începi din vârf.

Kelly era uimită.

— Nu… nu ştiu cum să vă…

— Să-ţi spun eu cum facem. Arată-mi fotografiile tale în revistele astea.

La cină, în acea seară, Kelly spuse:

— M-am hotărât să devin fotomodel.

— Asta e cea mai proastă idee de până acum, se încruntă tatăl ei vitreg. Ce dracu e cu tine? Toate fotomodelele sunt târfe.

— Kelly, nu repeta greşeala mea, suspină mama ei. Şi eu am avut iluzii deşarte. Te vor ucide. Eşti de culoare şi eşti săracă. Nu pleci nicăieri.

Acela a fost momentul în care Kelly s-a hotărât.

La ora cinci, în dimineaţa următoare, Kelly şi-a împachetat o valiză şi s-a îndreptat spre staţia de autobuz. În poşetă avea două sute de dolari, pe care îi câştigase ca babysitter.

Călătoria cu autobuzul până în Manhattan dura două ore, iar Kelly şi-a petrecut timpul acela visând la viitorul ei. Urma să devină un fotomodel profesionist. „Kelly Hackworth” nu suna profesionist. Ştiu ce voi face. O să-mi folosesc doar numele mic. Şi-o spuse în minte, la nesfârşit: Şi iată principalul nostru manechin, Kelly.

S-a cazat la un hotel ieftin şi, la ora nouă, Kelly intra pe uşa din faţă a agenţiei de manechine din capul listei pe care i-o dăduse doamna Houston. Kelly nu era machiată şi purta o rochie şifonată, pentru că nu avea cum să-şi calce hainele.

La biroul de recepţie al agenţiei nu era nimeni. Se apropie de un bărbat aşezat la un birou, care scria ceva grăbit.

— Mă scuzaţi, spuse Kelly.

Bărbatul mormăi ceva, fără să ridice privirea. Kelly ezită:

— Mă întrebam dacă nu cumva aveţi nevoie de un manechin.

— Nu, murmură bărbatul. Nu facem angajări.

— Vă mulţumesc, oricum, suspină Kelly. 

Se întoarse să plece.

Bărbatul aruncă o privire în sus şi expresia feţei i se schimbă.

— Aşteaptă! Aşteaptă! Întoarce-te! Sărise în picioare. Doamne! De unde ai apărut?

Kelly îl privi, interzisă.

— Din Philadelphia.

— Vreau să spun… lasă. Ai mai fost manechin? 

— Nu.

— Nu contează. Ai să înveţi aici, la lucru. 

Lui Kelly brusc i se uscase gâtul.

— Asta înseamnă că voi… voi fi manechin?

— Aşa aş zice, răspunse el. Avem clienţi care vor înnebuni când te vor vedea.

Abia-i venea să creadă. Era una dintre cele mai importante agenţii de manechine din industrie şi ei…

— Numele meu e Bill Lerner. Eu conduc agenţia asta. Cum te cheamă?

Era momentul pe care îl visase Kelly. Era prima dată când avea să-şi folosească noul ei nume profesionist, dintr-un singur cuvânt.

— Nu-ţi ştii numele? se holbă Lerner la ea.

Kelly îşi îndreptă spatele cât putu de tare şi spuse, plină de încredere:

— Bineînţeles că mi-l ştiu. Kelly Hackworth.

Zgomotul avionului care bâzâia la înălţime mică deasupra capului ei aduse un zâmbet pe buzele lui Lois Reynolds. Gary. Întârzia. Lois se oferise să meargă la aeroport să-l aştepte, dar el spusese:

— Nu te deranja, surioară. Iau un taxi.

— Dar, Gary, m-aş bucura să…

— Ar fi mai bine să stai acasă şi să mă aştepţi acolo.

— Cum zici tu, frăţioare.

Fratele ei fusese întotdeauna cea mai importantă persoană din viaţa lui Lois. Anii copilăriei ei, în Kelowna, fuseseră un coşmar. Încă din copilărie simţise că lumea era împotriva ei: revistele de modă, manechinele, starurile de cinema şi toate astea din cauză că era mică şi rotofeie. Unde scria că fetele grăsuţe nu puteau fi la fel de arătoase ca fetele uscate, cu aspect bolnăvicios? Lois Reynolds îşi studia mereu imaginea în oglindă. Avea păr lung, blond, ochi albaştri, trăsături delicate, palide şi ceea ce Lois considera a fi o siluetă plinuţă, drăguţă. Bărbaţii pot să se învârtă cu burţile lor pline de bere atârnându-le peste pantaloni şi nimeni nu scoate un cuvânt. Dar, ia să pună o femeie câteva kilograme în plus pe ea, că devine subiect de batjocură. Care idiot de bărbat a avut dreptul să decidă că dimensiunile ideale pentru o femeie ar trebui să fie 90-60-90?

Din câte îşi amintea Lois, colegii o batjocoriseră întotdeauna: „fund gras”, „bidon”, „purceluşă”. Cuvintele o răneau adânc. Dar Gary fusese întotdeauna acolo pentru a o apăra.

Când a absolvit Universitatea din Toronto, Lois se săturase de tachinări. Dacă Făt-Frumos caută o femeie adevărată, iată-mă.

Şi, într-o zi, pe neaşteptate, Făt Frumos a apărut. Îl chema Henry Lawson. S-au cunoscut la o întrunire a bisericii şi Lois s-a simţit atrasă de el instantaneu. Era înalt, slab şi blond, cu o faţă ce părea întotdeauna gata să zâmbească, într-un cuvânt o dispoziţie potrivită pentru ea. Tatăl lui era parohul bisericii. Lois şi-a petrecut cea mai mare parte a timpului de la întrunire cu Henry şi, în timp ce discutau, a descoperit că era proprietarul unei creşe de succes şi era pasionat de natură.

— Dacă nu ai nimic de făcut mâine seară, spuse el, mi-ar face plăcere să te invit în oraş la cină.

Fără să ezite, Lois a acceptat: 

— Da, mulţumesc.

Henry Lawson a scos-o la faimosul Sassafraz, unul dintre cele mai bune restaurante din Toronto. Meniul era înnebunitor, dar Lois a comandat o cină uşoară, deoarece nu voia ca Henry să o creadă gurmandă.

Henry observă că mânca doar o salată şi spuse:

— Asta nu e suficientă pentru tine.

— Încerc să mai slăbesc, minţi ea. 

Îşi puse o mână peste a ei şi spuse:

— Nu vreau să slăbeşti, Lois. Îmi placi aşa cum eşti.

Ea simţi un fior brusc. Era primul bărbat care îi spusese vreodată aşa ceva.

— O să-ţi comand o friptură, nişte cartofi şi o salată Caesar, spuse el.

Era atât de minunat, în sfârşit, să găsească un bărbat care să-i înţeleagă apetitul şi să fie de acord cu el.

În următoarele câteva săptămâni au avut o serie de întâlniri delicioase. La capătul a trei săptămâni, Henry spuse:

— Te iubesc, Lois. Vreau să fii soţia mea. 

Cuvinte pe care ea nu-şi imagina că avea să le audă vreodată. Îşi puse mâinile în jurul lui şi spuse:

— Te iubesc, Henry. Vreau să fiu soţia ta.

Nunta a avut loc în biserica tatălui lui Henry, cinci zile mai târziu. Au fost acolo Gary şi câţiva prieteni şi a fost o ceremonie minunată, oficiată de tatăl lui Henry. Lois nu fusese niciodată atât de fericită.

— Unde plecaţi în luna de miere? întrebă parohul Lawson.

— La Lacul Louise, spuse Henry. E foarte romantic.

— E perfect pentru o lună de miere. 

Henry o îmbrăţişă pe Lois:

— Mă aştept ca fiecare zi să fie o lună de miere, atâta timp cât trăim.

Lois era în extaz.

Imediat după nuntă, au plecat la Lacul Louise, o oază spectaculoasă în Parcul Naţional Bannf, în inima Stâncoşilor canadieni.

Au ajuns într-o după-amiază târzie, când soarele încă strălucea peste lac.

Henry o luă pe Lois în braţe şi spuse:

— Ţi-e foame?

— Nu, spuse ea privindu-l în ochi. 

— Nici mie. Ce-ar fi să ne dezbrăcăm?

— Oh, da, dragul meu.

Două minute mai târziu erau în pat, iar Henry făcu dragoste cu ea într-un mod rafinat. Era minunat. Epuizant. Înnebunitor.

— O, dragul meu, te iubesc atât de mult.

— Şi eu te iubesc, Lois, spuse Henry. Se ridică. Acum, trebuie să luptăm împotriva păcatului cărnii.

— Cum? spuse Lois, privind în sus către el.

— Treci în genunchi.

— Nu eşti obosit, dragul meu? râse ea.

— Treci în genunchi.

— Bine, zâmbi ea.

Ea se aşeză în genunchi şi privi, consternată, cum Henry scotea o curea mare de la pantaloni. Se îndreptă spre ea şi, înainte ca ea să realizeze ce se întâmpla, o plesni tare cu cureaua peste fesele goale.

— Ce faci? ţipă Lois, încercând să se ridice.

— Ţi-am spus, draga mea, zise el, trântind-o jos. Trebuie să luptăm împotriva păcatului cărnii. 

Ridică cureaua şi o lovi din nou.

— Opreşte-te! Opreşte-te!

— Rămâi acolo. 

Vocea lui era plină de energie.

Lois se luptă să se ridice, dar Henry o ţinu jos cu un braţ puternic şi o lovi din nou tare cu cureaua. Lois îşi simţea partea din spate sfâşiată.

— Henry! Doamne! Opreşte-te!

În cele din urmă, Henry se ridică în picioare şi respiră adânc, tremurător:

— Acum e bine.

Lois se mişca cu greu. Îşi simţea rănile deschise sângerând. Nu putea vorbi. Putea doar să-şi privească soţul în groază.

— Sexul este păcătos. Trebuie să luptăm împotriva tentaţiei.

Ea clătina din cap, încă incapabilă să vorbească, încă nevenindu-i să creadă ceea ce tocmai se întâmplase.

— Gândeşte-te la Adam şi Eva, la începutul căderii umanităţii, continuă el.

Lois începu să plângă cu suspine.

— Acum e bine, spuse el luând-o pe Lois în braţe. Te iubesc.

— Şi eu te iubesc, dar… spuse Lois nesigură.

— Nu te teme. L-am înfrânt.

Ceea ce înseamnă că e prima dată când se întâmplă, se gândi Lois. Probabil are ceva de a face cu faptul că el e fiul unui preot. Slavă Domnului că s-a terminat.

Henry o strânse tare în braţe.

— Te iubesc atât de mult. Hai să coborâm la cină.

La restaurant, Lois abia putu să se aşeze. Durerea era insuportabilă, dar îi era prea jenă să ceară o pernă.

— Comand eu, spuse Henry. (Comandă o salată pentru el şi o cină enormă pentru Lois.) Trebuie să-ţi menţii forţele, draga mea.

În timpul cinei, Lois se gândea la ceea ce tocmai se întâmplase. Henry era cel mai minunat bărbat pe care îl cunoscuse ea vreodată. Fusese uimită de acel… acel ce-o fi oare? se întrebă ea, un fetiş? Oricum, se terminase. Putea deci să se gândească la a-şi petrece restul vieţii alături de acest bărbat, la a-l îngriji şi a fi îngrijită de el.

Când terminară de mâncat, Henry comandă încă un desert pentru Lois şi spuse:

— Îmi place femeia impozantă.

— Mă bucur că te mulţumesc, zâmbi ea.

— Mergem înapoi în cameră? spuse Henry.

— Bine.

Când ajunseră în cameră se dezbrăcară, iar Henry o luă pe Lois în braţele lui şi durerea părea să fi dispărut. Făcea dragoste dulce şi blând, şi era şi mai plăcut decât înainte.

— A fost minunat, spuse Lois, îmbrăţişându-şi soţul.

— Da, încuviinţă el. Acum trebuie să slăbim puterea păcatului cărnii. Treci în genunchi.

În toiul nopţii, când Henry dormea, Lois şi-a făcut valiza şi a fugit. A luat un avion spre Vancouver şi l-a sunat pe Gary. La prânz, i-a povestit ce s-a întâmplat.

— Intentez cerere de divorţ, spuse Lois, dar trebuie să mă mut din oraş.

Gary se gândi o secundă:

— Am un prieten care deţine o agenţie de asigurări, surioară. E în Denver, la 2200 de kilometri distanţă.

— Perfect.

— Voi vorbi cu el, spuse Gary.

Două săptămâni mai târziu, Lois lucra la agenţia de asigurări într-o poziţie managerială.

Gary păstrase legătura în mod constant cu Lois. Ea îşi cumpărase o căsuţă minunată, de unde se vedeau Munţii Stâncoşi în depărtare şi, din când în când, fratele ei o vizita. Petreceau weekend-uri grozave împreună schiind, pescuind, sau, pur şi simplu, stând pe canapea şi discutând. Sunt mândru de tine, surioară, îi spunea el întotdeauna, iar ea era mândră, la rândul ei, de realizările lui Gary. El îşi luase doctoratul în ştiinţe, lucra la o corporaţie internaţională şi se apucase de zbor ca hobby.

În timp ce Lois se gândea la Gary, se auzi o bătaie în uşă. Se uită pe fereastră pentru a vedea cine e şi îl recunoscu pe Tom, Tom Huebner. Era un prieten de-al lui Gary, pilot de charter, înalt şi ciolănos.

Lois deschise uşa şi Huebner intră.

— Bună, Tom.

— Lois…

— Gary n-a ajuns încă. Cred că i-am auzit avionul cu puţin timp în urmă. Ar trebui să ajungă din clipă în clipă. Vrei să-l aştepţi sau…?

El se uita la ea.

— Nu te-ai uitat la ştiri?

— Nu, clătină Lois din cap. Sper că nu suntem pe cale să intrăm în alt război şi…

— Lois, mă tem că am veşti rele. Veşti cu adevărat rele. Vocea îi tremura. E vorba despre Gary.

— Ce e cu el? se încorda ea.

— A murit într-un accident de avion, în timp ce venea încoace, spre tine. (El îi văzu lumina dispărându-i din ochi.) Îmi pare foarte rău. Ştiu cât de mult vă iubeaţi.

Lois încercă să vorbească, dar se sufoca.

— Cum… cum… cum?

Tom Huebner o luă de mână şi o conduse încet către canapea.

Ea se aşeză şi respiră adânc.

— Ce… ce s-a întâmplat?

— Avionul lui Gary s-a lovit de o coastă muntoasă, la câteva mile de Denver.

Lois simţi că leşină.

— Tom, aş vrea să fiu singură. 

El o studie, îngrijorat:

— Eşti sigură, Lois? Aş putea să rămân şi…

— Mulţumesc, dar te rog, pleacă…

Tom Huebner rămase acolo, nehotărât, apoi încuviinţă din cap.

— Ai numărul meu. Sună-mă dacă ai nevoie de mine. 

Lois nu îl auzi plecând. Stătea acolo în stare de şoc. Era ca şi cum cineva i-ar fi anunţat moartea ei. Mintea începu să o ia înapoi, către copilăria lor. Gary fusese întotdeauna protectorul ei, bătându-se cu băieţii care o tachinau şi, pe măsură ce creşteau, însoţind-o la meciurile de baseball, la filme şi la petreceri. Îl văzuse ultima dată cu o săptămână în urmă şi revăzu scena în minte, desfăşurându-se asemeni unui film înceţoşat printre lacrimi.

Stăteau amândoi la masa din sufragerie.

— Nu mănânci, Gary?

— E delicios, surioară. Nu mi-e foame.

— Te preocupă ceva anume, vrei să vorbeşti? spuse ea, după ce îl privi un moment.

— Întotdeauna ştii, nu?

— E ceva legat de munca ta.

— Da. (El împinse farfuria deoparte.) Cred că viaţa mea e în pericol.

Lois îl privi uimită:

— Ce?

— Surioară, doar doisprezece oameni din toată lumea asta ştiu despre ce e vorba. Vin înapoi aici lunea viitoare şi voi rămâne peste noapte. Marţi dimineaţa, mă îndrept către Washington.

Lois era năucită.

— De ce către Washington?

— Ca să le spun despre Prima. 

Şi Gary îi explicase…

Acum, Gary era mort. Cred că viaţa mea e în pericol. Fratele ei nu murise într-un accident. Fusese asasinat.

Lois îşi privi ceasul. Acum era prea târziu să mai facă ceva, dar dimineaţă avea să dea telefonul care să răzbune moartea fratelui ei. Avea de gând să termine ceea ce plănuia Gary să facă. Deodată, Lois se simţi sfârşită. Făcu un efort să se ridice de pe canapea. Nu luase cina, dar ideea de mâncare îi făcea greaţă.

Lois se îndreptă către dormitor şi căzu pe pat, prea obosită se mai dezbrace. Zăcu acolo ameţită, până când, în cele din urmă adormi.

Lois visă că se afla cu Gary într-un tren care mergea cu viteză mare şi că toţi pasagerii din vagon fumau. Se făcea din ce în ce mai cald şi fumul o făcea să tuşească. Propria tuse o trezi şi deschise ochii. Privi în jur, şocată. Dormitorul ei era în flăcări, pălălaia urcând pe perdele şi umplând camera de fum. Lois coborî din pat împleticindu-se, tuşind din cauza fumului. Încercând să-şi ţină respiraţia, se năpusti în living. Întreaga cameră era plină de flăcări şi fum. Făcu cinci paşi către uşă, simţi cum o lasă picioarele şi căzu la podea.

Ultimul lucru pe care şi-l aminti Lois Reynolds erau flăcările care-şi făceau drum către ea, înfometate.

Pentru Kelly, totul se întâmpla într-un ritm ameţitor. A învăţat repede cele mai importante aspecte ale modellingului: agenţia îi oferise cursuri de pregătire în proiectarea imaginii, postură şi ţinută. O mare parte din modelling o reprezenta atitudinea, iar pentru Kelly asta însemna teatru, pentru că ea nu se simţea nici frumoasă, nici atrăgătoare.

Expresia „vedetă apărută peste noapte” ar fi putut fi inventată pentru Kelly. Proiecta nu numai o imagine excitantă, provocatoare, dar şi un aer de intangibilitate, care era o provocare pentru bărbaţi. În doi ani, Kelly ajunsese în rândul manechinelor de top. Făcea reclamă la produse în zece ţări, iar o mare parte a timpului şi-l petrecea la Paris, unde se aflau unii dintre cei mai importanţi clienţi ai agenţiei.

Odată, după o defilare de modă la New York, Kelly s-a dus să-şi viziteze mama, care arăta îmbătrânită şi măcinată de griji. Trebuie să o iau de aici, se gândea Kelly. O să-i cumpăr un apartament drăguţ şi voi avea grijă de ea.

Mama ei păru mulţumită să o vadă.

— Mă bucur că te descurci aşa de bine, Kelly. Îţi mulţumesc pentru cecurile pe care mi le trimiţi în fiecare lună.

— Cu plăcere. Mamă, vreau să discutăm despre ceva. Am un plan gata pregătit. Vreau să pleci…

— Hei, uite cine a venit să ne facă o vizită… Domnia Sa. Tatăl îi vitreg tocmai intrase în cameră. Ce cauţi aici? N-ar trebui să te fâţâi de ici până colo în hainele alea elegante?

Va trebui să fac asta altă dată, se gândi Kelly.

Kelly mai avea o oprire de făcut. Se duse la biblioteca publică, unde îşi petrecuse atât de multe ore minunate şi, în timp ce intra pe uşă cu o jumătate de duzină de reviste în mână, amintirile îi invadau memoria.

Doamna Houston nu era la biroul ei. Kelly intră şi o văzu în picioare, pe unul dintre coridoarele laterale, arătând radioasă într-o rochie elegantă, la comandă şi umplând preocupată un raft cu cărţi.

— Vin imediat, spuse doamna Houston, auzind uşa deschizându-se. Se întoarse. Kelly! Aproape că ţipă. Oh, Kelly…

Alergară una către cealaltă şi se îmbrăţişară. Doamna Houston se dădu câţiva paşi înapoi şi o privi pe Kelly.

— Nu-mi vine să cred că eşti tu. Ce faci în oraş?

— Am venit să-mi vizitez mama, dar voiam să vă văd şi pe dumneavoastră.

— Sunt aşa de mândră de tine. Nici n-ai idee…

— Doamnă Houston, vă amintiţi când v-am întrebat cum aş putea să vă mulţumesc? Aţi spus că aş putea să vă mulţumesc arătându-vă fotografia mea într-o revistă de modă. Poftiţi. (Şi Kelly puse teancul de reviste de modă în braţele doamnei Houston. Erau exemplare din Elle, Cosmopolitan, Mademoiselle şi Vogue. Ea era pe coperta fiecăreia dintre ele.)

— Sunt minunate. Doamna Houston radia. Vreau să-ţi arăt ceva. Trecu în spatele biroului şi scoase copii după aceleaşi exemplare.

Pentru o secundă, Kelly nu putu rosti nicio vorbă.

— Ce pot face pentru a vă mulţumi? Mi-aţi schimbat viaţa.

— Nu, Kelly. Tu ţi-ai schimbat viaţa. Tot ce am făcut a fost să-ţi dau un mic impuls. Şi, Kelly…

— Poftim?

— Mulţumită ţie, am devenit o rampă de lansare în lumea modei.

De vreme ce Kelly ţinea la viaţa ei personală, uneori faima îi crea necazuri. Atacurile permanente ale fotografilor o enervau, îşi dezvoltase un fel de fobie faţă de faptul că era abordată în mod constant de către oameni pe care nu îi cunoştea. Kelly iubea singurătatea.

Într-o zi lua prânzul la restaurantul Le Cinq de la hotelul George V, când un trecător prost îmbrăcat se opri pentru a se uita la ea. Avea o faţă palidă, nesănătoasă, ca a cuiva care-şi petrecea tot timpul în casă. Ţinea în mână un exemplar din Elle, deshis la o pagină cu fotografiile lui Kelly.

— Mă scuzaţi, spuse străinul. 

Kelly ridică privirea, deranjată: 

— Da?

— V-am văzut… am citit articolul acesta despre dumneavoastră şi scrie că v-aţi născut în Philadelphia. Vocea lui deveni entuziastă. Şi eu m-am născut acolo şi, când v-am văzut fotografiile, am avut senzaţia că vă cunosc şi…

— Nu ne cunoaştem, spuse Kelly rece şi nu-mi place să fiu deranjată de bărbaţi străini.

— Oh, îmi pare rău. Bărbatul înghiţi în sec. N-am vrut să… nu sunt un ciudat. Adică… mă numesc Mark Harris şi lucrez la Kingsley International Group. Când v-am văzut aici, m-am… m-am gândit că poate nu vă place să luaţi prânzul singură şi că poate am putea amândoi…

Kelly îi aruncă o privire caustică:

— Aţi gândit greşit. Acum, aş dori să plecaţi. 

El vorbi sacadat:

— N-am… n-am vrut să deranjez. Doar că eu… 

Văzând expresia de pe faţa ei, spuse:

— Plec.

Kelly îl privi ieşind pe uşă, cu revista în mână. Lectură plăcută.

Kelly semnase pentru o săptămână de pozat pentru câteva reviste de modă. În ziua de după întâlnirea ei cu Mark Harris, se îmbrăca în cabina manechinelor, când primi trei duzini de trandafiri. Pe cartea de vizită scria: Vă rog să mă iertaţi că v-am deranjat. Mark Harris.

Kelly rupse cartea de vizită:

— Trimite florile la spitalul de copii.

A doua zi dimineaţă, garderobiera intră în cabină din nou, cu un pachet:

— Cineva ţi-a lăsat asta, Kelly.

Era o singură orhidee. Pe cartea de vizită scria: Sper că m-aţi iertat. Mark Harris.

Kelly rupse cartea de vizită:

— Păstrează floarea.

După aceea, darurile lui Mark Harris soseau aproape zilnic: un mic coş cu fructe, un clopoţel cu tonuri diferite, un Moş Crăciun de jucărie. Următorul dar a fost diferit: era un pudel francez încântător, cu o panglică roşie în jurul gâtului de care era agăţată o carte de vizită: O cheamă Angel. Sper să o iubiţi la fel de mult ca şi mine. Mark Harris.

Kelly sună la Informaţii şi obţinu numărul de la Kingsley International Group. Când operatoarea răspunse, Kelly întrebă:

— Lucrează la dumneavoastră un anume Mark Harris?

— Da, domnişoară.

— Aş putea vorbi cu dumnealui, vă rog?

— Un moment.

Un minut mai târziu, Kelly auzi vocea lui familiară: 

— Alo?

— Domnul Harris? Sunt Kelly. Am decis să vă accept invitaţia la prânz.

Urmă o tăcere uimită, apoi:

— Da? Asta e… asta e nemaipomenit.

Kelly auzea la propriu fericirea din vocea lui.

— Azi la Laurent, la unu?

— Ar fi grozav. Vă mulţumesc foarte mult. Voi…

— Fac eu rezervarea. La revedere.

La Laurent, Mark Harris era în picioare, aşteptând la o masă, când Kelly intră în restaurant, cu căţeluşa în braţe. Fata lui se lumină:

— Aţi… aţi venit. Nu eram sigur că… şi aţi adus-o şi pe Angel…

— Da. Kelly plantă căţeluşa în braţele lui Mark. Vă poate ţine companie la prânz, spuse ea pe un ton îngheţat şi se întoarse să plece.

— Nu înţeleg. Am crezut… spuse Mark.

— Ei bine, vă voi explica pentru ultima dată, izbucni Kelly. Vreau să încetaţi să mă mai deranjaţi. Înţelegeţi?

Faţa lui Mark deveni de un roşu aprins:

— Da. Da, desigur. Mă scuzaţi. Nu am… n-am vrut să… Am crezut doar că… nu ştiu ce să… aş vrea să vă explic. Aţi vrea să luaţi loc, doar o secundă?

Kelly începuse să spună nu, cu o privire dispreţuitoare apoi se aşeză. 

— Da?

Mark Harris respiră adânc:

— Nici nu ştiţi cât de rău îmi pare. N-am vrut să vă deranjez. V-am trimis lucrurile acelea pentru a-mi cere scuze de deranj, tot ce-mi doream era o şansă şi… atunci când v-am văzut fotografia, m-am simţit de parcă vă cunoşteam de o viaţă. Era alb ca varul. Ar fi… ar fi trebuit să-mi dau seama că o persoană ca dumneavoastră nu ar putea fi niciodată interesată de cineva ca mine. M-am purtat ca un şcolar prost. Doar că… nu ştiam cum să vă spun ce simţeam şi… (Vocea i se stingea. Persoana lui emana vulnerabilitate pură.) Doar că nu mă pricep la… la a-mi explica sentimentele. Am fost singur toată viaţa. Niciodată, nimeni… Când aveam şase ani, părinţii mei au divorţat şi s-au luptat pentru custodie. Niciunul dintre ei nu mă dorea.

Kelly îl privea, tăcută. Cuvintele lui răsunau în mintea ei, reînviind amintiri de mult uitate.

— De ce nu ai scăpat de copilă înainte de a se naşte?

— Am încercat. Nu a mers. 

El continuă:

— Am crescut în vreo zece case de adopţie, unde nimănui nu îi păsa…

Ei sunt unchii tăi. Să nu-i deranjezi.

— Se pare că nu eram în stare să fac nimic ca lumea… 

Cina e jalnică… Culoarea rochiei nu ţi se potriveşte… Nu ai terminat de curăţat toaletele…

— Voiau să mă las de şcoală şi să lucrez la un service, dar eu… eu voiam să mă fac inginer. Ziceau că sunt prea tâmpit…

Kelly era din ce în ce mai absorbită de ceea ce spunea el. 

Vreau să fiu fotomodel. 

Toate fotomodelele sunt târfe.

— Voiam să merg la facultate, dar au zis că la munca pe care urma să o fac eu nu… nu aveam nevoie de educaţie.

De ce dracu ai nevoie să te duci la şcoală? La cum arăţi, ai putea să te prostituezi…

— Când am primit o bursă la MIT
, părinţii mei vitregi au zis că probabil urma să pic şi o să-mi iau vreo slujbă la un garaj…

Facultate? O să-ţi iroseşti patru ani din viaţă… 

Ascultându-l pe acest străin era ca şi cum ar fi auzit povestea vieţii ei.

Kelly stătea acolo, profund impresionată, având aceleaşi emoţii dureroase ca şi străinul care stătea în faţa ei.

— Când am absolvit MIT, m-am angajat la o filială a Kingsley International Group din Paris. Dar mă simţeam atât de singur… Urmă o pauză lungă. Undeva, acum multă vreme, am citit că lucrul cel mai important în viaţă e să găseşti pe cineva care să te iubească şi pe care să-l iubeşti… şi am crezut asta.

Kelly asculta tăcută.

Mark Harris spuse, pe un ton ciudat:

— Dar nu am găsit niciodată acea persoană şi eram gata să mă dau bătut. Şi când, în acea zi, v-am văzut pe dumneavoastră… 

Nu mai putea continua.

Se ridică, ţinând-o pe Angel în braţe:

— Mi-e foarte ruşine de toate astea. Promit să nu vă mai deranjez niciodată. La revedere.

Kelly îl privi cum înainta spre ieşire.

— Unde pleci cu câinele meu? strigă ea.

— Ce-aţi spus? se întoarse Mark Harris, confuz.

— Angel e a mea. Mi-ai dat-o mie, nu? 

Mark stătu în loc, fără să înţeleagă nimic:

— Da, dar aţi spus că…

— Facem un târg, domnule Harris. O păstrez pe Angel, dar aveţi drept de vizită.

Îi luă un moment până să înţeleagă, iar apoi zâmbetul lui lumină toată încăperea:

— Adică pot să… o să mă lăsaţi să…?

— Ce-ar fi să discutăm la cină, diseară? spuse Kelly.

Şi Kelly nici nu ştia că tocmai se transformase, în ţinta unui asasinat.

Paris, Franţa

Pe strada Hénard din Arondismentul XII, la sediul Poliţiei Reuilly, avea loc un interogatoriu. Superintendentul Turnului Eiffel era interogat de detectivii André Belmondo şi Pierre Marais.

INVESTIGAŢIA SINUCIDERII

DE LA TURNUL EIFFEL

Luni, 6 mai

ora 10 a.m.

Subiect: René Pascal

BELMONDO: Domnule Pascal, avem motive să credem că Mark Harris, bărbatul care se pare că a căzut de pe platforma de observaţie a Turnului Eiffel, a fost ucis.

PASCAL: Ucis? Dar… mi s-a spus că a fost un accident şi…

MARAIS: Nu avea cum să cadă peste acel parapet în mod accidental. Este mult prea înalt.

BELMONDO: Şi am stabilit că victima nu avea un profil de sinucigaş. De fapt, îşi făcuse planuri detaliate pentru weekend cu soţia sa, Kelly. Ştiţi, Kelly, fotomodelul…

PASCAL: Îmi pare rău, domnilor, dar nu văd ce legătură are asta… De ce am fost adus aici?

MARAIS: Pentru a ne ajuta să clarificăm câteva chestiuni. La ce oră s-a închis restaurantul în acea seară?

PASCAL: La zece. Din cauza furtunii, restaurantul Jules Verne era gol, aşa că am hotărât să…

MARAIS: La ce oră s-au oprit lifturile?

PASCAL: De obicei merg până la miezul nopţii, dar în acea seară, de vreme ce nu erau vizitatori sau oameni care să ia cina, le-am oprit la zece.

BELMONDO: Inclusiv pe cel care duce la platforma de observaţie?

PASCAL: Da. Pe toate.

MARAIS: E posibil ca cineva să ajungă la platforma de observaţie fără să folosească liftul?

PASCAL: Nu. În acea noapte, totul era închis. Nu înţeleg ce e cu toate întrebările astea. Dacă…

BELMONDO: O să vă spun eu. Domnul Harris a fost aruncat de pe platforma de observaţie. Ştim că a fost platforma de observaţie pentru că, atunci când am cercetat parapetul, marginea fusese zgâriată, iar cimentul din tălpile pantofilor lui era compus din fragmente care se potriveau cu cimentul zgâriat de pe parapet. Dacă nivelul era încuiat şi lifturile nu funcţionau, cum a ajuns el acolo sus, la miezul nopţii?

PASCAL: Nu ştiu. Fără lift, ar fi… ar fi imposibil.

MARAIS: Totuşi, a fost folosit un lift pentru ca domnul Harris să ajungă sus, la platforma de observaţie şi la fel asasinul — sau asasinii — pe care apoi să-i ducă jos.

BELMONDO: Ar putea un străin să manevreze ascensoarele?

PASCAL: Nu. Operatorii nu le părăsesc niciodată când sunt de serviciu, iar noaptea sunt încuiate cu o cheie specială.

MARAIS: Câte chei există?

PASCAL: Eu am una, iar celelalte două sunt ţinute aici.

BELMONDO: Sunteţi sigur că ultimul lift a fost închis la zece?

PASCAL: Da.

MARAIS: Cine îl manevra?

PASCAL: Toth. Gérard Toth.

MARAIS: Aş vrea să vorbesc cu el.

PASCAL: Şi eu.

MARAIS: Poftim?

I’ASCAL: Toth nu a mai apărut la muncă din acea noapte. L-am sunat acasă. Nu a răspuns nimeni. Am dat de proprietarul său. Toth s-a mutat.

MARAIS: Şi nu a lăsat nicio adresă la care să poată fi găsit?

PASCAL: Exact. S-a evaporat.

— „S-a evaporat”? vorbim despre marele Houdini, sau despre un amărât de operator de lifturi?

Cel care vorbise era secretarul general Claude Renaud, şeful delegat al Interpolului. Renaud era un bărbat scund, energic, în jur de cincizeci de ani, care-şi croise drum în ierarhia poliţienească timp de douăzeci de ani.

Renaud tocmai conducea o şedinţă în sala principală de conferinţe din sediul cu şapte etaje al Interpolului, organizaţie internaţională de poliţie şi sediu de informaţii pentru o sută douăzeci şi şase de brigăzi de poliţie din şaptezeci şi opt de ţări. Clădirea se afla în St. Cloud, la nouă kilometri de Paris şi acolo îşi aveau sediul foşti detectivi de la Siguranţa Naţională şi Prefectura Parisului.

La masa enormă de conferinţe erau aşezaţi doisprezece oameni. În ultima jumătate de oră îl chestionaseră pe detectivul Belmondo.

Secretarul general Renaud spuse cu răceală:

— Deci dumneavoastră şi detectivul Marais aţi fost incapabili să obţineţi vreo informaţie despre felul în care un bărbat a fost ucis, într-un loc unde era imposibil să se afle şi din care asasinilor săi le-ar fi fost imposibil să fugă? Asta îmi spuneţi?

— Eu şi Marais am vorbit cu toţi cei care…

— Nu contează. Puteţi pleca.

— Da, să trăiţi.

Îl priviră pe detectivul muştruluit părăsind încăperea. Secretarul general se întoarse către grup.

— În timpul anchetelor dumneavoastră, a dat cineva peste un bărbat pe nume Prima?

Rămaseră gânditori o clipă, apoi îşi clătinară capetele.

— Nu. Cine e Prima?

— Nu ştim. Numele lui a fost găsit pe un bilet aflat în buzunarul unui bărbat mort la New York. Credem că există o legătură. Oftă. Domnilor, avem de-a face cu o ghicitoare învăluită într-un mister din interiorul unei enigme. În cei cincisprezece ani de când sunt în acest post am anchetat criminali în serie, bande internaţionale, mutilări, paricide şi tot restul delictelor imaginabile. (Făcu o pauză.) Dar, în toţi aceşti ani, nu am întâlnit niciodată ceva asemănător. Trimit un raport către biroul din New York.

Frank Bigley, chestorul poliţiei din Manhattan, citea dosarul pe care secretarul general Renaud îl trimisese, când Earl Greenburg şi Robert Praegitzer intrară în biroul lui.

— Aţi cerut să ne vedeţi domnule chestor?

— Da. Luaţi loc.

Ocupară fiecare câte un scaun.

Chestorul Bigley ţinea hârtia în mână.

— Acesta este un raport pe care Interpolul ni l-a trimis azi dimineaţă. Începu să citească. Acum şase ani, un om de ştiinţă japonez pe nume Akira Iso s-a sinucis, spânzurându-se în camera sa de hotel din Tokio. Domnul Iso era perfect sănătos, tocmai fusese promovat şi rapoartele despre el spuneau că era bine dispus.

— Japonia? Ce are asta a face cu…

— Daţi-mi voie să continui. Acum trei ani, Madeleine Smith, un om de ştiinţă elveţian, în vârstă de treizeci şi doi de ani, a pornit gazul în apartamentul ei din Zurich şi s-a sinucis. Era însărcinată şi urma să se căsătorească cu tatăl copilului. Prietenii spun că nu au văzut-o niciodată mai fericită. Ridică privirea către cei doi detectivi. În ultimele trei zile: o berlineză pe nume Sonja Verbrugge s-a înecat în cada de baie. În aceeaşi noapte, Mark Harris, american, a plonjat ca o lebădă de pe platforma de observaţie a Turnului Eiffel. O zi mai târziu, un canadian pe nume Gary Reynolds a intrat cu avionul său Cessna într-un munte de lângă Denver.

Greenburg şi Praegitzer ascultau din ce în ce mai nelămuriţi.

— Iar ieri, voi doi aţi găsit corpul lui Richard Stevens pe ţărmul Braţului Estic.

Earl Greenburg îl privea perplex.

— Ce au de-a face cu noi toate aceste cazuri?

— Toate sunt acelaşi caz, spuse încet chestorul Bigley. 

Greenburg se holba la el.

— Cum? Staţi să văd dacă am înţeles bine. Un japonez acum şase ani, o elveţiancă acum trei ani şi în ultimele câteva zile o nemţoaică, un canadian şi doi americani. (Tăcu un moment.) Care este legătura dintre aceste cazuri?

Chestorul Bigley îi înmână lui Bigley raportul de la Interpol. Pe când îl citea, ochii acestuia se măreau de mirare. Ridică privirea şi spuse încet:

— Interpolul crede că o asociaţie de cercetători, Kingsley International Group, se află în spatele acestor crime? E ridicol.

— Domnule, vorbim despre cea mai mare asociaţie de cercetători din lume, spuse Praegitzer.

— Toţi oamenii aceia au fost ucişi şi fiecare dintre ei avea o legătură cu KIG. Compania aceasta este deţinută şi condusă de Tanner Kingsley. El este preşedintele şi şeful Consiliului de Administraţie al Kingsley International Group, Preşedinte al Comitetului Prezidenţial de Ştiinţe, şef al Institutului Naţional pentru Planificare Avansată şi face parte şi din Consiliul Politicii de Apărare de la Pentagon. Ar fi mai bine ca tu şi Greenburg să purtaţi o discuţie cu domnul Kingsley.

— Exact, înghiţi în sec Earl Greenburg.

— Şi Earl… 

— Da.

— Umblă cu grijă şi ia cu tine şi un bastonaş…

Cinci minute mai târziu, Earl Greenburg vorbea cu secretara lui Tanner Kingsley. Îndată ce termină, se întoarse către Praegitzer.

— Avem fixată o întâlnire marţi dimineaţă, la zece. În momentul ăsta, domnul Kingsley este la o audiere a unui comitet al Congresului, la Washington.

La audierea Comitetului pentru mediu al Senatului de la Washington DC, şase senatori aflaţi la o masă şi treizeci de spectatori şi reporteri ascultau cu atenţie mărturia lui Tanner Kingsley.

Tanner Kingsley era trecut de patruzeci de ani, era înalt, chipeş şi avea ochi de un albastru strălucitor care emanau inteligenţă. Avea un nas roman, o bărbie puternică şi un profil care ar fi înnobilat o monedă.

Şefa comitetului, doamna senator Pauline Mary van Luven, era o figură impozantă, cu o încredere în sine aproape agresivă. Îl privi pe Tanner şi spuse înţepată:

— Puteţi începe acum, domnule Kingsley.

— Vă mulţumesc, doamnă senator, încuviinţă din cap Tanner. (Se întoarse către ceilalţi membri ai comitetului şi apoi vorbi cu voce emoţionată.)

— În timp ce unii dintre politicienii de la noi încă tergiversează discuţia cu privire la consecinţele încălzirii globale şi ale efectului de seră, gaura din stratul de ozon creşte cu repeziciune. Din această cauză, jumătate din lume suferă de secetă, iar cealaltă jumătate de inundaţii. În Marea Ross, un iceberg de dimensiunile Jamaicăi tocmai s-a prăbuşit din cauza încălzirii globale. Gaura de ozon de deasupra Polului Sud a atins dimensiunea record de zece milioane de mile pătrate. Luă o pauză pentru efect şi apoi repetă: zece milioane de mile pătrate! Asistăm la un număr record de uragane, cicloane, taifunuri şi furtuni care devastează părţi ale Europei. Datorită schimbărilor radicale din regimul climatic, milioane de oameni din toată lumea se confruntă cu foametea şi moartea. Dar astea sunt doar cuvinte: moartea şi foametea. Nu vă mai gândiţi la ele ca la nişte cuvinte. Gândiţi-vă la semnificaţia lor — femei, bărbaţi şi copii înfometaţi, fără casă şi confruntându-se cu moartea. În vara care a trecut, mai mult de douăzeci de mii de oameni au murit în timpul unui val de căldură în Europa. Vocea lui Tanner crescu. Şi ce am făcut în această privinţă? Guvernul nostru a refuzat să ratifice Protocolul de la Kyoto, la summit-ul global cu privire la mediu. Pur şi simplu, vom continua să facem ceea ce ne convine nouă. Suntem atât de opaci, atât de absorbiţi în sinea noastră, încât nu vedem ce le facem celor care…

Doamna senator Van Luven îl întrerupse:

— Domnule Kingsley, aceasta nu este o dezbatere. Am să vă rog să adoptaţi un ton mai moderat.

Tanner respiră adânc şi încuviinţă. Pe un ton mai puţin pasionat, continuă:

— Aşa cum ştim cu toţii, efectul de seră este provocat de arderea combustibililor fosili şi a altor factori adiacenţi pe care îi controlăm complet şi totuşi emisiile lor au atins nivelul lor maxim într-o jumătate de milion de ani. Poluează aerul pe care-l respiră copiii şi nepoţii noştri. Poluarea poate fi oprită. Şi de ce nu e oprită? Pentru că ar duce la pierderi de bani în marea industrie. Ridică din nou vocea: Bani! Cât valorează o gură de aer proaspăt în comparaţie cu viaţa unei fiinţe umane? Un galon de benzină? Două? (Vocea îi deveni din ce în ce mai agitată.) După câte ştim, Pământul este singura planetă locuită din Univers pentru noi şi totuşi, otrăvim pământul, oceanele şi aerul pe care îl respirăm, cât de repede putem. Dacă nu ne oprim…

Doamna van Luven îl întrerupse din nou:

— Domnule Kingsley…

— Îmi cer scuze, doamnă senator. Sunt furios. Nu pot asista la distrugerea acestui univers fără să protestez.

Kingsley mai vorbi alte treizeci de minute. Când termină, doamna van Luven spuse:

— Domnule Kingsley, aş vrea să vă văd în biroul meu, vă rog. Această audiere se suspendă.

Biroul doamnei senator van Luven fusese iniţial decorat în stil tipic birocratic, steril: un birou, o masă, şase scaune şi corpuri de dulapuri pentru dosare, dar senatoarea adăugase propriile ei note feminine, cu materiale colorate, picturi şi fotografii.

Când intră Tanner, în biroul vecin erau două persoane.

— Acestea sunt asistentele mele, Corrine Murphy şi Karolee Trost.

Corinne Murphy, o roşcată tânără şi atrăgătoare şi Karolee Trost, o blondă micuţă, amândouă trecute de douăzeci de ani, luară loc lângă doamna senator. Erau vizibil fascinate de Tanner.

— Luaţi loc, domnule Kingsley, spuse doamna van Luven. 

Tanner luă loc. Doamna van Luven îl studie un moment.

— Sincer, nu vă înţeleg.

— O, da? Sunt surprins, doamnă senator, credeam că m-am făcut înţeles perfect. Simt că…

— Ştiu ce simţiţi. Dar compania dumneavoastră, Kingsley International Group, are contracte pentru multe proiecte împreună cu guvernul nostru şi cu toate astea vă opuneţi guvernului în privinţa mediului. Asta nu dăunează afacerilor?

— Aici nu este vorba despre afaceri, doamnă senator van Luven, spuse Tanner rece. E vorba de umanitate. Noi întrevedem începutul unei destabilizări globale dezastruoase, încerc să conving Senatul să aloce fonduri pentru a remedia acest lucru.

— Unele dintre aceste fonduri ar putea ajunge la compania dumneavoastră, nu-i aşa? spuse senatoarea sceptică.

— Nu-mi pasă cine ia banii. Vreau doar să văd că se iau măsuri înainte de a fi prea târziu.

— Asta e admirabil, spuse Corinne Murphy. Sunteţi un om foarte neobişnuit.

Tanner se întoarse către ea.

— Domnişoară Murphy, dacă prin asta înţelegeţi că majoritatea oamenilor par să creadă că banii sunt mai importanţi decât morala, vă spun cu regret că probabil aveţi dreptate.

Karolee Trost vorbi şi ea.

— Cred că ceea ce încercaţi dumneavoastră să faceţi este minunat

Doamna senator van Luven aruncă o privire dezaprobatoare fiecăreia dintre asistentele sale, apoi se întoarse spre Tanner.

— Nu vă pot promite nimic, dar voi discuta cu colegii mei să aflu şi punctul lor de vedere în privinţa mediului. Vă voi contacta eu.

— Vă mulţumesc, doamnă senator. Voi aprecia foarte mult acest lucru. (Ezită.) Poate, cândva, când veţi fi în Manhattan, vă voi conduce într-un tur la KIG ca să vă pot arăta operaţiunea noastră. Cred că aţi găsi-o interesantă.

Doamna senator van Luven încuviinţă indiferentă.

— Am să vă anunţ.

Întâlnirea se încheiase.

12

Din momentul în care oamenii auziseră de moartea lui Mark, Kelly Harris fusese asaltată de telefoane, flori, şi e-mail-uri. Primul care a sunat a fost Sam Meadows, un coleg de muncă şi prieten apropiat al lui Mark.

— Kelly! Doamne… Nu-mi vine să cred! Nu… nu ştiu ce să spun, sunt pur şi simplu devastat. La fiecare mişcare mă aştept să-l văd pe Mark pe aici. Kelly, pot face ceva pentru line?

— Nu, mulţumesc, Sam.

— Să ţinem legătura. Vreau să fiu de ajutor cu tot ce pot… 

După asta au urmat o mulţime de telefoane, de la prietenii lui Mark şi de la manechinele cu care lucra Kelly. Bill Lerner, şeful agenţiei de modelling, a sunat şi el. După ce îşi prezentă condoleanţele, spuse:

— Kelly, îmi dau seama că nu e momentul potrivit, dar cred că ţi-ar face bine să te întorci la muncă, chiar acum. Telefoanele noastre nu se mai opresc din sunat. Când crezi că vei fi gata de lucru?

— Când Mark se va întoarce la mine. 

Şi i-a trântit telefonul.

Şi acum telefonul suna din nou. În sfârşit, Kelly răspunse. 

— Da?

— Doamna Harris?

Mai era ea încă doamna Harris? Nu mai exista un domn Harris, dar ea avea să fie întotdeauna, întotdeauna soţia lui Mark.

— Doamna Mark Harris la telefon, spuse ferm.

— Suntem de la biroul lui Tanner Kingsley. 

Bărbatul pentru care lucrează… lucra Mark. 

— Da?

— Domnul Kingsley v-ar fi recunoscător dacă aţi putea veni să-l întâlniţi în Manhattan. Ar dori să aibă o întâlnire cu dumneavoastră la sediul companiei. Sunteţi liberă?

Kelly era liberă. Spusese la agenţie să-i anuleze toate programările. Dar era surprinsă. De ce vrea să mă vadă Tanner Kingsley?

— Da.

— V-ar conveni să plecaţi din Paris vineri? 

Nimic n-avea să-i mai convină vreodată.

— Vineri? Bine.

— Bun. Veţi găsi un bilet United Airlines pe numele dumneavoastră, la aeroportul Charles de Gaulle. Îi dădu numărul zborului. La New York vă va aştepta o maşină.

Mark îi vorbise despre Tanner Kingsley. Mark se întâlnise cu el şi îl considerase un geniu şi un bărbat puternic, pentru care era o onoare să lucrezi. Poate putem să ne împărtăşim amintirile despre Mark. Gândul o însenină pe Kelly.

Angel veni şi îi sări în poală. Kelly o strânse în braţe.

— Ce-o să fac cu tine cât timp sunt plecată? Mama te-ar lua cu ea, dar o să fiu plecată numai două zile.

Brusc, Kelly îşi dădu seama cine ar putea avea grijă de căţeluşă.

Kelly coborî pe scări către biroul superintendentului clădirii. Muncitorii instalau un nou lift şi Kelly strângea din umeri de fiecare dată când trecea pe lângă ei.

Superintendentul clădirii, Philippe Cendre, era un bărbat înalt şi atrăgător, cu o personalitate caldă, iar soţia şi fiica lui se dăduseră întotdeauna peste cap pentru a-i fi de ajutor. Când auziseră vestea despre Mark, fuseseră devastate, înmormântarea lui Mark avusese loc la cimitirul Père Lachaise, iar Kelly invitase şi familia Cendre să ia parte.

Kelly se apropie de uşa lui Philippe şi bătu. Când acesta deschise uşa, spuse:

— Vreau să-ţi cer o favoare.

— Intraţi. Orice doriţi, doamnă Harris.

— Trebuie să plec la New York pentru două sau trei zile. Mă întrebam dacă v-ar deranja să aveţi grijă de Angel cât timp sunt plecată.

— Să ne deranjeze? Eu şi Ana Maria am fi încântaţi.

— Mulţumesc. V-aş fi recunoscătoare.

— Şi promit să fac tot ce pot ca s-o răsfăţ.

— Prea târziu, zâmbi Kelly. Am răsfăţat-o eu deja.

— Când vreţi să plecaţi?

— Vineri.

— Foarte bine. Mă voi ocupa eu de tot. V-am spus că fiica mea a fost acceptată la Sorbona?

— Nu. E minunat. Trebuie să fiţi foarte mândru.

— Sunt. Începe peste două săptămâni. Suntem cu toţii foarte emoţionaţi. E un vis devenit realitate.

Vineri dimineaţa, Kelly a dus-o pe Angel jos, la biroul lui Philippe.

Îi dădu superintendentului câteva pungi din hârtie.

— Aici e mâncarea favorită a lui Angel şi câteva jucării cu care să se joace…

Philippe făcu un pas înapoi şi în spatele lui, pe podea, Kelly văzu o grămadă de jucării pentru căţei.

— Angel, eşti pe mâini bune, râse Kelly. Îmbrăţişă căţeluşa pentru ultima dată. La revedere, Angel. Mulţumesc din inimă, Philippe.

În dimineaţa plecării lui Kelly, Nicole Paradis, recepţionera din eleganta clădire de apartamente, aştepta în uşă pentru a-şi lua rămas bun. O femeie căruntă şi exuberantă, aşa de micuţă încât atunci când stătea pe scaunul din spatele biroului ei, i se vedea numai capul.

Îi zâmbi lui Kelly şi spuse:

— O să vă simţim lipsa, doamnă. Vă rog, grăbiţi-vă să vă întoarceţi la noi.

— Mulţumesc, îi spuse Kelly luându-i mâna. Mă întorc curând, Nicole. (Câteva minute mai târziu era în drum spre aeroport.)

Aeroportul Charles de Gaulle era plin până la refuz. Era un labirint suprarealist de case de bilete, magazine, restaurante, scări şi scări rulante uriaşe, care se târau în sus şi în jos asemeni monştrilor preistorici.

Când Kelly sosi, managerul aeroportului o conduse într-o sală de aşteptare privată. Patruzeci şi cinci de minute mai târziu fu anunţat zborul ei. În timp ce Kelly pornea către poarta de îmbarcare, o femeie care aştepta acolo o privi cum trece prin terminal. Când Kelly nu se mai văzu, femeia scoase telefonul mobil şi formă un număr.

Kelly stătea în scaunul ei de avion gândindu-se în mod constant la Mark, indiferentă la faptul că majoritatea bărbaţilor şi femeilor din cabină aveau privirile întoarse spre ea. Ce căuta Mark pe platforma de observaţie a Turnului Eiffel la miezul nopţii? Cu cine urma să se întâlnească? Şi de ce? Şi cea mai grea întrebare dintre toate: De ce s-ar fi sinucis Mark? Eram aşa de fericiţi împreună. Nu cred că s-a sinucis. Nu Mark… Nu Mark… Nu Mark. Închise ochii şi lăsă gândurile să fugă înapoi…

Era prima lor întâlnire. Se îmbrăcase cu o fustă neagră lungă şi o bluză albă pe gât astfel încât Mark să nu-şi imagineze că ar fi încercat să-l ispitească în vreun fel. Urma să fie doar o întâlnire normală, prietenească. Kelly descoperi că are emoţii. Din cauza lucrului de nedescris care i se întâmplase în copilărie, Kelly nu avusese legături sociale cu niciun bărbat, în afara relaţiilor de afaceri sau a evenimentelor obligatorii de caritate.

Cu Mark nu e chiar o întâlnire de dragoste, îşi tot spunea Kelly. Noi doi vom fi doar prieteni. Poate fi escorta mea prin oraş şi nu vor exista niciun fel de complicaţii romantice. Chiar când se gândea la asta, Mark sună la uşă.

Kelly inspiră adânc pentru îmbărbătare şi deschise uşa. Mark stătea acolo zâmbitor, cu o cutie şi o pungă de hârtie în mână. Purta un costum gri care nu-i venea bine, o cămaşă verde, o cravată roşu aprins şi pantofi maro. Kelly aproape că râse cu hohote. Faptul că Mark nu avea niciun fel de simţ al stilului era aproape amuzant. Cunoscuse prea mulţi bărbaţi ale căror ego-uri aveau legătură cu cât de elegant se credeau îmbrăcaţi.

— Intră, spuse Kelly.

— Sper că nu am întârziat.

— Nu, deloc.

Ajunsese cu douăzeci şi cinci de minute mai devreme. 

Mark îi dădu cutia lui Kelly.

— Asta e pentru tine.

Era o cutie de ciocolată de două kilograme şi jumătate. De-a lungul anilor, lui Kelly îi fuseseră oferite diamante şi blănuri şi apartamente de lux, dar niciodată ciocolată. Exact ce îi trebuie oricărui manechin, se gândi ea amuzată.

— Mulţumesc, zâmbi Kelly.

— Şi astea sunt bunătăţi pentru Angel, spuse Mark întinzându-i punga.

Ca la comandă, Angel veni ţopăind în încăpere şi fugi la Mark dând din codiţă.

Mark o ridică şi o mângâie.

— Îşi aminteşte de mine.

— Chiar vreau să-ţi mulţumesc pentru ea, spuse Kelly. E un prieten minunat. N-am mai avut niciunul înainte.

Mark o privi pe Kelly şi ochii lui spuneau tot.

Seara a decurs neaşteptat de bine. Mark era un partener minunat şi Kelly era mişcată de cât de evident de încântat era să fie cu ea. Era inteligent şi comunicativ, iar timpul trecu mai repede decât anticipase Kelly.

— Sper că mai putem face asta şi altădată, spuse Mark la sfârşitul serii.

— Da. Mi-ar face plăcere.

— Ce-ţi place să faci cel mai mult, Kelly?

— Îmi place jocul de fotbal. Ţie-ţi place fotbalul? 

Mark privi în gol.

— Îîhh… da… îmi… îmi place la nebunie.

Minte aşa de prost, se gândi Kelly. Îi veni o idee răutăcioasă.

— Sâmbătă seara e un meci de campionat. Ai vrea să mergem?

Mark înghiţi în sec şi spuse moale:

— Sigur. Grozav.

Când seara se terminase şi au ajuns la blocul în care locuia Kelly, ea s-a pomenit cuprinsă de nervozitate. Acesta era întotdeauna momentul pentru:

Ce zici de un sărut de noapte bună?…

Ce-ar fi să intru un pic şi să bem un pahar înainte de culcare…

Doar nu vrei să petreci seara singură… 

Dat din copite…

Când ajunseră la uşa lui Kelly, Mark o privi şi spuse:

— Ştii ce am remarcat prima oară la tine, Kelly? 

Kelly îşi ţinu răsuflarea. Mai lipseşte să spună: 

Ai un fund grozav…

Îmi plac sânii tăi…

Mi-ar plăcea să am picioarele tale lungi înfăşurate în jurul gâtului meu…

— Nu, spuse Kelly rece. Ce ai remarcat de la început?

— Suferinţa din privirea ta.

Şi, înainte ca ea să poată răspunde, Mark spuse:

— Noapte bună.

Şi Kelly îl privi cum pleacă.

Când sosi sâmbătă seara, Mark aduse altă cutie cu bomboane şi o altă pungă din hârtie.

— Ciocolata e pentru tine, bunătăţile sunt pentru Angel. 

Ea luă pungile.

— Îţi mulţumesc şi Angel îţi mulţumeşte.

— Eşti nerăbdător să vedem meciul? întrebă ea inocent, privindu-l pe Mark cum o mângâia pe Angel.

— O, da, încuviinţă Mark entuziast.

— Bun. Şi eu la fel. Ştia că Mark nu mai văzuse niciodată un meci de fotbal.

Stadionul Paris Saint-Germaine era plin la întreaga capacitate, cu şaizeci şi şapte de mii de fani înfocaţi care aşteptau să înceapă meciul de campionat dintre Lyon şi Marseille.

În timp ce Mark şi Kelly erau conduşi către locurile lor, situate exact deasupra mijlocului terenului, Kelly spuse:

— Sunt impresionată. Locurile astea sunt greu de obţinut.

— Când îţi place fotbalul la fel de mult cum îmi place mie, nimic nu e imposibil, zâmbi Mark.

Kelly îşi muşcă buza pentru a se abţine din râs. Nu mai avea răbdare până la începutul meciului.

La ora 14.00, ambele echipe au intrat pe stadion, stând drepţi în timp ce orchestra cânta „La Marseillaise”, imnul naţional al Franţei. În timp ce echipele Lyon şi Marseille se prezentau salutând tribuna, un jucător de la Lyon făcu un pas în faţă, cu fanionul echipei în alb şi albastru.

Kelly hotărî să se înmoaie şi să-l anunţe şi pe Mark despre ce se întâmpla.

— E portarul lor, explică ea. E…

— Ştiu, spuse Mark. Grégoire Coupet. E cel mai bun portar din ligă. A câştigat campionatul împotriva lui Bordeaux în aprilie anul trecut. A câştigat o cupă UEFA şi o Ligă a Campionilor cu un an înainte. Are treizeci şi unu de ani, un metru optzeci şi şaptezeci de kilograme.

Kelly îl privi uimită pe Mark. Crainicul continua:

— Atacant, Sidney Gouvou…

— Numărul paisprezece, se agită Mark. E incredibil. Săptămână trecută, în meciul cu Auxerre, a marcat un gol în ultimul minut de joc.

Kelly ascultă uimită cum Mark discuta ca un cunoscător despre toţi ceilalţi jucători.

Jocul a început şi mulţimea a înnebunit.

— Uite. Începe cu o foarfecă, comenta Mark.

Era un meci nebunesc, şi portarii ambelor echipe se luptau din greu pentru a-i opri pe adversarii lor să marcheze. Kelly se concentra cu greu. Se tot uita la Mark, uimită de experienţa lui. Cum am putut să mă înşel aşa de tare?

La mijlocul unei faze, Mark exclamă:

— Gouvou boxează mingea! A reuşit! 

Câteva minute mai târziu, Mark spuse:

— Uite! Carrière o să ia cartonaş galben pentru „hands”!

Şi avea dreptate.

Când Lyon a câştigat, Mark era euforic:

— Ce echipă grozavă!

Când ieşeau de pe stadion, Kelly întrebă:

— Mark, de când te pasionează fotbalul? 

El o privi blând pe Kelly şi spuse:

— Cam de trei zile. Am studiat pe calculator. De vreme ce pe tine te interesa aşa de mult, m-am gândit că ar trebui să aflu câte ceva despre asta.

Şi Kelly a fost incredibil de impresionată. Era de necrezut ca Mark să-şi fi consumat atâta timp şi efort, doar pentru că ei îi plăcea fotbalul.

Stabiliră o întâlnire pentru ziua următoare, când Kelly termina o şedinţă de modelling.

— Pot să vin să te iau de la cabină şi…

— Nu! 

Nu voia ca el să se întâlnească cu celelalte manechine.

Mark o privea, încurcat.

— Adică… există o regulă care interzice prezenţa bărbaţilor în vestiare.

— Aha.

Nu vreau să te îndrăgosteşti de…

— Doamnelor şi domnilor, vă rugăm să vă puneţi centurile de siguranţă şi să aşezaţi spătarele scaunelor şi tăvile în poziţie dreaptă şi asigurată. Ne apropiem de aeroportul Kennedy şi vom ateriza în câteva minute.

Kelly fu aruncată înapoi în prezent. Era la New York, pentru a se întâlni cu Tanner Kingsley, bărbatul pentru care lucrase Mark.

Cineva informase presa. Când avionul a aterizat, o aşteptau pe Kelly. Era înconjurată de reporteri cu camere de televiziune şi microfoane.

— Kelly, vrei să te uiţi în direcţia asta?

— Ne poţi spune ce crezi că s-a întâmplat cu soţul tău?

— Va fi o anchetă a poliţiei?

— Tu şi soţul tău voiaţi să divorţaţi?

— Te muţi înapoi în State?

— Cum te-ai simţit când ai auzit ce s-a întâmplat? 

Cea mai insensibilă întrebare dintre toate.

Kelly văzu un om atent, cu o figură simpatică, aşteptând în spate; acesta îi zâmbi şi îi făcu semn cu mâna, iar ea îi făcu semn să se apropie de ea.

Ben Roberts era unul dintre cei mai cunoscuţi şi respectaţi moderatori de emisiuni televizate. Îi mai luase interviuri şi înainte şi se împrieteniseră. Îl privi pe Ben croindu-şi drum prin mulţimea de reporteri. Cu toţii îl cunoşteau.

— Salut, Ben! Kelly o să apară în emisiunea ta?

— Crezi că va vorbi despre cele întâmplate?

— Pot să-ţi fac o fotografie cu Kelly?

În acel moment, Ben ajunsese lângă Kelly. Fluviul de reporteri se împingea către ei.

— Să-i lăsăm un pic de spaţiu băieţi, strigă Ben. Puteţi vorbi cu ea mai târziu.

Fără tragere de inimă, reporterii începură să se dea la o parte.

Ben îi luă mâna lui Kelly şi spuse:

— Nu am cuvinte să-ţi spun cât de rău îmi pare. Îmi plăcea Mark foarte mult.

— Sentimentul era reciproc, Ben.

Pe drumul către rampa de recuperare a bagajelor, el întrebă:

— Neoficial vorbind, ce faci în New York?

— Sunt aici să mă întâlnesc cu Tanner Kingsley.

— E un om puternic, încuviinţă Ben. Sunt sigur că vei fi tratată cum trebuie.

Ajunsese la ghişeul de bagaje.

— Kelly, dacă pot face ceva pentru tine, mă poţi găsi oricând la televiziune. Privi în jur. Te ia cineva? Dacă nu, pot eu…

În acel moment, de Kelly se apropie un şofer în uniformă.

— Doamna Harris? Eu sunt Colin. Maşina este chiar în faţă. Domnul Kingsley v-a luat un apartament la hotelul Peninsula. Dacă îmi daţi biletele, mă voi ocupa eu de bagajele dumneavoastră.

— Mă suni? se întoarse Kelly către Ben. 

— Sigur.

Zece minute mai târziu, Kelly se afla în drum spre hotel. În timp ce se strecurau prin trafic, Colin spuse:

— Vă va suna secretara domnului Kingsley şi veţi stabili o întâlnire. Maşina va fi la dispoziţia dumneavoastră oricând aveţi nevoie.

— Mulţumesc.

— Ce caut eu aici? se întreba Kelly. 

Era pe cale să afle răspunsul.

Tanner Kingsley citea titlul ziarului de după-amiază: „Irakul lovit de grindină”. Restul articolului numea acest lucru „un eveniment bizar”. Ideea unei furtuni cu grindină în mijlocul verii, într-un climat torid, era bizară. Tanner îşi sună secretara. Când aceasta intră, îi spuse:

— Kathy, taie articolul ăsta şi trimite-l doamnei senator van Luven, cu un bilet: „O reiterare a încălzirii globale, cu respect…”

— Imediat, domnule Kingsley.

Tanner Kingsley se uită la ceas. Cei doi detectivi trebuiau să ajungă la KIG într-o jumătate de oră. Privi prin biroul lui extravagant. El crease toate astea. KIG. Se gândi la puterea din spatele acelor trei simple iniţiale şi la cât de uimiţi vor fi oamenii să afle povestea uimitoare a începuturilor umile ale KIG, cu doar şapte ani în urmă. Amintirile trecutului îi fugeau prin minte…

Îşi aminti ziua când inventase noul logo KIG. Cam elegant pentru o companie de nimic, spusese cineva şi Tanner transformase de unul singur acea companie de nimic într-o centrală electrică a lumii. Când Tanner se gândea la acele începuturi, se simţea de parcă ar fi înfăptuit un miracol.

Tanner Kingsley se născuse la cinci ani după fratele lui, Andrew şi acest lucru îi influenţase viaţa în totalitate. Părinţii lor erau divorţaţi, iar mama lor se recăsătorise şi se mutase. Tatăl lor era om de ştiinţă şi băieţii îi călcaseră pe urme, devenind genii în domeniu. Tatăl lor murise în urma unui atac de cord, la vârsta de patruzeci de ani.

Faptul că Tanner era cu cinci ani mai tânăr decât fratele lui era o frustrare continuă. Când Tanner a luat premiul întâi la ştiinţe, i s-a spus:

— Andrew a fost primul în clasa lui, acum cinci ani. Trebuie ca acest lucru să rămână în familie.

Când Tanner a câştigat un concurs de oratorie, profesorul a spus:

— Felicitări, Tanner. Eşti al doilea Kingsley care primeşte acest premiu.

Când s-a înscris în echipa de tenis:

— Sper că eşti la fel de bun ca fratele tău, Andrew. 

La absolvire:

— Discursul tău de şef de promoţie a fost inspirat. Mi-a amintit foarte mult de al lui Andrew.

Crescuse în umbra fratelui său şi era jenant să ştie că era considerat al doilea ca valoare, doar pentru că Andrew ajunsese acolo înaintea lui.

Existau asemănări între cei doi fraţi: amândoi erau chipeşi, inteligenţi şi talentaţi, dar, o dată cu trecerea anilor, au apărut diferenţe majore. Dacă Andrew era altruist şi gata oricând să se sacrifice pentru altul, Tanner era extrovertit, vorbăreţ şi ambiţios. Andrew era timid în preajma femeilor, în timp ce felul de a arăta al lui Tanner şi şarmul lui le atrăgeau ca un magnet.

Dar cea mai importantă diferenţă dintre cei doi fraţi erau scopurile lor în viaţă. Dacă Andrew era profund preocupat de organizarea acţiunilor de caritate şi ajutorarea celorlalţi, ambiţia lui Tanner era să devină bogat şi celebru.

Andrew a absolvit colegiul cu „summa cum laude” şi a acceptat imediat o ofertă de a lucra pentru o mare companie de cercetare. Acolo a aflat ce contribuţie importantă ar putea aduce o asemenea organizaţie şi, cinci ani mai târziu, a decis să-şi înfiinţeze propria companie, la o scară mai mică. Când Andrew i-a spus lui Tanner despre idee, acesta a fost entuziasmat.

— Magnific! Companiile de cercetare primesc contracte guvernamentale în valoare de milioane, ca să nu mai vorbim de corporaţiile care au mai mult de…

— Nu asta e ideea mea, Tanner, îl întrerupsese Andrew. Vreau să folosesc acest lucru pentru a ajuta oamenii.

Tanner se holba la el:

— Să ajuţi oamenii?!

— Da. Zeci de ţări din lumea a treia nu au acces la metodele moderne de agricultură şi producţie. O zicală veche spune că dacă-i dai unui om un peşte, va avea ce mânca la prânz. Dacă-l înveţi să pescuiască, va avea ce mânca toată viaţa.

Cu ferăstrăul ăla vechi nu poţi tăia decât un stejar bătrân, se gândea Tanner.

— Andrew, ţările de felul ăsta nu-şi pot permite să ne plătească…

— Asta nu e important. Vom trimite experţi în ţările Lumii a Treia, să-i înveţe tehnici noi, care să le schimbe viaţa. Te fac partener. Vom numi compania noastră de cercetare Kingsley Group. Ce zici?

Tanner rămăsese gânditor pentru o clipă. Încuviinţase din cap.

— De fapt, nu e o idee rea. Putem începe cu genul de ţări la care te gândeşti tu şi apoi să câştigăm bani importanţi… contractele guvernamentale şi…

— Tanner, hai să transformăm lumea într-un loc mai bun. E singurul lucru asupra căruia trebuie să ne concentrăm.

Tanner zâmbea. Urma să fie un compromis. Aveau să pornească compania aşa cum voia Andrew şi apoi urmau să o mărească până la potenţialul ei real.

— Ei?

Tanner întinse mâna:

— Pentru viitorul nostru, partenere.

Şase luni mai târziu, cei doi fraţi stăteau în ploaie lângă o clădire mică din cărămidă, cu o mică firmă pe care scria KINGSLEY GROUP.

— Cum arată? întrebase Andrew mândru.

— Frumos. (Tanner se străduise să nu pară ironic.)

— Firma asta va aduce fericirea atâtor oameni din lume, Tanner. Deja am început să angajez nişte experţi care să meargă în ţările din Lumea a Treia.

Tanner vru să-l contrazică, dar se opri. Fratele lui nu putea fi zorit. Era încăpăţânat, dar momentul se apropia. Se apropia. Tanner privea la mica firmă de deasupra lui şi se gândea: Într-o zi, acolo va scrie KIG, Kingsley International Group.

John Higholt, un prieten din facultate al lui Andrew, investise o sută de mii de dolari pentru pornirea companiei şi Andrew strânsese restul de bani.

Au fost angajaţi şase oameni şi trimişi în Kenya, Somalia şi Sudan pentru a-i ajuta pe cei de acolo să-şi îmbunătăţească traiul. Dar compania nu realiza niciun profit.

Pentru Tanner nu avea nicio logică.

— Andrew, am putea obţine contracte de la unele din marile companii şi…

— Nu asta facem noi, Tanner.

Ce dracu facem? se întreba Tanner.

— Corporaţia Chrysler caută…

— Să ne facem adevărata treabă, zâmbise Andrew. 

Tanner încercă să se controleze. Andrew şi Tanner aveau laboratoare separate la companie şi erau amândoi cufundaţi în diferite proiecte. Andrew lucra frecvent până noaptea târziu.

Într-o dimineaţă, când Tanner a ajuns la sediu, Andrew era încă acolo. Îl văzu pe Tanner intrând şi îi ieşi în cale.

— Sunt încântat de experimentul ăsta nou de nanotehnologie. Dezvolt o metodă de…

Mintea lui Tanner era concentrată asupra unui lucru cu totul diferit: micuţa bombă roşcată pe care o cunoscuse cu o seară înainte. I se alăturase la bar, băuseră ceva, apoi îl luase în apartamentul ei şi îl făcuse să se simtă minunat. Când îi ţinea mâna…

— … Şi cred că va fi cu adevărat diferit. Cum ţi se pare Tanner?

Luat prin surprindere, Tanner spuse:

— Oh, da, Andrew. Grozav.

— Ştiam eu că vei vedea ce potenţial are, zâmbi Andrew. 

Tanner era mai interesat de propriul lui experiment secret. Dacă al meu merge, se gândea el, lumea va fi a mea.

Într-o seară, nu mult după absolvirea facultăţii, Tanner se afla la o petrecere când o voce plăcută, feminină, din spatele lui spuse:

— Am auzit multe despre dumneavoastră, domnule Kingsley.

Tanner se întoarse plin de aşteptări şi apoi încercă să-şi ascundă dezamăgirea. Cea care vorbise era o tânără ştearsă. Singurul lucru care o făcea să nu fie cu totul nesemnificativă era o pereche de ochi căprui intenşi şi un zâmbet strălucitor, uşor cinic. Esenţialul pentru Tanner îl constituia frumuseţea fizică a unei femei şi era clar că femeia asta nu se potrivea.

— Sper că nimic prea grav, spuse. 

Se gândea cum să scape de ea.

— Sunt Pauline Cooper. Prietenii îmi spun Paula. Ai ieşit cu sora mea, Ginny, în facultate. Era nebună după tine.

Ginny, Ginny… Scundă? Înaltă? Brunetă? Blondă? Tanner rămăsese acolo zâmbitor, încercând să-şi amintească. Fuseseră atât de multe.

— Ginny voia să se căsătorească cu tine. 

Asta nu-l ajuta cu nimic. Erau multe ca ea.

— Sora ta era foarte drăguţă. Doar că nu a…

— Lasă… Nu ţi-o aminteşti, spuse ea, aruncându-i o privire sardonică.

— Păi, ştii… spuse el jenat.

— Nu-i nimic. Tocmai am fost la nunta ei. 

Tanner se simţi uşurat.

— Aha. Deci Ginny s-a căsătorit.

— Da. (Urmă o pauză) Dar eu nu. Ai vrea să luăm cina mâine seară?

Tanner o privi mai de aproape. Chiar dacă nu se ridica la standardele lui, părea să aibă un corp frumos şi era destul de plăcută. Şi, cu siguranţă, era o partidă uşoară. Tanner gândea întâlnirile în termeni de baseball. Arunca unei femei o singură minge. Asta era tot. Dacă nu marca, ieşea din joc.

Ea îl privea.

— Plătesc eu. 

Tanner râse.

— Mă descurc… dacă nu eşti vreo gurmandă de talie mondială.

— Pune-mă la încercare.

— O s-o fac, spuse el încet, privind-o în ochi.

În seara următoare, luau cina la un restaurant la modă din centru. Paula purta o bluză de mătase albă cu decolteu adânc, o fustă neagră şi pantofi cu toc înalt. Privind-o cum mergea prin restaurant, lui Tanner i se păru că arăta cu mult mai bine decât îşi amintea el. De fapt, avea ţinuta unei prinţese din vreo ţară îndepărtată.

— Bună seara, spuse Tanner, ridicându-se. 

Ea îi luă mâna.

— Bună seara.

În atitudinea ei era o încredere în sine aproape regală.

— Hai s-o luăm de la capăt, bine? Nu am nicio soră. 

Tanner o privi confuz.

— Dar ai spus…

— Am vrut doar să-ţi testez reacţia, Tanner, zâmbi ea. Am auzit multe despre tine de la unele prietene de-ale mele şi mă interesa.

Se referea la sex? Se întrebă despre cine vorbea. Puteau fi aşa de multe…

— Nu trage concluzii pripite. Nu mă refer la talentele tale de spadasin. Mă refer la mintea ta.

Se simţea de parcă ea îi citea gândurile.

— Aşadar, te interesează… minţile?

— Printre altele, spuse ea provocator.

O să marcheze uşor. Tanner întinse mâna peste masă şi o luă de mână.

— Eşti tare. O strânse de braţ. O să ne simţim bine împreună în seara asta.

— Eşti excitat, dragă? zâmbi ea.

Pe Tanner îl izbi francheţea ei. Era o tipă dură. Tanner încuviinţă.

— Da, prinţesă.

— Bine, zâmbi ea. Scoate-ţi micul carneţel şi vom încerca să găsim pe cineva disponibil pentru tine în seara asta.

Tanner îngheţă. El era obişnuit să trateze femeile ca pe un sport, dar niciuna nu-l luase în râs până atunci.

— Ce vrei să spui?

— Că va trebui să-ţi îmbunătăţim stilul, dragă. Ai idee cât sunt de învechite?

Tanner simţi cum se înroşeşte.

— Ce te face să crezi că e un stil? 

Ea îl privi în ochi.

— Probabil a fost inventat de Matusalem. Când vorbeşti cu mine, vreau să-mi spui lucruri pe care nu le-ai mai spus nici unei femei până acum.

Tanner o privi, încercând să-şi mascheze furia. Cu cine crede că are de-a face… Cu vreun puşti de liceu? Era a dracului de insolentă pentru câţi bani făcea. Lovitura unu ratată. Javra e afară din joc.

Sediul mondial al Kingsley International Group se afla în partea joasă a Manhartanului, la două străzi depărtare de East River. Complexul ocupa cinci acri de teren şi era compus din patru clădiri mari din beton împreună cu două clădiri mai mici de întreţinere, totul împrejmuit cu gard electric.

La zece dimineaţa, detectivii Earl Greenburg şi Robert Praegitzer intrau în holul clădirii principale. Era spaţios şi modern, mobilat cu canapele, măsuţe şi şase scaune.

Detectivul Greenburg aruncă o privire la revistele de pe o măsuţă: Virtual reality, Nuclear and Radiological Terrorism, Robotics World… Luă un exemplar din Genetic Engineering News şi se întoarse către Praegitzer.

— Nu te plictiseşti de citit astea la dentist?

— Mda, mormăi Praegitzer.

Cei doi detectivi se apropiară de recepţioneră şi se identificară.

— Avem o întâlnire cu domnul Tanner Kingsley.

— Vă aşteaptă. Voi chema pe cineva să vă conducă la birou. Dădu fiecăruia dintre ei un ecuson KIG. Vă rog să le predaţi când plecaţi.

— Nicio problemă.

Recepţionera apăsă pe un buton şi, o secundă mai târziu, apăru o tânără atrăgătoare.

— Aceşti domni au o întâlnire cu domnul Tanner Kingsley.

— Da. Eu sunt Retra Tyler, una dintre asistentele domnului Kingsley. Urmaţi-mă, vă rog.

Cei doi detectivi porniră pe un coridor lung şi pustiu, cu uşi închise pe fiecare parte. La capătul coridorului se afla biroul lui Tanner.

În camera de aşteptare a lui Tanner, Kathy Ordonez, tânăra şi strălucitoarea lui secretară, stătea la birou.

— Bună dimineaţa, domnilor. Puteţi intra chiar acum. 

Se ridică şi deschise uşa biroului personal al lui Tanner. Intrând, detectivii se opriră, privind uimiţi.

Biroul uriaş era plin ochi de echipament electronic de avangardă, iar pereţii izolaţi fonic erau tapetaţi cu televizoare cât foaia de hârtie, pe care se puteau vedea imagini în direct din oraşe de jur împrejurul lumii. În unele imagini erau săli de conferinţe, birouri şi laboratoare aglomerate, în timp ce în altele erau apartamente de hotel în care aveau loc întâlniri. Fiecare aparat avea propriul sistem audio şi, deşi volumul era aproape la minim, era halucinant să auzi fragmente de propoziţii, vorbite simultan în zece limbi.

La baza fiecărui ecran apărea un mic dreptunghi de identificare: Milano… Johannesburg… Zürich… Madrid… Atena… Pe peretele din fund era un dulap cu opt picioare plin cu cărţi legate în piele.

Tanner Kingsley stătea la un birou de mahon pe care era o consolă cu şase butoane de culori diferite. Era îmbrăcat elegant, într-un costum gri făcut de comandă, cu o cămaşă albastru deschis şi o cravată albastră asortată.

Tanner se ridică în întâmpinarea celor doi detectivi.

— Bună dimineaţa, domnilor. 

Earl Greenburg spuse:

— Bună dimineaţa. Suntem…

— Da, ştiu cine sunteţi, detectivii Earl Greenburg şi Robert Praegitzer. (Îşi strânseră mâinile.) Luaţi loc, vă rog.

Detectivii se aşezară.

Praegitzer se holba la imaginile din întreaga lume care se schimbau cu repeziciune pe numeroasele ecrane de televizor. Clătină din cap admirativ.

— Ce să mai vorbim de tehnică de vârf! Asta e… 

Tanner ridică o mână.

— Nu suntem aici să discutăm despre ultima tehnică, domnule detectiv. Tehnologia asta nu va fi pe piaţă încă un an sau doi. Cu astea, putem să asistăm la teleconferinţe în zece sau douăsprezece ţări simultan. Informaţiile care vin din birourile noastre din lume sunt clasificate şi stocate automat de aceste computere.

— Domnule Kingsley, iertaţi o simplă întrebare realistă, spuse Praegitzer. Ce face o companie de cercetare, mai exact?

— Esenţialul? Noi rezolvăm probleme. Imaginăm soluţii la probleme ce pot să apară în viitor. Unii cred că ne concentrăm asupra unui singur areal — armata, economia sau politica. Ne ocupăm cu securitatea naţională, comunicaţiile, microbiologia, problemele mediului. KIG funcţionează ca un analist şi critic independent al problemelor pe termen lung ale unor guverne.

— Interesant, spuse Praegitzer.

— Optzeci şi cinci la sută din oamenii care se ocupă de cercetare la noi au studii postuniversitare şi mai mult de şaizeci şi cinci la sută au doctorate.

— Impresionant.

— Fratele meu, Andrew, a fondat Kingsley International Group pentru a ajuta ţările din Lumea a Treia, aşa că suntem puternic implicaţi şi în proiecte în curs de demarare acolo.

Brusc, dintr-unul dintre televizoare se auzi un uruit ca de tunet şi o izbucnire de lumină. Se întoarseră cu toţii să privească.

— Am citit oare ceva şi despre un experiment meteorologic cu care vă ocupaţi? întrebă detectivul Greenburg.

Tanner făcu o grimasă.

— Da, e cunoscut pe-aici ca „nebunia lui Kingsley”. Este una dintre ratările majore pe care le-a înregistrat KIG, deşi era proiectul în care investisem cele mai mari speranţe. Suntem pe cale să-l oprim.

Praegitzer întrebă:

— Este posibil să controlăm vremea? 

Tanner clătină din cap:

— Numai într-o anumită măsură. Au încercat o mulţime de oameni. Încă din 1900, Nicola Tesla făcea experimente legate de vreme. El a descoperit că ionizarea atmosferei putea fi micşorată cu unde radio. În 1958, Departamentul Apărării de la noi a făcut experimente aruncând ace de cupru în atmosferă. Zece ani mai târziu, a urmat Proiectul Popeye, prin care guvernul a încercat să extindă musonul creat în Laos, pentru a creşte cantitatea de nămol pe calea Ho Shi Min. Au folosit un agent iodat de argint şi generatoarele au tras cu el în nori, pentru a crea baze ale stropilor de ploaie.

— A mers?

— Da, dar numai pe o zonă locală închisă. Există câteva motive pentru care nimeni nu va reuşi vreodată să controleze vremea. O problemă este că El Niño creează temperaturi înalte în Oceanul Pacific care dereglează sistemul ecologic al lumii, în timp ce La Niña creează temperaturi reci în Pacific şi amândouă puse la un loc neagă orice încercare realistă de planificare a vremii. Emisfera sudică e formată din aproximativ optzeci la sută ocean, în timp ce emisfera nordică doar şaizeci, cauzând un alt dezechilibru. Pe lângă asta, vântul stratosferic determină calea furtunilor şi nu există nicio modalitate de a controla acest lucru.

Greenburg încuviinţă din cap, apoi ezită:

— Ştiţi de ce ne aflăm aici, domnule Kingsley? 

Tanner îl studie pe Greenburg un moment.

— Sper că e o întrebare retorică. Altfel, aş considera-o jignitoare. Kingsley International Group este un consorţiu de prestigiu. Patru dintre angajaţii mei au murit sau au dispărut misterios în ultimele douăzeci şi patru de ore. Am început deja să facem investigaţii pe cont propriu. Avem birouri în mari oraşe ale lumii, cu o mie opt sute de angajaţi şi, evident, îmi este greu să păstrez legătura cu toţi. Dar, ceea ce am aflat până acum este că, doi dintre angajaţii care au fost ucişi erau implicaţi în activităţi ilegale. I-a costat viaţa… dar, vă asigur, asta nu va afecta reputaţia Grupului Internaţional Kingsley. Mă aştept ca oamenii noştri să rezolve această problemă foarte repede.

Greenburg vorbi şi el.

— Domnule Kingsley, mai e ceva. Am aflat că acum şase ani, un om de ştiinţă japonez pe nume Akira Iso s-a sinucis la Tokio. Acum trei ani o elveţiancă s-a sinucis în…

— Zürich, îl întrerupse Tanner. Niciunul dintre ei nu s-a sinucis. Au fost asasinaţi.

Cei doi detectivi îl priviră surprinşi.

— De unde ştiţi asta?

Vocea lui Tanner căpătă un ton dur:

— Au fost ucişi din cauza mea.

— Când spuneţi…

— Akira Iso era un om de ştiinţă extraordinar. Lucra pentru un trust de electronice japonez, Tokio First Industrial. L-am cunoscut pe Iso la un congres internaţional de industrie, la Tokio. Ne-am înţeles bine şi am simţit că KIG îi putea oferi o atmosferă de lucru mai bună decât aceea de la compania la care lucra. I-am făcut o ofertă de lucru aici şi a acceptat. De fapt, a fost foarte încântat. (Tanner se lupta să-şi menţină vocea echilibrată.) Am hotărât să păstrăm confidenţialitatea până ce ar fi putut să părăsească în mod legal acea companie. Dar este evident că el a spus cuiva, pentru că a apărut o referire la asta într-un articol de ziar şi… (Tanner făcu din nou o pauză mai lungă, apoi continuă.) La o zi după apariţia articolului, Iso a fost găsit mort într-o cameră de hotel.

Robert Praegitzer întrebă:

— Domnule Kingsley, nu ar fi putut exista niciun alt motiv care să-i explice moartea?

Tanner clătină din cap.

— Nu. Eu n-am crezut că s-a sinucis. Am angajat detectivi şi i-am trimis împreună cu câţiva dintre oamenii mei în Japonia pentru a încerca să afle ce s-a întâmplat. Nu au găsit dovada nici unei greşeli şi am crezut că poate m-am înşelat eu, că poate a existat vreo tragedie în viaţa lui Iso despre care eu nu ştiam nimic.

— Atunci de ce sunteţi acum atât de sigur că a fost ucis? vru să ştie Greenburg.

— Aşa cum aţi amintit, o femeie de ştiinţă, pe nume Madeleine Smith se pare că s-a sinucis în Zürich acum trei ani. Ceea ce nu ştiţi este că şi Madeleine Smith voia să-i părăsească pe oamenii pentru care lucra şi să se alăture companiei noastre. 

Greenburg pufni:

— Ce vă face să credeţi că aceste două morţi au legătură între ele?

Faţa lui Tanner era de piatră.

— Pentru că şi ea lucra pe atunci tot la Tokio First Industrial. 

Urmă o tăcere uimită.

— E ceva ce nu înţeleg, spuse Praegitzer. De ce să ucidă o angajată doar fiindcă ar vrea să plece? Dacă…

— Madeleine Smith nu era o simplă angajată. Nici Iso. Erau fizicieni geniali, pe cale să rezolve probleme care ar fi adus companiei o avere mai mare decât vă puteţi imagina. De asta nu au vrut să-i piardă pe niciunul dintre cei doi în favoarea noastră.

— Poliţia elveţiană a cercetat moartea lui Smith?

— Da. Şi noi. Dar, din nou, nu am putut dovedi nimic. De fapt, încă ne mai ocupăm de toate morţile care au avut loc şi mă aştept să le rezolvăm. KIG are legături care bat departe, în toată lumea. Dacă obţin vreo informaţie folositoare, voi fi fericit să v-o împărtăşesc. Sper să faceţi şi dumneavoastră la fel.

— Mi se pare corect, spuse Greenburg.

Pe biroul lui Tanner sună un telefon placat cu aur.

— Mă scuzaţi. Se duse până la birou şi ridică telefonul. Alo… Da… Ancheta se desfăşoară foarte normal. De fapt, doi detectivi se află în biroul meu chiar acum şi au fost de acord să coopereze cu noi. (Aruncă o privire lui Greenburg şi Praegitzer.) Bun… Vă anunţ când mai avem ştiri. (Puse receptorul la loc.)

— Domnule Kingsley, lucraţi acum la vreo problemă sensibilă? întrebă Greenburg.

— Adică dacă ne ocupăm de ceva destul de sensibil încât să provoace moartea a şase oameni? Domnule detectiv Greenburg, în lume sunt mai mult de o sută de institute de cercetare, unele dintre ele ocupându-se de exact aceleaşi probleme ca şi noi. Răspunsul la întrebarea dumneavoastră este nu.

Uşa se deschise şi Andrew Kingsley intră în birou cu un teanc de hârtii. Andrew Kingsley nu semăna aproape deloc cu fratele său. Trăsăturile lui păreau şterse. Avea părul cărunt şi subţiat, o faţă ridată şi mergea un pic cocoşat. Dacă Tanner Kingsley strălucea de vitalitate şi inteligenţă, Andrew Kingsley părea a fi încet la minte şi apatic. Vorbea cu întreruperi şi părea a avea probleme cu formularea propoziţiilor.

— Uite… ştii tu… notiţele pe care le-ai cerut, Tanner. Îmi pare rău că nu le-am terminat… terminat mai repede.

— Nu e absolut nicio problemă, Andrew. (Tanner se întoarse către cei doi detectivi.) El este fratele meu, Andrew. Andrew, ţi-i prezint pe detectivii Greenburg şi Praegitzer.

Andrew îi privi nesigur şi clipi.

— Andrew vrei să le povesteşti despre Premiul Nobel pe care l-ai luat?

Andrew îl privi pe Tanner şi spuse vag:

— Da… Premiul Nobel… Premiul Nobel…

Îl priviră cum se întoarce şi se strecoară afară din încăpere.

Tanner suspină:

— Cum spuneam, Andrew este fondatorul acestei companii, un om cu adevărat excepţional. I s-a acordat Premiul Nobel pentru una dintre descoperirile lui, cu şapte lui în urmă. Din păcate, s-a implicat într-un experiment care a mers rău şi asta… asta l-a schimbat, spuse el, pe un ton amar.

— Trebuie să fi fost un om remarcabil.

— Nici nu vă puteţi imagina.

Earl Greenburg se ridică şi îi întinse mâna.

— Ei bine, nu vă mai răpim din timp, domnule Kingsley. Ţinem legătura.

— Domnilor, să rezolvăm aceste crime. Repede, spuse Tanner cu vocea oţeţită.

Tanner nu înceta să se gândească la femeia pe care o numise Prinţesa. Şi, cu cât se gândea mai mult la cât de insolentă fusese şi cum îl ridiculizase, cu atât devenea mai înfocat. Va trebui să-ţi îmbunătăţim stilul, dragă. Ai vreo idee cât de învechit e?… Eşti excitat, dragă?… Scoate-ţi micul carneţel şi vom încerca să găsim pe cineva disponibil pentru tine în seara asta… Simţea nevoia s-o exorcizeze. Hotărî să se mai întâlnească o dată cu ea, să-i plătească ceea ce i se cuvenea şi apoi s-o uite.

Tanner aşteptă trei zile şi apoi sună. 

— Prinţesă?

— Cine e?

Era gata să trântească telefonul. Drace, câţi bărbaţi i-or fi spus Prinţesă? Reuşi să-şi păstreze vocea calmă.

— Sunt Tanner Kingsley.

— Oh, da. Ce mai faci? (Tonul ei era complet indiferent.) 

Am făcut o greşeală, se gândi Tanner. N-ar fi trebuit să o sun niciodată…

— Mă gândeam că am mai putea lua cina împreună, cândva, dar probabil eşti ocupată, aşa că hai să lăsăm…

— Ce zici de seara asta?

Tanner fu prins din nou cu garda jos. Ardea de nerăbdare să-i dea o lecţie javrei.

Patru ore mai târziu, Tanner stătea faţă în faţă cu Paula Cooper la o masă dintr-un mic restaurant franţuzesc, în partea de est a Bulevardului Lexington. Era surprins de cât de mulţumit fusese să o revadă. Uitase cât era de ironică şi vie.

— Ţi-am dus dorul, Prinţesă, spuse Tanner.

— Oh, şi mie mi-a fost dor de tine, zâmbi ea. Eşti tare. Ai ceva foarte special.

Erau propriile lui cuvinte întorcându-se împotriva lui, batjocorindu-l. S-o ia dracu’!
Părea că seara urma să fie o reluare a ultimei seri petrecute împreună. În celelalte seri romantice ale lui Tanner, el era acela care controla conversaţia. Cu Prinţesa, avea sentimentul neliniştitor că ea se afla întotdeauna cu un pas înaintea lui. Avea o replică rapidă pentru orice avea el de spus. Era inteligentă şi vicleană, şi nu îi accepta nicio minciună.

Femeile cu care se întâlnea Tanner erau frumoase şi disponibile dar, pentru prima dată în viaţă, simţea că poate ceva le lipsea. Fuseseră prea uşoare. Erau toate agreabile, dar erau prea disponibile. Nu exista provocarea. Paula, pe de altă parte…

— Povesteşte-mi despre tine, spuse Tanner. 

Ea ridică din umeri.

— Tatăl meu era bogat şi puternic şi am crescut ca o puştoaică răsfăţată, menajere şi majordomi, chelneri care să ne servească la piscină, Radcliffe, o şcoală de terminat şi tot tacâmul. Apoi, tatăl meu a pierdut tot şi a murit. De atunci, lucrez ca asistent executiv pentru un om politic.

— Îţi place?

— Nu, e plictisitor. (Privirile li se întâlniră.) Caut pe cineva mai interesant.

În ziua următoare, Tanner sună din nou. 

— Prinţesă?

— Speram să suni, Tanner. (Vocea ei era caldă.) 

Tanner simţi un mic frison de plăcere.

— Da?

— Da. Unde mă duci la cină în seara asta? 

El râse.

— Oriunde ai vrea să mergi.

— Mi-ar face plăcere să mergem la Maxim, în Paris, dar mă mulţumesc cu orice, atâta vreme cât sunt cu tine.

Îl prinsese din nou cu garda jos dar, dintr-un motiv necunoscut, cuvintele ei îl încălzeau.

Au luat cina la Côte Basque, pe Strada 55. În timpul cinei, Tanner se tot uita la ea şi se întreba de ce se simţea atât de atras de ea. Nu era felul în care arăta; mintea şi personalitatea ei erau ameţitoare. Întreaga ei fiinţă radia de inteligenţă şi încredere în sine. Era cea mai independentă femeie pe care o cunoscuse.

Conversaţia lor atingea nenumărate subiecte şi Tanner descoperi că avea cunoştinţe uluitoare.
— Ce vrei să faci în viaţă, Prinţesă?
Îl studie pe Tanner un moment, înainte de a răspunde:
— Vreau putere, puterea de a face lucrurile să se întâmple. 
Tanner zâmbi.
— Atunci suntem foarte asemănători.
— Câtor femei le-ai spus asta, Tanner? 
Se pomeni înfuriindu-se:
— Vrei să termini cu asta? Când spun că eşti diferită de orice femeie pe care am…
— Ai ce?
— Mă frustrezi, spuse Tanner, exasperat.
— Dragul de el. Dacă eşti frustrat, de ce nu te duci să faci un duş?
Mânia se porni din nou. Îi ajunsese, se ridică.
— Nu contează. Nu are niciun rost să încerc să…
— La mine.
Lui Tanner mai că nu-i venea să creadă ce auzea.
— La tine?
— Da, am un mic apartament în Park Avenue, spuse ea. Vrei să mă duci acasă?
Micul apartament personal era unul somptuos, decorat minunat. Tanner privi în jur, mirat de cât de luxos şi de elegant era. Apartamentul i se potrivea: o colecţie de picturi în stiluri diferite, o masă lungă din lemn natur, un candelabru uriaş, o canapea italiană şi un set de şase scaune Chippendale cu o canapea.
— Hai să-ti arăt dormitorul meu.
Dormitorul era decorat în alb, cu mobilă complet albă şi o oglindă în tavan, deasupra patului. Tanner privi în jur şi spuse:
— Sunt impresionat. E cel mai…
— Ssst… (Paula începu să-l dezbrace.) Putem vorbi mai târziu.
După ce l-a dezbrăcat pe Tanner, începu să-şi scoată încet propriile haine. Avea un corp de un erotism perfect, îşi pusese braţele în jurul lui Tanner, iar corpul ei îl apăsa pe al lui. Lipindu-şi buzele de urechea lui spuse:
— Ajunge cu preludiul.
Erau în pat şi ea era pregătită pentru el, iar când el intră, ea îşi strânse şoldurile şi coapsele în acelaşi timp şi apoi le relaxa, le strânse din nou şi repetă mişcarea, excitându-l pe Tanner din ce în ce mai tare. Îşi schimba încontinuu şi imperceptibil poziţia corpului, astfel încât pentru el fiecare senzaţie era diferită. Îi oferi daruri de voluptate pe care el nu şi le imaginase niciodată, stimulându-l până la o culme extatică.
Apoi au stat de vorbă până târziu, în noapte.
Petrecură împreună fiecare seară care a urmat. Prinţesa îl surprindea în mod constant pe Tanner cu umorul şi şarmul ei şi treptat, în ochii lui, devenise frumoasă.
Într-o dimineaţă, Andrew îi spuse lui Tanner:
— Nu te-am mai văzut niciodată zâmbind atâta. E o femeie?
— Da, încuviinţă Tanner.
— E ceva serios? Vrei să te căsătoreşti cu ea?
— M-am gândit la asta.
Andrew îl privi pe Tanner un moment.
— Poate că ar trebui să-i spui. 
Tanner îl strânse de braţ pe Andrew.
— Poate că am s-o fac.
În seara următoare, Tanner şi Prinţesa erau singuri în apartamentul ei. Tanner începu:
— Prinţesă, mi-ai cerut cândva să-ţi spun ceva ce nu am mai spus nici unei femei înainte.
— Da, dragul meu.
— Uite. Vreau să fii soţia mea.
Urmă un moment de ezitare, şi apoi ea zâmbi larg şi se aruncă în  braţele lui:
— Oh, Tanner!
— Asta înseamnă „da”?… întrebă el, privind-o în ochi.
— Vreau să mă căsătoresc cu tine, dragul meu, dar… mă tem că avem o problemă.
— Ce problemă?
— Ţi-am spus. Vreau să fac ceva important. Vreau cât să fac lucrurile să se întâmple, să schimb lucruri. Iar pentru asta trebuie bani. Cum putem avea un viitor împreună, dacă tu nu ai bani?
Tanner îi luă mâna.
— Nu e nicio problemă. Deţin jumătate dintr-o companie importantă, Prinţesă. Într-o zi, voi câştiga destui bani pentru a-ţi oferi tot ceea ce vrei.
Ea clătină din cap.
— Nu. Fratele tău Andrew e cel care dă ordine. Ştiu totul despre voi doi. El nu va permite companiei să crească şi eu am nevoie de mai mult decât îmi poţi oferi tu acum.
— Te înşeli. (Tanner reflectă un moment.) Vreau să-l cunoşti pe Andrew.
A doua zi au luat prânzul în trei. Paula era fermecătoare şi era evident că Andrew a plăcut-o imediat. Andrew fusese îngrijorat în privinţa unora dintre femeile cu care ieşise fratele său. Aceasta era diferită. Avea personalitate, era inteligentă şi spirituală. Andrew îl privi pe fratele său peste masă şi felul în care încuviinţă din cap însemna: „bună alegere”.
— Cred că ceea ce face KIG e minunat, Andrew. Să ajuţi atât de mulţi oameni în toată lumea, spuse Paula. Tanner mi-a povestit totul despre asta.
— Sunt mulţumit că o putem face. Şi putem face chiar şi mai mult.
— Te referi la faptul că veţi extinde compania?
— Nu în acel sens. Vreau să spun că vom trimite şi mai mulţi oameni, în şi mai multe ţări unde pot fi de ajutor. 
Tanner spuse repede:
— Apoi vom începe să preluăm contracte pentru lucrări de aici şi…
— Tanner e atât de nerăbdător, zâmbi Andrew. Nu e nicio grabă. Să facem ceea ce trebuia să facem de la început, Tanner. Să-i ajutăm pe ceilalţi.
Tanner o privi pe Prinţesă. Expresia ei era de nepătruns. 
A doua zi, Tanner i-a telefonat.
— Bună, Prinţeso. La ce oră să vin să te iau? 
Urmă un moment de tăcere.
— Dragul meu, îmi pare atât de rău. Nu pot să vin la întâlnirea noastră din seara asta.
Tanner fu luat prin surprindere.
— S-a întâmplat ceva?
— Nu. Un prieten de-al meu a venit în oraş şi trebuie să mă întâlnesc cu el.
El? Tanner simţi o împunsătură de gelozie,
— Înţeleg. Atunci, mâine seară o să…
— Nu, nu pot mâine. Ce-ar fi s-o lăsăm pe luni?
Deci urma să-şi petreacă weekend-ul cu „el”, oricine ar fi fost acela. Tanner închise, îngrijorat şi frustrat.
Luni seara, Prinţesa îşi ceru scuze.
— Îmi pare rău în privinţa weekend-ului, dragul meu. Doar că e vorba de un vechi prieten care a venit în oraş să mă vadă.
În mintea lui Tanner se contură o imagine cu frumosul apartament al Prinţesei. Nu avea cum să şi-l permită dintr-un salariu.
— Cine e?
— Îmi pare rău. Nu-ţi pot spune numele lui. E… e prea cunoscut şi nu îi place publicitatea.
— Eşti îndrăgostită de el?
Ea luă mâna lui Tanner şi spuse:
— Tanner, sunt îndrăgostită de tine şi numai de tine.
— El e îndrăgostit de tine? 
Ea ezită.
— Da.
Tanner se gândi: Trebuie să găsesc o cale de a-i da tot ce vrea. Nu pot s-o pierd.
A doua zi dimineaţa, la 4,58, Andrew Kingsley fu trezit de sunetul telefonului.
— Am un apel pentru dumneavoastră din Suedia. Aşteptaţi, vă rog.
Un moment mai târziu, o voce cu un uşor accent suedez spuse:
— Felicitări, domnule Kingsley. Comitetul Nobel v-a ales pentru a primi Premiul Nobel pentru Fizică pe acest an, pentru lucrările dumneavoastră inovatoare în nanotehnologie…
Premiul Nobel! Când conversaţia se încheie, Andrew se îmbrăcă în grabă şi se duse direct la birou. Cum sosi Tanner, Andrew se grăbi să-i spună fratelui său vestea.
Tanner îl îmbrăţişa:
— Nobelul! Asta e minunat, Andrew! Minunat! 
Şi era. Pentru că, în acel moment, toate problemele lui Tanner erau pe cale să se rezolve.
Cinci minute mai târziu, Tanner vorbea cu Prinţesa.
— Înţelegi ce înseamnă asta, draga mea? Acum, că KIG a luat un premiu Nobel, putem lua toate afacerile cu care ne putem descurca. Vorbesc despre contracte uriaşe cu guvernul şi cu marile corporaţii. Voi putea să îţi dau lumea.
— Asta e fabulos, dragul meu.
— Te măriţi cu mine?
— Tanner, vreau să mă mărit cu tine mai mult decât orice pe lume.
Când Tanner puse receptorul la loc în furcă, era euforic. Se duse repede în biroul fratelui său:
— Andrew, mă însor.
— Asta e o veste bună, spuse Andrew cu căldură, ridicând privirea. Pe când nunta?
— O programăm curând. Vor fi invitaţi toţi angajaţii.
Când Tanner intră în biroul lui în dimineaţa următoare, Andrew îl aştepta. Purta o floare la butonieră.
— Pentru ce porţi floarea?
— Mă pregătesc pentru nunta ta, zâmbi Andrew plin de veselie. Mă bucur enorm pentru tine.
— Mulţumesc, Andrew.
Vestea s-a răspândit repede. De vreme ce nunta nu fusese anunţată oficial, nimeni nu îi ura nimic lui Tanner, dar toţi îi aruncau priviri şi zâmbete cu subînţeles.
*
Tanner se duse în biroul fratelui său.
— Andrew, cu premiul Nobel, toată lumea va veni la noi. Şi, cu banii din premiu…
Andrew îl întrerupse:
— Cu banii din premiu, ne putem permite să angajăm mai mulţi oameni pe care să-i trimitem în Eritrea şi în Uganda.
Tanner spuse încet:
— Dar vei folosi acest premiu pentru a dezvolta compania, nu?
Andrew clătină din cap.
— Facem doar ceea ce ne-am propus să facem, Tanner. 
Tanner îşi privi fratele îndelung:
— E compania ta, Andrew.
Tanner îi telefona imediat ce se hotărâse.
— Prinţesă, trebuie să plec la Washington cu afaceri. S-ar putea să nu ai veşti de la mine o zi sau două.
— Fără blonde, brunete sau roşcate, spuse ea, tachinându-l.
— Nici gând. Eşti singura femeie din lume de care sunt îndrăgostit.
— Şi eu sunt îndrăgostită de tine.
În dimineaţa următoare, Tanner Kingsley era la Pentagon, la o întâlnire cu Şeful de Stat Major al armatei, generalul Alan Barton.
— Mi s-a părut că propunerea ta era foarte interesantă, spuse generalul Barton. Tocmai discutam pe cine să folosim pentru test.
— Testul dumneavoastră implică micronanotehnologie, şi fratele meu tocmai a primit Premiul Nobel pentru lucrările lui în acest domeniu.
— Ştim asta foarte bine.
— E atât de încântat de asta, încât ar fi gata să lucreze gratuit.
— Suntem flataţi, domnule Kingsley. Nu avem prea mulţi laureaţi ai Premiului Nobel care să-şi ofere serviciile. (Ridică privirea pentru a se asigura că uşa e închisă.)
— Ceea ce veţi face e secret. Dacă merge, va fi una dintre cele mai importante componente din armamentul nostru. Nanotehnologia moleculară ne poate oferi controlul asupra lumii fizice până la nivelul atomilor individuali. Până acum, eforturile de a face cipurile şi mai mici decât sunt acum au fost blocate de interferenţa moleculară numită „convorbire la intersecţie”, când electronii nu sunt controlaţi. Dacă acest experiment va avea succes, ne va oferi noi şi importante arme de atac şi apărare.
— Acest experiment nu implică niciun pericol, nu? spuse Tanner. Nu vreau ca fratele meu să păţească ceva.
— Nu vă faceţi griji. Vom trimite tot echipamentul de care aveţi nevoie, inclusiv costumele de protecţie şi doi oameni de ştiinţă de la noi care să lucreze cu fratele dumneavoastră.
— Atunci, avem „undă verde”?
— Aveţi.
Pe drumul înapoi la New York, Tanner se gândea: Acum, tot ce am de făcut e să-l conving pe Andrew.

Andrew era în biroul lui, uitându-se la o cărticică colorată pe care i-o trimisese Comitetul Nobel împreună cu un bilet: „Aşteptăm sosirea dumneavoastră”. Erau vederi frumoase cu uriaşa sală de concerte din Stockholm, în care publicul aplauda un laureat al Premiului Nobel, în timp ce acesta traversa scena pentru a-şi primi premiul de la regele Carl Gustav al XVI-lea al Suediei. Curând, voi fi pe acea scenă, se gândea Andrew.
Uşa se deschise şi intră Tanner.
— Trebuie să vorbim. 
Andrew puse cărticica deoparte.
— Da, Tanner? 
Tanner respiră adânc.
— Tocmai am promis că KIG va ajuta armata într-un experiment în desfăşurare.
— Ai făcut ce?
— În test e implicată criogenia. Au nevoie de ajutorul tău. 
Andrew clătină din cap.
— Nu. Nu pot să mă amestec în asta, Tanner. Asta nu e genul de lucruri pe care la facem noi aici.
— Nu e vorba despre bani, Andrew. E vorba despre apărarea Statelor Unite ale Americii. E foarte important pentru armată. Ai face asta pentru ţara ta? Pe gratis. Au nevoie de tine.
Tanner petrecu o oră convingându-l. În cele din urmă, Andrew se dădu bătut.
— Bine. Dar e ultima oară când deviem, Tanner. De acord?
— De acord, zâmbi Tanner. Nici nu ştii cât de mândru sunt de tine.
O sună pe Prinţesă şi îi lăsă un mesaj pe robotul telefonic: „M-am întors, draga mea. Urmează să facem un experiment foarte important. Te sun când se termină. Te iubesc.”
Doi tehnicieni ai armatei sosiseră pentru a-l informa pe Andrew despre progresele pe care le făcuseră până în acel moment. Andrew fusese reţinut la început dar, pe măsură ce discutau proiectul, devenise din ce în ce mai entuziasmat. Dacă problemele puteau fi rezolvate, avea să fie o realizare majoră.
O oră mai târziu, Andrew privea un camion militar intrând pe poarta de la KIG, escortat de două maşini ale armatei încărcate cu soldaţi înarmaţi. Ieşi pentru a-l întâmpina pe colonelul care conducea operaţiunea.
— Iată-l, domnule Kingsley. Ce să facem cu el?
— De aici mă descurc eu, spuse el. Descărcaţi-l doar şi-l preluăm noi.
— Da, domnule. (Colonelul se întoarse către doi soldaţi care stăteau în spatele camionului.) Să-l descărcăm. Şi fiţi atenţi. Vreau să spun foarte atenţi.
Oamenii intrară în camion şi scoaseră cu precauţie o mică cutie de transport blindată, din metal.
În câteva minute, doi asistenţi de personal cărau cutia într-un laborator sub supravegherea lui Andrew.
— Pe masa aceea, spuse Andrew. Foarte încet, aveţi grijă. Îi privi aşezând-o. Bine.
— Putea s-o ducă şi unul singur dintre noi. E foarte uşoară.
— Nici nu aţi crede dacă v-aş spune cât de grea e, le spuse Andrew.
Cei doi asistenţi îl priveau miraţi. 
— Poftim?
Andrew clătină din cap. 
— Nu contează.
Doi experţi în chimie, Perry Stanford şi Harvey Walker, fuseseră aleşi pentru a lucra la proiect împreună cu Andrew. Cei doi îşi puseseră deja costumele greoaie de protecţie cerute de experiment.
— Mă duc să-mi pun costumul, spuse Andrew. Mă întorc imediat.
Merse pe coridor până la o uşă închisă şi o deschise. Înăuntru erau stative în care se aflau costume chimice complete, asemănătoare costumelor de cosmonauţi, alături de măşti, ochelari de protecţie, pantofi speciali şi mănuşi groase.
Andrew intră în cameră pentru a-şi pune costumul, iar Tanner era acolo pentru a-i ura noroc.
Când Andrew se întoarse în laborator, Stanford şi Walker îl aşteptau. Cei trei bărbaţi sigilară cu atenţie încăperea, astfel încât să devină ermetică şi apoi asigurară uşa. Cu toţii simţeau nerăbdarea în aer.
— Suntem gata?
Stanford aprobă:
— Gata. (Walker confirmă şi el.) 
— Măştile…
Îşi puseră şi măştile de protecţie.
— Să începem, spuse Andrew.
Scoase cu atenţie capacul cutiei metalice. Înăuntru erau şase mici eprubete prinse cu străşnicie în perne de protecţie.
— Fiţi precauţi, spuse el. Micuţele astea sunt la două sute douăzeci de grade sub zero.
Vocea îi era înăbuşită de masca de gaze.
Stanford şi Walker îl priviră pe Andrew ridicând cu grijă prima eprubetă şi deschizând-o. Începu să fâsâie şi aburul care se ridica din eprubetă se transformă într-un nor îngheţat ce părea să umple toată încăperea.
— Bun, spuse Andrew. Acum, primul lucru pe care îl avem de făcut… primul lucru… (Ochii i se măriră. Se îneca şi faţa îi devenea albă ca varul. Încercă să vorbească, dar nu îi ieşea niciun cuvânt.)
Stanford şi Walker priviră cu oroare corpul lui Andrew prăbuşindu-se la pământ. Walker puse repede capacul la eprubetă şi închise cutia. Stanford se repezi spre perete şi apăsă un buton care activa un ventilator uriaş, care aspiră aerul îngheţat din laborator.
Când aerul fu din nou curat, cei doi oameni de ştiinţă deschiseră repede uşa şi îl scoaseră pe Andrew afară. Tanner, care se plimba pe culoar, văzu ce se întâmpla şi pe faţa lui apăru o expresie de panică.
Alergă către cei doi oameni şi privi în jos spre fratele său.
— Ce dracu se întâmplă? 
Stanford spuse:
— S-a petrecut un accident şi…
— Ce fel de accident? (Tanner urla ca un nebun.) Ce i-aţi făcut fratelui meu? (Oamenii începeau să se siringă în jur.) Sunaţi la 911. Nu contează. Nu avem timp pentru asta. O să-l ducem la spital cu una dintre maşinile noastre.
Douăzeci de minute mai târziu, Andrew zăcea pe o targă dintr-un salon al camerei de gardă de la spitalul St. Vincent din Manhattan. Pe faţă avea o mască de oxigen şi în braţ o perfuzie. Doctorii erau îngrămădiţi deasupra lui.
Tanner se plimba nebuneşte în sus şi în jos pe coridor.
— Trebuie să-l vindecaţi, orice-ar fi! urlă el. Acum!
— Domnule Kingsley, spuse unul dintre doctori, trebuie să vă rog să părăsiţi camera.
— Nu! ţipă Tanner. Stau aici cu fratele meu. (Se duse la targa pe care zăcea Andrew inconştient, îl luă de mână şi îl strânse.)
— Hai, frate. Trezeşte-te. Avem nevoie de tine. 
Nu obţinu niciun răspuns.
Ochii lui Tanner se umplură de lacrimi.
— O să te faci bine. Nu-ţi face griji. Vom aduce cu avionul cei mai buni doctori din lume. O să te faci bine. (Se întoarse către doctori.) Vreau o rezervă şi asistente private douăzeci şi patru de ore din douăzeci şi patru şi vreau un pat extensibil în camera lui. O să stau cu el.
— Domnule Kingsley, am vrea să ne terminăm examenul.
— Aştept în hol, spuse Tanner sfidător.
Andrew fu dus rapid pentru o tomografie şi un RMN şi pentru a i se mai face nişte analize ale sângelui. Fu programat la un scanner mai sofisticat, un PET. Apoi, a fost mutat într-o sală în care aveau grijă de el trei doctori.
Tanner aştepta pe hol aşezat pe un scaun. Când unul dintre doctori ieşi din camera lui Andrew, Tanner sări în picioare.
— O să se facă bine, nu? 
Doctorul ezită.
— Îl transferăm imediat la Centrul Medical al Armatei Walter Reed din Washington pentru mai multe analize, dar sincer, domnule Kingsley, nu avem prea multe speranţe.
— Ce dracu vorbeşti acolo? urlă Tanner. Bineînţeles că se va face bine. A stat în laboratorul ăla numai câteva minute.
Doctorul era pe cale să-l repeadă, dar când ridică privirea, ochii lui Tanner erau plini de lacrimi.
Tanner zbură cu fratele său inconştient în avionul ambulanţă, până la Washington. Continuă să-l îmbărbăteze pe tot parcursul zborului.
— Doctorii spun că o să te faci bine… Or să-ţi dea ceva ca să-ţi revii… Tot ce-ţi trebuie e un pic de odihnă. (Tanner îşi puse braţul în jurul fratelui său.) Trebuie să te faci bine la timp, să putem merge în Suedia, să-ţi iei Premiul Nobel.
În următoarele trei zile, Tanner dormi pe un pat extensibil în camera lui Andrew şi stătu lângă fratele său, atât cât îi permiteau doctorii. Tanner se afla în camera de aşteptare de la Walter Reed, când se apropie de el unul din medicii curanţi.
— Ce face? întrebă Tanner. S-a…? (Văzu expresia de pe faţa doctorului.) Ce este?
— Mă tem că e foarte rău. Fratele dumneavoastră e norocos că mai trăieşte. Orice ar fi fost acel gaz experimental, era foarte toxic.
— Putem aduce doctori din…
— Nu are rost. Mă tem că toxinele au afectat deja celulele creierului fratelui dumneavoastră.
Tanner se cutremură:
— Dar nu există niciun medicament pentru… pentru ce are?
Doctorul spuse caustic:
— Domnule Kingsley, armata nici nu are măcar un nume pentru asta şi dumneavoastră vreţi să ştiţi dacă există tratament? Nu. Îmi pare rău. Mă tem că… nu va mai fi ca înainte.
Tanner stătea acolo, cu faţa palidă şi pumnii încleştaţi.
— Fratele dumneavoastră e conştient acum. Puteţi intra să-l vedeţi, dar numai pentru câteva minute.
Când Tanner intră în camera de spital a lui Andrew, acesta avea ochii deschişi. Îl privea fix pe vizitatorul său cu o expresie goală pe faţă.
Sună telefonul şi Tanner se duse să răspundă. Era generalul Barton.
— Îmi pare extrem de rău pentru ce s-a întâmplat cu…
— Nenorocitule! Mi-ai spus că fratele meu nu va fi în niciun fel de pericol!
— Nu ştiu ce a mers prost, dar vă asigur…
Tanner trânti receptorul în furcă. Auzi vocea fratelui său şi se întoarse.
— Unde… unde sunt? mormăi Andrew.
— Eşti la spitalul Walter Reed, în Washington.
— De ce? Cine e bolnav? 
— Tu eşti, Andrew.
— Ce s-a întâmplat?
— Ceva a mers prost cu experimentul.
— Nu-mi amintesc…
— E în regulă. Nu-ţi face griji. Vei fi îngrijit. Mă ocup eu de asta.
Andrew închise ochii. Tanner mai îl privi o dată pe fratele lui, întins în pat şi părăsi încăperea.
Prinţesa a trimis flori la spital. Tanner plănuia să o sune, dar secretara lui a spus:
— Oh, a sunat dumneaei. A trebuit să plece din oraş. Vă va suna imediat ce se întoarce.
O săptămână mai târziu, Andrew şi Tanner erau înapoi în New York. La KIG vestea despre ce i se întâmplase lui Andrew se răspândise ca fulgerul. Fără el la conducere, avea să mai existe în continuare compania de cercetare? Ştirea despre accident, dacă ar fi fost făcută publică, ar fi afectat cu siguranţă imaginea KIG.
Asta nu e important, se gândea Tanner. Voi transforma această companie în cea mai mare companie de cercetare din lume. Acum pot să-i ofer Prinţesei mai mult decât a visat vreodată. În câţiva ani…
Pe Tanner îl sună secretara:
— E aici un şofer de limuzină care vrea să vă vadă, domnule Kingsley.
Tanner fu uluit.
— Trimite-l înăuntru.
Intră un şofer în uniformă, cu un plic în mână.
— Tanner Kingsley? 
— Da.
— Mi s-a cerut să vă predau personal acest plic. Îi dădu plicul lui Tanner şi plecă.
Tanner privi plicul şi zâmbi bucuros. Recunoscuse scrisul de mână al Prinţesei. Desigur, punea la cale vreo surpriză. Nerăbdător, deschise plicul. În bilet era scris:
Nu va merge, dragul meu drag. În momentul ăsta am nevoie de mai mult decât îmi poţi oferi tu, aşa că mă mărit cu cineva care-mi poate oferi asta. Te iubesc şi te voi iubi întotdeauna. Ştiu că îţi va fi greu să crezi asta, dar ceea ce fac este spre binele amândorura.
Tanner se albi la faţă. Mult timp, privi fix biletul, apoi îl aruncă fără furie în coşul de gunoi. Triumful lui sosise cu o zi prea târziu.

A doua zi, Tanner stătea tăcut în biroul lui. Îl sună secretara:
— Un comitet vrea să vă vadă, domnule Kingsley.
— Un comitet?
— Da, domnule.
— Să intre.
În biroul lui Tanner intrară şefii de la câteva departamente ale KIG.
— Am vrea să vă vorbim, domnule Kingsley.
— Luaţi loc.
Au luat loc cu toţii.
— Care e problema?
Unul dintre şefii de departamente spuse:
— Ei bine, suntem cam îngrijoraţi. După ce s-a întâmplat cu fratele dumneavoastră… KIG mai rămâne în afaceri?
Tanner clătină din cap.
— Nu ştiu. În momentul ăsta, sunt încă şocat. Nu-mi vine să cred ce s-a întâmplat cu Andrew. (Rămase pe gânduri un moment.) Să vă spun ce voi face. Nu pot spune acum ce şanse avem, dar voi face toate eforturile pentru a încerca să rămânem pe linia de plutire. Asta e o promisiune. Am să vă ţin la curent.
Urmară câteva murmure de mulţumire, apoi Tanner îi urmări pe oameni plecând.
În ziua când Andrew a ieşit din spital, Tanner l-a instalat într-o locuinţă mică pentru personal, chiar pe proprietate, ca să poată fi îngrijit şi i-a repartizat un birou lângă al lui. Angajaţii erau uluiţi văzând ce se întâmplase cu Andrew. Se transformase dintr-un om de ştiinţă extraordinar şi plin de viaţă, într-o legumă. Cea mai mare parte a zilei şi-o petrecea într-un scaun, privind pe fereastră pe jumătate adormit, dar părea fericit să fie înapoi la KIG, deşi înţelegea foarte puţin din ce se petrecea. Toţi angajaţii erau impresionaţi de cât de bine îşi trata Tanner fratele şi de cât de atent şi grijuliu era cu el.
Atmosfera de la KIG s-a schimbat aproape peste noapte. Acum, de la plăcută, devenise brusc mai formală. KIG era condus ca o afacere, nu ca un act de filantropie. Tanner a trimis agenţi de teren care să obţină contracte pentru compania lui. Afacerile au început să prospere într-un ritm extraordinar.
Prin KIG se răspândise repede zvonul despre biletul de adio al Prinţesei. Angajaţii fuseseră pregătiţi pentru căsătorie şi se întrebau cum avea să primească Tanner această lovitură. S-a speculat enorm în legătură cu ce va face după ce fusese părăsit în continuare.
La două zile după ce Tanner primise scrisoarea, în ziare a apărut un articol care anunţa că mireasa în devenire a lui Tanner se căsătorise cu Edmond Barclay, un miliardar din mass-media. Singurele schimbări în atitudinea lui Tanner Kingsley păreau a fi faptul că trecea uşor de la o stare de spirit la alta şi că muncea mai mult decât înainte. În fiecare dimineaţă îşi petrecea două ore singur, lucrând la un proiect care era învăluit în secret.
Într-o seară, Tanner a fost invitat să vorbească la MENSA, societatea celor cu coeficient de inteligenţă ridicat. De vreme ce mulţi dintre angajaţii de la KIG erau membri, hotărî să accepte.
Când Tanner a intrat în sediu în dimineaţa următoare, era însoţit de una dintre cele mai frumoase femei pe care le văzuseră vreodată angajaţii lui. Era hispanică, cu ochi întunecaţi, un ten măsliniu şi un corp senzaţional.
Tanner a prezentat-o echipei.
— Ea e Sebastiana Cortez. A vorbit la MENSA aseară şi a fost extraordinară.
Dintr-o dată, întreaga atitudine a lui Tanner părea mai relaxată. Tanner a condus-o pe Sebastiana în biroul lui şi nu au ieşit de acolo timp de mai bine de o oră. După ce au ieşit, au luat prânzul în sufrageria privată a lui Tanner.
Unul dintre angajaţi a căutat-o pe Sebastiana Cortez pe Internet. Era o fostă Miss Argentina şi venea din Cincinatti, unde era căsătorită cu un important om de afaceri.
Când Sebastiana şi Tanner s-au întors în biroul lui după prânz, în camera de recepţie se auzea vocea lui Tanner prin interfonul care fusese lăsat deschis.
— Nu te teme, iubito. O să găsim o cale să facem asta să meargă.
Secretarele începură să se adune în jurul interfonului, ascultând lacome conversaţia.
— Trebuie să fim atenţi. Soţul meu e un bărbat gelos.
— Nu e nicio problemă. Voi face în aşa fel încât să putem ţine legătura.
Nu era nevoie să fii un geniu ca să pricepi ce se întâmpla. Secretarele se abţineau din toate puterile să nu chicotească.
— Îmi pare rău că trebuie să pleci acasă chiar acum.
— Şi mie. Aş vrea să pot rămâne, dar… nu se poate.
Când Tanner şi Sebastiana părăsiră biroul deveniră instantaneu elementul de atracţie din decor. Angajaţii erau încântaţi de ideea că Tanner habar n-avea că ei ştiau ce se întâmpla.
La o zi după plecarea Sebastianei, Tanner aranja ca un telefon placat cu aur, să fie instalat în biroul lui, împreună cu un codor digital, iar secretarele şi asistentele lui aveau ordine să nu răspundă niciodată la el.
De atunci, Tanner vorbea la telefonul de aur aproape în fiecare zi şi la sfârşitul fiecărei luni pleca într-un weekend prelungit şi se întorcea reîmprospătat. Nu a spus niciodată echipei lui unde fusese, dar ei ştiau.
Două dintre ajutoarele lui Tanner discutau între ele şi una îi spuse celeilalte:
— Cuvântul rendez-vous îţi spune ceva?
Viaţa amoroasă a lui Tanner începuse din nou şi schimbarea petrecută în el era remarcabilă. Toată lumea era fericită.

Diane Stevens nu-şi putea scoate din minte cuvintele din mesajul telefonic: „Sunt Ron Jones. Voiam doar să vă anunţ că am primit actele dumneavoastră şi schimbările au fost făcute exact aşa cum aţi cerut… Am incinerat trupul soţului dumneavoastră acum o oră.”
Cum putea Serviciul Funerar să facă o asemenea greşeală? Pierdută în durerea ei, era posibil să fi sunat chiar ea şi să le fi spus să-l incinereze pe Richard? Niciodată. Şi nu avea o secretară. Cum s-a putut întâmpla asta? Cineva de la incinerare înţelesese probabil greşit, confundase numele lui Richard cu numele vreunui alt cadavru de acolo.
Trimiseseră o urnă cu cenuşa lui Richard. Diane stătea în picioare uitându-se la urnă. Chiar era Richard acolo?… Era râsul lui acolo, înăuntru?… Braţele care o ţineau strâns… buzele calde care se lipiseră de ale ei… mintea care fusese atât de strălucitoare şi amuzantă… vocea care spusese „te iubesc”… erau toate visurile, toate pasiunile şi o mie de alte lucruri în acea mică urnă?
Gândurile Dianei fură întrerupte de telefonul care suna.
— Doamna Stevens?
— Da…
— Sunt de la biroul domnului Tanner Kingsley. Domnul Kingsley ar fi recunoscător dacă aţi putea să stabiliţi o întâlnire cu dumnealui.
Asta fusese cu două zile în urmă şi acum Diane trecea pe uşa de la KIG şi se apropia de biroul de recepţie.
— Da, vă rog? spuse recepţionera.
— Mă numesc Diane Stevens. Am o întâlnire cu domnul Kingsley.
— Oh! Doamna Stevens! Ne pare atât de rău de domnul Stevens! Ce lucru teribil. Teribil.
— Da, îngână Diane.
Tanner vorbea cu Retra Tyler.
— Mă aşteaptă două întâlniri. Să facem o înregistrare completă pentru amândouă.
— Da, domnule.
O privi pe asistenta lui plecând. 
Se auzi interfonul.
— A venit doamna Stevens, domnule Kingsley. 
Tanner apăsă unul dintre butoanele panoului electronic de pe biroul său şi Diane Stevens apăru pe un ecran din perete. Avea părul blond, prins într-un coc la ceafă şi purta o cămaşă cu dunguliţe albastre asortată cu o bluză albă. Arăta palidă.
— Pofteşte-o înăuntru, te rog.
O privi pe Diane intrând pe uşă şi se ridică să o salute.
— Vă mulţumesc că aţi venit, doamnă Stevens.
— Bună dimineaţa, spuse Diane, înclinând din cap.
— Vă rog, luaţi loc.
Diane se aşeză pe un scaun din faţa biroului lui.
— Chiar dacă nu e nevoie să spun, cu toţii am fost şocaţi de uciderea brutală a soţului dumneavoastră. Puteţi fi sigură că oricine ar fi responsabil de acest lucru va fi adus în faţa justiţiei cât mai curând cu putinţă.
Cenuşă…
— Dacă nu vă supăraţi, aş vrea să vă pun câteva întrebări. 
— Da?
— Soţul dumneavoastră discuta des cu dumneavoastră despre munca lui?
Diane clătină din cap.
— Nu chiar. Era o parte separată a vieţii noastre împreună, pentru că era prea tehnică.
În camera de supraveghere de pe coridor, Retra Tyler pornise un aparat de identificare a vocii, un analizator de stres în voce şi un aparat de înregistrare video care filma scena ce se petrecea în biroul lui Tanner.
— Ştiu cât de greu trebuie să vă fie să discutaţi despre aceste lucruri, spuse Tanner, dar cât de multe ştiţi despre legăturile soţului dumneavoastră cu drogurile?
Diane îl privea fix, prea înmărmurită pentru a putea vorbi, într-un final, îşi recapătă vocea.
— Ce… ce mă întrebaţi? Richard nu a avut niciodată de a face cu drogurile.
— Doamnă Stevens, poliţia a găsit un bilet de ameninţare din partea Mafiei în buzunarul lui şi…
Ideea că Richard ar fi avut vreo legătură cu drogurile era de neconceput. Era posibil ca Richard să fi avut o viaţă secretă, despre care ea să nu fi ştiut nimic? Nu, nu, nu.
Lui Diane începu să-i bată inima foarte tare şi simţi cum sângele îi năvăleşte în obraji. L-au ucis pentru a mă pedepsi pe mine.
— Domnule Kingsley, Richard nu…
Tonul lui Tanner era înţelegător, dar în acelaşi timp hotărât.
— Îmi pare rău că vă fac să treceţi prin asta, dar intenţionez cu adevărat să ajung la cauza celor întâmplate soţului dumneavoastră.
Eu sunt rădăcina, se gândea Diane nefericită. Pe mine mă căutaţi. Richard a murit din cauza faptului că eu am depus mărturie împotriva lui Altieri.
Începea să nu mai aibă aer.
Tanner Kingsley o privea.
— N-o să vă mai reţin, doamnă Kingsley, spuse el. Văd cât de supărată sunteţi. Vom mai vorbi şi altădată. Poate că vă veţi aminti ceva. Dacă vă trece prin minte orice lucru care ar putea fi de ajutor, v-aş fi recunoscător dacă m-aţi suna. (Tanner deschise un sertar şi scoase o carte de vizită frumos decorată.) Aici aveţi numărul meu personal de telefon mobil. Mă găsiţi zi şi noapte.
Diane luă cartea de vizită. Pe ea nu era decât numele lui Tanner şi un număr de telefon.
Diane se ridică cu picioarele tremurânde.
— Îmi cer scuze că a trebuit să vă fac să treceţi prin asta. Între timp, dacă pot face ceva pentru dumneavoastră, orice aveţi nevoie, sunt la dispoziţia dumneavoastră.
Diane abia putea să vorbească.
— Vă mulţumesc. Vă… vă mulţumesc. 
Se întoarse şi ieşi din birou, ameţită.
Când ajunse în secretariat, o auzi pe femeia de la birou vorbind cu altcineva:
— Dacă aş fi o persoană superstiţioasă, aş spune că cineva a blestemat KIG. Şi acum soţul dumneavoastră, doamnă Harris. Am fost cu toţii şocaţi când am auzit despre lucrul îngrozitor care i s-a întâmplat. E pur şi simplu înfiorător să mori în acest fel.
Cuvintele îi sunau teribil de cunoscute lui Diane. Ce păţise soţul femeii? Diane se întoarse să vadă cui i se adresa femeia. Era o afro-americancă uimitor de frumoasă, îmbrăcată în pantaloni negri, lejeri şi un pulover tunică negru. Avea pe deget un inel mare cu smarald şi o verighetă cu diamante. Diane avu un brusc sentiment că era important să vorbească cu acea femeie.
Se apropie de ea. În acel moment, intră secretara domnului Kingsley:
— Acum domnul Kingsley vă poate primi.
Diane o privi pe Kelly Harris dispărând în biroul lui Tanner.
Tanner se ridică să o întâmpine pe Kelly.
— Vă mulţumesc că aţi venit, doamnă Harris. Aţi avut un zbor plăcut?
— Da, mulţumesc.
— Doriţi ceva? Cafea sau… 
Kelly clătină din cap.
— Ştiu cât de greu vă este în această perioadă, doamnă Harris, dar trebuie să vă pun câteva întrebări.
În camera de supraveghere, Retra Tyler o privea pe Kelly pe ecranul televizorului şi înregistra.
— Dumneavoastră şi soţul dumneavoastră eraţi apropiaţi? întrebă Tanner.
— Foarte apropiaţi.
— Credeţi că era sincer cu dumneavoastră? 
Kelly îl privi descumpănită.
— Nu aveam secrete unul faţă de celălalt. Mark era cea mai deschisă şi cinstită fiinţă umană pe care am cunoscut-o vreodată. Era… (Kelly avea greutăţi în a continua.)
— Discuta adesea cu dumneavoastră despre munca lui?
— Nu. Ceea ce făcea Mark era foarte… complicat. Nu vorbeam prea mult despre asta.
— Dumneavoastră şi Mark aveaţi mulţi prieteni ruşi? 
Kelly îl privi încurcată.
— Domnule Kingsley, nu ştiu unde bateţi…
— Soţul dumneavoastră v-a spus că urma să facă o mare afacere şi că urma să câştige o grămadă de bani?
Kelly începea să se supere.
— Nu. Dacă ar fi fost aşa, Mark mi-ar fi spus.
— Mark discuta vreodată despre Olga?
Brusc, Kelly fu cuprinsă de un presentiment urât.
— Domnule Kingsley, ce e cu toată povestea asta?
— Poliţia din Paris a găsit un bilet în buzunarul soţului dumneavoastră. Menţiona o recompensă pentru anumite informaţii şi era semnat „Cu dragoste, Olga.”
Kelly stătea acolo, uimită.
— Nu, nu ştiu despre ce…
— Dar spuneţi că discuta totul cu dumneavoastră? 
— Da, dar…
— Din câte am putut afla noi, se pare că soţul dumneavoastră avea o aventură cu această femeie şi…
— Nu! (Kelly era în picioare.) Nu vorbim despre Mark al meu. V-am spus, nu aveam secrete unul faţă de celălalt.
— Cu excepţia aceluia, oricare ar fi fost el, care i-a provocat moartea.
Kelly simţi că leşină.
— Vă… vă rog să mă scuzaţi, domnule Kingsley. Nu mă simt bine.
Instantaneu, el păru cuprins de regrete.
— Înţeleg. Vreau să vă ajut, în orice fel pot. (Tanner îi întinse cartea de vizită personală.) Mă puteţi găsi la acest număr oricând, doamnă Harris.
Kelly încuviinţă din cap, incapabilă să vorbească şi ieşi din birou clătinându-se.
Când ieşi din clădire, în mintea lui Kelly era un haos complet. Cine era Olga? Şi de ce avusese Mark legături cu ruşii? De ce ar fi…?
— Mă scuzaţi. Doamna Harris? 
Kelly se întoarse.
— Da?
În faţa clădirii era o tânără blondă, atrăgătoare.
— Mă numesc Diane Stevens. Aş vrea să vă vorbesc. E o cafenea peste drum şi am putea…
— Îmi pare rău. Nu… nu pot vorbi acum. (Şi Kelly încercă să se îndepărteze.)
— E vorba despre soţul dumneavoastră. 
Kelly se opri brusc şi se întoarse. 
— Mark? Ce e cu el?
— Putem vorbi într-un loc retras?
În biroul lui Tanner, se auzi prin interfon vocea secretarei:
— Vă caută domnul Higholt.
— Pofteşte-l înăuntru.
O secundă mai târziu, Tanner îl întâmpina. 
— Bună ziua, John.
— Bună? E o după-amiază cumplită, Tanner. Se pare că toţi oamenii din compania noastră au fost ucişi. Ce dracu’ se întâmplă?
— Asta încercăm să aflăm. Nu cred că moartea subită a trei dintre angajaţii noştri e o coincidenţă. Cineva vrea să strice reputaţia acestei companii. Va fi găsit şi oprit. Poliţia a fost de acord să coopereze cu noi şi am oameni care reconstituie mişcările angajaţilor care au fost ucişi. Aş vrea să asculţi interviurile pe care tocmai le-am înregistrat. Sunt văduvele lui Richard Stevens şi Mark Harris. Eşti gata?
— Dă-i drumul. 
— Diane Stevens.
Tanner apăsă un buton şi pe ecran apăru întâlnirea lui cu Diane Stevens. În dreapta jos, a unui ecran era o curbă care urca şi cobora în timp ce vorbea Diane.
— Cât de multe ştiţi despre legăturile soţului dumneavoastră cu drogurile?
— Ce… ce mă întrebaţi? Richard nu ar fi avut niciodată de a face cu drogurile.
Curba rămânea continuă.
Tanner apăsă pe butonul de derulare înainte.
— Ea e doamna Mark Harris, al cărei soţ a fost împins sau a căzut de pe Tumul Eiffel.
Pe ecranul televizorului apăru o imagine cu Kelly.
— Mark discuta vreodată despre Olga?
— Domnule Kingsley, ce e cu toată povestea asta?
— Poliţia din Paris a găsit un bilet în buzunarul soţului dumneavoastră. Menţiona o recompensă pentru anumite informaţii şi era semnat „Cu dragoste, Olga.”
— Nu… nu ştiu despre ce…
— Dar spuneţi că discuta totul cu dumneavoastră? 
— Da, dar…
— Din câte am putut afla noi, se pare că soţul dumneavoastră avea o aventură cu această femeie şi…
— Nu! Nu vorbim despre Mark al meu. V-am spus, nu aveam secrete unul faţă de celălalt.
Liniile de pe analizorul tensiunii din voce rămâneau egale.
— Ce era linia aia de pe ecran? întrebă John Higholt.
— E un analizor al stresului din voce, un CVSA. Înregistrează tremurul microscopic din vocea umană. Dacă subiectul minte, modulaţiile frecvenţelor audio cresc. E ultimul răcnet al tehnologiei. Nu are nevoie de fire, e ca un poligraf. Sunt convins că ambele femei au spus adevărul. Trebuie protejate.
— Ce vrei să spui? pufni John Higholt. Protejate… de ce?
— Cred că sunt în pericol, fiindcă în mod inconştient, deţin mai multe informaţii decât îşi dau seama. Amândouă erau apropiate de soţii lor. Sunt convins că, la un moment dat, e posibil să se fi spus ceva important care le-a scăpat la momentul respectiv, dar se află în memoria lor subconştientă. Există posibilitatea ca, o dată ce încep să se gândească la acest lucru, să şi-l amintească. În momentul când fac asta, ar putea fi în pericol, pentru că acele persoane care le-au ucis soţii ar putea plănui să le ucidă şi pe ele.
— O să pui să le urmărească?
— Asta era ieri, John. Azi există echipament electronic. Am pus apartamentul familiei Stevens sub supraveghere, camere de luat vederi, telefoane, microfoane, totul. Folosim fiecare resursă tehnologică pe care o avem la dispoziţie pentru a le proteja. În momentul când cineva încearcă să le atace, vom şti.
John Higholt rămase pe gânduri un moment.
— Şi Kelly Harris?
— E la hotel. Din păcate, nu am putut intra în apartamentul ei pentru a-l pregăti. Dar am oameni la pândă în hol şi dacă apare vreun necaz, se ocupă ei. (Tanner ezită.) Vreau ca KIG să anunţe o recompensă de cinci milioane de dolari pentru informaţii care să ducă la arestarea celor care…
— Stai un pic, Tanner, obiectă Higholt. Nu e necesar. O să rezolvăm noi asta şi…
— Foarte bine. Dacă nu o face KIG, voi oferi personal o recompensă de cinci milioane de dolari. Numele meu se identifică cu al companiei. (Vocea i se înăspri.) Vreau ca oricine e în spatele afacerii ăsteia să fie prins.

În cafeneaua de peste drum de sediul KJG, Diane Stevens şi Kelly Harris s-au aşezat într-un separeu în colţ. Kelly aştepta ca Diane să vorbească.
Diane nu era sigură cum să înceapă. Ce lucru cumplit s-a întâmplat cu soţul dumneavoastră, doamnă Harris? Fusese ucis, ca şi Richard?
— Ei? spuse Kelly, nerăbdătoare. Spuneaţi că vreţi să-mi vorbiţi despre soţul meu. Cât de bine îl cunoşteaţi pe Mark?
— Nu l-am cunoscut, dar… 
Kelly era furioasă.
— Aţi spus că…
— Voiam să discutăm despre el. 
Kelly se ridică.
— Nu am timp de asta, doamnă. (Dădu să se îndepărteze.)
— Aşteptaţi! Cred că e posibil să avem amândouă aceeaşi problemă şi am putea să ne ajutăm una pe cealaltă.
Kelly se opri.
— Despre ce vorbiţi?
— Vă rog, luaţi loc.
Fără tragere de inimă, Kelly se aşeză la loc în separeu.
— Spuneţi.
— Voiam să vă întreb dacă… 
Să plec de aici, se gândi Kelly. Chelnerul se apropie de masă.
— Ce aţi dori, doamnelor? 
— Nimic.
— Două cafele.
Kelly o privi pe Diane şi spuse sfidător:
— Pentru mine ceai.
— Da, doamnă. (Chelnerul plecă.)
Diane spuse:
— Cred că eu şi dumneavoastră…
O fetiţă veni la masă şi spuse către Kelly:
— Îmi daţi un autograf? 
Kelly o privi.
— Ştii cine sunt?
— Nu, dar mama mea zice că sunteţi o persoană importantă. 
— Nu sunt, spuse Kelly.
— Oh… (O priviră pe fetiţă cum pleca.) 
Diane se uită la Kelly, descumpănită:
— Ar trebui să ştiu cine sunteţi?
— Nu, adăugă Kelly, înţepată. Şi nu-mi place ca oamenii să se amestece în viaţa mea personală. Despre ce e vorba, doamnă Stevens?
— Diane, vă rog. Am auzit că soţului dumneavoastră i se întâmplase ceva teribil şi…
— Da, a fost ucis.
Aţi discutat vreodată cu Mark despre Olga?
— Şi soţul meu a fost ucis. Şi amândoi lucrau pentru KIG.
— Asta e tot? spuse Kelly, nerăbdătoare. Păi, aşa s-a întâmplat cu o mie de alţi oameni. Dacă doi dintre ei ar fi răcit, aţi zice că a fost o epidemie?
Diane se aplecă înainte.
— Uitaţi ce e, e ceva important. În primul rând…
— Îmi pare rău, spuse Kelly. Nu am chef să ascult asta. Îşi luă poşeta.
— Nu am chef să vorbesc despre asta, izbucni Diane, dar ar putea fi foarte…
Vocea Dianei răsună brusc prin cafenea.
În cameră erau patru oameni…
Surprinse, Diane şi Kelly se întoarseră în direcţia din care venea sunetul. Dintr-un televizor aşezat deasupra tejghelei se auzea vocea Dianei. Era în sala de tribunal, în boxa martorilor.
Unul dintre ei era legat pe un scaun. Domnul Altieri părea să-l interogheze, iar ceilalţi doi stăteau lângă el. Domnul Altieri a ţipat ceva, a scos o armă şi apoi l-a împuşcat în cap.
Pe ecran apăru crainicul.
— Aţi urmărit-o pe Diane Stevens, depunând mărturie în procesul de crimă în care este acuzat capul mafiot Anthony Altieri. În ciuda mărturiei lui Diane Stevens, juriul l-a achitat. Diane rămase înmărmurită. Nevinovat?
— Crima care s-a petrecut acum aproape doi ani l-a adus pe Anthony Altieri în poziţia de a fi acuzat că şi-ar fi ucis unul dintre angajaţi. În ciuda mărturiei Dianei Stevens, juriul i-a crezut pe ceilalţi martori care-i contraziceau spusele.
Kelly se uita la televizor, cu ochii măriţi. În boxă apăru un alt martor.
Jake Rubenstein, avocatul lui Altieri, întrebă:
— Domnule doctor Russell, practicaţi medicina în New York?
— Nu, doar în Boston.
— În ziua la care ne referim, l-aţi tratat pe domnul Altieri în legătură cu o problemă cardiacă?
— Da. Pe la nouă dimineaţa. L-am ţinut sub observaţie întreaga zi.
— Deci nu ar fi putut să se afle în New York pe paisprezece octombrie?
— Nu.
Pe ecran apăru un alt martor:
— Aţi putea să ne spuneţi ocupaţia dumneavoastră, domnule?
— Sunt managerul hotelului Boston Park.
— Aţi fost de serviciu în ziua de paisprezece octombrie?
— Da, am fost.
— S-a întâmplat ceva neobişnuit în acea zi?
— Da. Am primit un telefon urgent de la apartamentul prezidenţial să trimit un doctor acolo imediat.
— Şi apoi ce s-a întâmplat?
— L-am sunat pe domnul doctor Joseph Russell şi a venit imediat. Am mers împreună la apartamentul prezidenţial ca să vedem cum se simte oaspetele, Anthony Altieri.
— Când aţi ajuns acolo, ce aţi văzut?
— Pe domnul Altieri căzut pe podea. Am crezut că va muri în hotelul nostru.
Diane pălise.
— Mint, spuse ea răguşit. Amândoi.
Era interogat Anthony Altieri. Părea bolnav şi fragil.
— Aveţi vreun plan pentru viitorul imediat, domnule Altieri?
— Acum, că s-a făcut dreptate, am s-o iau mai încet o perioadă. (Altieri zâmbi cu subînţeles.) Poate voi plăti nişte datorii mai vechi.
Kelly înmărmuri. Se întoarse către Diane.
— Ai depus mărturie împotriva lui?
— Da. L-am văzut ucigând…
Cu mâinile tremurând, Kelly vărsă ceaiul şi răsturnă o solniţă.
— Eu plec de aici.
— De ce eşti aşa de nervoasă?
— De ce sunt nervoasă? Ai încercat să bagi un cap al mafiei în închisoare? El e liber şi o să plătească nişte datorii mai vechi, Iar tu vrei să ştii de ce sunt eu nervoasă? Tu ar trebui să fii nervoasă. (Kelly se ridică şi aruncă nişte bani pe masă.) Plătesc eu nota. Dumneata ai face mai bine să-ţi păstrezi banii pentru cheltuieli de călătorie, doamnă Stevens.
— Staţi! Nu am vorbit despre soţii noştri sau…
— Lasă. (Kelly se îndreptă către uşă şi Diane o urmă fără tragere de inimă.)
— Cred că exageraţi, spuse Diane.
— Da?
Când ajunseră la ieşire, Kelly spuse:
— Nu înţeleg cum ai putut fi atât de proastă încât să… 
Un bărbat în vârstă, care intra în cârje, alunecă şi era gata să cadă. Pentru o secundă, Kelly se află în Paris şi Mark era cel care cădea şi ea se întindea să îl salveze şi, în acelaşi timp, Diane se mişcă şi îl prinse. În acel moment, de peste stradă răsunară puternic două împuşcături, gloanţele ricoşând din perete în locul unde stătuseră cele două femei. Explozia o aduse pe Kelly înapoi la realitatea imediată. Era în Manhattan şi tocmai băuse ceai cu o nebună.
— Doamne! exclamă Diane. Aproape…
— Nu e timp de rugăciuni! Să plecăm dracului de aici!
Kelly o împinse pe Diane spre trotuarul pe care stătea Colin, lângă limuzină. El deschise uşile maşinii şi Kelly şi Diane se rostogoliră pe bancheta din spate.
— Ce a fost zgomotul ăla? întrebă Colin.
Cele două femei stăteau acolo, cuibărite pe banchetă, prea buimace pentru a putea vorbi. 
Într-un târziu, Kelly spuse:
— Trebuie să fi fost un foc de armă. (Se întoarse către Diane, care se lupta să-şi revină.) Sper că nu exagerez, spuse ea sarcastic. Te las pe drum. Unde locuieşti?
Diane respiră adânc şi îi spuse lui Colin adresa blocului. Cele două femei călătoriră într-o tăcere de mormânt, zguduite de ceea ce tocmai se întâmplase.
Când maşina trase în faţa clădirii, Diane se întoarse către Kelly:
— Vrei să intri? Sunt tulburată. Am un presentiment că s-ar mai putea întâmpla ceva.
— Şi eu am acelaşi sentiment, spuse Kelly sec. Sper să fie bine. La revedere, doamnă Stevens.
Diane o privi un moment pe Kelly. Încercă să spună ceva, apoi clătină din cap şi coborî din maşină.
Kelly o privi pe Diane intrând în hol şi apoi în apartamentul ei de la primul etaj. Oftă uşurată.
— Unde aţi vrea să mergeţi, doamnă Harris? întrebă Colin.
— Înapoi la hotel, Colin şi…
Din apartament se auzi un ţipăt puternic. Kelly ezită o clipă, apoi deschise uşa maşinii şi se repezi în clădire. Diane lăsase uşa de la apartament larg deschisă. Stătea în mijlocul camerei, tremurând.
— Ce s-a întâmplat?
— Cineva… cineva a intrat aici. Servieta lui Richard era pe masa asta şi nu mai e. Era plină cu actele lui. Au lăsat verigheta lui în locul ăla.
Kelly privi nervoasă înjur.
— Ar fi mai bine să suni la poliţie. 
— Da.
Diane îşi aminti de cartea de vizită pe care detectivul Greenburg i-o lăsase pe masă. Se duse şi o luă. Un minut mai târziu, spunea:
— Cu detectivul Greenburg, vă rog. 
Urmă o scurtă pauză. 
— Greenburg.
— Domnule detectiv Greenburg, sunt Diane Stevens. S-a întâmplat ceva aici. Mă întrebam dacă aţi putea veni… Vă mulţumesc.
Diane respiră adânc şi se întoarse către Kelly.
— Vine. Dacă nu te deranjează să aştepţi aici până…
— Mă deranjează. E problema ta. Nu vreau să am nimic de-a face cu asta. Şi ai putea să-ţi aminteşti că cineva tocmai a încercat să te omoare. Eu plec la Paris. La revedere, doamnă Stevens.
Diane o privi pe Kelly plecând şi îndreptându-se către limuzină.
— Încotro? întrebă Colin.
— Înapoi la hotel, te rog. 
Unde va fi în siguranţă.

Când Kelly se întoarse în camera ei de hotel, era încă obosită după cele întâmplate. Experienţa prin care trecuse, pericolul de a fi ucisă, fuseseră terifiante. Ultimul lucru de care am nevoie în momentul ăsta e vreo zăpăcită de blondă care să facă să fiu ucisă.
Kelly se afundă în canapea pentru a se calma şi închise ochii, încercă să mediteze şi să se concentreze asupra unei mantra, dar nu avu niciun efect. Era prea zguduită. Adânc, în sufletul ei, avea un sentiment de singurătate şi goliciune. Mark, îmi e aşa de dor de tine. Oamenii spun că, o dată cu trecerea timpului, mă voi simţi mai bine. Nu e adevărat, iubitule. E mai rău cu fiecare zi care trece.
Sunetul unui cărucior cu mâncare împins pe coridor o făcu pe Kelly să îşi dea seama că nu mâncase nimic toată ziua. Nu îi era foame, dar ştia că trebuia să-şi păstreze puterile.
Sună la room service:
— Aş dori o salată de creveţi şi nişte ceai fierbinte, vă rog.
— Vă mulţumim. Ar trebui să ajungă acolo în douăzeci şi cinci-treizeci de minute, doamnă Harris.
— Bine.
Kelly puse receptorul la loc. Stătea acolo, rememorând întâlnirea cu Tanner Kingsley şi se simţea de parcă fusese aruncată într-un coşmar rece ca gheaţa. Ce se întâmpla?
De ce nu amintise Mark niciodată de Olga? Era o relaţie de afaceri? O aventură? Mark, iubitule, vreau să ştii că, dacă ai avut într-adevăr o aventură, te iert pentru că te iubesc. Te voi iubi întotdeauna. Tu m-ai învăţat cum să iubesc. Eram rece şi tu m-ai încălzit. Mi-ai redat mândria şi m-ai făcut să mă simt femeie.
Se gândi la Diane. Aiurita aia mi-a pus viaţa în pericol. E o persoană de care trebuie să stau departe şi asta nu va fi greu. Mâine voi fi la Paris cu Angel.
Reveria îi fu întreruptă de o bătaie în uşă.
— Room service.
— Vin. (Pornind către uşă, se opri nedumerită. Comandase cu doar câteva minute în urmă. E prea repede.) O secundă, strigă.
Luă telefonul şi sună la room service.
— Comanda mea nu a ajuns încă aici.
— Ne ocupăm de asta, doamnă Harris. Ar trebui să ajungă în cincisprezece sau douăzeci de minute.
Kelly puse receptorul la loc în furcă, cu inima bătându-i să-i spargă pieptul. Sună la centrală.
— Un… un bărbat încearcă să pătrundă în camera mea.
— Trimit un agent de pază imediat sus, doamnă Harris. 
Două minute mai târziu, auzi o altă bătaie în uşă. Kelly se duse la uşă, precaută.
— Cine este?
— Paza.
Kelly îşi privi ceasul. Prea repede.
— Vin imediat. Se grăbi spre telefon şi sună din nou centrala. Am sunat în legătură cu paza. Cineva…
— Urcă acum, doamnă Harris. Ar trebui să ajungă sus într-un minut sau două.
— Cum îl cheamă? (Avea vocea gâtuită de frică.) 
— Thomas.
Kelly auzi şoapte foarte, foarte încete pe hol. Îşi lipi urechea de uşă, până ce vocile nu se mai auziră. Stătea ţinută pe loc, copleşită de o frică oarbă.
Un minut mai târziu, se auzi o bătaie în uşă.
— Cine este?
— Paza.
— Bill? întrebă Kelly. (Îşi ţinea răsuflarea oprită.)
— Nu, doamnă Harris. Sunt Thomas. 
Kelly deschise repede uşa şi îl lăsă să intre. El o studie un moment şi apoi spuse:
— Ce s-a întâmplat?
— Nişte… nişte bărbaţi au încercat să intre aici.
— I-aţi văzut?
— Nu. I-am… I-am auzit. Mă conduci până la un taxi?
— Sigur, doamnă Harris.
Kelly încerca să rămână calmă. Se întâmplau prea multe, prea repede.
Când se urcară în lift Thomas rămase aproape de Kelly.
Când ajunseră în holul hotelului, ea se uită în jur, dar nu văzu nimic suspect. Kelly şi agentul de pază ieşiră din hotel, şi în staţia de taxi, ea spuse:
— Mulţumesc foarte mult. Îţi sunt recunoscătoare.
— Mă voi asigura ca totul să fie în regulă când vă întoarceţi. Oricine ar fi încercat să intre în camera dumneavoastră, acum a plecat.
Kelly se urcă într-un taxi. Aruncând o privire în oglindă, văzu doi oameni care se grăbeau să se urce într-o limuzină parcată.
— Încotro? o întrebă şoferul de taxi pe Kelly. 
Limuzina ajunsese în spatele taxiului. În faţă, la colţ, un poliţist dirija traficul.
— Mergi drept înainte, îi spuse Kelly.
— Bine.
Când se apropiau de culoarea verde a semaforului, Kelly spuse repede:
— Vreau să încetineşti până semaforul se face galben şi apoi să coteşti repede la stânga.
Şoferul aruncă o privire în oglinda retrovizoare:
— Cum?
— Nu trece de semafor până nu se face galben, spuse Kelly. Acum!
Taxiul coti rapid la stânga, exact când semaforul se schimba în roşu. În spatele lor, restul maşinilor fură oprite de poliţist. Bărbaţii din limuzină se întoarseră unul către celălalt enervaţi.
Când taxiul parcursese un cvartal, Kelly spuse:
— Oh, am uitat ceva. Trebuie să cobor aici. 
Şoferul trase lângă trotuar şi Kelly coborî din taxi şi îi dădu nişte bani.
— Poftim.
Şoferul o privi pe Kelly intrând grăbită pe uşa unei clinici. Sper că se duce la un psihiatru.
La colţ, în momentul în care semaforul se făcu verde, limuzina o luă la stânga. Taxiul era la două cvartale în faţă şi goniră după el.
Cinci minute mai târziu, Kelly făcea semn unui alt taxi.
În apartamentul Dianei Stevens, detectivul Greenburg întreba:
— Doamnă Stevens, v-aţi uitat la persoana care a tras în dumneavoastră?
Diane clătină din cap:
— Nu, totul s-a întâmplat aşa de repede…
— A fost ceva foarte serios. Cei de la secţia balistică au scos gloanţele din pereţi. Erau de calibrul patruzeci şi cinci, capabile să penetreze o vestă antiglonţ. Aţi avut noroc. (Ezită.) Credem că, oricine ar fi fost, a fost trimis de Tony Altieri.
Diane încuviinţă. O să mă odihnesc o vreme, să achit câteva datorii vechi.
— Verificăm asta. 
Diane încuviinţă din cap. 
Greenburg o studie un moment.
— În legătură cu servieta care lipseşte, aveţi vreo idee ce era în ea?
— Nu ştiu sigur. Richard o lua în fiecare dimineaţă cu el la laborator şi o aducea acasă în fiecare seară. Am văzut o dată unele dintre hârtii şi erau chestii pur tehnice.
Greenburg ridică verigheta care era pe masă.
— Şi spuneaţi că soţul dumneavoastră nu îşi scotea niciodată verigheta?
— Aşa este.
— În zilele de dinainte de a muri, soţul dumneavoastră s-a purtat altfel decât de obicei, ca şi cum ar fi fost preocupat de ceva, îngrijorat în legătură cu ceva? Vă amintiţi ceva din ceea ce a zis sau a făcut în ultima seară pe care a petrecut-o cu dumneavoastră?
Era dimineaţa devreme. Erau în pat, goi. Richard a strâns-o blând de coapsă şi a spus:
— Am să lucrez până târziu diseară, dar rezervă-mi şi mie o oră-două pentru când vin acasă, iubito.
L-a atins acolo unde îi plăcea să fie atins şi a spus:
— Obraznicule.
— Doamnă Stevens…
Diane se trezi brusc la realitate.
— Nu. Nu a fost nimic neobişnuit.
— Voi avea grijă să vi se asigure protecţie, spuse Greenburg. Şi dacă…
Se auzi soneria de la uşă.
— Aşteptaţi pe cineva? 
— Nu.
Greenburg dădu din cap.
— Răspund eu.
Se duse la uşă şi o deschise. Kelly Harris intră val vârtej, ciocnindu-se de el.
Kelly se duse direct la Diane.
— Trebuie să vorbim. 
Diane o privi surprinsă.
— Nu ziceai că eşti în drum spre Paris?
— Am făcut un ocol. 
Greenburg li se alăturase.
— Dânsul e detectivul Earl Greenburg. Kelly Harris. 
Kelly se întoarse către Greenburg.
— Cineva tocmai a încercat să intre în camera mea de hotel, domnule detectiv.
— Aţi anunţat paza hotelului?
— Da. Bărbaţii plecaseră. M-a condus un agent afară.
— Aveţi vreo idee cine erau? 
— Nu.
— Când spuneţi că a încercat cineva să intre, vreţi să spuneţi că au încercat să forţeze uşa?
— Nu. Doar… doar au stat afară în hol. Pretindeau că sunt de la room service.
— Comandaserăţi ceva?
— Da.
Diane spuse:
— Atunci probabil doar îţi imaginezi, din cauza celor întâmplate de dimineaţă şi…
Kelly ţipă la ea:
— Ascultă, ţi-am spus, nu vreau să am de-a face cu nimic din toate astea şi nici cu tine. Îmi fac bagajele şi plec înapoi la Paris în după-amiaza asta. Spune-le prietenilor tăi din Mafia să mă lase în pace.
O priviră pe Kelly răsucindu-se pe călcâie şi plecând.
— Ce-a fost asta? întrebă Greenburg.
— Soţul ei a fost… a fost şi el ucis. Lucra pentru aceeaşi companie ca şi Richard, Kingsley International Group.
Când Kelly se întoarse în holul hotelului, se duse la recepţie.
— Aş dori să-mi faceţi nota de plată. Aţi putea să-mi faceţi o rezervare la următorul avion pentru Paris?
— Sigur, doamnă Harris. Vreo companie anume?
— Numai să plec de aici.
Kelly traversă holul hotelului, urcă într-un lift şi apăsă butonul pentru etajul al patrulea. Când uşile începeau să se închidă, doi oameni le deschiseră cu forţa şi urcară în lift. Kelly îi studie o clipă, apoi se retrase repede în hol. Aşteptă până ce uşa liftului se închise, apoi se îndreptă spre scări şi începu să urce. Nu are rost să îmi asum vreun risc, se gândi ea.
Când ajunse la platforma etajului patru, un bărbat uriaş bloca trecerea.
— Mă scuzaţi, spuse Kelly. (Încercă să treacă pe lângă el.)
— Ssst. (Ţinea îndreptată spre ea o armă cu amortizor.) 
Kelly păli.
— Ce…
— Taci. Sunt sigur că ai numărul exact de găuri, doamnă. Dacă nu vrei una în plus, taci. Vreau să spun… de tot. Coborâm amândoi.
Bărbatul zâmbea, dar privind mai îndeaproape, Kelly văzu că o tăietură pe buza de sus îi trăsese gura în sus cu totul într-un zâmbet fix de bucurie. Avea cei mai reci ochi pe care îi văzuse Kelly în viaţa ei.
— Hai.
Nu! N-o să mor din cauza căţelei ăleia.
— Stai un pic. Ai nimerit persoana gre…
Simţi o izbitură cu pistolul în coaste atât de tare încât vru să ţipe.
— Ţi-am spus să taci! Coborâm.
Bărbatul o ţinea pe Kelly strâns de braţ ca într-o menghină, iar arma era ascunsă în cealaltă mână, la spatele ei. Kelly era speriată de moarte.
— Te rog, spuse ea blând. Nu eu sunt…
Durerea provocată de ţeava armei din spate era insuportabilă. Îi strângea mâna atât de tare încât simţea cum i se scurge sângele din ea.
Porniră în jos pe scări. Ajunseră în hol. Era aglomerat şi chiar când Kelly se gândea dacă să strige după ajutor sau nu, bărbatul spuse:
— Nici să nu te gândeşti.
Ajunseră afară. Lângă trotuar aştepta o camionetă. La două maşini în faţă, un poliţist scria o amendă de parcare. Cel care o ţinea captivă o duse la uşa din spate a camionetei.
— Urcă, îi ordonă el.
Kelly aruncă o privire în faţă, către poliţist.
— Bine, spuse Kelly, cu o voce puternică, furioasă. Mă urc, dar vreau să-ţi spun ceva. Ce vrei să-ţi fac te mai costă o sută de dolari în plus. Mi se pare dezgustător.
Poliţistul se întorsese să se uite. Uriaşul se holba la Kelly. 
— Ce dracu…?
— Dacă nu vrei să plăteşti, atunci las-o baltă, ticălos zgârcit! 
Kelly începu să meargă repede în direcţia poliţistului.
Bărbatul privea după ea. Buzele îi zâmbeau, dar ochii lui erau ucigători.
Kelly arătă înspre el.
— Perversul ăla mă deranja.
Aruncă o privire în spate şi îl văzu pe poliţist mergând către răufăcător. Kelly urcă într-un taxi care aştepta.
În timp ce gorila încerca să se urce în camionetă, poliţistul spunea:
— Aşteptaţi un minut, domnule. Prostituţia e ilegală în acest stat.
— Nu încercam să…
— Aş vrea să văd un act de identitate. Cum vă numiţi? 
— Harry Flint.
Flint privea taxiul lui Kelly demarând în trombă. Curva! Am s-o omor. Cu încetinitorul.
22
Kelly coborî dintr-un taxi în faţa clădirii în care se afla apartamentul lui Diane, se repezi ca o furtună la uşa din faţă şi apăsă insistent pe sonerie.
Detectivul Greenburg fu cel care deschise uşa:
— Pot…
Kelly o văzu pe Diane în living şi trecu pe lângă detectiv.
— Ce se întâmplă? întrebă Diane. Ai zis că…
— Să-mi spui tu mie ce se întâmplă. Ţi-am zis să le spui prietenilor tăi mafioţi să mă lase în pace. Au încercat iar să pună mâna pe mine. De ce încearcă amicii tăi mafioţi să mă omoare?
— Nu… nu am nicio idee. Nu ar… poate ne-au văzut împreună şi au crezut că suntem prietene şi…
— Ei bine, nu suntem prietene, doamnă Stevens. Scoate-mă din chestia asta.
— Despre ce vorbeşti? Cum pot eu să…?
— La fel cum m-ai băgat şi în chestia asta. Vreau să-i spui prietenului tău, Altieri, că nu mă cunoşti. Nu o să las pe cineva să mă ucidă din cauza unei prostii pe care ai făcut-o tu.
— Nu pot, spuse Diane.
— Oh, ba da, poţi. Ai să vorbeşti cu Altieri acum. Nu plec de aici până nu faci asta.
— Ceea ce îmi ceri este imposibil, spuse Diane. Îmi pare rău dacă eu sunt cea care te-a băgat în asta, dar… (Rămase pe gânduri un timp, apoi se întoarse către Greenburg.) Credeţi că dacă aş vorbi cu Altieri ar fi posibil să ne lase pe amândouă în pace?
— E o întrebare interesantă, spuse Greenburg. S-ar putea, mai ales dacă i se pare că noi îl urmărim. Aţi vrea să vorbiţi personal cu el?
Diane spuse:
— Nu, eu…
— Vrea să spună că da, o întrerupse Kelly.
Casa lui Altieri era un conac clasic din piatră şi lemn, la capătul unei fundături, întinzându-se pe cincisprezece acri de teren şi înconjurată de un gard de fier imens. Pe teren erau copaci mari şi umbroşi, bazine de apă şi o grădină minunată.
La poarta principală, într-o cabină, era un paznic. Când se apropie maşina în care se aflau Greenburg, Diane şi Kelly, paznicul ieşi să-i primească.
Îl recunoscu pe Greenburg.
— Bună ziua, domnule locotenent.
— Bună, Cezar. Am vrea să-l vedem pe domnul Altieri.
— Aveţi un mandat?
— Nu e genul ăla de vizită. E una socială. 
Paznicul le aruncă o privire celor două femei.
— Aşteptaţi aici. (Intră în cabină. Două minute mai târziu, ieşi şi deschise poarta.) Puteţi intra.
— Mulţumesc. (Greenburg trase maşina până în faţa casei.)
Când cei trei coborâră din maşină, apăru un al doilea paznic.
— Urmaţi-mă.
Îi conduse înăuntru. Livingul uriaş era decorat într-o combinaţie de mobilă demodată, franţuzească. În ciuda faptului că era o zi caldă, în uriaşul şemineu din piatră ardea un foc imens. Trio-ul îl urmă pe paznic din living într-o cameră mare şi întunecată. Anthony Altieri era în pat, legat la un aparat de respirat. Era palid, avea un aer pământiu şi părea să fi îmbătrânit mult faţă de momentul când apăruse la proces. Lângă el erau un preot şi o soră medicală.
Altieri îi privi pe Diane, Kelly şi Greenburg şi apoi se întoarse din nou către Diane. Când vorbi, avea vocea răguşită şi aspră.
— Ce dracu’ vrei? 
Diane spuse:
— Domnule Altieri, aş vrea să ne lăsaţi în pace pe mine şi pe doamna Harris. Retrageţi-vă oamenii. E destul că mi-aţi ucis soţul şi…
Altieri o întrerupse:
— Despre ce vorbeşti? Nici măcar nu am auzit vreodată de soţul tău. Am citit despre nota aia de rahat găsită pe trupul lui. (Se strâmbă.) O să înoate cu peştii. Cineva s-a uitat prea mult la Clanul Soprano. Să-ţi spun ceva gratis, doamnă. Cine a scris asta nu era italian. Nu te urmăresc. Nu-mi pasă dacă trăieşti sau mori. Nu vreau capul nimănui. Nu… (Gemu de durere.) Sunt ocupat să mă împac cu Dumnezeu. Sunt…
Preotul se întoarse către Diane.
— Cred că ar fi mai bine să plecaţi acum.
— Ce are? întrebă Greenburg.
— Cancer.
Diane îl privi pe omul din pat. Nu te urmăresc… Nu-mi pasă dacă trăieşti sau mori… Sunt ocupat să mă împac cu Dumnezeu. Spunea adevărul.
Şi pe Diane o cuprinse o panică bruscă, oarbă.
Pe drumul înapoi de la Altieri, detectivul Greenburg părea îngrijorat.
— Trebuie să vă spun că eu cred că Altieri a vorbit serios. 
Kelly încuviinţă, fără tragere de inimă.
— Şi eu. Tipul e pe moarte.
— Ştiţi vreun motiv pentru care cineva ar încerca să vă omoare pe amândouă?
— Nu, spuse Diane. Dacă nu e Altieri… (Clătină din cap.) Nu am nicio idee.
— Nici eu, încuviinţă Kelly.
Detectivul Greenburg le escortă pe Diane şi pe Kelly înapoi la apartamentul Dianei.
— Voi trata această problemă cât mai serios cu putinţă, spuse el. Veţi fi în siguranţă aici. În cincisprezece minute va veni o maşină de poliţie în faţa apartamentului dumneavoastră, care vă va supraveghea douăzeci şi patru de ore şi am să văd ce pot afla până atunci. Dacă aveţi nevoie de mine, sunaţi.
Plecă.
Diane şi Kelly se uitau una la cealaltă. Era o tăcere ciudată.
— Vrei nişte ceai? întrebă Diane.
— Cafea, spuse Kelly şmechereşte. 
Diane o privi o clipă, iritată şi apoi oftă:
— Bine.
Plecă în bucătărie să pună apa la fiert. Kelly se plimba prin living privind picturile de pe pereţi.
Când ieşi din bucătărie, Kelly studia una dintre picturile ei.
— Stevens. (Se întoarse către Diane.) Tu ai pictat astea?
— Da.
— Drăguţe, spuse Kelly pe un ton de complezenţă. 
Diane strânse din buze:
— Oh. Te pricepi la artă?
— Nu mult, doamnă Stevens.
— Cine-ţi place? Bunica Moise, presupun.
— E interesantă.
— Şi ce alţi pictori primitivi te impresionează? 
Kelly se întoarse către Diane:
— Ca să fiu sinceră, prefer forma curbilinie non-reprezentaţională. Există excepţii, desigur. De exemplu, în Venus din Robin de Titzian, tăietura în diagonală a formei ei îţi taie răsuflarea şi…
Din bucătărie, se auzi cafeaua bolborosind.
— Cafeaua e gata, i-o tăie Diane.
Stăteau una în faţa alteia în sufragerie, tăcute, lăsându-şi cafelele să se răcorească. Diane rupse tăcerea:
— Îţi vine prin minte vreun motiv pentru care cineva ar încerca să ne omoare?
— Nu. (Kelly tăcu un moment.) Singura legătură dintre noi două e că soţii noştri lucrau amândoi la KIG. Poate că erau implicaţi în nişte proiecte ultrasecrete. Şi oricine i-ar fi ucis crede că poate ne-au spus şi nouă despre ele.
— Da… (păli Diane.)
Se priviră speriate una pe cealaltă.
În biroul lui, Tanner privea scena care se petrecea în apartamentul Dianei, pe unul dintre televizoare. Şeful securităţii stătea lângă el.
— Nu. Singura legătură dintre noi două e că soţii noştri lucrau amândoi la KIG. Poate că erau implicaţi în nişte proiecte ultrasecrete. Şi oricine i-ar fi ucis crede că poate ne-au spus şi nouă despre ele.
— Da…
Apartamentul familiei Stevens fusese împânzit cu aparatură de supraveghere audio şi video de ultimă generaţie. Exact aşa cum îi spusese Tanner partenerului său, casa era plină de aparate ultimul răcnet. În fiecare încăpere a apartamentului erau ascunse sisteme video, cu o cameră fără fire de mărimea unui nasture printre cărţi, fibre optice pe sub uşi şi o cameră secvenţială fără fir. În pod, fusese instalat un server video de mărimea unui laptop pentru a deservi şase camere de luat vederi. La server era ataşat un modem fără fir care dădea echipamentului posibilitatea de a funcţiona prin tehnologie celulară.
Pe când Tanner se apleca înainte, privind scena cu atenţie, Diane spunea:
— Trebuie să aflăm la ce lucrau soţii noştri.
— Bun. Dar o să avem nevoie de ajutor.
— Îl sunăm pe Tanner Kingsley. E singurul care ne poate ajuta. Încearcă să afle cine stă în spatele tuturor acestor lucruri.
— Hai să-l sunăm.
— Poţi să stai aici peste noapte, spuse Diane. O să fim în siguranţă. Afară e o maşină de poliţie.
Se duse la fereastră şi trase perdeaua. Nu era nicio maşină.
Privi îndelung şi simţi cum o cuprinde un fior ciudat.
— E ciudat, spuse Diane. Trebuia să fie o maşină de patrulare afară. Stai să dau un telefon.
Diane scoase cartea de vizită a lui Greenburg din poşetă şi formă un număr.
— Cu detectivul Greenburg, vă rog. (Ascultă un moment.) Sunteţi sigur? Înţeleg… Atunci, aş putea vorbi cu detectivul Praegitzer? (Urmă un alt moment de tăcere.) Da, mulţumesc. (Diane puse încet receptorul la loc.)
Kelly o privea pe Diane.
— Ce e?
— Detectivii Greenburg şi Praegitzer au fost transferaţi la o altă secţie, spuse ea.
— Asta chiar e o coincidenţă, aşa-i? înghiţi Kelly în sec.
— Şi tocmai mi-am amintit ceva, spuse Diane. 
— Ce?
— Detectivul Greenburg m-a întrebat dacă Richard a spus sau a făcut ceva neobişnuit în ultima vreme. Era ceva ce am uitat să menţionez. Richard s-a dus la Washington, să se întâlnească cu cineva. Uneori mergeam cu el, dar de data asta, a insistat că ar fi mai bine să se ducă singur.
Kelly o privea cu o expresie surprinsă.
— E ciudat. Şi Mark mi-a spus că trebuia să plece la Washington şi că trebuia să meargă singur.
— Trebuie să aflăm de ce.
Kelly se duse la fereastră şi trase draperiile la loc.
— Tot nu a apărut nicio maşină. Se întoarse către Diane. Hai să plecăm de aici.
— Bine, spuse Diane. Ştiu un hotel retras în Cartierul Chinezesc, numit Mandarinul. Nu se va gândi nimeni să ne caute acolo. Îl sunăm pe domnul Kingsley din cameră.
Ştiu un hotel retras în Cartierul Chinezesc numit Mandarinul. Nu se va gândi nimeni să ne caute acolo. Îl sunăm pe domnul Kingsley din cameră.
Tanner se întoarse către şeful securităţii, Harry Flint, cu eternul lui zâmbet abia mijit.
— Omoară-le. Pe amândouă.

Harry Flint va face ce trebuie în privinţa femeilor, se gândea Tanner satisfăcut. Flint nu îl dezamăgise niciodată.
Pe Tanner îl amuza să se gândească la modul cum apăruse Flint în viaţa lui. Cu ani în urmă, Andrew, fratele său, capul de afiş în ajutorarea tuturor inimilor suferinde din lume, pusese bazele unui azil pentru recuperarea deţinuţilor abia eliberaţi, pentru a-i ajuta să se adapteze la viaţa normală. Apoi le găsea slujbe.
Tanner avea un plan mai util pentru ex-condamnaţi, pentru că era convins că nu există conceptul de „fost” criminal. Prin sursele lui private, făcea rost de informaţii privind trecutul deţinuţilor recent eliberaţi şi, dacă aveau calităţile de care avea nevoie, ieşeau din azil pentru a lucra direct pentru el, făcând ceea ce el numea „sarcini particulare delicate”.
Aranjase ca un fost infractor, pe nume Vince Carballo, să vină să lucreze la KIG. Carballo era un tip uriaş, cu o barbă sălbatică şi ochi albaştri ce arătau ca nişte pumnale. Era în închisoare de mult timp. Fusese judecat pentru crimă. Dovezile împotriva lui erau copleşitoare, dar un membru al juriului ţinuse cu dinţii de ideea de a-l achita, încât totul se sfârşise cu revocarea juriului. Numai câţiva oameni ştiau că fetiţa juratului dispăruse şi în locul ei rămăsese un bilet: Dacă-ţi ţii gura, viaţa fetiţei tale va depinde de verdictul juriului. Genul de om pe care Tanner Kingsley îl admira.
Tanner mai auzise despre un fost deţinut, pe nume Harry Flint. Cercetase în amănunt viaţa lui Flint şi decisese că era perfect pentru nevoile lui.
Harry Flint se născuse în Detroit, într-o familie din clasa mijlocie. Tatăl lui era un comis-voiajor dezamăgit, ratat, care-şi petrecea timpul în casă, plângându-şi de milă. Era un perfecţionist sadic şi, la cea mai mică greşeală a fiului său, se distra biciuindu-l cu o ruletă, o curea sau orice găsea la îndemână. E ca şi cum ar fi încercat să-şi bată fiul pentru ca acesta, prin succesele sale, să răzbune ratarea lui.
Mama băiatului lucra ca manichiuristă la o frizerie. Dacă tatăl lui era un tiran, mama lui era devotată şi iubitoare. O dată cu trecerea anilor, băiatul era sfâşiat emoţional între cei doi părinţi.
Doctorii îi spuseseră mamei lui Harry că era prea în vârstă să facă un copil, aşa că a considerat sarcina un miracol. Îl cocoloşea şi îl îmbrăţişa mereu pe Harry, mângâindu-l şi sărutându-l. Într-un final, el a început să resimtă dragostea ei ca pe o povară. Pe măsură ce creştea, îi era din ce în ce mai silă să fie atins.
Când Harry Flint avea paisprezece ani, a prins un şobolan în pivniţă şi l-a ucis călcându-l în picioare. Privind moartea lentă şi dureroasă a şobolanului, Harry Flint a avut o viziune. A descoperit, dintr-o dată, că avea puterea să ia viaţa cuiva, să omoare. Se simţea asemenea lui Dumnezeu. Era atotputernic. Avea nevoie să simtă din nou acelaşi lucru, aşa că a început să pândească animale mici prin vecini, ele devenind prada sa. În ceea ce făcea nu era nimic personal sau răuvoitor. Îşi folosea doar talentul de la Dumnezeu.
Vecinii furioşi ale căror animale de casă fuseseră torturate sau ucise s-au plâns autorităţilor. I-a fost întinsă o capcană. Poliţia a pus un terrier scoţian pe peluza din faţa unei case, prins într-o lesă ca să nu poată fugi. Au pândit locul şi, într-o noapte, sub privirile poliţiei, Harry Flint s-a apropiat de animal. A deschis cu forţa gura câinelui şi a încercat să-i pună un băţ de artificii aprins în gură. Poliţia a intervenit. Când a fost percheziţionat, Harry Flint avea în buzunare o piatră însângerată şi un cuţit de cincisprezece centimetri.
A fost trimis la Casa de corecţie Challenger Memorial pentru douăsprezece luni.
La o săptămână după sosire, Flint l-a atacat pe unul dintre ceilalţi băieţi, mutilându-l groaznic. Psihiatrul care l-a examinat i-a pus diagnosticul de schizofrenie paranoidă.
— E psihotic, i-a avertizat doctorul pe paznicii care se ocupau de el. Aveţi grijă. Ţineţi-l departe de ceilalţi.
Când a fost eliberat, Harry Flint avea cincisprezece ani şi era eliberat pe o perioadă de probă. S-a întors la şcoală. Câţiva dintre colegii de clasă îl considerau un erou. Se apucaseră de infracţiuni mărunte, cum ar fi furtul de poşete, portmonee şi furtul din magazine. În curând, Harry a devenit liderul lor.
În timpul unei bătăi de stradă într-o noapte, lui Harry i-a fost despicată buza cu un cuţit, lăsându-l pe viaţă cu o expresie de zâmbet abia mijit.
Crescând, băieţii s-au orientat către furtul de maşini, spargeri de case şi jafuri din magazine. Una dintre spargeri a degenerat în violenţă şi a fost ucis un proprietar de magazin. Harry Flint a fost condamnat pentru jaf armat şi incitare la crimă şi a fost condamnat la zece ani de închisoare. A fost cel mai brutal deţinut pe care paznicii îl văzuseră vreodată.
Era ceva în ochii lui care-i făcea pe ceilalţi prizonieri să-l lase în pace. Îi teroriza în mod constant, dar nimeni nu avea curajul să îl reclame.
Într-o zi, când un gardian trecea pe lângă celula lui Harry Flint, a rămas ţintuit locului, nevenindu-i să-şi creadă ochilor. Colegul de celulă al lui Flint zăcea pe podea, într-o baltă de sânge. Fusese omorât în bătaie. Gardianul l-a privit pe Flint, care avea un zâmbet de satisfacţie pe faţă.
— Bine, ticălosule. De data asta nu mai scapi. Putem să începem să încălzim scaunul pentru tine.
Flint l-a privit sec şi şi-a ridicat încet braţul stâng, în care era înfipt adânc un cuţit de măcelărie plin de sânge. Flint a spus rece:
— Autoapărare.
Deţinutul din celula de vizavi de Flint nu a spus niciodată şi nimănui că îl văzuse pe Flint bătându-şi cu sălbăticie colegul de celulă până la moarte şi apoi scoţând un cuţit de măcelărie de sub saltea şi înfingându-şi cuţitul în propriul braţ.
Tanner îl admira pe Flint pentru că îi plăcea enorm munca lui.
El îşi aminti de prima dată când Flint îi dovedise cât de folositor putea fi. Era în timpul unei călătorii de urgenţă la Tokio…
— Spune-i pilotului să pornească motorul la Challenger. Plecăm în Japonia. Mergem amândoi.
Ştirea venise într-un moment nepotrivit, dar lucrurile nu sufereau amânare şi erau prea sensibile pentru a le lăsa pe mâna oricui altcuiva. Tanner aranjase să se întâlnească cu Akira Iso la Tokio şi să-şi ia o cameră la hotelul Okura.
În timp ce avionul traversa oceanul Pacific, Tanner îşi punea la punct strategia. Până la aterizare, găsise o rezolvare care nu putea da greş.
Drumul de la aeroportul Narita a durat o oră şi Tanner fu uimit de felul în care Tokio reuşea să rămână întotdeauna neschimbat. În vremuri de înflorire sau de decădere, metropola părea să aibă întotdeauna acelaşi chip impasibil.
Akira Iso îl aştepta la restaurantul Fumiki Mashimo. Iso era trecut de cincizeci de ani, cu o faţă slăbănoagă, păr grizonat şi ochi căprui deschis. Se ridică să îl salute pe Tanner.
— E o onoare să vă cunosc, domnule Kingsley. Sincer, am fost surprins când m-aţi sunat. Nu-mi imaginez de ce aţi străbate atâta drum pentru a vă întâlni cu mine.
Tanner zâmbi.
— Aduc veşti bune pe care le-am considerat prea importante pentru a fi discutate la telefon. Cred că am să vă fac un om foarte fericit şi foarte bogat.
Akira Iso îl privea curios. 
— Da?
La masă sosise un chelner cu jachetă albă.
— Înainte de a discuta afaceri, ce ar fi să comandăm?
— Cum doriţi, domnule Kingsley. Vă pricepeţi la felurile de mâncare japoneze sau comand eu pentru dumneavoastră?
— Vă mulţumesc. Pot să comand. Vă place sushi?
— Da.
Tanner se întoarse către chelner.
— Aş dori hamachi-temaki, kaibashira şi ama-ebi.
— Sună delicios, zâmbi Akira Iso. Îl privi pe chelner. Aş vrea acelaşi lucru.
În timp ce mâncau, Tanner spuse:
— Lucraţi la o companie foarte bună, Tokio First Industrial. 
— Vă mulţumesc.
— De când lucraţi acolo? 
— De zece ani.
— Deci, de mult… (Îl privi pe Akira Iso în ochi). De fapt s-ar putea să fie timpul pentru o schimbare.
— De ce aş vrea să fac asta, domnule Kingsley?
— Pentru că am să vă fac o ofertă pe care nu o puteţi refuza. Nu ştiu câţi bani luaţi, dar sunt dispus să vă dau dublu pentru a pleca de la ei şi a veni să lucraţi pentru KIG.
— Domnule Kingsley, asta nu e posibil.
— De ce nu? Dacă e din cauza unui contract, pot aranja… 
Akira îşi puse beţişoarele deoparte.
— Domnule Kingsley, în Japonia, când lucrăm pentru o companie, e ca o familie. Şi când nu mai putem lucra, ei ne îngrijesc.
— Dar banii pe care vi-i ofer… 
— Nu. Aisha seishin. 
— Poftim?
— Înseamnă că noi punem loialitatea mai presus de bani. 
Akira Iso îl privi iscoditor. De ce m-aţi ales pe mine?
— Pentru că am auzit despre dumneavoastră lucruri care vă fac cinste.
— Mă tem că aţi făcut o călătorie lungă pentru nimic, domnule Kingsley. Nu aş părăsi niciodată Tokio First Industrial.
— A meritat să încerc.
— Nu-mi purtaţi pică? 
Tanner se lăsă pe spate şi râse.
— Sigur că nu. Aş vrea ca toţi angajaţii mei să fie la fel de loiali ca dumneavoastră. Îşi aminti ceva. Apropo, am adus un mic dar pentru dumneavoastră şi pentru familia dumneavoastră. Vi-l va aduce un asociat al meu. Se numeşte Harry Flint. Va fi la dumneavoastră la hotel, într-o oră.
O menajeră de noapte a găsit corpul lui Akira Iso atârnat de un cârlig în şifonier. Verdictul oficial a fost sinucidere.

Hotelul Mandarin era o clădire părăginită, cu două etaje, aflată în inima Cartierului Chinezesc, la trei cvartale de strada Mott.
Când Kelly şi Diane coborâră din taxi, Diane văzu pe trotuarul de vizavi un banner mare pe care se afla fotografia lui Kelly într-o rochie de seară, ţinând în mână o sticlă de parfum. Diane o privi surprinsă:
— Asta eşti tu.
— Greşeşti, spuse Kelly. Cu asta mă ocup, doamnă Stevens. Nu asta sunt.
Se întoarse şi intră în hotel, iar Diane o urmă exasperată. Un funcţionar chinez stătea la un birou, în micul hol al hotelului, citind un exemplar din China Post.
— Am vrea o cameră pentru noaptea asta, spuse Diane. 
Funcţionarul ridică privirea către cele două doamne elegant îmbrăcate şi spuse cu voce tare: Aici? Se ridică.
— Sigur, spuse el, uitându-se mai îndeaproape la hainele lor de firmă. Vă costă o sută de dolari pentru o noapte.
Kelly îl privi şocată:
— O su…?
— E în regulă, spuse Diane repede.
— În avans.
Diane deschise poşeta, scoase nişte bancnote şi i le dădu funcţionarului. El îi dădu o cheie.
— Camera zece, drept înainte pe hol, pe dreapta. Aveţi bagaje?
— Vor sosi, îi spuse Diane.
— Dacă aveţi nevoie de ceva, vorbiţi cu Ling.
— Ling? spuse Kelly.
— Da, e camerista dumneavoastră.
— Mda, spuse Kelly, aruncându-i o privire sceptică.
Cele două femei porniră pe holul sinistru, slab luminat.
— Ai plătit prea mult, spuse Kelly.
— Cât valorează pentru tine un acoperiş sigur deasupra capului?
— Nu sunt prea sigură că această alegere e o idee chiar atât de bună, spuse Kelly.
— Va trebui să ne mulţumim cu el până ne vine o idee mai bună. Nu te teme. Domnul Kingsley se va ocupa de noi.
Când ajunseră la numărul zece, Diane deschise uşa şi intrară. Mica încăpere mirosea şi arăta de parcă nu fusese locuită de mult timp. Avea două paturi acoperite cu cearşafuri zdrenţuite şi două scaune lângă un birou zgâriat.
Kelly privi înjur.
— O fi, n-o fi mică, da’ sigur e urâtă. Pun pariu că nu a fost curăţată niciodată. Atinse o pernă şi privi praful care se ridica. Mă întreb acum cât timp a murit Ling.
— E numai pentru seara asta, o asigură Diane. Îl sun pe domnul Kingsley acum.
Kelly o privi pe Diane ducându-se la telefon şi sunând la numărul de pe cartea de vizită pe care i-o dăduse Kingsley.
Apelul fu preluat imediat.
— Tanner Kingsley. 
Diane oftă uşurată.
— Domnule Kingsley, sunt Diane Stevens. Îmi pare rău că vă deranjez, dar eu şi doamna Harris avem nevoie de ajutorul dumneavoastră. Cineva încearcă să ne omoare şi nu avem idee ce se întâmplă. Suntem pe fugă.
— Mă bucur enorm că aţi sunat, doamnă Stevens. Puteţi sta liniştite. Tocmai am aflat ce se ascunde în spatele întregii poveşti. Nu veţi mai avea probleme. Pot să vă asigur că, de acum încolo, dumneavoastră şi doamna Harris veţi fi în perfectă siguranţă.
Diane închise ochii o clipă. Slavă Domnului.
— Îmi puteţi spune cine?
— Vă povestesc totul când ne întâlnim. Staţi acolo unde sunteţi. Voi trimite pe cineva să vă ia în treizeci de minute. 
— E…
Legătura fu întreruptă. Diane puse receptorul la loc şi se întoarse către Kelly, toată numai un zâmbet.
— Veşti bune! Problemele noastre s-au terminat.
— Ce a zis?
— Ştie ce e în spatele poveştii şi, de acum încolo, suntem în siguranţă.
Kelly oftă adânc.
— Minunat. Acum mă pot întoarce la Paris să-mi iau viaţa de la capăt.
— Trimite pe cineva să ne ia într-o jumătate de oră. 
Kelly aruncă o privire prin camera jalnică.
— Cu siguranţă ne vom despărţi cu greu de toate astea. 
Diane o privi şi spuse plină de regrete:
— O să fie ciudat…
— Ce?
— Să mă întorc la o viaţă fără Richard. Nu-mi dau seama cum o să reuşesc să…
— Atunci n-o face, i-o trânti Kelly.
Nu mă băga în chestia asta, cucoană, că mă faci praf. Nici nu pot să mă gândesc la asta. Mark era viaţa mea, singurul meu motiv de a trăi…
Diane privi faţa inexpresivă a lui Kelly şi se gândi: E ca o operă de artă fără viaţă. Frumoasă şi rece.
Kelly stătea aşezată pe unul din paturi, cu spatele la Diane, închise ochii peste durerea din interior şi, încet… încet… încet…
Se plimba cu Mark pe malul stâng al Senei, vorbind de toate şi nimic. Kelly avea senzaţia că nu se simţise niciodată mai în largul ei cu cineva.
Îi spuse lui Mark:
— Mâine seară e vernisaj ul unei galerii, dacă te interesează…
— O, îmi pare rău, Kelly. Sunt ocupat mâine seară.
Kelly simţi o împunsătură neaşteptată de gelozie. Încerca să păstreze un ton de glumă:
— Te duci la altă întâlnire?
— Nu, nu. Mă duc singur. E un banchet… (văzu expresia de pe faţa lui Kelly). Vreau să spun că e doar o cină pentru oameni de ştiinţă. Te-ai plictisi.
— Oare?
— Mă tem că da. O să… O să fie o grămadă de cuvinte pe care probabil nu le-ai auzit în viaţa ta şi…
— Cred că le-am auzit pe toate, spuse Kelly. Pune-mă la încercare!
— Păi nu cred că…
— Sunt om matur. Dă-i drumul. 
El oftă.
— Bine. Anatripsologie… malacostracologie… aneroidograf… term…
— Oh, spuse Kelly, copleşită. Genul ăla de cuvinte…
— Ştiam eu că n-o să te intereseze. Eu…
— Te-ai înşelat, mă interesează. 
Pentru că te interesează pe tine.
Banchetul se ţinea la hotelul Prince des Galles şi s-a dovedit a fi un eveniment major. În sala de bal erau trei sute de persoane, printre ei numărându-se unii dintre cei mai înalţi demnitari ai Franţei. Unul dintre invitaţii de la masa din faţa celei la care erau aşezaţi Mark şi Kelly era un bărbat atrăgător, cu o personalitate caldă, comunicativă.
— Sunt Sam Meadows, îi spuse el lui Kelly. Am auzit foarte multe lucruri despre tine.
— Eu am auzit multe despre tine, replică Kelly. Mark spune că eşti mentorul lui şi cel mai bun prieten. 
Sam Meadows zâmbi.
— E o onoare să fiu prietenul lui. Mark e o persoană foarte specială. Lucrăm împreună de mult timp. E cel mai dedicat…
Mark asculta, jenat.
— Vreţi nişte vin? îi întrerupse el.
Pe scenă apăru maestrul de ceremonii şi începură discursurile. Mark avusese dreptate că pe Kelly seara nu avea s-o intereseze deloc. Se dădeau premii pentru ştiinţe tehnice şi, în ceea ce o privea pe Kelly, cei care vorbeau puteau să o facă şi în swahili. Dar Kelly privea entuziasmul de pe faţa lui Mark şi se bucura că e acolo.
Când terminară cina, pe scenă apăru Preşedintele Academiei Franceze de Ştiinţe. Începu prin a lăuda realizările ştiinţifice ale Franţei din ultimul an şi, abia la sfârşitul discursului, când ridică o statuetă de aur şi rosti numele lui Mark Harris, Kelly îşi dădu seama că Mark era vedeta serii. Fusese prea modest ca să-i spună. De asta a încercat să mă facă să nu vin. Kelly îl privi pe Mark ridicându-se şi urcând pe scenă în aplauzele călduroase ale publicului.
— Nu mi-a zis o vorbă despre asta, îi spuse Kelly lui Sam Meadows.
— Aşa e Mark, zâmbi Meadows. (O studie un moment pe Kelly). Ştii că e îndrăgostit nebuneşte de tine? Vrea să vă căsătoriţi. (Făcu o pauză şi spuse, cu subînţeles:) Sper să nu-l răneşti.
Auzind asta, Kelly se simţi cuprinsă de un val de vinovăţie. Nu mă pot căsători cu Mark. E un prieten grozav, dar nu sunt îndrăgostită de el. Ce-am făcut? Nu vreau să-l rănesc. E mai bine să nu mă mai văd cu el. N-aş putea niciodată să-i ofer unui bărbat ceea ce el ar aştepta de la o femeie. Cum o să-i…?
— Ai auzit vreun cuvânt din ce am spus?
Vocea mânioasă a Dianei o smulse pe Kelly din reverie. Sala frumoasă de bal dispăru, şi se afla într-o cameră mizerabilă de hotel împreună cu o femeie pe care îşi dorea să n-o fi întâlnit niciodată.
— Ce?
Diane spuse agitată:
— Tanner Kingsley a spus că va veni cineva să ne ia de aici într-o jumătate de oră.
— Mi-ai spus asta. Şi?
— Nu a întrebat unde suntem.
— Probabil crede că suntem încă în apartamentul tău.
— Nu. I-am spus că suntem fugare. 
Urmă un moment de tăcere. Kelly scoase un oftat aproape mut, îndelung.
Se întoarseră şi se uitară la ceasul de pe noptieră.
Funcţionarul chinez îi aruncă o privire lui Flint, care intra în holul hotelului.
— Vă pot ajuta cu ceva?
Văzu zâmbetul lui Flint şi zâmbi şi el.
— Soţia mea şi o prietenă de-a ei tocmai s-au cazat aici. Soţia mea e o blondă. Prietena ei e o bucată neagră beton. În ce cameră sunt?
— Camera zece, dar mă tem că nu vă pot permite să intraţi. Va trebui să sun…
Flint ridică pistolul Ruger de calibrul patruzeci şi cinci, echipat cu amortizor şi trase un glonţ în fruntea funcţionarului. Împinse corpul sub birou şi porni pe hol, cu arma într-o parte. Când ajunse la numărul zece, se dădu înapoi, făcu doi paşi înainte, deschise uşa cu umărul şi intră în cameră.
Camera era goală dar, prin uşa închisă de la baie, Flint auzi duşul curgând. Se duse la uşa de la baie şi o izbi, deschizând-o. Duşul era deschis la maxim, şi perdelele trase se legănau uşor. Flint trase patru focuri în perdele, aşteptă un moment, apoi le deschise.
Nu era nimeni acolo.
Într-un restaurant de peste drum, Diane şi Kelly îl văzuseră pe Flint venind şi intrând în hotel.
— Doamne, spuse Kelly, e bărbatul care a încercat să mă răpească.
Aşteptară. Când Flint ieşi, două minute mai târziu, buzele îi zâmbeau, dar faţa îi era o mască de furie. Kelly se întoarse spre Diane.
— Am scăpat şi de Godzilla. Ce facem în continuare?
— Trebuie să plecăm de aici.
— Şi unde să mergem? O să urmărească aeroporturile, gările, autogările…
Diane stătu un moment pe gânduri.
— Ştiu un loc unde nu ne pot atinge.
— Dă-mi voie să ghicesc. Nava spaţială cu care ai venit aici.

Toate ziarele de dimineaţă prezentau aceeaşi ştire. Seceta din Germania dusese la moartea a cel puţin o sută de persoane şi la pierderea recoltelor în valoare de milioane de dolari.
Tanner o sună pe Kathy:
— Trimite articolul ăsta doamnei senator van Luven, cu o notă:  „Altă nenorocire produsă de încălzirea globală. Cu stimă”…
Pe sigla de neon din faţa clădirii era scris Hotelul WILTON.
În hol, Kelly şi Diane s-au cazat sub nume false. Femeia de la birou îi dădu lui Kelly o cheie.
— Apartamentul 424. Aveţi bagaje? 
— Nu. Doar…
— S-au pierdut, o întrerupse Diane. Vor ajunge dimineaţă. Apropo, peste puţin timp vin să ne ia soţii noştri. Aţi vrea să îi trimiteţi la noi în cameră şi…
Funcţionara clătină din cap.
— Îmi pare rău. Bărbaţii nu au voie sus. 
— Oh?
Diane îi aruncă lui Kelly un zâmbet cu subînţeles.
— Dacă doriţi să vă întâlniţi cu dânşii aici…
— Lăsaţi. Vor trebui să reziste fără noi.
Apartamentul 424 era amenajat minunat, cu un living în care erau o canapea, scaune, mese, un dulap, şi un dormitor cu două paturi duble îmbietoare.
Diane privi înjur.
— E plăcut, nu?
Kelly spuse pe un ton acid:
— Ce faci, concurezi pentru Guiness Book of World Records,un  hotel la fiecare jumătate de oră?
— Ai tu un plan mai bun?
— Ăsta nu e plan, spuse Kelly cu dispreţ. E un joc de-a şoarecele şi pisica, iar noi suntem şoarecele.
— Dacă stai să te gândeşti, oamenii din cea mai mare corporaţie de cercetare din lume vor să ne ucidă, spuse Diane.
— Atunci, nu te mai gândi.
— Uşor de zis, greu de făcut. Sunt destule capete cu chelie la KIG cât să dea de lucru timp de şapte ani tuturor peruchierilor din lume.
— Păi, atunci trebuie să gândim altfel decât ei.
— Ne trebuie un fel de armă, orice, pufni Kelly. Ştii să tragi cu pistolul?
— Nu.
— La dracu. Nici eu.
— N-are importanţă. N-avem armă. 
—Da’ karate?
— Nu, dar în liceu am făcut parte din echipa de dezbateri, spuse Diane sec. Poate îi conving să nu ne ucidă.
— Sigur.
Diane se duse la fereastră şi privi traficul de pe Strada treizeci şi patru. Brusc, mări ochii şi spuse: 
— Oh!
Kelly ajunse repede lângă ea. 
— Ce e? Ce ai văzut?
Diane avea gâtul uscat.
— A… a trecut un bărbat. Arăta exact ca Richard. Pentru un moment, am…
Plecă de la fereastră. Kelly spuse batjocoritor:
— Vrei să trimit după vânătorii de fantome?
Diane tocmai se pregătea să i-o întoarcă, dar se opri. Ce rost are? Vom pleca în curând de aici.
Kelly o privea pe Diane, gândindu-se: Taci odată şi du-te să pictezi ceva.
Flint vorbea pe mobil cu un Tanner furios la culme.
— Îmi pare rău, domnule Kingsley. Nu erau în camera lor de la Mandarin. Plecaseră. Trebuie să fi ştiut că vin.
Tanner se simţi lovit de apoplexie.
— Vacile alea vor să se joace de-a creieru’ cu mine? Cu mine? Te sun eu.
Trânti receptorul.
Andrew stătea întins pe canapea în biroul lui şi mintea îi plutea la scena imensă a sălii de concerte din Stockholm. Publicul aplauda şi striga entuziast: Andrew! Andrew!
În timp ce el traversa scena pentru a primi Premiul Nobel de la regele Carl Gustav al XVI-lea al Suediei. Când întinse mâna după premiu, cineva începu să-l înjure:
— Andrew, boule, treci încoace!
Sala de concerte din Stockholm se pierdu în ceaţă, iar Andrew se afla în biroul lui. Îl striga Tanner.
Are nevoie de mine, se gândi Andrew bucuros. Se ridică încet şi se duse în biroul fratelui său.
— Sunt aici, spuse Andrew.
— Da, văd asta, i-o trânti Tanner. Stai jos. 
Andrew se aşeză pe un scaun.
— Trebuie să te învăţ câteva lucruri, frate mai mare. Separă şi cucereşte. (În vocea lui Tanner era o notă de aroganţă.) Am făcut-o pe Diane Stevens să creadă că Mafia i-a ucis soţul, şi Kelly Harris îşi face griji din pricina unei Olga inexistente, înţelegi?
— Da, Tanner, spuse Andrew vag.
Tanner îl bătu pe fratele său pe umăr, protector.
— Eşti un public perfect pentru mine, Andrew. Sunt lucruri despre care vreau să vorbesc, dar pe care nu le pot discuta cu nimeni altcineva. Dar ţie pot să îţi spun orice, fiindcă eşti prea prost ca să înţelegi. (Privi în ochii goi ai lui Andrew.) Răul pe care nu-l ştii nu te poate atinge. (Revenind la afaceri.) Avem o problemă de rezolvat. Au dispărut două femei. Ştiu că le căutăm, pentru a le ucide. De aceea şi încearcă să stea ascunse. Unde s-ar duce să se ascundă, Andrew?
Andrew îşi privi fratele un moment: 
— Nu… nu ştiu.
— Există două posibilităţi să aflăm. Mai întâi, vom încerca metoda carteziană, logică, construind soluţia pas cu pas. Să gândim.
Andrew îşi privi fratele şi spuse fără noimă:
— Cum zici tu…
Tanner începu să se plimbe.
— Nu se vor întoarce la apartamentul familiei Stevens, pentru că e prea periculos, îl supraveghem. Ştiu că nici Kelly Harris nu are prieteni apropiaţi în State, pentru că a locuit în Franţa prea mult timp, aşa că nu ar avea încredere că cineva de aici o poate proteja. (Îşi privi fratele.) Mă urmăreşti?
Andrew clipi:
— Ăă… da, Tanner.
— Oare Diane Stevens s-ar duce să ceară ajutorul prietenilor? Nu cred. I-ar putea pune în pericol. O altă alternativă e să se ducă la poliţie şi să le spună povestea, dar ştiu că li s-ar râde în nas. Deci, care ar putea fi următorul lor pas? (Închise ochii câteva secunde, apoi continuă.) Evident că ar fi luat în considerare aeroporturile şi gările şi autogările. Dar ştiu că le supraveghem. Deci ce ne rămâne?
— Ăă, cum zici tu, Tanner.
— Ne rămâne un hotel, Andrew. Le trebuie un hotel în care să se ascundă. Astea sunt două femei înspăimântate, care fug să-şi salveze viaţa. Vezi tu, indiferent pe care l-ar alege, o să-şi închipuie că avem legături acolo şi vor fi expuse. Nu se vor simţi în siguranţă. Ţi-o aduci aminte pe Sonja Verbrugge, din Berlin? Am fentat-o cu mesajul ăla de pe calculator. S-a dus la hotelul Artemisia pentru că era numai pentru femei, aşadar a crezut că e în siguranţă. Ei bine, cred că doamnele Harris şi Stevens ar putea avea acelaşi sentiment. Deci ce ne rămâne?
Se întoarse din nou, pentru a-l privi pe fratele său. Andrew avea ochii închişi. Dormea. Furios, Tanner se duse la el şi îl plesni peste faţă.
Andrew sări în sus:
— Ce…?
— Fii atent când vorbesc cu tine cretinule!
— Îmi… îmi pare rău. Doar… 
Tanner se întoarse către un computer.
— Aşa. Acum să vedem ce hoteluri pentru femei sunt în Manhattan.
Tanner accesă o căutare rapidă pe Internet şi scoase rezultatele la imprimantă. Citi numele cu voce tare:
— El Carmelo Residence, pe Strada Paisprezece Vest… Centro Maria Residence, pe Cincizeci şi Patru Vest… Parkside Evangeline pe Gramercy Sud şi Hotelul Wilton pentru femei. (Ridică privirea şi zâmbi.) Aici ne spune logica carteziană că ar putea fi, Andrew. Acum, să vedem ce ne spune tehnologia.
Tanner se duse la o pictură cu un peisaj de pe un perete, băgă mâna după el şi apăsă pe un buton mascat. O secţiune a zidului glisa, dezvăluind un ecran cu o hartă computerizată a Manhattanului.
— Îţi mai aminteşti ce e asta, Andrew? Tu operai echipamentul ăsta. De fapt, erai aşa de bun la treaba asta, că eram gelos pe tine. E un sistem global de poziţionare. Cu ăsta, putem localiza pe oricine în lume. Îţi aminteşti?
Andrew încuviinţă din cap, luptându-se să nu adoarmă.
— Când doamnele au plecat din biroul meu, i-am dat fiecăreia câte o carte de vizită. Cărţile de vizită au implantate în ele microcipuri de dimensiunea unui bob de grâu. Semnalul ăla e preluat de satelit şi, când sistemul de poziţionare globală e activat, arată poziţia lor cu precizie. (Se întoarse către fratele său.) Înţelegi?
— D… da, Tanner.
Andrew se întoarse iar cu faţa către ecran. Apăsă un al doilea buton. Nişte lumini micuţe începură să strălucească pe ecran şi să se mişte în jos. Încetiniră pe o arie restrânsă, apoi porniră din nou în jos. Un punct mic roşu se mişcă de-a lungul unei străzi, mergând atât de încet încât se vedeau clar numele de firme.
Tanner arătă cu degetul:
— Asta e strada Paisprezece Vest. Lumina roşie continua să se mişte. Ăsta e restaurantul Tequila… o farmacie… Spitalul St. Vincent… Banana republic… biserica Madonna din Guadalupe. (Lumina se opri. În vocea lui Tanner apăru o notă de victorie.) Şi aici e Hotelul Wilton pentru femei. Asta îmi confirmă logica. Am avut dreptate, ştii.
Andrew se linse pe buze.
— Da. Ai avut dreptate… 
Tanner îl privi pe Andrew.
— Acum poţi pleca. Scoase telefonul mobil şi formă. Domnule Flint, se află la hotelul Wilton pe strada Treizeci şi Patru Vest.
Închise telefonul. Ridică privirea şi îl văzu pe Andrew în picioare, în prag.
— Ce e? întrebă Tanner nerăbdător.
— Să mă duc în… ştii tu… Suedia, să-mi iau Premiul Nobel ce tocmai mi-a fost decernat?
— Nu, Andrew. Asta a fost acum şapte ani. 
— Oh!
Andrew se întoarse şi se târî înapoi în biroul lui. Tanner se gândea la călătoria lui urgentă în Suedia, în urmă cu trei ani…
Tocmai era implicat într-o încurcătură logistică importantă, când prin interfon se auzi vocea secretarei:
— Sunteţi căutat la telefon din Zürich, domnule Tanner.
— Sunt prea ocupat, dar lasă. Vorbesc. Da? (Ascultând, faţa lui Tanner se amărî. Spuse nerăbdător:) Înţeleg… Sigur?… Nu, lasă. Mă ocup personal de asta.
Apăsă pe butonul interfonului.
— Domnişoară Ordonez, spune-i pilotului să stea cu Challengerul pregătit. Plecăm la Zürich. Doi pasageri.
Madeleine Smith stătea într-un separeu în La Rotonde, unul dintre cele mai bune restaurante din Zürich. Era abia trecută de treizeci de ani, cu o faţă ovală încântătoare, păr cârlionţat şi un corp frumos.
Tanner se îndreptă înspre masă. Madeleine Smith se ridică. Tanner Kingsley întinse mâna.
— Te rog, ia loc. Se aşeză în faţa ei.
— Sunt fericită să vă cunosc, spuse ea, cu un accent elveţian, cântat. La început, când am primit telefonul, am crezut că e o glumă.
— De ce?
— Păi, sunteţi un om aşa de important. Mi-au zis că veniţi doar ca să vă întâlniţi cu mine, nu-mi imaginam…
Tanner zâmbi.
— O să-ţi spun eu de ce mă aflu aici. Pentru că eşti un om de ştiinţă extraordinar, Madeleine. Pot să-ţi spun Madeleine?
— Oh, vă rog, domnule Kingsley.
— La KIG, apreciem talentul. Eşti genul de persoană care ar trebui să lucreze pentru noi, Madeleine. De când lucrezi pentru Tokio First Industrial?
— De şapte ani.
— Ei bine, şapte este numărul tău norocos, pentru că îţi ofer un loc de muncă la KIG cu de două ori salariul pe care îl ai acum. Vei conduce propriul departament şi…
— Oh, domnule Kingsley! (Radia.)
— Te interesează, Madeleine?
— Oh, da! Mă interesează foarte mult. Desigur, n-aş putea să încep chiar acum.
Expresia lui Tanner se schimbă:
— Ce vrei să spui?
— Păi, o să am un copil, mă căsătoresc… 
Tanner zâmbi.
— Asta nu e o problemă. Ne ocupăm noi de toate. 
Madeleine Smith spuse:
— Dar mai e un motiv pentru care nu pot pleca chiar în acest moment. Lucrez la un proiect în laboratorul nostru şi tocmai… tocmai am ajuns la sfârşitul lui.
— Madeleine, nu ştiu ce proiect ai şi nu îmi pasă. Dar problema e că oferta pe care ţi-am făcut-o trebuie pusă în aplicare imediat. De fapt, speram să te iau pe tine şi pe logodnicul tău în America. Sau ar trebui să spun viitorul tău soţ? În fine, sunt cu avionul personal. 
Zâmbi.
— Aş putea veni imediat ce se termină proiectul. Şase luni, poate un an.
Tanner tăcu un moment.
— Eşti sigură că nu ai cum să vii acum?
— Nu. Eu conduc proiectul ăsta. Ar fi necinstit să mă retrag. (Se lumină.) La anul? 
Tanner zâmbi: 
— Absolut.
— Îmi pare rău că a trebuit să faceţi această călătorie degeaba.
— Nu a fost degeaba, Madeleine, spuse Tanner cald. Te-am cunoscut pe tine.
— Sunteţi foarte drăguţ, roşi ea.
— Oh, apropo, ţi-am adus un dar. Asociatul meu ţi-l va aduce la apartament diseară, la ora şase. Îl cheamă Harry Flint.
În dimineaţa următoare, corpul Madeleinei Smith a fost găsit pe podeaua bucătăriei. Aragazul fusese lăsat pornit şi apartamentul era plin de gaz.
Gândurile lui Tanner se întoarseră în prezent. Flint nu-l dezamăgise niciodată. În scurt timp, Diane Stevens şi Kelly Harris aveau să fie trecut şi, o dată eliminate din drum, proiectul putea continua.

Harry Flint se duse la recepţia hotelului Wilton:
— Bună ziua.
— Bună ziua. (Funcţionara observă zâmbetul de pe faţa lui.) Vă pot ajuta cu ceva?
— Da. Soţia mea şi o prietenă de-a ei, o afro-americană, s-au cazat aici cu puţin timp în urmă. Vreau să urc şi să le fac o surpriză. Care este numărul camerei lor?
— Îmi pare rău, spuse funcţionara. Acesta este un hotel pentru femei, domnule. Bărbaţii nu au voie sus. Dacă vreţi să telefonaţi…
Flint aruncă o privire prin hol. Din nefericire, era aglomerat.
— Lăsaţi, spuse. Sunt sigur că vor coborî curând. 
Flint ieşi din hotel şi formă un număr pe mobil.
— Sunt sus, în camera lor, domnule Kingsley. Nu pot să urc.
Tanner rămase nemişcat o secundă, concentrându-se.
— Domnule Flint, logica îmi spune că vor hotărî să se despartă. Îl trimit pe Carballo să te ajute.
Sus, în camera lor, Kelly porni radioul pe un post de muzică uşoară. Camera se umplu brusc de muzică rap la maxim.
— Cum poţi să asculţi asta? spuse Diane, iritată.
— Nu-ţi place muzica rap?
— Aia nu e muzică. E zgomot…
— Nu-ţi place Eminem? Şi ce zici de LL Cool J şi R. Kelly şi Ludacris?
— Numai asta asculţi?
— Nu, zise Kelly ţâfnoasă. Îmi plac Simfonia Fantastică de Berlioz, studiile lui Chopin şi Almira de Handel. Îmi place în mod special…
Kelly o privi pe Diane ducându-se la radio şi oprindu-l.
— Ce-o să facem când terminăm hotelurile, doamnă Stevens? Cunoşti pe cineva care ne poate ajuta?
Diane clătină din cap.
— Majoritatea prietenilor lui Richard lucrau la KIG, şi ceilalţi prieteni ai noştri… nu pot să-l amestec pe nici unul în chestia asta. (O privi pe Kelly.) Dar tu?
Kelly ridică din umeri.
— Eu şi Mark am locuit la Paris în ultimii trei ani. Nu cunosc pe nimeni aici, cu excepţia celor de la agenţia de modelling. Am un sentiment că nu o să ne ajute prea mult.
— Mark ţi-a spus de ce se ducea la Washington? 
— Nu.
— Nici Richard. Cred că, aici e cheia. Cauza pentru care au fost omorâţi.
— Grozav. Avem cheia. Unde e uşa?
— O vom găsi. (Diane rămase gânditoare pentru o clipă, apoi faţa i se lumină.) Stai un pic! Cunosc pe cineva care ar putea să ne ajute. Se duse la telefon.
— Pe cine suni?
— Pe secretara lui Richard. Ea va şti ce s-a întâmplat. 
O voce de la celălalt capăt al firului spuse: 
— KIG.
— Aş dori să vorbesc cu Betty Barker, vă rog.
În biroul său, Tanner privea lumina albastră a identificatorului de voce aprinzându-se. Apăsă pe un buton şi o auzi pe operatoare spunând:
— Doamna Barker nu este în biroul dumneaei în acest moment.
— Îmi puteţi spune cum să o găsesc?
— Îmi pare rău. Dacă-mi spuneţi numele şi numărul dumneavoastră de telefon, am s-o rog…
— Lăsaţi.
Diane puse receptorul la loc în furcă. 
Lumina albastră se stinse.
Diane se întoarse spre Kelly.
— Am o presimţire că Betty Barker ar putea fi uşa pe care o căutăm noi. Trebuie să găsesc o cale de a ajunge la ea. (Pufni.) E atât de ciudat.
— Ce e ciudat?
— O ghicitoare mi-a prezis asta. Mi-a zis că vede moarte în jurul meu, şi…
— Nu! exclamă Kelly. Şi nu ai anunţat FBI-ul şi CIA-ul? 
Diane o privi fioros o secundă.
— Lasă. (Kelly o călca pe nervi din ce în ce mai tare.) Hai să luăm cina.
— Trebuie să dau un telefon mai întâi, spuse Kelly. (Ridică telefonul şi formă numărul operatoarei hotelului.) Vreau să dau un telefon la Paris. (Îi dădu operatoarei un număr şi aşteptă. După câteva minute, faţa lui Kelly se lumină.) Bună, Philippe. Ce faci?… Totul e în regulă aici… Îi aruncă o privire Dianei. Da… Ar trebui să fiu acasă într-o zi sau două… Ce face Angel?… Oh, asta e minunat. Îi e dor de mine?… Vrei să mi-o dai la telefon? (Vocea ei luă tonul pe care îl iau adulţii când vorbesc cu copiii.) Angel ce faci, iubito?… E mami. Philippe zice că ţi-e dor de mine… Şi mie mi-e dor de tine. Vin curând acasă şi te iau în braţe şi te mângâi, iubitei.
Diane se întorsese să asculte, nedumerită.
— La revedere, puiuţ. Bine, Philippe… Mulţumesc. Ne vedem curând. Au revoir.
Kelly văzu expresia mirată a Dianei.
— Vorbeam cu căţeluşa mea.
— Mda. Şi el ce a avut de zis?
— Ea. E căţea. 
— Evident.
Era vremea cinei, dar se temeau să iasă din cameră. Comandară ceva prin room service.
Conversaţia era fără sens. Diane încerca să discute cu Kelly, dar fără succes.
— Deci, aţi locuit în Paris? 
— Da.
— Mark era francez? 
— Nu.
— Eraţi căsătoriţi de mult? 
— Nu.
— Cum v-aţi cunoscut?
— Nu-mi amintesc. Nu e treaba ta. Am cunoscut o grămadă de bărbaţi.
Diane o privi atent pe Kelly.
— De ce nu dai jos zidul ăla pe care l-ai construit în jurul tău? 
Kelly zise sec:
— Ţi-a spus cineva vreodată că zidurile sunt făcute ca să ţină oamenii departe?
— Câteodată ele ţin oamenii închişi înăuntru şi…
— Uite ce e, doamnă Stevens. Vezi-ţi de treaba ta. Până când te-am cunoscut, mi-era bine. Hai s-o lăsăm baltă.
— Bun. 
E cea mai rece persoană pe care am întâlnit-o în viaţa mea, îşi spuse Diane în gând.
Când terminară cina tăcută, Kelly declară:
— Mă duc să fac un duş. 
Diane nu îi răspunse.
În baie, Kelly îşi aruncă hainele, intră la duş şi îl porni. Senzaţia pe care apa caldă i-o provoca pe corpul gol era minunată. Închise ochii şi îşi lăsă mintea să plutească…
Auzea cuvintele lui Sam Meadows. Ştii, Mark e îndrăgostit nebuneşte de tine. Vrea să vă căsătoriţi. Sper să nu-l răneşti. Lui Kelly îi plăcea să fie cu Mark. Şi ştia că Sam Meadows avea dreptate. Mark era amuzant, atent, devotat. Un prieten extraordinar. Aici era buba. Mă gândesc la el doar ca la un prieten. Nu e drept faţă de el. Trebuie să nu mă mai întâlnesc cu el.
Mark sunase în dimineaţa de după banchet:
— Bună, Kelly. Ce ai vrea să faci diseară? (Vocea lui Mark era plină de promisiuni.) Cina şi apoi la teatru? Sunt ceva magazine deschise seara, şi mai e…
— Îmi pare rău, Mark. Sunt… sunt ocupată diseară. 
Urmă o scurtă tăcere.
— Oh. Credeam că aveam o…
— Ei bine, nu avem.
Kelly se ura pentru ceea ce îi făcea. E vina mea că am lăsat lucrurile să meargă atât de departe.
— Ah, bine. Te sun mâine.
A sunat în ziua următoare.
— Kelly, dacă te-am jignit în vreun fel…
Şi Kelly trebuise să se transforme în oţel pentru a spune:
— Îmi pare rău, Mark. M-am… m-am îndrăgostit de cineva. 
Aştepta. Liniştea îndelungă era de nesuportat.
— Oh! (Lui Mark îi tremura vocea.) înţeleg. Ar fi… ar fi trebuit să îmi dau seama că noi… Fe… felicitări. Chiar sper să fii fericită, Kelly. Te rog, spune-i lui Angel la revedere din partea mea.
Mark închisese. Kelly stătea acolo, cu telefonul mort în mână, simţindu-se îngrozitor. Mă va uita curând, se gândi Kelly, şi îşi va găsi pe cineva care să-i poată da fericirea pe care o merită.
Kelly muncea în fiecare zi, zâmbind pe podiumuri şi ascultând aplauzele publicului, dar era tristă. Viaţa nu mai era aceeaşi fără prietenul ei. Era tentată să-l sune mereu, dar rezista. Nu pot. L-am rănit destul.
Au trecut câteva săptămâni. Mark nu i-a dat niciun semn de viaţă. A ieşit din viaţa mea. Probabil că până acum şi-a găsit pe altcineva. Mă bucur. Şi încerca să creadă asta.
Într-o sâmbătă după-amiaza, Kelly avea o prezentare de modă într-o încăpere elegantă, în care se îngrămădea elita Parisului. Ieşi pe podium şi, imediat ce apăru, urmară aclamaţiile obişnuite. Kelly mergea după un manechin care purta un costum de după-amiază şi mănuşi. Una din mănuşi îi alunecă de pe mână şi căzu pe podium. Când Kelly o văzu, era prea târziu. Se împiedică de ea şi plonjă pe podea, căzând în faţă. Din public se auzi o rumoare. Kelly stătea întinsă acolo, umilită. Abţinându-se să nu plângă, respiră adânc, tremurător. Apoi se ridică şi fugi de pe podium.
Când Kelly ajunse în cabină, garderobiera spuse:
— Ţi-am pregătit rochia de seară. Ar fi mai bine să… 
Kelly suspina.
— Nu, nu! nu mai pot să ies în faţa oamenilor ălora. O să râdă de mine. (Devenind din ce în ce mai nervoasă). M-am săturat. Nu mai ies niciodată acolo! Niciodată!
— Sigur.
Kelly se întoarse. Mark stătea în prag.
— Mark! Ce… ce faci aici?
— Oh, m-am… m-am cam învârtit pe aici în ultima vreme.
— Ai… ai văzut… ce s-a întâmplat acolo?
— A fost minunat, zâmbi Mark. Mă bucur că s-a întâmplat. 
Kelly se holba la el.
— Ce…?
El se apropie de ea şi scoase o batistă să-i şteargă lacrimile.
— Kelly, înainte de a ajunge acolo, publicul a crezut că eşti doar un vis frumos, intangibil, o fantezie, dincolo de realitate. Când te-ai împiedicat şi ai căzut, le-ai arătat că eşti o fiinţă umană şi te-au adorat pentru asta. Acum, du-te înapoi acolo şi fă-i fericiţi.
Privi în ochii înţelegători ai lui Mark. Acela a fost momentul în care Kelly şi-a dat seama că e îndrăgostită de el. Garderobiera punea rochia de seară înapoi pe un umeraş.
— Dă-mi aia, spuse Kelly.
Îl privi pe Mark, zâmbindu-i printre lacrimi.
Cinci minute mai târziu, când Kelly urcă plină de încredere pe podium, din public se auzi un val de aplauze furtunoase şi ovaţii. Kelly stătea acolo, cu faţa la ei, copleşită de emoţie. Era atât de minunat să-l aibă din nou pe Mark în viaţa ei. Îşi aminti cât de nervoasă fusese la început…
Kelly era încordată, aşteptând ca Mark să-i facă un avans, dar el era întotdeauna un gentleman perfect. Timiditatea lui o făcea să se simtă mai încrezătoare. Kelly începea majoritatea conversaţiilor şi, indiferent de subiect, descoperea că Mark era priceput şi amuzant.
Într-o seară, Kelly spuse:
— Mark, mâine seară e o premieră simfonică orchestrală minunată. Îţi place muzica clasică?
El încuviinţă din cap.
— Am crescut ascultând-o. 
— Bun. Mergem.
Concertul era nemaipomenit şi publicul era entuziast. 
Când ajunseră la apartamentul lui Kelly, Mark spuse:
— Kelly, te-am… te-am minţit.
Trebuia să-mi dau seama, se gândi Kelly. E la fel ca toţi ceilalţi. S-a terminat. Se întări pentru răspunsul lui: 
— Da?
— Da. Nu… nu prea îmi place muzica clasică. 
Kelly îşi muşcă buza ca să nu izbucnească în râs. 
La următoarea întâlnire, Kelly spuse:
— Vreau să-ţi mulţumesc pentru Angel. E o companie minunată.
Şi la fel eşti şi tu, se gândea Kelly. Mark avea cei mai strălucitori ochi albaştri pe care-i văzuse vreodată, şi un zâmbet timid, drăgălaş. Îi plăcea enorm compania lui şi…
Apa începea să se răcească. Kelly opri duşul, se şterse cu un prosop, îşi puse halatul hotelului şi se duse în dormitor. 
— E numai al tău. 
— Mulţumesc.
Diane se ridică şi se duse în baie. Arăta ca după furtună. Pe podea se vărsase apă şi erau prosoape peste tot.
Furioasă, Diane se întoarse în cameră:
— Baia e un jeg. Eşti obişnuită să strângă cineva după tine? 
Kelly zâmbi dulce.
— Da, doamnă Stevens. Ca să spun drept, am crescut cu o grămadă de bone care aveau grijă de mine.
— Ei bine, eu nu sunt una dintre ele. 
Nici nu ai trece testul.
Diane respiră adânc.
— Cred că ar fi mai bine dacă noi…
— Nu există „noi”, doamnă Stevens. Sunt eu şi eşti dumneata.
Se priviră fix, îndelung. Apoi, fără vreo altă vorbă, Diane se întoarse şi se duse înapoi în baie. Cincisprezece minute mai târziu, când ieşi, Kelly era în pat. Diane întinse mâna către întrerupător pentru a stinge lumina de deasupra capului.
— Nu, nu atinge ăla!
Era un ţipăt.
Diane se uită la Kelly, speriată. 
— Cum?
— Lasă lumina aprinsă. 
Diane o întrebă cu dispreţ:
— Te temi de întuneric?
— Da. Mă… mă tem de întuneric.
— De ce? o întrebă Diane, luând-o de sus. Părinţii tăi ţi-au spus poveşti înfricoşătoare cu Bau-bau când erai mică?
Urmă o linişte lungă. 
— Exact.
Diane se duse către propriul ei pat. Stătu întinsă un minut, apoi închise ochii.
Richard, iubitule, nu am crezut niciodată că cineva poate muri de inimă rea. Acum cred. Am atâta nevoie de tine. Am nevoie de îndrumarea ta. Am nevoie de căldura şi de dragostea ta. Eşti pe aici, pe undeva, ştiu asta. Te simt. Eşti un dar pe care mi l-a împrumutat Dumnezeu, dar nu pentru suficient timp. Noapte bună, îngerul meu păzitor. Te rog să nu mă părăseşti niciodată. Te rog.
Din patul ei, Kelly o auzea pe Diane suspinând încet. Strânse din buze. Taci. Taci. Taci. Şi pe obraji începură să i se rostogolească lacrimi.

Când Diane se trezi dimineaţa, Kelly stătea într-un scaun, cu faţa la un perete.
— ’Neaţa, spuse Diane. Ai dormit vreun pic? 
Nu primi niciun răspuns.
— Trebuie să ne gândim care e următoarea noastră mişcare. Nu putem rămâne aici la nesfârşit.
Niciun răspuns. Exasperată, Diane spuse tare:
— Kelly, mă auzi? 
Kelly se răsuci în scaun.
— Îmi dai voie? Sunt în mijlocul unei mantre.
— Oh, scuză-mă, n-am…
— Las-o baltă. (Kelly se ridică.) Ţi-a spus cineva vreodată că sforăi?
Diane simţi un mic şoc. Îl auzea pe Richard spunându-i, în prima noapte când au dormit împreună, Iubito, ştiai că sforăi? Să-ţi spun altfel. Nu e chiar un sforăit. Nasul tău cântă cântecele mici şi drăgălaşe prin noapte, ca o muzică a îngerilor. Şi o luase în braţe şi…
— Ei bine, sforăi, spuse Kelly. (Se duse la televizor şi îl porni.) Să vedem ce se întâmpla în lume.
Începu să sară de la un canal la altul şi se opri brusc. Era un program de ştiri, şi gazda era Ben Roberts.
— E Ben! exclamă Kelly.
— Ben Roberts. El face ştirile şi interviurile. E singurul talk-show care îmi place cu adevărat. El şi Mark s-au împrietenit, într-o zi…
Se opri brusc. Ben Roberts spunea:
— … Şi, abia venită, ştirea că Anthony Altieri, cunoscutul cap mafiot care a fost de curând achitat într-un proces de crimă, a murit în această dimineaţă, de cancer. Era…
Kelly se întoarse către Diane.
— Ai auzit? Altieri a murit.
Diane nu simţea nimic. Erau ştiri din altă lume şi din alt timp. Diane o privi pe Kelly şi spuse:
— Cred că ar fi mai bine dacă ne-am despărţi. Amândouă la un loc suntem prea uşor de localizat.
— Da, spuse Kelly sec. Avem aceeaşi înălţime.
— Vreau să spun că…
— Ştiu ce vrei să spui. Dar aş putea să mă dau cu pudră albă pe faţă şi…
Diane o privea, nedumerită:
— Ce?
— Glumeam, spuse Kelly. E o idee grozavă să ne despărţim. E aproape un plan, nu?
— Kelly…
— Cu siguranţă a fost interesant să vă cunosc, doamnă Stevens.
Diane spuse rece.
— Hai să ne predăm camera.
Holul era aglomerat din cauza unor femei care veniseră la o convenţie şi se cazau în hotel, iar şase rezidente îşi făceau ieşirile. Kelly şi Diane aşteptau la coadă.
Privind în hol de pe stradă, Harry Flint le văzu şi se ascunse. Scoase telefonul mobil.
— Tocmai au coborât în hol.
— Bun. Carballo a ajuns acolo, domnule Flint? 
— Da.
— Procedează exact cum ţi-am spus. Acoperă din ambele părţi intrarea hotelului, astfel încât, în orice parte ar lua-o, să fie prinse în cursă. Vreau să dispară fără nicio urmă.
În fine, Kelly şi Diane ajunseseră la biroul casierei.
— Sper că aţi avut o şedere frumoasă aici, le zâmbi casiera.
— Foarte plăcută, mulţumesc, zise Diane. 
Suntem încă în viaţă.
În timp ce se îndreptau către uşa holului, Kelly întrebă:
— Ştii încotro te duci, doamnă Stevens?
— Nu. Vreau doar să scap din Manhattan. Tu? 
Vreau doar să scap de tine.
— Înapoi la Paris.
Ieşiră amândouă afară şi se uitară cu grijă în jur. Nu era decât afluxul obişnuit de pietoni şi totul părea normal.
— La revedere, doamnă Stevens, spuse Kelly, cu o notă de uşurare în voce.
— La revedere, Kelly.
Kelly se întoarse la stânga şi porni către colţul străzii. Diane privi după ea un moment, apoi se întoarse la dreapta şi porni în direcţia opusă. Nu făcuseră nici una nici cealaltă mai mult de cinci paşi, când Harry Flint şi Vince Carballo apărură brusc la colţurile opuse ale cvartalului. Expresia de pe faţa lui Carballo era sadică. Flint avea buzele răsfrânte în zâmbetul lui abia mijit.
Cei doi bărbaţi începură să se apropie de ele, împingând pietonii pentru a trece. Diane şi Kelly se întoarseră şi se priviră, cuprinse de panică. Li se organizase o ambuscadă. Se întoarseră amândouă repede către intrarea hotelului, dar era atât de aglomerat încât nu aveau cum să ajungă înăuntru. Nu aveau unde să se ducă. Cei doi bărbaţi se apropiau.
Kelly se întoarse către Diane şi, în timp ce privea înmărmurită, Diane zâmbi şi le făcu veselă cu mâna lui Flint şi lui Carballo.
— Ai înnebunit? şopti Kelly.
Diane, încă zâmbind, scoase telefonul celular şi vorbi repede:
— Suntem în faţa hotelului acum… oh, bine. Eşti după colţ? Zâmbi veselă şi îi făcu lui Kelly semnul victoriei. Ajung aici într-un minut, spuse ea tare. Îi privi pe Flint şi pe Carballo şi spuse în telefon: Nu, sunt numai doi. Diane ascultă şi apoi râse. Aha… Sunt aici? Bine.
În timp ce Kelly şi cei doi bărbaţi se uitau să vadă ce se întâmplă, Diane coborî de pe trotuar uitându-se la maşinile care veneau. Diane începu să facă semne unei maşini care se apropia şi să o cheme bucuroasă. Flint şi Carballo se opriseră, nedumeriţi de ceea ce se întâmplă.
Diane arătă către cei doi bărbaţi:
— Aici, strigă ea în plin trafic gesticulând. Aici.
Flint şi Carballo se priviră unul pe celălalt şi luară o decizie rapidă. Se întoarseră în direcţiile din care veniseră şi dispărură după colţuri.
Kelly se holba la Diane, cu inima bătându-i să-i spargă pieptul.
— Au plecat, spuse. Cu… cu cine vorbeai? 
Diane respiră adânc, pentru a se linişti.
— Cu nimeni. Bateria era moartă.

Kelly se uita surprinsă la Diane.
— A fost grozav. Aş vrea să mă fi gândit şi eu la asta.
— Ai vrea, spuse Diane sec.
— Ce o să faci acum?
— Plec din Manhattan.
— Cum? întrebă Kelly. Ei vor urmări toate ieşirile din staţiile de metrou, aeroporturi, gări, închirieri de maşini…
Diane se gândi un moment.
— Putem să mergem în Brooklyn. N-o să ne caute acolo.
— Bine, zise Kelly. Dă-i drumul. 
— Ce?
— Nu merg cu tine.
Diane vru să spună ceva, apoi se răzgândi.
— Eşti sigură?
— Da, doamnă Stevens.
— Ei, păi atunci, noi… La revedere, spuse Diane.
— La revedere.
Kelly o privi pe Diane cum opreşte un taxi şi dă să urce în el. Stătea acolo, nehotărâtă, încercând să ia o decizie. Era singură pe o stradă necunoscută, nu avea unde să se ducă şi nici la cine. Uşa se închise şi taxiul se puse în mişcare.
— Aşteaptă! strigă Kelly.
Taxiul opri, şi Kelly se grăbi spre el. Diane deschise uşa, şi Kelly urcă şi se aşeză confortabil pe locul ei.
— Ce te-a făcut să te răzgândeşti?
— Tocmai mi-am dat seama că nu am văzut niciodată Brooklynul.
Diane o privi un moment pe Kelly şi clătină din cap.
— Încotro? întrebă şoferul.
— Du-ne în Brooklyn, te rog, spuse Diane. 
Taxiul porni.
— Undeva anume?
— Plimbă-ne pe acolo, pur şi simplu.
Kelly o privi pe Diane fără să-i vină a crede.
— Nu ştii încotro mergem?
— Voi şti când ajungem acolo.
De ce m-am întors? se întrebă Kelly.
În timpul călătoriei amândouă stătură tăcute, una lângă alta. După douăzeci de minute, traversau podul Brooklyn.
— Căutăm un hotel, îi spuse Diane şoferului. Nu ştiu care…
— Vreţi un hotel drăguţ, doamnă? Ştiu eu unul. Se numeşte Adams. O să vă placă.
Hotelul Adams era o clădire de cinci etaje cu un portic în faţă şi un portar care aştepta.
Când taxiul trase pe marginea trotuarului, şoferul întrebă:
— Arată bine?
— Pare drăguţ, spuse Diane. 
Kelly nu spuse nimic.
Coborâră din taxi şi portarul le întâmpină.
— Bună ziua, doamnelor. Doriţi să vă cazaţi aici?
— Da, încuviinţă din cap Diane.
— Aveţi bagaje?
— Ni le-a rătăcit compania aeriană, spuse Diane, cu abilitate. E vreun loc pe aici de unde putem cumpăra nişte haine?
— E un magazin foarte drăguţ pentru doamne la capătul cvartalului. Poate vreţi mai întâi să vă cazaţi aici. Apoi putem face astfel încât lucrurile să vă fie trimise direct în cameră.
— Bun. Eşti sigur că găsim o cameră aici?
— În perioada asta a anului, nu e nicio problemă.
Funcţionarul de la recepţie împărţea formulare de cazare, în timp ce îl semna pe al ei, Kelly spuse tare:
— Emily Brontë.
Diane îi aruncă o privire funcţionarului, să vadă dacă pe faţa lui se citea vreun semn de recunoaştere. Nimic. 
Diane scrise Mary Cassait. 
Funcţionarul le luă formularele de înregistrare.
— Şi doriţi să plătiţi cu carte de credit?
— Da, am…
— Nu, o întrerupse Diane repede.
Kelly o privi şi încuviinţă fără tragere de inimă.
— Bagaje?
— Sunt pe drum. Ne întoarcem.
— Veţi avea apartamentul 515.
Funcţionarul le privi ieşind pe uşă. Două adevărate frumuseţi. Şi singure. Ce pierdere…
Magazinul For Madame era un corn al abundenţei. Se găseau toate stilurile de haine pentru femei şi aveau şi o secţie de marochinărie, cu genţi de mână şi valize.
— Se pare că am dat lovitura, spuse Kelly privind înjur. 
O vânzătoare se apropie de ele:
— Vă pot ajuta cu ceva?
— Ne uităm doar, îi răspunse Diane. 
Vânzătoarea le privi luând fiecare câte un căruţ de cumpărături şi începând să se plimbe prin magazin.
— Uite! spuse Kelly. Ciorapi. 
Înşfacă şase perechi. Diane făcu la fel
— Dresuri…
— Sutiene.
— Slipuri.
Curând, cărucioarele lor dădeau pe dinafară de lenjerie. 
Vânzătoarea le aduse repede încă două:
— Daţi-mi voie să vă ajut.
— Mulţumim.
Diane şi Kelly se apucară să umple noile cărucioare. 
Kelly examina un rând de pantaloni. Alese patru perechi şi se întoarse către Diane:
— Nu se ştie când o să putem să facem din nou cumpărături.
Diane luă şi ea nişte pantaloni şi o rochie de vară în dungi.
— Nu poţi purta aia, spuse Kelly. Dungile o să te facă să pari grasă.
Diane vru să o pună înapoi, apoi o privi pe Kelly şi îi dădu rochia vânzătoarei:
— O iau.
Vânzătoarea le privi uimită pe Diane şi pe Kelly trecând prin restul raioanelor. Când au terminat, ceea ce cumpăraseră umplea patru valize.
Kelly le privi şi zâmbi:
— Ar trebui să ne ajungă o vreme. 
Când ajunseră la casieră, aceasta spuse:
— Bani gheaţă sau carte de credit?
— Car…
— Bani gheaţă, spuse Diane.
Kelly şi Diane îşi deschiseră poşetele şi împărţiră nota de plată. Gândiră în acelaşi timp: banii gheaţă se împuţinează.
— Stăm la Adams, îi spuse Kelly casierei. Mă întrebam dacă…
— Am putea să vă trimitem lucrurile? Sigur. Numele dumneavoastră?
Kelly ezită un moment:
— Charlotte Brontë.
Diane o privi şi spuse repede:
— Emily. Emily Brontë. 
Kelly îşi aduse aminte.
— Exact.
Casiera le privea cu o expresie de confuzie pe faţă. Se întoarse către Diane:
— Şi numele dumneavoastră?
— Ăă… mintea Dianei se învârtea la maxim. Cu ce nume semnase? Georgia O’Keefe… Frida Kahlo… Joan Mitchell?
— Numele ei este Mary Cassatt, spuse Kelly.
— Sigur, făcu casiera.
Lângă magazinul For Madame era o farmacie.
— Iar a dat norocul peste noi, zâmbi Diane.
Se grăbiră înăuntru şi începu o nouă febră a cumpărăturilor.
— Rimel.
— Fard.
— Periuţe de dinţi.
— Pastă de dinţi.
— Tampoane şi absorbante zilnice. 
— Ruj.
— Agrafe de păr.
— Pudră.
Când Diane şi Kelly ajunseră la hotel, cele patru valize le fuseseră deja aduse în cameră. Kelly se uită la ele:
— Mă întreb care sunt ale tale şi care sunt ale mele.
— Nu contează, o asigură Diane. Vom sta aici o săptămână sau poate mai mult, aşa că am putea la fel de bine să aruncăm pur şi simplu totul.
— Şi eu zic la fel.
Începură să aşeze repede pe umeraşe rochiile şi pantalonii, să-şi pună lenjeria în sertare şi articolele de toaletă în baie.
Când valizele erau goale şi toate lucrurile la locul lor, Diane îşi scoase pantofii şi rochia şi se aşeză, recunoscătoare, pe unul dintre paturi.
— E un sentiment minunat. Oftă mulţumită. Nu ştiu ce faci tu, dar eu iau cina în pat. Şi apoi o să fac o baie lungă şi fierbinte. Nu mă mişc de aici.
O menajeră în uniformă, cu o faţă plăcută, bătu la uşă şi intră în apartament cu un braţ de prosoape curate. Două minute mai târziu, ieşi din baie.
— Dacă aveţi nevoie de ceva, sunaţi-mă, vă rog. Vă urez o seară plăcută.
— Mulţumim. 
Kelly o urmări plecând.
Diane răsfoia un pliant pe care îl luase de lângă pat.
— Ştii în ce an a fost construit hotelul ăsta?
— Îmbracă-te, spuse Kelly. Plecăm. 
Diane ridică privirea spre ea.
— Asta e un fel de glumă?
— Nu. Se va întâmpla ceva groaznic. 
În vocea ei era panică. Diane se ridică, alarmată.
— Ce o să se întâmple?
— Nu ştiu. Dar trebuie să plecăm de aici, sau o să murim amândouă.
Frica ei era contagioasă, dar nu avea nicio logică.
— Kelly, nu are niciun sens. Dacă…
— Te implor, Diane.
Gândindu-se mai târziu la asta, Diane nu şi-a dat seama niciodată dacă a cedat din cauza disperării din vocea lui Kelly sau fiindcă fusese prima dată când Kelly îi spusese pe nume.
— Bine. Diane se ridică. Ne împachetăm hainele şi… 
— Nu! Lasă totul!
Diane o privi neîncrezătoare pe Kelly.
— Să las totul? Tocmai am cumpărat…
— Grăbeşte-te! Acum!
— Bine. 
În timp ce se îmbrăca fără tragere de inimă, se gândea: Sper că ştie ce face. Dacă-i…?
— Repede! 
Era un ţipăt strangulat. 
Diane se îmbrăcă în grabă. 
— Acum!
Îşi înşfăcară poşetele şi se năpustiră afară pe uşă. 
Cred că sunt la fel de nebună ca ea, decise Diane plină de regrete.
Când ajunseră în hol, Diane se pomeni alergând pentru a ţine pasul cu Kelly.
— Ai vrea să-mi spui şi mie unde mergem?
Afară, Kelly privi înjur.
— E un parc peste drum de hotel. Trebuie… trebuie să mă aşez.
Exasperată, Diane o urmă pe Kelly în parc. Se aşezară pe o bancă.
— Ce facem? spuse Diane.
În acea secundă, în interiorul hotelului se auzi o explozie asurzitoare. Din locul în care stăteau, Diane şi Kelly văzură ferestrele de la camera în care stătuseră ele explodând, cu resturi zburând prin aer.
Încremenită şi nevenindu-i să-şi creadă ochilor, Diane privea ce se întâmplă.
— Aia… aia a fost o bombă. (În vocea ei se simţea groaza.) În camera noastră. (Se întoarse către Kelly.) De… de unde ai ştiut?
— Menajera.
Diane o privi, nedumerită.
— Ce e cu ea?
— Menajerele de hotel nu poartă pantofi Manolo Blahnik de trei sute de dolari, spuse ea încet.
Diane respira cu greutate.
— Cum… cum ar fi putut să ne găsească?
— Nu ştiu, spuse Kelly, dar nu uita cu cine avem de-a face.
Stăteau amândouă acolo, îngrozite.
— Tanner Kingsley ţi-a dat ceva cât ai fost în biroul lui? întrebă Diane.
Kelly clătină din cap.
— Nu. Ţie? 
— Nu. 
Îşi dădură seama amândouă în aceeaşi clipă.
— Cartea lui de vizită!
Îşi deschiseră poşetele şi scoaseră cărţile de vizită pe care li le dăduse Tanner Kingsley.
Diane încercă să o rupă în două pe a ei, dar nu se îndoia.
— E un fel de cip înăuntru, spuse ea furioasă. 
Kelly încercă şi ea să o îndoaie pe a ei.
— Şi în a mea. Aşa ne dădea de urmă nenorocitul. 
Diane îi luă lui Kelly cartea de vizită şi spuse furioasă:
— S-a terminat cu asta.
Kelly o urmări pe Diane ieşind pe drum şi aruncând cărţile de vizită pe stradă. În câteva minute, peste ele trecuseră zece maşini sau camioane.
De departe, atmosfera se umplea de sunetul sirenelor care se apropiau.
Kelly se ridică.
— Ar fi mai bine să o ştergem de aici, Diane. Acum, că nu ne mai pot localiza, o să fie bine. Eu mă întorc la Paris. Tu ce o să faci?
— O să încerc să-mi dau seama de ce se întâmpla asta. 
— Ai grijă.
— Şi tu.
Diane ezită un moment.
— Kelly, mulţumesc. Mi-ai salvat viaţa. 
Încurcată, Kelly spuse:
— Îmi pare rău pentru ceva. Te-am minţit. 
— Da?
— Ştii ce am spus despre picturile tale? 
— Da.
— Chiar mi-au plăcut… la nebunie. Eşti bună.
— Mulţumesc, zâmbi Diane. Mă tem că am fost cam nepoliticoasă cu tine.
— Diane? 
— Da?
— Nu am crescut cu bone. 
Diane râse, şi se îmbrăţişară.
— Mă bucur că ne-am întâlnit, spuse Diane cu căldură.
— Şi eu.
Stăteau acolo, în picioare, privindu-se şi venindu-le greu să se despartă.
— Am o idee, spuse Diane. Dacă ai nevoie de mine, uite numărul meu de mobil. 
Îl scrise pe o bucată de hârtie.
— Uite-l pe al meu, răspunse Kelly, şi i-l dădu lui Diane.
— Păi, la revedere, din nou. 
Diane spuse sacadat:
— Mda… eu… la revedere, Kelly.
Diane o urmări pe Kelly plecând. La colţ, se întoarse şi îi făcu semn cu mâna. Diane îi răspunse. În timp ce Kelly dispărea, Diane îşi ridică privirea către gaura plină de funingine care ar fi trebuit să fie camera lor, şi simţi cum o trece un fior rece.

Kathy Ordonez intră în biroul lui Tanner Kingsley cu ziarele de dimineaţă şi spuse:
— Se întâmpla din nou. 
Îi întinse ziarele. Toate aveau titluri subliniate.
„Ceaţa a paralizat mari oraşe germane.”
„Toate aeroporturile elveţiene închise din cauza ceţii.”
„Ceaţa face victime omeneşti la Roma.”
— Să i le trimit doamnei senator van Luven? întrebă Kathy.
— Da. Imediat, spuse Tanner hotărât. 
Kathy se întoarse repede în biroul ei.
Tanner îşi privi ceasul şi zâmbi. Bomba trebuie să fi explodat până acum. În sfârşit, cele două căţele au fost eliminate. 
Prin interfon se auzi vocea secretarei:
— Domnule Kingsley, vă caută doamna senator van Luven la telefon. Doriţi să vorbiţi?
— Da. Tanner ridică receptorul. Tanner Kingsley.
— Bună ziua, domnule Kingsley. Doamna van Luven la telefon.
— Bună ziua, doamnă senator.
— Din întâmplare, eu şi asistentele mele ne aflăm lângă sediul dumneavoastră şi mă întrebam dacă ar fi convenabil pentru dumneavoastră să vă facem o vizită.
— Cu siguranţă, spuse Tanner entuziast. Voi fi fericit să vă prezint compania, doamnă senator.
— Bine. Vom ajunge în curând. 
Tanner apăsă pe butonul de la interfon.
— Aştept nişte vizitatori în câteva minute. Anulează-mi toate convorbirile.
Se gândi la necrologul pe care îl văzuse în ziare cu câteva săptămâni înainte. Soţul senatoarei van Luven murise din cauza unui atac de cord. Îmi voi prezenta condoleanţele.
Cincisprezece minute mai târziu, sosiră doamna senator van Luven şi tinerele şi atrăgătoarele ei asistente. Tanner se ridică să le întâmpine.
— Sunt încântat că aţi hotărât să veniţi. 
Doamna van Luven încuviinţă din cap.
— Le cunoaşteţi pe Corinne Murphy şi Karolee Trost.
— Da, zâmbi Tanner. Îmi pare bine să vă revăd, pe amândouă. Am auzit de decesul soţului dumneavoastră. Îmi pare extrem de rău.
— Vă mulţumesc, zise senatoarea van Luven. Era bolnav de multă vreme şi în cele din urmă, acum câteva săptămâni… Se forţă să zâmbească. A propos, informaţiile despre încălzirea globală pe care mi le trimiteţi sunt foarte impresionante.
— Vă mulţumesc.
— Aţi vrea să ne arătaţi cu ce vă ocupaţi aici?
— Desigur. Ce fel de tur aţi dori? Avem unul de cinci zile, unul de patru şi unul de o oră şi jumătate.
Corinne Murphy zâmbi cu toată gura.
— Mi-ar plăcea să-l facem pe acela de cinci…
— Ne mulţumim cu turul de o oră şi jumătate, o întrerupse senatoarea.
— E plăcerea mea.
— Câţi oameni lucrează la KIG? întrebă senatoarea.
— Aproximativ două mii. KIG are sucursale în douăsprezece oraşe mari din lume.
Corinne Murphy şi Karolee Trost păreau impresionate.
— Avem cinci sute de angajaţi în aceste clădiri. Membrii echipei de conducere şi cercetătorii afiliaţi au sedii separate. Fiecare om de ştiinţă angajat are un coeficient de inteligenţă de minimum o sută şaizeci.
— Sunt genii! izbucni Corinne Murphy.
Doamna van Luven îi aruncă o privire dezaprobatoare.
— Urmaţi-mă, vă rog, spuse Tanner.
Senatoarea, împreună cu Murphy şi Trost îl urmară pe Tanner într-una din clădirile alăturate. Le conduse într-o încăpere plină de echipament cu aspect ezoteric.
Senatoarea van Luven se apropie de una din maşinăriile cu aspect ciudat şi spuse:
— La ce foloseşte acest utilaj?
— Acela e un spectrograf de sunet, doamnă senator. Converteşte sunetul unei voci într-o amprentă digitală. Poate recunoaşte mii de voci diferite.
— Cum face asta? pufni Trost.
— Gândiţi-vă prin comparaţie. Când vă sună un prieten la telefon, recunoaşteţi instantaneu vocea din cauză că modelul sunetului este gravat în circuitul creierului dumneavoastră. Noi programăm această maşinărie în acelaşi fel. Un filtru electronic permite numai unei anumite benzi de frecvenţe să treacă prin aparatul de înregistrat, astfel încât avem numai trăsăturile distinctive ale vocii acelei persoane.
Restul turului se transformă într-un colaj fascinant de aparate gigantice, microscoape electronice miniaturale şi laboratoare chimice: camere cu table pline de simboluri misterioase, laboratoare în care zece oameni de ştiinţă lucrau împreună şi birouri în care câte un om de ştiinţă se căznea să rezolve o problemă secretă.
Trecură pe lângă o clădire din cărămidă roşie care avea un lacăt dublu la uşă.
— Ce e acolo? întrebă doamna van Luven
— Nişte cercetări guvernamentale secrete. Îmi pare rău, dar acolo e teritoriu restricţionat, doamnă senator.
Turul a durat două ore. Când se termină, Tanner le conduse pe cele trei femei înapoi în biroul lui.
— Sper că v-a plăcut, spuse Tanner.
— A fost interesant, încuviinţă doamna senator van Luven.
— Foarte interesant, zâmbi Corinne Murphy. 
Pusese ochii pe Tanner.
— Mi-a plăcut la nebunie! exclamă Karolee Trost. 
Tanner se întoarse către senatoarea van Luven.
— À propos, aţi avut ocazia să discutaţi cu colegii dumneavoastră problema de mediu despre care am vorbit?
— Da. Vocea senatoarei era inexpresivă.
— Vreţi să-mi spuneţi care credeţi că ar fi şansele, doamnă senator?
— Aici nu e pe ghicite, domnule Tanner. Vor mai fi discuţii. Vă anunţ eu când se va hotărî ceva.
Tanner reuşi să afişeze un zâmbet.
— Vă mulţumesc. Vă mulţumesc tuturor că aţi trecut pe aici.
Le urmări plecând.
În timp ce uşa se închidea în urma lor, prin interfon se auzi vocea lui Kathy Ordonez:
— Domnule, Saida Hernandez a încercat să dea de dumneavoastră. Zicea că e urgent, dar aţi spus să vă blochez apelurile.
— Dă-mi-o la telefon, spuse Tanner.
Saida Hernandez era femeia pe care o trimisese la hotel pentru a planta bomba.
— Linia unu.
Tanner ridică telefonul aşteptându-se la veşti bune.
— Totul a mers bine, Saida?
— Nu, îmi pare rău, domnule Kingsley. Putea auzi frica din vocea ei. Au scăpat.
Corpul lui Tanner înţepeni.
— Ce-au făcut?
— Da, domnule. Au plecat înainte ca bomba să explodeze. Un valet le-a văzut ieşind din holul hotelului.
Tanner trânti telefonul. Îşi sună secretara.
— Trimite-i aici pe Flint şi pe Carballo.
Un minut mai târziu, Harry Flint şi Vince Carballo intrau în biroul lui Tanner.
Tanner se întoarse către cei doi bărbaţi. Era turbat de furie.
— Javrele au scăpat din nou. E ultima dată când permit să se întâmple asta. Înţelegeţi? Eu vă spun unde sunt şi voi vă ocupaţi de ele. Întrebări?
Flint şi Carballo se priviră unul pe celălalt.
— Nu, domnule.
Tanner apăsă pe un buton care scoase la iveală harta electronică a oraşului.
— Atâta timp cât au cărţile de vizită pe care le-am dat, le putem localiza.
Priviră la luminile care apăreau pe harta electronică de pe televizor. Tanner apăsă pe un buton. Luminile nu se mişcau. Tanner scrâşni din dinţi.
— Au scăpat de cărţile de vizită. Faţa i se înroşi şi mai tare. Se întoarse spre Flint şi Carballo. Vreau să fie ucise azi.
Flint se uita la Tanner, nedumerit.
— Dacă nu ştim unde sunt, cum le putem…? 
Tanner îl întrerupse.
— Crezi că aş lăsa atât de uşor o femeie să fie mai deşteaptă decât mine? Atâta timp cât au telefoanele mobile, nu se duc nicăieri fără să ne spună şi nouă.
— Aţi putea face rost de numerele lor de mobil? întrebă Flint, surprins.
Tanner nu se mai obosi să-i răspundă. Examina harta.
— Până acum, probabil s-au despărţit. Apăsă pe un alt comutator. Mai întâi, să încercăm cu Diane Stevens. 
Tanner tastă un număr.
Luminile de pe hartă începură să se mişte şi să se concentreze încet asupra străzilor din Manhattan, cercetând hoteluri, magazine şi centre comerciale. Într-un sfârşit, luminile se opriră la o firmă de magazin pe care scria: Galeria NELSON.
— Diane Stevens e într-o galerie. (Tanner apăsă pe un alt buton.) Să vedem unde e Kelly Harris. (Repetă aceeaşi procedură. Luminile începură din nou să se mişte, de astă dată concentrându-se pe o altă parte a oraşului.)
Bărbaţii urmăriră zona luminată restrângându-se la o stradă cu un magazin de haine, o farmacie, un restaurant şi o staţie de autobuz. Luminile scanară zona şi se opriră brusc în faţa unei clădiri mari.
— Kelly Harris e într-o staţie de autobuz. Vocea lui Tanner era sinistră. Trebuie să le prindem repede, pe amândouă.
— Cum? întrebă Carballo. Sunt în două capete diametral opuse ale oraşului. Până ajungem noi acolo, nu le mai găsim.
Tanner se întoarse.
— Veniţi cu mine.
Se îndreptă către o încăpere alăturată, cu Flint şi Carballo urmându-l îndeaproape. Camera în care intrară adăpostea o gamă de computere, monitoare şi tastaturi electronice cu diferite taste codificate prin culori. Pe un raft era un aparat micuţ în care erau zeci de compact discuri şi DVD-uri. Tanner căută printre ele şi introduse în aparat unul pe care scria DIANE STEVENS.
— Acesta e un sintetizator de voce, le explică el celor doi. Vocile doamnei Diane Stevens şi ale doamnei Kelly Harris au fost digitalizate mai devreme. Le-a fost înregistrat şi analizat modelul vocii. La o simplă apăsare pe buton, fiecare cuvânt pe care îl rostesc eu va fi calibrat după vocea lor. 
Tanner luă un telefon celular şi tastă nişte cifre.
— Alo, se auzi o voce precaută. Era vocea lui Kelly Harris.
— Kelly! Mă bucur atât de tare că te-am găsit! 
Vorbea Tanner Kingsley, dar ei auzeau vocea Dianei Stevens.
— Diane! M-ai prins chiar la timp. Sunt gata să plec de aici. 
Flint şi Carballo ascultau, minunându-se.
— Unde te duci, Kelly?
— La Chicago. Iau un avion spre casă, de pe aeroportul O’Hare.
— Kelly, nu poţi pleca acum. Un moment de tăcere.
— De ce?
— Pentru că am aflat ce se întâmplă de fapt. Ştiu cine ne-a ucis soţii şi de ce.
— Oh, Doamne! Cum ai… eşti sigură?
— Absolut. Am toate dovezile de care avem nevoie.
— Diane, asta e… asta e minunat.
— Am dovada cu mine. Sunt la hotelul Delmont, în apartamentul prezidenţial A. De aici mă duc la FBI. Voiam să mergi cu mine, dacă vrei să te duci acasă, înţeleg.
— Nu, nu! Vreau… vreau să ajut la terminarea a ceea ce încerca Mark să facă.
Flint şi Carballo ascultau fiecare cuvinţel, ţintuiţi. Pe fundal, se auzea anunţul din staţie pentru autobuzul de Chicago.
— Merg cu tine, Diane. Ai zis hotelul Delmont?
— Da. Pe Strada 86. Apartamentul prezidenţial A.
— Vin. Ne vedem peste puţin timp. 
Legătura se întrerupse.
Tanner se întoarse către Flint şi Carballo.
— Problema e pe jumătate rezolvată. Acum ne ocupăm de cealaltă jumătate.
Flint şi Carballo îl priviră pe Tanner introducând în sintetizator un alt compact disc, etichetat KELLY HARRIS. Tanner mută un comutator pe telefon şi apăsă nişte numere.
Vocea lui Diane se auzi aproape instantaneu:
— Alo…
Tanner vorbi în aparat, dar ei auzeau vocea lui Kelly.
— Diane…
— Kelly! Ai păţit ceva?
— Mă simt minunat. Am nişte veşti îmbucurătoare. Am aflat cine i-a ucis pe soţii noştri şi de ce.
— Ce? Cine… cine…?
— Nu putem vorbi despre asta la telefon, Diane. Sunt la hotelul Delmont, pe Strada 86, apartamentul prezidenţial A. Poţi să vii să ne întâlnim aici?
— Sigur. Vin imediat.
— Minunat, Diane. Te aştept.
Tanner opri aparatul şi se întoarse către Flint.
— Tu vei aştepta. Îi dădu o cheie lui Flint. Asta este cheia de la apartamentul prezidenţial A. Este apartamentul companiei noastre. Du-te acolo imediat. Vreau să le omori cum intră pe uşă. Mă voi ocupa eu de dispariţia cadavrelor.
Carballo şi Tanner îl urmăriră pe Flint întorcându-se şi ieşind grăbit pe uşă.
— Ce vreţi să fac eu, domnule Kingsley? spuse Carballo.
— Ai grijă de Saida Hernandez.
Aşteptând în apartamentul prezidenţial A, Flint era decis ca de această dată să nu mai dea greş. Auzise de tăntălăii de care Tanner se descotorosise. Nu de mine, se gândi Flint. Îşi scoase arma, verifică ţeava şi înşurubă amortizorul. Tot ce avea de făcut era să aştepte.
Într-un taxi, la şase cvartale de hotelul Delmont, mintea lui Kelly Harris fugea cu nerăbdare la cele spuse de Diane. Ştiu cine ne-a ucis soţii şi de ce şi am toate dovezile de care avem nevoie. Mark! O să-i fac să plătească pentru ceea ce ţi-au făcut.
Pe Diane o cuprinsese un val de nerăbdare. Coşmarul ajunsese la sfârşit. Cumva, Kelly descoperise cine era în spatele complotului şi avea dovada. Te voi face să fii mândru de mine, Richard. Te simt aproape şi…
Gândurile Dianei fură întrerupte de şoferul de taxi.
— Am ajuns, doamnă. Hotelul Delmont.

Când Diane intră în holul hotelului Delmont, îndreptându-se către lifturi, inima începu să-i bată mai repede. Nu mai avea răbdare să audă ce aflase Kelly.
Uşa unui lift se deschise şi pasagerii coborâră.
— Urcaţi?
— Da.
Diane păşi înăuntru.
— La apartamentul prezidenţial, vă rog.
Mintea îi funcţiona cu repeziciune. La ce proiect puteau să fi lucrat soţii noştri, care să fie atât de secret încât să ducă la uciderea lor? Şi cum aflase Kelly răspunsul?
Oamenii începură să se înghesuie în lift. Liftul se închise şi începu să urce. Diane o văzuse pe Kelly cu doar două ore în urmă şi, spre surprinderea ei, descoperi că îi era dor de ea.
În cele din urmă, după cinci opriri, liftierul deschise uşa şi spuse:
— Etajul prezidenţial.
În livingul apartamentului prezidenţial A, Flint aştepta aproape de uşă, încercând să desluşească sunetele care veneau de pe coridor. Uşa era neobişnuit de groasă, iar Flint ştia şi de ce. Sunetele dinăuntru nu trebuiau să se audă afară..
Înăuntru se ţineau şedinţe de consiliu, dar lui Flint îi plăcea să glumească pe seama faptului că nimeni nu era consiliat. De trei ori pe an, Tanner invita directorii KIG din douăsprezece ţări. Când şedinţele de afaceri se întrerupeau, înăuntru erau aduse fete frumoase care să-i distreze pe bărbaţi. Flint fusese paznic la câteva dintre orgii şi acum, stând acolo şi gândindu-se la marea de corpuri goale şi tinere care gemeau şi se unduiau pe canapele şi paturi, simţi un început de erecţie. Zâmbi. Doamnele aveau să se ocupe în curând de treaba asta.
Harry Flint nu se considera necrofil. Nu omorâse niciodată o femeie pentru a face sex cu ea. Dar, dacă ar fi fost deja moartă…
Ieşind din lift, Diane întrebă:
— Pe unde o iau către apartamentul prezidenţial A?
— E pe stânga, la capătul coridorului. Dar nu e nimeni acolo.
— Ce? se întoarse Diane.
— Apartamentul e folosit numai pentru şedinţe de consiliu. Următoarea e abia în septembrie.
— Nu mă duc la o şedinţă de consiliu, zâmbi Diane. Mă întâlnesc cu o prietenă care mă aşteaptă.
Liftierul o urmări pe Diane făcând la stânga şi pornind către apartamentul prezidenţial A. Ridică din umeri. Liftul se închise.
În timp ce se apropia de uşa apartamentului, Diane începu să meargă mai repede datorită nerăbdării crescânde.
În apartamentul prezidenţial A, Harry Flint aştepta bătaia în uşă. Care dintre ele va ajunge prima aici — tipa blondă sau aia brunetă? Nu contează. Nu fac discriminări…
Lui Flint i se păru că aude pe cineva apropiindu-se de uşă. Strânse arma mai tare în mână.
Kelly se lupta să-şi stăpânească nerăbdarea. Pentru a ajunge la hotelul Delmont trecuse prin tot felul de situaţii care o făcuseră să întârzie: trafic… semafoare roşii… reparaţii de drumuri. Traversă grăbită holul hotelului şi urcă în lift.
— La apartamentul prezidenţial, vă rog.
La etajul 50, în timp ce Diane se apropia de apartamentul prezidenţial A, se deschise uşa apartamentului vecin şi ieşi un valet cu spatele la coridor şi un cărucior cu bagaje care-i bloca drumul.
— Dau ăsta la o parte într-un minut, se scuză el. 
Valetul se întoarse în apartament şi ieşi cu încă două valize. Diane încercă să se strecoare pe lângă cărucior, dar nu era loc.
— Gata, spuse valetul. Îmi cer scuze pentru întârziere. 
Dădu la o parte căruciorul de bagaje.
Diane se duse la apartamentul prezidenţial A. Se pregătea să bată la uşă, când auzi o voce din capătul coridorului:
— Diane?
Diane se întoarse. Kelly tocmai coborâse dintr-un lift. 
—Kelly…!
Diane se grăbi spre ea, la capătul coridorului.
În apartamentul prezidenţial, Harry Flint asculta. Era cineva acolo, afară? Ar fi putut deschide uşa să se uite, dar asta ar fi distrus tot planul. Ucide-le cum intră pe uşă.
Pe coridor, Kelly şi Diane se îmbrăţişau, încântate să se vadă una pe cealaltă.
— Îmi pare rău că am întârziat, Diane, dar traficul a fost îngrozitor, spuse Kelly. M-ai prins exact când autobuzul pleca spre Chicago.
Diane o privi pe Kelly, nedumerită:
— Eu te-am prins…?
— Mă urcam în autobuz când ai sunat. 
Tăcură pentru un moment.
— Kelly, nu eu te-am sunat pe tine. Tu m-ai sunat pe mine. Ca să-mi spui că ai dovada de care aveam nevoie pentru… 
Diane văzu expresia perplexă a lui Kelly.
— Nu te-am…
Se întoarseră amândouă către apartamentul prezidenţial A. Diane respiră adânc:
— Să nu…
— Exact.
Coborâră în fugă un etaj pe scări, urcară în lift. Ieşiră din hotel în trei minute.
În apartamentul prezidenţial, Harry Flint se uita la ceas. De ce întârzie javrele astea?
Diane şi Kelly stăteau într-un vagon de metrou aglomerat.
— Nu ştiu cum au făcut asta, spuse Diane. Era vocea ta.
— Şi a ta. Nu se vor opri până nu ne omoară. Sunt ca o caracatiţă cu o mie de braţe sângeroase pe care vor să le înfăşoare în jurul gâturilor noastre.
— Vor să ne prindă ca să ne ucidă, spuse Diane.
— Cum puteau să ne găsească de data asta? Am scăpat de cărţile de vizită ale lui Kingsley. Doar nu mai avem nimic după care…
Se priviră una pe cealaltă, apoi îşi priviră telefoanele celulare.
— Dar cum ar fi putut să afle numerele noastre? zise Kelly cu mirare.
— Adu-ţi aminte cu cine avem de-a face. Oricum, probabil că ăsta e cel mai sigur loc din New York. Putem rămâne în metrou până când… (Diane aruncă o privire la rândul de scaune din faţa ei şi se albi la faţă.) Coborâm, spuse ea agitată. La următoarea staţie.
— Ce? Tocmai ai spus…
Kelly urmări privirea Dianei. Pe banda publicitară care era instalată deasupra ferestrelor defila fotografia unei Kelly zâmbitoare, ţinând la vedere un frumos ceas de damă.
— Oh, Doamne!
Se ridicară şi se mutară repede lângă uşă, aşteptând următoarea staţie. Doi soldaţi în uniformă, aşezaţi în apropiere, se uitau insistent la ele.
Kelly le zâmbi bărbaţilor, luă telefonul celular al Dianei şi pe al ei. Dădu câte unul fiecăruia.
— Vă sunăm noi.
Şi femeile dispărură.
În apartamentul prezidenţial A, începu să sune telefonul. Flint îl smulse din furcă.
— A trecut mai bine de o oră, spuse Tanner. Ce se petrece acolo, domnule Flint?
— Nu au apărut. 
— Ce?
— Am stat aici tot timpul, aşteptându-le.
— Vino înapoi la birou. 
Tanner trânti receptorul în furcă.
La început, aceasta fusese o afacere micuţă şi de rutină pe care Tanner trebuia să o rezolve. Acum, devenise ceva personal. Tanner îşi scoase telefonul celular şi formă numărul de mobil al lui Diane.
Unul dintre soldaţii cărora Kelly le dăduse telefoanele răspunse la apel:
— Ai sunat, iubito. Ce-aţi zice să vă tratăm cu ceva mare deseară?
Javrele au scăpat de telefoanele celulare…
Era o pensiune cu aspect sărăcăcios, pe o stradă laterală din West Side. Când taxiul era să treacă de ele, Diane şi Kelly văzură anunţul: LOCURI LIBERE. Diane spuse:
— Poţi opri aici, şofer.
Femeile coborâră şi merseră până la uşa din faţă a casei. Proprietara, care le deschise uşa, era o femeie plăcută, între două vârste, pe nume Alexandra Upshaw.
— Pot să vă ofer o cameră foarte drăguţă pentru patruzeci de dolari pe noapte cu mic dejun inclus.
— E în regulă, spuse Diane. (Privi expresia lui Kelly.) Ce s-a întâmplat?
— Nimic.
Kelly închise ochii o clipă. Pensiunea nu avea nimic de a face cu aceea în care fusese crescută ea, curăţând toalete şi gătind pentru străini şi ascultând speriată în timp ce beţivul de tată vitreg îi bătea mama. Zâmbi.
— E în regulă.
A doua zi dimineaţă, Tanner era în şedinţă cu Flint şi Carballo.
— Au aruncat cărţile de vizită, spuse Tanner, şi s-au descotorosit de telefoanele celulare.
— Deci le-am pierdut, spuse Flint.
— Nu, domnule Flint, atâta timp cât trăiesc eu, nu, spuse Tanner. Nu mergem noi după ele. Vin ele la noi.
Cei doi bărbaţi se priviră unul pe celălalt, apoi îşi întoarseră privirile înapoi către Tanner. 
— Cum?
— Diane Stevens şi Kelly Harris vor fi aici, la KIG, luni dimineaţa la ora unsprezece şi un sfert.

Kelly şi Diane se treziră în acelaşi timp. Kelly se ridică în capul oaselor şi o privi pe Diane:
— Bună dimineaţa. Cum ai dormit?
— Am avut nişte vise nebuneşti.
— Şi eu. (Diane ezită.) Kelly… când ai coborât din lift, la hotel, chiar când eu mă pregăteam să bat în uşa apartamentului prezidenţial, crezi că a fost o coincidenţă?
— Sigur. Şi norocul nostru că… (Kelly văzu faţa Dianei.) Ce vrei să spui?
— Am fost foarte norocoase până acum, spuse Diane cu precauţie. E ca şi cum… ca şi cum cineva sau ceva ne-ar fi ajutat, ne-ar fi ghidat.
Kelly o privea fix.
— Vrei să spui… un fel de înger păzitor? 
— Da.
— Diane, ştiu că tu crezi în chestiile astea, dar eu nu, zise Kelly răbdătoare. Ştiu că nu am un înger deasupra umărului.
— Încă nu-l vezi, spuse Diane.
— Mda… îşi dădu Kelly ochii peste cap.
— Hai să luăm micul dejun, sugeră Diane. Aici suntem în siguranţă. Cred că suntem în afara pericolului.
Kelly rânji:
— Dacă te consideri în afara oricărui pericol, înseamnă că nu ştii nimic despre mic dejunurile de la pensiuni. Hai să ne îmbrăcăm şi să mâncăm altundeva. Cred că am văzut un restaurant în colţ.
Diane se duse la telefon şi formă un număr.
— KIG, răspunse o telefonistă.
— Aş dori să vorbesc cu Betty Barker.
— Doar o clipă, vă rog.
Tanner văzuse lumina albastră şi asculta convorbirea pe linia de conferinţe.
— Domnişoara Barker nu este la biroul ei. Aţi dori să lăsaţi un mesaj?
— Oh. Nu, mulţumesc.
Tanner pufni. Prea rapid ca să-l localizăm.
Diane se întoarse către Kelly.
— Betty Barker încă lucrează la KIG, aşa că va trebui doar să găsim o cale de a ajunge la ea.
— Poate că are numărul în cartea de telefon.
— S-ar putea, dar linia ar putea fi urmărită, spuse Diane. Luă cartea de telefon de lângă aparat şi răsfoi până la litera pe care o căuta. E înregistrată.
Diane formă un număr, ascultă. Puse repede receptorul la loc, în furcă.
— Ce s-a întâmplat? spuse Kelly, apropiindu-se de ea.
— Telefonul ei a fost deconectat, spuse Diane după câteva secunde, în care nu reuşi să scoată nicio vorbă.
Kelly respiră adânc:
— Cred că vreau să fac un duş.
Când Kelly îşi termină duşul, se pregăti să iasă din baie. Îşi dădu însă seama că lăsase prosoapele pe podea. Dădu să iasă, ezită un moment, apoi le ridică şi le aranjă frumos pe suport. Intră în dormitor:
— Gata.
— Merci, încuviinţă Diane din cap, absentă.
Primul lucru pe care îl observă Diane când intră în baie fu că toate prosoapele folosite fuseseră aşezate cu grijă la loc, pe suport. Diane zâmbi.
Intră sub duş şi lăsă apa fierbinte să o calmeze. Îşi aminti cum făcea duş cu Richard. Cât de plăcut era să-şi atingă trupurile unul de celălalt… Niciodată, de acum încolo. Dar amintirile aveau să fie întotdeauna acolo. Întotdeauna…
Adusese flori.
— Sunt frumoase, iubitule. Mulţumesc. Ce sărbătorim?
— Ziua Simţului Swithin
. 

Şi alte flori.
— Ziua Traversării Delaware-ului de către Washington.
— Ziua Naţională a papagalilor cu coadă lungă.
— Ziua beţivilor de pivniţă.
Când pe biletul ataşat trandafirilor fu scris „Ziua Şopârlelor Săritoare”, Diane râse şi spuse:
— Iubitule, şopârlele nu sar.
Şi Richard se luase cu mâinile de cap, spunând:
— La naiba! Am fost dezinformat.
Îi plăcea să-i scrie poezii de dragoste. Când se îmbrăca, Diane găsea câte una prin pantof, în sutien sau într-un sacou…
Şi mai era şi ziua aceea când venise acasă de la lucru şi ea stătea după uşă, complet goală, cu excepţia unei perechi de pantofi cu toc înalt. Spuse:
— Iubitule, îşi plac pantofii ăştia?
Hainele lui ajunseseră pe podea şi amânaseră cina.
— Luăm micul dejun sau cina? se auzi vocea lui Kelly.
Mergeau pe jos către restaurant. Ziua era răcoroasă şi senină, cu un cer senin.
— Cer albastru, spuse Diane. Un semn bun.
Kelly îşi muşcă buza să nu râdă. Într-un fel, superstiţiile Dianei erau drăgălaşe.
La câţiva metri de restaurant, Kelly şi Diane văzură un magazin. Se priviră, zâmbiră vesele şi intrară.
— Vă pot ajuta cu ceva? le întrebă o vânzătoare.
— Da, spuse Kelly, plină de entuziasm.
— S-o luăm uşor, o avertiză Diane. Adu-ţi aminte ce s-a întâmplat data trecută.
— Exact. Uşor.
Trecură amândouă prin magazin, luând câteva lucruri, absolut necesare. Îşi lăsară hainele vechi în cabine.
— Şi astea? întrebă vânzătoarea.
— Nu, zâmbi Diane. Daţi-le la săraci.
La colţ, era un magazin cu program non-stop.
— Uite, spuse Kelly. Telefoane celulare cu cartelă. 
Diane şi Kelly intrară şi cumpărară două, fiecare echipat cu o mie de minute preplătite.
— Hai să facem din nou schimb de numere de telefon, spuse Kelly.
— Mda, zâmbi Diane.
Dură doar câteva secunde.
Pe când ieşeau, după ce plătise la casă, Diane se uită în geantă.
— Chiar încep să rămân fără bani.
— Şi eu, spuse Kelly.
— S-ar putea să fim nevoite să ne folosim cărţile de credit, spuse Diane.
— Nu înainte de a găsi vizuina vrăjită a iepurelui.
— Ce?
— Nimic.
Se aşeză la o masă în restaurant.
— Cu ce vă pot servi, doamnelor? le întrebă chelneriţa.
— Tu prima, se întoarse Kelly spre Diane.
— O să iau nişte suc de portocale, ouă cu bacon, pâine prăjită şi cafea.
Chelneriţa se întoarse către Kelly:
— Şi dumneavoastră, domnişoară?
— O jumătate de grapefruit.
— Atât? întrebă Diane. 
Chelneriţa plecă.
— Nu poţi supravieţui cu o jumătate de grapefruit.
— Obişnuinţa. Am ţinut o dietă strictă ani de zile. Unele dintre modele mănâncă chiar Kleenex pentru a le scădea pofta de mâncare.
— Serios?
— Serios. Dar nu mai contează. N-o să mai fac niciodată modelling.
Diane o privi cu atenţie un moment:
— De ce?
— Nu mai contează. Mark m-a învăţat ceea ce e eu adevărat important, şi… (se opri luptându-se să-şi reţină lacrimile.) Aş vrea să-l fi cunoscut şi tu.
— Şi eu. Dar trebuie să-ţi iei viaţa de la capăt.
— Şi tu? spuse Kelly. Te vei apuca din nou de pictat? 
Urmă o tăcere lungă:
— Am încercat… Nu.
Când Kelly şi Diane îşi terminaseră micul dejun şi se îndreptau către uşă, Kelly observă că în standurile de ştiri erau aşezate ziarele de dimineaţă.
— Stai un pic, spuse Kelly. (Se întoarse şi luă unul dintre ziare.) Uite!
Era un articol în partea de sus, pe prima pagină:
Kingsley International Group organizează un serviciu memorial în cinstea tuturor angajaţilor companiei ale căror decese recente au fost ţinta speculaţiilor de tot felul. Ceremonia se va desfăşura la sediul KIG, în Manhattan, luni la 11.15 a.m.
— Adică mâine. (Kelly o privi pe Diane un moment.) De ce crezi că fac asta?
— Cred că ne întind o cursă.
— Şi eu cred la fel, încuviinţă Kelly din cap. Kingsley ne crede destul de proaste să cădem într-o…? (Kelly privi expresia Dianei şi spuse dezamăgită:) Mergem?
Diane clătină din cap.
— Nu se poate!
— Trebuie. Sunt sigură că Betty Barker va fi acolo. Trebuie să stau de vorbă cu ea.
— Nu vreau să par plictisitoare, dar cum plănuieşti să ieşim de acolo vii?
— Mă gândesc eu la ceva. (O privi pe Kelly şi zâmbi.) Ai încredere în mine.
Kelly clătină din cap.
— Nimic nu mă pune mai tare pe gânduri decât să aud pe cineva zicând „Ai încredere în mine”. (Se gândi o secundă, apoi faţa i se lumină.) Am o idee. Ştiu cum să procedăm.
— Ce idee ai?
— E o surpriză.
Diane se uita la Kelly, îngrijorată.
— Chiar crezi că poţi să ne scoţi de acolo?
— Ai încredere în mine…
Când s-au întors la pensiune, Kelly a dat un telefon.
Amândouă au dormit prost în acea noapte. Kelly stătea întinsă în pat, cuprinsă de îngrijorare. Dacă planul meu dă greş, vom muri amândouă. Când în sfârşit, a adormit, avea impresia că vede faţa lui Tanner Kingsley studiind-o, undeva, de deasupra. Rânjea.
Diane se ruga, cu ochii strâns închişi. Iubitule, s-ar putea să fie ultimă oară când vorbesc cu tine. Nu ştiu dacă să-ţi spun rămas bun sau bine te-am găsit. Mă duc cu Kelly la KIG, la memorialul ţinut în cinstea ta. Nu cred că avem şanse prea mari de a scăpa, dar trebuie să mă duc, pentru a încerca să te ajut. Am vrut doar să-ţi mai spun o dată, înainte de a fi poate prea târziu, că te iubesc. Noapte bună, dragul meu.

Slujba de comemorare se desfăşura în Parcul KIG, o zonă care fusese amenajată în spatele complexului Kingsley International Group ca loc de recreere pentru angajaţi. În parc erau adunaţi o sută de oameni, iar accesul se putea face numai prin două porţi, una de intrare şi una de ieşire.
În centrul perimetrului fusese înălţată o platformă, pe care stăteau, pe scaune, şase directori KIG. La capătul rândului de scaune era aşezată secretara lui Richard Stevens, Betty Barker. Era o femeie atrăgătoare, cu trăsături nobile, trecută de treizeci de ani.
Tanner vorbea la microfon.
— … şi această companie a fost construită prin devotamentul şi loialitatea angajaţilor ei. Le mulţumim şi le adresăm respectele noastre. Mi-a plăcut întotdeauna să mă gândesc la compania noastră ca la o familie, în care toţi lucrează împreună, cu acelaşi obiectiv. (În timp ce vorbea, Tanner scruta mulţimea). Aici, la KIG, am rezolvat probleme şi am pus în practică idei care au făcut lumea un loc mai bun. Nu există o satisfacţie mai mare decât aceea de a…
În capătul opus al parcului, îşi făcură apariţia Diane şi Kelly.  Intraseră. Tanner aruncă o privire la ceas. Era unsprezece patruzeci. Pe faţă îi apăru un zâmbet satisfăcut. Continua să vorbească.
— … Şi ştim că orice succes repurtat de această companie vi se datorează dumneavoastră.
Diane privi spre platformă şi o înghionti uşor pe Kelly, nerăbdătoare:
— Uite-o pe Betty Barker. Trebuie să vorbesc cu ea. 
— Ai grijă.
Diane aruncă o privire în jur şi spuse, încurcată:
— E prea uşor. Am un sentiment că am fost…
Se întoarse să se uite înapoi şi abia îşi putu reţine un ţipăt. Harry Flint şi doi dintre oamenii săi apăruseră la una dintre porţi. Diane îşi întoarse privirea către a doua poartă. Era blocată de Carballo şi alţi doi bărbaţi.
— Uite-i! strigă. Diane, cu gâtul uscat.
Kelly se întoarse şi-i privi pe cei şase bărbaţi care blocau ieşirile.
— Mai e vreo ieşire?
— Nu cred. 
Tanner spunea:
— … Din păcate, recent asupra unora dintre membrii familiei noastre s-au abătut nenorociri. Şi când o tragedie loveşte pe cineva din familia noastră, ne afectează pe toţi. KIG oferă o recompensă de cinci milioane de dolari oricui poate dovedi cine sau ce se află în spatele acestei poveşti.
— Cinci milioane de dolari dintr-un buzunar în celălalt, spuse Kelly încet.
Tanner privi peste mulţime, le văzu pe Kelly şi pe Diane şi privirea îi era rece ca gheaţa.
— Avem două membre îndoliate ale familiei alături de noi astăzi, doamna Mark Harris şi doamna Richard Stevens. Le voi ruga să vină aici sus, pe podium.
— Nu-l putem lăsa să ne urce acolo, spuse Kelly, îngrozită. Trebuie să rămânem în mulţime. Ce facem acum?
Diane o privi pe Kelly, surprinsă:
— Ce vrei să spui? Tu eşti cea care ne va scoate de aici, îţi aminteşti? Pune-ţi planul în aplicare.
Kelly înghiţi în sec.
— Nu a mers.
— Atunci treci la planul B, spuse Diane, nervoasă.
— Diane…
— Da?
— Nu am un plan B. 
Diane holbă ochii.
— Adică… adică ne-am băgat aici fără să avem o cale de ieşire?
— Am crezut…
Vocea lui Tanner răsună puternic în difuzoare:
— Ar dori doamna Stevens şi doamna Harris să urce aici? Vă rugăm?
Kelly se întoarse către Diane şi spuse:
— Îmi pare foarte rău.
— E vina mea. N-ar fi trebuit să fiu niciodată de acord să venim.
Mulţimea se întorcea pentru a le privi. Erau prinse în cursă.
— Doamnă Stevens şi doamnă Harris…
— Ce facem? şopti Kelly.
— Nu avem de ales, spuse Diane. Urcăm. (Trase adânc aer în piept.) Să mergem.
Cele două femei porniră încet către podium.
Diane privea în sus către Betty Barker, ai cărei ochi erau aţintiţi asupra ei, panicaţi.
Diane şi Kelly se apropiară de podium, cu inimile bătându-le să iasă din piept.
Richard, iubitule, am încercat. Orice s-ar întâmpla, vreau să ştii că… îşi spunea Diane.
Brusc, izbucni o ceartă zgomotoasă la capătul parcului. Oamenii erau curioşi să vadă ce se întâmplă.
Ben Roberts îşi făcu o intrare spectaculoasă, însoţit de un număr mare de cameramani şi asistenţi.
Cele două femei se întoarseră să privească. Kelly o apucă pe Diane de braţ, radiind.
— Planul A începe! Ben e aici!
Şi Diane ridică privirea şi spuse încet:
— Mulţumesc, Richard. 
— Ce? zise Kelly.
Îşi dădu seama instantaneu ce voia să spună Kelly…
— Mda. Hai. Ben ne aşteaptă, spuse ea cinic.
Tanner urmărea scena, cu faţa împietrită.
— Mă scuzaţi, strigă. Îmi pare rău, domnule Roberts. E o ceremonie memorială privată. Va trebui să vă cer dumneavoastră şi echipei dumneavoastră să plecaţi.
— Bună dimineaţa, domnule Kingsley, spuse Ben Roberts. Facem un interviu cu doamna Stevens şi doamna Harris pentru emisiunea mea dar, dacă tot suntem aici, m-am gândit că v-ar plăcea să înregistrăm o parte din serviciul memorial.
Tanner clătină din cap.
— Nu, nu vă pot permite să rămâneţi aici.
— Păcat. Atunci le voi lua pe doamna Harris şi pe doamna Stevens la studio chiar acum.
— Nu puteţi, spuse Tanner dur.
— De ce? îl privi Ben.
Tanner aproape că tremura de furie. 
— Adică… nu… nimic. 
Femeile ajunseseră la Ben.
— Mă scuzaţi că am întârziat, spuse el încet. A fost o ştire de senzaţie în legătură cu o crimă şi…
— Era gata să mai ai o ştire de senzaţie cu încă două, spuse Kelly. Hai să plecăm de aici.
Tanner privea, enervat, cum Kelly, Diane, Ben şi echipa lui îi împingeau pe oamenii lui şi ieşeau din parc.
Harry Flint privi spre Tanner pentru instrucţiuni. Când Tanner clătină încet din cap a „nu”, el se gândea: Nu s-a terminat încă, javrelor.
Diane şi Kelly se urcară în maşină cu Ben Roberts. Echipa lui îi urma în două dubite.
— Acum, poţi să-mi spui despre ce e vorba? se întoarse el spre Kelly.
— Aş vrea să pot, Ben. O voi face când voi şti despre ce vorbesc. Promit.
— Kelly, sunt reporter, trebuie să ştiu…
— Azi ai venit în calitate de prieten.
— Mda, oftă Roberts. Unde vreţi să vă duc?
— Ai vrea să ne laşi la intersecţia dintre strada 42 şi Times Square?
— S-a făcut.
Douăzeci de minute mai târziu, Diane şi Kelly coborau din maşină.
Kelly îl sărută pe Roberts pe obraz.
— Mulţumesc, Ben. N-o să uit asta. Ţinem legătura. 
— Aveţi grijă.
Se întoarseră şi-i făcură cu mâna. Plecară.
— Mă simt fără apărare, spuse Kelly.
— De ce?
— Diane, nu avem nicio armă, nimic. Aş vrea să avem o armă.
— Avem creierele noastre.
— Aş prefera să avem o armă. De ce suntem aici? Acum ce facem?
— O să ne oprim din fugă. De acum încolo, suntem în ofensivă.
— Ce înseamnă asta? o privi Kelly cu curiozitate.
— Înseamnă că m-am săturat până peste cap să fim ţinta ţintelor. Mergem după ei, Kelly.
Kelly o privi o secundă pe Diane:
— Noi să mergem după KIG?
— Exact.
— Ai citit prea multe cărţi poliţiste. Cum crezi că putem noi două să răsturnăm cel mai mare „consorţiu de experţi în problemele climatice” din lume?
— Începem prin a obţine numele tuturor angajaţilor lor care au murit în ultimele câteva săptămâni.
— Ce te face să crezi că au mai fost şi alţii, în afară de Mark şi Richard?
— Faptul că în anunţul din ziar scria toţi angajaţii lor, aşa că erau mai mult de doi.
— Oh. Şi cine ne va da numele astea?
— Îţi arăt eu, spuse Diane.
Internet Café-ul cu acces rapid era o sală vastă plină de computere, în care se aflau mai mult de o duzină de rânduri de separeuri echipate cu patru sute de calculatoare, aproape toate folosite. Făcea parte dintr-un lanţ care se extindea în toată lumea.
Când intrară, Diane se duse la automatul de cărţi de credit să cumpere o oră de acces la Internet.
— De unde începem? spuse Kelly, când se întoarse.
— Să întrebăm computerul.
Găsiră un separeu gol şi se aşezară.
Kelly o privea pe Diane conectându-se la Internet.
— Şi acum ce se întâmpla?
— Mai întâi, dăm o raită pe Google pentru a găsi numele celorlalte victime care erau angajate la KIG.
Diane naviga pe web până la site-ul www.google.com şi tastă criteriul de căutare: „Necrolog” şi „KIG”.
Apăru o listă lungă de adrese. Diane căuta în mod special articole de ziar care erau accesibile online. Găsi câteva. Accesă acele linkuri, care o duseră la o serie de necrologuri recente şi alte articole. Unul dintre articole o trimitea la KIG Berlin. Accesă site-ul.
— Uite ceva interesant… Franz Verbrugge. 
— Cine e?
— Întrebarea e, unde e? Pare să fi dispărut. Lucra pentru KIG în Berlin şi soţia lui, Sonja, a murit în condiţii misterioase.
Diane activă alt link. Ezită şi o privi pe Kelly.
— În Franţa. Mark Harris.
Kelly respiră adânc şi făcu semn din cap: 
— Continuă.
Diane mai apăsă pe nişte taste.
— Denver — Gary Reynolds. Manhattan — vocea i se frânse —Richard. (Diane se ridică.) Asta e.
— Şi acum? zise Kelly.
— O să ne gândim cum să punem toate astea cap la cap. Hai să mergem.
La jumătatea cvartalului, Kelly şi Diane trecură pe lângă un magazin de computere.
— Un minut, spuse Kelly.
Diane o urmă pe Kelly, care intră în magazin şi îi spuse managerului.
— Mă scuzaţi. Numele meu este Kelly Harris. Sunt asistenta lui Tanner Kingsley. Avem nevoie de treizeci din cele mai bune şi scumpe computere de la dumneavoastră în după-amiaza asta. Se poate?
Managerul radia de bucurie.
— Sigur, cum să nu, doamnă Harris. Pentru domnul Kingsley, orice. Nu le avem pe toate aici, desigur, dar le aducem de la depozit. Mă voi ocupa personal. Plătiţi cu bani gheaţă sau cu factură?
— Cu plata ramburs, spuse Kelly.
În timp ce managerul pleca în grabă, Diane spuse:
— Aş vrea să-mi fi trecut prin cap asta.
— Îţi va trece, rânji Kelly.
— Mă gândeam că aţi dori să vedeţi astea, domnule Kingsley. 
Kathy Ordonez îi înmână câteva ziare. Titlurile spuneau tot:
O FURTUNĂ CIUDATĂ LOVEŞTE AUSTRALIA
Prima tornadă din istorie care a lovit Australia a distrus cinci sate. Numărul victimelor este necunoscut.
Meteorologii sunt neputincioşi faţă de noile evoluţii mondiale ale climei.
Cauza se presupune că ar fi stratul de ozon.
Tanner spuse:
— Trimite-i astea doamnei senator van Luven, împreună cu o notă: „Doamnă senator van Luven, cred că timpul e din ce în ce mai scurt. Cu cele mai bune urări, Tanner Kingsley.”.
— Da, domnule.
Tanner privea monitorul unui computer, când auzi sunetul care-i spunea că primise o alertă de la divizia de securitate de la departamentul de Tehnologie a Informaţiei.
Tanner aranjase ca departamentul său de IT să aibă instalaţi „păianjeni”, software de ultimă generaţie, care analizau în mod constant Internetul în căutare de informaţii. În secret, Tanner reglase păianjenii să caute persoanele care doreau informaţii delicate în legătură cu moartea lui Richard Stevens şi Mark Harris. Acum fixa cu interes mesajul de avertizare de pe monitorul computerului.
Apăsă pe o sonerie.
— Andrew, treci încoace.
Andrew era în biroul lui, visând cu ochii deschişi amintindu-şi de accidentul pe care îl avusese. Ar fi vrut să probeze costumul de astronaut trimis de armată. Dar Tanner era acolo, şi îi întindea un costum şi o mască de gaze. Poartă-l pe ăsta. Îţi va purta noroc. Tanner era…
— Andrew! Treci aici!
Andrew auzi ordinul, se ridică şi intră încet în biroul lui Tanner.
— Stai jos.
— Da, Tanner.
Se aşeză pe un scaun.
— Javrele tocmai ne-au atacat site-ul din Berlin. Ştii ce înseamnă asta?
— Da… Ăă, nu.
— Computerele au sosit, domnule Kingsley, spuse secretara prin interfon.
— Ce computere?
— Cele pe care le-aţi comandat.
Nedumerit, Tanner se ridică şi se duse în camera de recepţie. Treizeci de computere erau aşezate unul peste celălalt pe cărucioare. Managerul magazinului şi trei bărbaţi în salopete stăteau lângă ele.
Când îl văzu pe Tanner apropiindu-se, faţa managerului se lumină.
— Am exact ceea ce aţi cerut, domnule Kingsley. Ultima generaţie. Şi vă vom ajuta cu plăcere de fiecare dată…
Tanner se holba la grămada de computere.
— Cine a comandat astea?
— Asistenta dumneavoastră, Kelly Harris. A spus că aveţi nevoie de ele imediat, aşa că…
— Ia-le înapoi, spuse Tanner blând. Unde se duce ea, nu o să mai aibă nevoie de ele.
Se întoarse şi intră înapoi în birou.
— Andrew, ai vreo idee de ce au accesat site-ul nostru de Internet? Păi, o să-ţi spun eu. O să încerce să dea de alte victime şi să caute motivele morţii lor. (Tanner se aşeză). Pentru a face asta, ar trebui să se ducă în Europa. Numai că nu vor ajunge acolo.
Andrew spuse somnoros: 
— Nu…
— Cum le vom opri, Andrew? 
Andrew încuviinţă: 
— Oprim…
Tanner îşi privi fratele şi spuse batjocoritor:
— Aş vrea să pot vorbi cu cineva care are creier. 
Andrew îl privi pe Tanner ducându-se la un computer şi aşezându-se în faţa tastaturii.
— O să începem prin a le şterge toate proprietăţile. Avem numerele lor de asigurare socială. În timp ce vorbea, tasta în continuu. Diane Stevens… spuse mustăcind.
Folosea echipamentul de siguranţă pe care KIG îl instalase când fuseseră angajaţi să facă sistemele Y2K-compliant pentru „Experian”. Software-ul de siguranţă îi oferea lui Tanner o rază de acces pe care nu o avea nici chiar cel mai mare director de la Experian.
— Uite. Cei de la Experian au toate informaţiile lor bancare, un plan de pensie, linia ei de credit de la bancă. Vezi?
— Da, Tanner, da, înghiţi Andrew în sec. 
Tanner se întoarse înapoi către calculator:
— O să dăm cărţile ei de credit ca furate… Acum facem acelaşi lucru cu Kelly Harris… Următorul pas e să mergem la site-ul de Internet al băncii lui Diane.
Accesă site-ul şi apoi activă un link care spunea „Aranjează-ţi conturile.”
Apoi, Tanner introduse numărul de cod al Dianei şi ultimele patru cifre din numărul ei de asigurare socială. Astfel, obţinu accesul. O dată intrat, transferă toate balanţele de plăţi către linia ei de credit, apoi se întoarse la baza de date pentru credite de la Experian şi îi anulă linia de credit sub motivul „Cu plăţi de efectuat.”
— Andrew…
— Da, Tanner?
— Vezi ce am făcut? Am transferat toate bunurile Dianei Stevens la categoria de plăţi care trebuie primite de departamentul lor de încasări. Tonul din vocea lui se umplu de satisfacţie. Acum, vom face acelaşi lucru cu Kelly Harris.
Când termină, Tanner se ridică şi merse până la Andrew.
— E gata. Nu mai au bani şi nici credit. Nu au cum să iasă din ţară. Le-am prins în cursă. Ce zici de frăţiorul tău?
Andrew încuviinţă din cap.
— Aseară, la televizor, am văzut un film despre un… 
Furios, Tanner strânse pumnul şi îşi lovi atât de tare fratele peste faţă încât Andrew căzu de pe scaun şi se izbi de un zid, făcând un zgomot.
— Ticălosule! Ascultă-mă când vorbesc cu tine!
Uşa se deschise cu putere şi înăuntru apăru Kathy Ordonez:
— S-a întâmplat ceva, domnule Tanner? 
Tanner se întoarse către ea.
— Da. Bietul Andrew a căzut.
— Oh, Doamne.
Îl ridicară amândoi pe Andrew în picioare. 
— Am căzut?
— Da, Andrew, dar acum eşti bine, spuse Tanner, cu blândeţe.
— Domnule Kingsley, şopti Kathy Ordonez, nu credeţi că fratelui dumneavoastră i-ar fi mai bine într-un azil?
— Sigur că i-ar fi, răspunse Tanner. Dar l-ar durea mult. Asta e adevărata lui casă. Eu pot să am grijă de el aici.
Kathy Ordonez îl privi pe Tanner, plină de admiraţie:
— Sunteţi un om minunat, domnule Kingsley. 
El ridică din umeri cu modestie:
— Trebuie să facem cu toţii ce putem.
Zece minute mai târziu, secretara lui Tanner era înapoi.
— Veşti bune, domnule Kingsley. Faxul acesta tocmai a sosit de la biroul senatoarei van Luven.
— Să văd.
Tanner i-l smulse din mână. 
„Dragă domnule Kingsley,
Aceasta este o notă prin care vă comunicăm decizia Comisiei Senatoriale pentru Probleme de Mediu de a aloca fonduri pentru amplificarea investigaţiilor noastre asupra încălzirii globale şi a modului de combatere a acesteia.
A dumneavoastră, Senator van Luven.”

— Ai paşaport? întrebă Diane.
— Îl port întotdeauna cu mine când sunt într-o ţară ciudată. Şi, în ultima vreme, asta a devenit o ţară a dracului de ciudată.
— Paşaportul meu e într-un seif la bancă. O să-l iau. Şi o să avem nevoie de nişte bani.
Când intrară în bancă, Diane coborî în seiful de la subsol şi îşi deschise cutia de valori. Scoase paşaportul, îl puse în poşetă. Apoi se duse sus la ghişeul unui casier.
— Aş vrea să-mi lichidez contul.
— Sigur. Numele dumneavoastră, vă rog.
— Diane Stevens.
Casierul făcu un semn din cap.
— Un moment, vă rog. Se duse în spatele lui, la un rând de dulapuri cu dosare, deschise un sertar şi începu să răsfoiască prin cartoanele de identificare. Scoase unul, îl privi un moment, apoi se întoarse la Diane. Contul dumneavoastră a fost lichidat deja, doamnă Stevens.
— Nu, clătină Diane din cap. Trebuie să fie o greşeală. Am…
Casierul îi puse cartonul în faţă. Pe el scria: „Cont închis. Motivul: deces.”
Diane se holba la el fără să-i vină a crede, apoi ridică privirea la casier:
— Arăt eu ca şi cum aş fi decedată?
— Sigur că nu. Îmi pare rău. Dacă doriţi să-l chem pe director, aş putea…
— Nu! (Dându-şi seama de cele întâmplate, o trecu un fior). Nu, mulţumesc.
Diane se grăbi spre intrare, unde aştepta Kelly.
— Ai luat paşaportul şi bani?
— Am paşaportul. Nenorociţii mi-au închis contul bancar.
— Cum puteau să…?
— E foarte simplu. Ei sunt KIG şi noi nu. (Diane rămase pe gânduri un moment). O, Doamne!
— Acum ce mai e?
— Trebuie să dau un telefon rapid. 
Diane intră grăbită într-o cabină de telefon, formă un număr şi scoase o carte de credit. Câteva secunde mai târziu, vorbea cu un funcţionar.
— Contul este pe numele de Diane Stevens. E un cont…
— Îmi pare rău, doamnă Stevens. Înregistrările noastre arată că a fost raportat ca furat. Dacă vreţi să daţi o declaraţie, vă putem elibera un nou card într-o zi sau două şi…
— Lăsaţi, spuse Diane.
Trânti receptorul în furcă şi se întoarse la Kelly. Mi-au anulat cărţile de credit. Kelly trase adânc aer în piept.
— Acum eu trebuie să dau un telefon sau două.
Kelly stătu la telefon aproape o jumătate de oră. Când se întoarse la Diane, era turbată de furie.
— Caracatiţa loveşte din nou. Dar încă mai am un cont bancar în Paris, aşa că pot să…
— Nu avem timp de asta, Kelly. Trebuie să plecăm de aici acum. Câţi bani ai la tine?
— Destul cât să ajungem înapoi în Brooklyn. Dar tu?
— Până în New Jersey.
— Suntem prinse în cursă. Ştii de ce fac asta, nu? Ca să ne împiedice să ajungem în Europa şi să aflăm adevărul.
— Se pare că le-a ieşit.
— Nu, nu le-a ieşit, spuse Kelly gânditoare. Mergem.
— Cum? Cu nava mea spaţială? întrebă Diane, sceptică.
— Cu a mea.
Joseph Berry, managerul magazinului de bijuterii de pe Fifth Avenue, le privi pe Diane şi pe Kelly apropiindu-se şi le zâmbi, cât mai profesionist cu putinţă.
— Vă pot ajuta cu ceva? Kelly spuse:
— Da. Aş vrea să-mi vând inelul. E… 
Zâmbetul lui pieri.
— Îmi pare rău. Nu cumpărăm bijuterii.
— Păcat.
Joseph Berry vru să se îndepărteze. Kelly deschise palma, în ea era un inel mare cu smarald.
— Acesta e un smarald de şapte carate, înconjurat de diamante de trei carate şi montat în platină.
Joseph Berry se uită fix la inel, impresionat. Luă o lupă de bijutier şi o puse la ochi.
— E cu adevărat frumos, dar avem o politică a firmei care nu…
— Vreau douăzeci de mii de dolari pe el.
— Aţi spus douăzeci de mii de dolari?
— Da. Bani gheaţă. 
Diane se holba la ea. 
— Kelly…
Berry privi din nou inelul şi încuviinţă din cap.
— Eu… cred că se poate aranja acest lucru. 
Dispăru în biroul din spate.
— Ai înnebunit? Te jefuieşte! spuse Diane.
— Oare? Dacă rămânem aici, vom fi ucise. Spune-mi cât preţuiesc vieţile noastre.
Diane nu ştiu ce să răspundă.
Joseph Berry ieşi din biroul din spate, zâmbind:
— Trimit pe cineva la bancă, peste drum, să vă aducă banii imediat
— Aş vrea să nu faci asta, se întoarse Diane către Kelly. 
Kelly ridică din umeri:
— E doar o bijuterie… închise ochii.
E doar o bijuterie…
Era ziua ei. Se auzi telefonul sunând.
— Bună dimineaţa, iubito. 
Era Mark.
— Bună dimineaţa.
Aştepta ca el să-i spună „La mulţi ani!”.
— Nu lucrăm azi, spuse el. Îţi plac excursiile?
Nu asta se aştepta Kelly să audă. Simţi un mic tremur de dezamăgire. Vorbiseră despre zilele de naştere cu o săptămână mai devreme. Mark uitase.
— Da.
— Ce-ai zice să facem o excursie în dimineaţa asta? 
— Bine.
— Vin să te iau într-o jumătate de oră. 
— Voi fi gata.
Se urcară în maşină.
— Unde mergem? întrebă Kelly. Amândoi purtau haine de excursie.
— Sunt nişte poteci minunate lângă Fontainebleau.
— Oh? Te duci des acolo?
— Înainte mă duceam acolo ca să evadez. 
Kelly îl privi, nedumerită:
— Să evadezi de unde?
— Din singurătate, ezită el. Acolo mă simţeam mai puţin singur, (Îi aruncă o privire lui Kelly şi zâmbi). N-am mai fost acolo de când te-am cunoscut pe tine.
Fontainebleau e un palat grandios înconjurat de păduri, în sudul Parisului.
În timp ce la distanţă începea să se zărească proprietatea regală, Mark spuse:
— O grămadă de regi Louis au locuit aici, începând cu Louis al IV-lea.
— A, da?
Kelly îl privea şi se gândea: Mă întreb dacă pe vremea aia aveau felicitări pentru ziua de naştere. Aş vrea să-mi dea o felicitare de ziua mea. Mă port ca o şcolăriţă.
Ajunseseră pe domeniul palatului. Mark trase maşina pe unul din locurile de parcare.
Când coborâră din maşină, îndreptându-se spre pădure, Mark spuse:
— Rezişti un kilometru şi jumătate?
— Mă descurc cu mai mult de atât în fiecare zi, pe podium, râse Kelly.
Mark o luă de mână. 
— Bun. Să mergem. 
— Sunt cu tine.
Trecură pe lângă o serie de clădiri impunătoare şi porniră prin pădure. Erau complet singuri, înconjuraţi de o mare de verdeaţă şi copaci seculari. Era o zi de vară frumoasă, plină de soare. Vântul era cald şi mângâietor. Cerul fără nori. 
— Nu-i aşa că e frumos? întrebă Mark.
— E minunat, Mark.
— Mă bucur că ai fost liberă azi. 
Kelly îşi aminti ceva.
— Tu nu ar trebui să fii la muncă azi?
— Am hotărât să-mi iau liber. 
— Oh!
Se afundau din ce în ce mai mult în pădurea misterioasă. 
După cincisprezece minute, Kelly întrebă:
— Până unde vrei să mergem?
— E un loc mai discret, care îmi place. Aproape că am ajuns.
Câteva minute mai târziu, intrară într-un luminiş cu un stejar enorm în centru.
— Am ajuns, spuse Mark.
— E atât de liniştit.
Pe copac părea să fie o uşoară scrijelitură. Kelly se duse să vadă mai bine. LA MULŢI ANI, KELLY! Se uită un moment la Mark, fără grai.
— Oh, Mark, dragul meu, mulţumesc. 
Aşadar, nu uitase.
— Cred că s-ar putea să fie ceva în copac.
— În copac?
Kelly se apropie şi mai tare de el. La nivelul ochilor era un loc gol. Băgă mâna şi simţi un mic pacheţel, pe care îl scoase afară. Era o cutiuţă de cadouri.
— Ce e?
— Deschide-o.
Kelly o deschise. Avea ochii măriţi de uimire. În cutie era un inel cu smarald de şapte carate, înconjurat de diamante de trei carate, montat în platină. Kelly se uita la el, nevenindu-i să-şi creadă ochilor. Se întoarse şi îl luă în braţe pe Mark.
— Eşti mult prea generos.
— Ţi-aş da luna dacă mi-ai cere-o, Kelly. Te iubesc.
Ea îl ţinea strâns lângă ea, pierdută într-o beţie pe care nu o mai cunoscuse. Şi apoi spuse ceva ce credea că nu avea să spună niciodată.
— Şi eu sunt îndrăgostită de tine, iubitule. 
El radia de fericire.
— Hai să ne căsătorim acum… Am… 
— Nu.
Refuzul a sunat ca un bici. 
Mark o privea, surprins.
— De ce? 
— Nu putem.
— Kelly… nu crezi că te iubesc?
— Ba da.
— Tu eşti îndrăgostită de mine?
— Da.
— Dar nu vrei să te căsătoreşti cu mine?
— Ba vreau, dar… dar… nu pot.
— Nu înţeleg. De ce?
O privea atent, nedumerit. Kelly ştia că, în momentul în care i-ar fi povestit lui Mark experienţa ei traumatizantă, el n-ar mai fi vrut s-o mai vadă niciodată.
— Nu aş… nu aş putea niciodată să-ţi fiu o soţie adevărată.
— Ce vrei să spui?
Era cel mai dificil lucru pe care Kelly trebuise să-l spună vreodată.
— Mark, nu am putea niciodată să facem sex împreună. Când aveam opt ani am fost violată.
Privea pierdută copacii nepăsători, spunând acea povestea sordidă primului bărbat pe care îl iubise vreodată.
— Nu mă interesează sexul. Mă dezgustă până şi ideea. Mă înspăimântă. Sunt… sunt doar pe jumătate femeie. Sunt o ciudată.
Respira greu, încercând să nu plângă.
Kelly simţi mâna lui Mark peste a ei.
— Îmi pare atât de rău, Kelly. Trebuie să fi fost o experienţă devastatoare.
Kelly tăcea.
— Sexul e foarte important într-o căsnicie, spuse Mark. 
Kelly încuviinţă din cap, muşcându-şi buza. Ştia ce avea el să spună în continuare:
„Desigur. Aşa că înţeleg de ce nu ai v…”
— Dar nu despre asta e vorba într-o căsnicie. E vorba despre a-ţi petrece viaţa cu cineva pe care-l iubeşti… Despre a avea pe cineva cu care să vorbeşti, pe cineva cu care să împărţi toate momentele vesele şi triste.
Ea asculta, înmărmurită, temându-se să creadă ceea ce auzea.
— Sexul dispare în cele din urmă, Kelly, dar dragostea adevărată nu. Eu te iubesc pentru inima şi sufletul tău. Vreau să-mi petrec restul vieţii cu tine. Mă descurc fără sex.
Kelly încerca să nu-i tremure vocea.
— Nu, Mark… nu pot să te las să faci asta.
— De ce?
— Pentru că într-o zi ai regreta. Te-ai îndrăgosti de altcineva, care ar putea să îţi dea… ceea ce eu nu pot. M-ai părăsi… Şi asta mi-ar rupe inima.
Mark se întinse, o luă pe Kelly în braţe şi o strânse aproape de el.
— Ştii de ce n-aş putea să te părăsesc niciodată? Pentru că eşti cea mai bună parte din mine. Ne căsătorim.
Kelly îl privi în ochi.
— Mark, îţi dai seama în ce te bagi?
— Cred că ai putea reformula asta, zâmbi el. 
Kelly râse şi îl îmbrăţişă.
— Oh, iubitule, eşti sigur că… 
El radia de fericire.
— Sunt sigur. Tu ce zici?
Ea îşi simţi lacrimile curgând pe obraji. 
— Zic… da!
Mark îi strecură inelul cu smarald pe deget. Se ţinură în braţe mult timp.
Kelly spuse:
— Vreau să mă însoţeşti la salon mâine dimineaţă şi să le cunoşti pe câteva dintre manechinele cu care lucrez.
— Credeam că e o regulă împotriva…
— Regulile s-au schimbat. 
Mark era bucuros.
— Am să aranjez cu un judecător pe care îl cunosc să ne căsătorească duminică.
În dimineaţa următoare, când Kelly şi Mark au ajuns la salon, Kelly arătă înspre cer:
— Se pare că o să plouă. Toată lumea vorbeşte despre climă, dar nimeni nu face nimic în privinţa asta.
Mark se întoarse şi îi aruncă o privire ciudată. Kelly văzu expresia de pe faţa lui Mark:
— Oh, îmi pare rău. E un clişeu, aşa-i? 
Mark nu răspunse.
Când intră Kelly, în culise erau şase manechine.
— Am de făcut un anunţ. Mă căsătoresc duminică şi sunteţi toate invitate.
Încăperea se umplu imediat de întrebări:
— El e frumosul misterios pe care nu voiai să ni-l prezinţi? 
— Îl ştim?
— Cum arată?
— Ca un Cary Grant tânăr, spuse Kelly mândră.
— Ooh! Când putem să-l întâlnim? 
— Acum. E aici. Intră, iubitule.
Mark intră în încăpere. Deodată se lăsă tăcerea. Una dintre manechine îl privi pe Mark şi spuse pe ascuns: 
— E vreo glumă?
— Trebuie să fie.
Mark Harris era cu treizeci de centimetri mai scund decât Kelly, un om obişnuit, cu o claie de păr gri în dezordine.
Când trecu primul şoc, manechinele veniră să-i felicite pe viitorii însurăţei.
— E o veste minunată.
— Ne bucurăm enorm pentru voi.
— Sunt sigură că veţi fi foarte fericiţi împreună.
Când felicitările se terminară, Mark şi Kelly plecară. Când mergeau pe hol, Mark întrebă:
— Crezi că m-au plăcut? Kelly zâmbea.
— Sigur că le-ai plăcut. Cum ar putea cineva să nu te placă? Se opri. Oh!
— Ce e?
— Sunt pe coperta unei reviste care tocmai a sosit. Vreau să vezi. Mă întorc imediat.
Kelly porni către culisele manechinelor. Când ajunse la uşă, auzi o voce spunând:
— Chiar se mărită cu el? 
Se opri să asculte.
— Trebuie să fi înnebunit.
— Am văzut-o refuzându-i pe unii dintre cei mai frumoşi şi bogaţi bărbaţi din lume. Ce vede la el?
Una dintre manechine, care tăcuse, vorbi:
— E foarte simplu, spuse ea.
— Ce e?
— O să râdeţi.
— Dă-i drumul.
— Aţi auzit vreodată expresia „a vedea pe cineva prin ochii iubirii?”
Nimeni nu a râs.
Nunta a avut loc la Ministerul de Justiţie din Paris şi toate manechinele au fost acolo ca domnişoare de onoare. Afară, în stradă, era o mulţime de oameni care auziseră de nunta fotomodelului Kelly. Paparazzi erau şi ei acolo.
Sam Meadows era cavalerul de onoare al lui Mark.
— Unde plecaţi în luna de miere? întrebă Meadows. 
Mark şi Kelly schimbară o privire. Nici măcar nu se gândiseră la o lună de miere.
— Ăă… făcu Mark. (Alese un loc la întâmplare). Saint Moritz.
— Saint Moritz, zâmbi Kelly încurcată.
Niciunul dintre ei nu mai fusese la Saint Moritz. Peisajul îţi tăia răsuflarea, o privelişte nesfârşită de munţi maiestuoşi şi văi line.
Hotelul Badrutt Palace se afla sus, pe un deal. Mark sunase dinainte pentru rezervări. Când au ajuns, managerul hotelului i-a întâmpinat.
— Bună ziua, doamnă şi domnule Harris. Apartamentul nupţial este gata pentru dumneavoastră.
Mark rămase pe gânduri un moment.
— S-ar putea… s-ar putea să ne puneţi două paturi? 
Managerul întrebă cu graiul pierit:
— Două paturi?
— Ăă… da, vă rog.
— Păi… sigur.
— Vă mulţumim. (Mark se întoarse spre Kelly). Sunt o grămadă de lucruri interesante de văzut aici. Scoase o listă din buzunar. Muzeul Engadine, Stânca Druidului, Fântâna Sfintului Mauriţiu, turnul înclinat…
Când rămaseră singuri în apartament, Mark spuse:
— Iubito, nu vreau ca situaţia să te facă să nu te simţi bine. Facem asta doar ca să oprim bârfele. Ne vom petrece restul vieţii împreună. Şi ceea ce vom împărţi noi e mult mai important decât o relaţie fizică. Vreau doar să fiu cu tine şi vreau ca tu să fii cu mine.
Kelly îl îmbrăţişă.
— Nu… nu ştiu ce să zic.
— Nu trebuie să spui nimic, zâmbi Mark.
Au luat cina jos şi apoi s-au întors în apartament. În dormitorul principal fuseseră puse două paturi. Când Kelly ieşi din baie, cincisprezece minute mai târziu, Mark era în pat.
Kelly se duse spre el şi se aşeză pe marginea patului.
— Mark, eşti sigur că situaţia o să-ţi convină?
— Mai sigur ca niciodată. Noapte bună, frumoasa mea iubită.
— Noapte bună.
Kelly se băgă în pat şi stătu acolo, gândindu-se. Retrăind noaptea care-i schimbase viaţa. Sstt, nu scoate niciun sunet!… Dacă-i spui mamei tale despre asta, am să mă întorc şi am s-o omor. Ceea ce îi făcuse monstrul acela îi distrusese toată viaţa. Ucisese ceva în interiorul ei. O făcuse să se teamă de întuneric… să se teamă de bărbaţi… să se teamă de dragoste. Îi dăduse lui putere asupra ei. N-o să-l las. Nu-l mai las. Toate emoţiile pe care şi le reprimase în toţi aceşti ani, toată pasiunea care se acumulase în ea, explodară asemeni unui uragan. Kelly îl privi pe Mark. Dintr-o dată îl dori cu disperare. Aruncă cearşafurile de-o parte şi se duse la patul lui.
— Dă-te mai încolo, şopti ea.
Mark se ridică în capul oaselor, surprins.
— Ai zis că… nu mă vrei în patul tău, şi… 
Kelly îl privi şi spuse blând:
— Dar n-am zis că nu pot fi eu în al tău. (Îi urmări expresia de pe faţă în timp ce îşi scotea cămaşa de noapte şi se băga în pat lângă el). Fă dragoste cu mine, şopti ea.
— Oh, Kelly, da!
El începu uşor şi blând. Prea blând. Prea blând. Apele potopului se porniseră, şi Kelly avea nevoie de el cu disperare. Făcu dragoste cu el violent. Niciodată nu se simţise mai bine.
Stăteau unul în braţele celuilalt, odihnindu-se. Kelly spuse:
— Ştii lista aia pe care mi-ai arătat-o? 
— Da.
— Poţi s-o arunci, zise ea încet. 
Mark zâmbi.
— Ce proastă am fost.
Îl ţinea strâns pe Mark, şi vorbeau, şi făceau din nou dragoste, şi în cele din urmă căzură amândoi, epuizaţi.
— Sting lumina, spuse Mark
Ea se încordă şi-şi închise ochii strâns. Simţind corpul lui cald lângă al ei, apărând-o, nu mai spuse nimic. Când Mark stinse lumina, Kelly deschise ochii. Nu-i mai era frică de întuneric. Scăpase…
— Kelly? Kelly!
Fu smulsă din reverie. Ridică privirea şi era înapoi în magazinul de bijuterii de pe Fifth Avenue din New York. Joseph Berry îi întindea un plic gros.
— Poftiţi. Douăzeci de mii de dolari în bancnote de o sută, exact aşa cum aţi cerut.
Lui Kelly îi trebui un moment să-şi revină. 
— Vă mulţumesc.
Kelly deschise plicul, scoase zece mii de dolari şi i-i dădu lui Diane.
Diane o privi confuză:
— Ce faci?
— E jumătatea ta.
— Pentru ce? Nu pot…
— Mi-i dai înapoi mai târziu. Dacă mai suntem pe aici. Dacă nu mai suntem, oricum nu-mi mai trebuie. Acum, hai să vedem dacă putem pleca de aici.

Pe bulevardul Lexington, Diane opri un taxi.
— Încotro mergem?
— La aeroportul La Guardia. 
Kelly o privi surprinsă pe Diane.
— Nu ştii că vor urmări toate aeroporturile?
— Sper să o facă.
— Ce…? gemu Kelly. Ai un plan, nu? 
— Mda.
Diane o strânse de mână pe Kelly şi zâmbi.
O dată ajunse la aeroportul La Guardia, Kelly o urmă pe Diane în terminalul care ducea către ghişeul Alitalia Airlines.
— Bună dimineaţa, spuse agentul de turism din spatele ghişeului. Vă pot fi de folos cu ceva?
— Da, am dori două bilete normale pentru Los Angeles.
— Când aţi dori să plecaţi?
— Cu primul zbor disponibil. Numele noastre sunt Diane Stevens şi Kelly Harris.
Kelly tresări.
Agentul de ticketing consulta un orar.
— Îmbarcarea în următorul avion se va face la două şi un sfert.
— Perfect.
Diane o privi pe Kelly.
— Perfect, îşi smulse Kelly un zâmbet şters.
— Plătiţi cu bani gheaţă sau cu carte de credit? 
— Bani gheaţă.
Diane îi dădu banii.
— Ce-ar fi să punem o firmă de neon să-l anunţăm pe Kingsley că suntem aici? spuse Kelly.
— Îţi faci prea multe griji.
Când mai aveau puţin până să treacă de ghişeul de la American Airlines, Diane se opri şi se duse la agentul de turism.
— Am vrea două bilete normale spre Miami, pentru primul avion care pleacă de aici.
— Sigur.
— Îmbarcarea se face peste trei ore. 
Agentul verifică orarul şi spuse:
— Bine. Numele noastre sunt Kelly Harris şi Diane Stevens. Kelly închise ochii o clipă.
— Carte de credit sau numerar? 
— Numerar.
Diane îi plăti funcţionarului şi acesta îi dădu biletele.
— Aşa o să fim noi mai deştepte decât geniile alea? întrebă Kelly când plecau. Nu l-ai prosti nici pe un copil de zece ani.
Diane pomi către ieşirea aeroportului. Kelly se grăbi după ea. 
— Unde te duci? 
— Mergem la…
— Lasă. Nu cred că vreau să ştiu.
În faţa aeroportului era un şir de taxiuri. Când cele două femei ieşiră din terminal, unul dintre taxiuri se desprinse din rând şi trase în faţa intrării. Kelly şi Diane se urcară în el.
— Încotro, vă rog?
— La aeroportul Kennedy.
— Nu ştiu dacă ei o să fie zăpăciţi, dar eu sunt. Încă îmi mai doresc să avem o armă cu care să ne apărăm.
— Nu ştiu unde am putea găsi un Howitzer.
Taxiul se puse în mişcare şi Diane se aplecă înainte pentru a se uita la legitimaţia cu fotografie a taximetristului. Îl chema MARIO SILVA.
— Domnule Silva, credeţi că ne puteţi duce la Kennedy fără să fiţi urmărit?
Îi văzură zâmbetul satisfăcut în oglindă.
— Aţi venit la omul potrivit.
Apăsă pe acceleraţie şi întoarse brusc la o sută optzeci de grade. La primul colţ, conduse până la jumătatea străzii şi apoi intră cu viteză pe o alee.
Femeile priveau în oglinda retrovizoare. Nu era nicio maşină în spatele lor.
Zâmbetul lui Mario Silva se lărgi.
— În regulă?
— În regulă, zise Kelly.
În următoarele zece minute, Mario Silva continuă să întoarcă în mod neaşteptat şi să meargă pe mici străzi laterale, pentru a se asigura că nimeni nu îi putea urmări. În cele din urmă, taxiul trase în faţa intrării principale de la aeroportul Kennedy.
— Am ajuns, anunţă Mario Silva triumfător. 
Diane scoase nişte bancnote din poşetă.
— E şi ceva în plus, pentru tine. 
Şoferul luă banii şi zâmbi.
— Mulţumesc, doamnă. 
Rămase în taxi, urmărindu-şi pasagerele cum intrau în holul aeroportului. Când nu se mai văzură, scoase telefonul mobil.
— Tanner Kingsley.
La ghişeul de la Delta Airlines, agentul de ticketing se uită la panou.
— Da, avem două bilete disponibile pentru zborul care vă interesează. Pleacă la cinci şi cincizeci de minute p.m. Are o escală de o oră în Madrid şi ajunge la Barcelona la nouă şi douăzeci a.m.
— E-n regulă, spuse Diane.
— Plătiţi cu carte de credit sau cu bani gheaţă? 
— Bani gheaţă.
Diane îi dădu banii agentului şi se întoarse la Kelly.
— Hai să stăm în sala de aşteptare.
Treizeci de minute mai târziu, Harry Flint vorbea pe mobil cu Tanner.
— Am informaţia pe care aţi cerut-o. Merg cu Delta la Barcelona. Avionul lor pleacă de pe Kennedy la cinci şi cincizeci de minute în după-amiaza asta, cu o escală de o oră la Madrid. Ajung în Barcelona la nouă douăzeci dimineaţa.
— Bun. Pleci cu un avion al companiei la Barcelona, domnule Flint, şi le aştepţi acolo când sosesc. Contez pe dumneata că le vei întâmpina călduros…
Când Tanner închise, intră Andrew. Purta o floare în buzunarul de la piept.
— Uite programele pentru…
— Ce dracu e aia? 
Andrew era zăpăcit.
— Mi-ai cerut să-ţi aduc…
— Nu mă refer la alea. Mă refer la floarea aia stupidă pe care o porţi.
Andrew se lumină la faţă.
— O port la nunta ta. Sunt cavalerul tău de onoare.
Kingsley pufni.
— Ce dracu’…? (Şi, brusc, îşi dădu seama). Asta a fost acum şapte ani, cretinule, şi n-a fost nicio nuntă. Acum mişcă-ţi hoitul de aici!
Andrew rămase acolo, înţepenit, încercând să înţeleagă ce se întâmpla. 
— Afară!
Kingsley îşi urmărea fratele ieşind din birou. Ar fi trebuit să-l duc undeva departe, se gândi. Timpul se apropie.
Decolarea zborului de Barcelona a fost lină şi lipsită de evenimente.
Pe fereastră Kelly privea New York-ul care se pierdea în depărtare.
— Crezi că am scăpat? 
Diane clătină din cap.
— Nu. Mai devreme sau mai târziu, vor găsi o modalitate de a ne da de urmă. Dar cel puţin vom fi acolo. Scoase hârtia imprimată din poşetă şi o citi. Sonja Verbrugge, din Berlin, care e moartă şi al cărei soţ e dispărut. Gary Reynolds, din Denver… Avu un moment de ezitare. Mark şi Richard…
Kelly privi lista.
— Deci: mergem la Paris, Berlin, Denver şi înapoi la New York.
— Exact. Trecem graniţa în Franţa la San Sebastian.
Kelly abia aştepta să ajungă înapoi în Paris. Voia să vorbească cu Sam Meadows. Avea un presentiment că el ar putea să le ajute. Şi Angel o aştepta acolo.
— Ai fost vreodată în Spania?
— M-a dus Mark o dată. A fost cea mai… Kelly tăcu îndelung. Ştii ce problemă o să am eu de-acum încolo, toată viaţa, Diane? În lumea asta mare, nu e nimeni ca Mark. Ştii, când eşti copil, citeşti despre oameni care se îndrăgostesc şi pentru care dintr-o dată lumea devine un loc magic. Genul ăsta de căsătorie îl aveam eu şi Mark. (O privi pe Diane). Probabil aşa simţeai şi tu pentru Richard.
— Da, zise Diane încet.
— Cum era Mark? întrebă Diane. 
Kelly zâmbi.
— Era ceva în el drăgălaş de copilăros. Întotdeauna am avut senzaţia că avea inima unui copil şi mintea unui geniu. (Chicoti scurt.)
— Ce e?
— Felul în care se îmbrăca. La prima noastră întâlnire, purta un costum gri care-i stătea rău, cu pantofi maro, o cămaşă verde şi cravată roşie. După ce ne-am căsătorit, am avut grijă să se îmbrace cum trebuie. (Tăcu. Continuă, cu, vocea sugrumată.) Ştii ceva? Aş da orice să-l văd pe Mark din nou, îmbrăcat în costumul ăla gri, cu pantofi maro, cămaşă verde şi cravată roşu aprins. (Ochii îi erau umezi.) Îi plăcea să-mi facă surprize, cadouri. Dar cel mai minunat cadou al lui a fost acela că m-a învăţat să iubesc. (Îşi şterse ochii cu o batistă.) Povesteşte-mi despre Richard.
— Era un romantic, zâmbi Diane. Când ne băgăm seara în pat, spunea: „Apasă-mă pe butonul secret”. Eu râdeam şi ziceam „Mă bucur că nu înregistrează nimeni asta”. O privi pe Kelly şi spuse: butonul lui secret era tasta „Nu deranjaţi” de pe telefon. Richard îmi spunea că suntem într-un castel, şi tasta telefonului era şanţul de apărare care ţinea lumea la distanţă. (Diane se gândi la ceva şi râse.) Era un inginer extraordinar şi îi plăcea să repare lucruri prin casă. Repara robineţi cu scurgeri sau scurt-circuite electrice şi eu trebuia întotdeauna să chem specialişti să pună la punct ce reparase Richard. Nu i-am spus niciodată.
Vorbiră până aproape de miezul nopţii.
Diane îşi dădu seama că era prima dată când vorbiseră despre soţii lor. Era ca şi cum o barieră invizibilă dintre ele dispăruse.
Kelly căscă:
— Ar fi mai bine să dormim un pic. Am o presimţire că ziua de mâine va fi una interesantă.
Nici nu avea idee cât de interesantă…
Harry Flint îşi făcu drum cu coatele prin mulţimea de pe aeroportul El Prat din Barcelona şi urcă la fereastra imensă care oferea panorama pistei. Întoarse capul şi studie panoul pe care erau afişate sosirile şi plecările. Avionul de la New York nu avea întârziere şi trebuia să sosească în treizeci de minute. Flint se aşeză să aştepte.
Treizeci de minute mai târziu începu debarcarea pasagerilor zborului de la New York. Păreau cu toţii încântaţi — o mulţime tipică dintr-un avion, formată din turişti fără griji, vânzători aflaţi în călătorie, copii şi cupluri în luna de miere. Flint era grijuliu să nu fie văzut la rampa de ieşire, în timp ce supraveghea valul de călători care se scurgeau în terminal şi apoi se opreau. Pufni. Nici urmă de Diane sau de Kelly. Flint mai aşteptă cinci minute, apoi o luă prin poarta de îmbarcare.
— Domnule, nu puteţi trece pe acolo.
— Federaţia de Control aerian, i-o trânti Flint. Avem informaţii de la securitatea naţională în legătură cu un pachet care e ascuns în toaleta acestui avion. Am ordin să fac o inspecţie imediat.
Flint se apropia deja de pista de aterizare. Când ajunse la avion, echipajul începea să plece.
— Vă pot ajuta cu ceva? îl întrebă o însoţitoare de zbor.
— Inspecţie de la FCA, spuse Flint.
Urcă treptele în avion. Nu se vedea niciun pasager.
— E vreo problemă? întrebă însoţitoarea de zbor.
— Da. Posibil o bombă.
Îl privi pe Flint ducându-se până la capătul cabinei şi deschizând uşile de la toalete. Încăperile erau goale. 
Femeile dispăruseră.
— Nu erau în avion, domnule Kingsley. 
Vocea lui Tanner era periculos de blândă:
— Domnule Flint, le-ai văzut îmbarcându-se în avion? 
— Da, domnule.
— Şi mai erau la bord când avionul a decolat? 
— Da, domnule.
— Atunci, putem să presupunem, fără să ne fie teamă că greşim, că fie au sărit în mijlocul Oceanului Atlantic fără paraşute, fie au coborât în Madrid. Eşti de acord cu asta?
— Desigur, domnule Kingsley. Dar…
— Mulţumesc. Deci, asta înseamnă că intenţionează să meargă de la Madrid în Franţa, via San Sebastian. Făcu o pauză. Au patru opţiuni: pot lua un alt avion până la Barcelona, sau pot ajunge acolo cu trenul, autobuzul sau maşina. Tanner rămase pe gânduri un moment. Probabil vor avea senzaţia că autobuzele, avioanele şi trenurile le limitează prea mult mişcările. Logica mea îmi spune că vor merge cu maşina la San Sebastian, pentru a trece graniţa în Franţa.
— Dacă…
— Nu mă întrerupe, domnule Flint. Ar trebui să le ia cam cinci ore să ajungă cu maşina de la Madrid la San Sebastian. Uite ce vreau să faci. Du-te cu avionul la Madrid. Verifică toate locurile din care se închiriază maşini la aeroport. Află ce fel de maşină au închiriat — culoare, marcă, tot. 
— Da, domnule.
— Apoi, vreau să te întorci cu avionul la Barcelona şi să închiriezi o maşină, una mică. Aşteaptă-le lângă autostradă, la San Sebastian. Nu vreau să ajungă la graniţă. Şi, domnule Flint…
— Da, domnule?
— Nu uita. Să pară un accident.

Diane şi Kelly se aflau la Barajas, aeroportul din Madrid. Aveau de ales între a închiria o maşină de la Hertz, Europe Car, Avis sau o altă companie, dar s-au hotărât pentru Alesa, o agenţie de închirieri mai puţin cunoscută.
— Care este cel mai scurt drum spre San Sebastian? întrebă Diane.
— E foarte simplu, señora, o luaţi pe autostrada N-1 până la graniţa cu Franţa, apoi mergeţi direct la San Sebastian. E un drum de doar patru-cinci ore.
— Gracias.
Şi Kelly şi Diane au pornit la drum.
Când avionul particular de la KIG a ajuns în Madrid, Harry Flint alerga de la un ghişeu la altul al companiilor de închiriat maşini.
— Trebuia să mă întâlnesc cu sora mea şi cu prietena ei aici —prietena ei e o afro-americană uluitoare — şi nu le-am prins. Au sosit cu Delta de nouă şi douăzeci, de la New York. Au închiriat o maşină de aici?…
— Nu, señor.
— Nu, señor.
— Nu, señor.
La ghişeul Alesa, Flint avu noroc.
— Oh, da, señor. Mi le amintesc bine. Erau…
— Vă amintiţi ce au închiriat?
— Un Peugeot,
— Roşu. Era singura…
— Aveţi numărul de înmatriculare?
— Desigur. Doar o clipă.
Flint îl privi pe funcţionar deschizând un registru şi căutând. Îi dădu numărul.
— Sper să le găsiţi.
— Le voi găsi.
Zece minute mai târziu, Flint zbura înapoi la Barcelona. Avea să închirieze o maşină, să caute Peugeot-ul, le va urmări până într-un loc de pe autostradă unde nu era trafic, le va împinge în afara autostrăzii şi se va asigura că sunt moarte.
Diane şi Kelly erau la numai treizeci de minute de San Sebastian, mergând într-o linişte confortabilă. Autostrada nu era aglomerată şi se mişcau repede. Zona rurală era magnifică. Câmpurile aurite şi livezile umpleau aerul de mirosuri de rodii, piersici şi portocale, iar pe marginea străzii erau înşirate case vechi, cu pereţii acoperiţi de cârcei de iasomie. La câteva minute după ce ieşiseră din oraşul medieval Burgos, în decor începură să apară dealurile de la poalele Pirineilor.
— Aproape am ajuns, spuse Diane.
Privi înainte, pufni şi începu să calce frânele. La două sute de metri în faţa lor era o maşină în flăcări în jurul căreia erau adunaţi un grup de oameni. Autostrada era blocată de bărbaţi în uniforme.
— Ce se întâmpla? întrebă Diane, nedumerită.
— Suntem în Ţara Bascilor, zise Kelly. E război. Bascii se luptă cu guvernul spaniol de cincizeci de ani.
Un bărbat într-o uniformă verde cu ornamente aurii şi roşii, centură neagră, pantofi negri şi beretă de aceeaşi culoare ieşi pe autostradă în faţa maşinii şi ridică mâna. Arătă spre marginea drumului.
— Sunt de la ETA, spuse Kelly printre dinţi. Nu putem opri, pentru că numai Dumnezeu ştie cât ne vor ţine aici.
Ofiţerul se apropie de laterala maşinii.
— Sunt Căpitanul Iradi. Vă rog să coborâţi din maşină. 
Diane îl privi zâmbind:
— Chiar mi-ar place să vă ajut cu propriul dumneavoastră război, dar suntem ocupate cu al nostru.
Îşi propti piciorul în pedala de acceleraţie, ocoli maşina în flăcări şi goni înainte, şerpuind prin mulţime. 
Kelly ţinea ochii închişi.
— Am ajuns?
— Suntem întregi.
Deschizând ochii, Kelly se uită în oglinda retrovizoare şi îngheţă: în spatele lor era un Citroën Berlingo negru şi îl vedea pe bărbatul de la volan.
— E Godzilla! gâfâi Kelly. E în maşina din spatele nostru!
— Ce? Cum putea să ne găsească aşa de repede? 
Diane calcă pe acceleraţie până la podea. Citroënul se apropia de ele. Diane privi vitezometrul cu două afişaje. Pe unul dintre cadrane scria: 175 de kilometri pe oră. Pe celălalt: 110 mile pe oră.
Nervoasă, Kelly spuse:
— Pariez că eşti prea rapidă pentru raliul de la Indianapolis.
La o milă în faţă, Diane văzu punctul vamal dintre Spania şi Franţa.
— Loveşte-mă, spuse Diane. 
Kelly râse:
— Glumeam doar. Încercam să…
— Loveşte-mă. (Vocea Dianei era disperată.) 
Citroënul se apropia.
— Ce încerci să…?
— Fă-o acum!
Fără nicio tragere de inimă, Kelly îi trase lui Diane o palmă peste faţă.
— Nu. Dă-mi un pumn tare.
Acum nu mai erau decât două maşini între ele şi Citroën.
— Grăbeşte-te, strigă Diane.
Crispată, Kelly o lovi pe Diane cu pumnul în obraz.
— Mai tare.
Kelly o lovi din nou. De astă dată, verigheta ei cu diamante făcu o tăietură pe faţa Dianei, şi sângele se porni să curgă. Kelly se uita la Diane, îngrozită.
— Îmi pare nespus de rău, Diane. Nu am vrut să… 
Ajunseseră la punctul de trecere. Diane frână şi opri. Grănicerul se apropie de maşina lor.
— Bună ziua, doamnelor. 
— Bună ziua.
Diane îşi întoarse capul, astfel încât grănicerul să poată vedea dâra de sânge care i se prelingea pe obraz. El o privi siderat:
— Ce s-a întâmplat, doamnă? 
Diane îşi muşcă buza.
— E fostul meu soţ. Îi place să mă lovească. Am un ordin de restricţie împotriva lui, dar… dar nu-l pot opri. Mă tot urmăreşte. Acum e acolo, în spate. Ştiu că nu are niciun rost să vă cer ajutorul. Nimeni nu-l poate opri.
Când grănicerul se întoarse să scruteze rândul de maşini din spatele lor, avea faţa neîndurătoare.
— În care maşină este?
— Citroënul negru, la două maşini în spatele nostru. Cred că pune la cale să mă ucidă.
— Aşa face, nu? mârâi grănicerul. Dumneavoastră continuaţi-vă drumul, doamnelor. Nu mai trebuie să vă faceţi griji din cauza lui.
Diane îl privi şi spuse:
— Oh, vă mulţumesc, vă mulţumesc.
O secundă mai târziu, trecuseră graniţa şi se aflau în Franţa.
— Diane…
— Da?
Kelly îi puse mâna pe umăr.
— Îmi pare rău pentru… arătă înspre obrazul Dianei. 
Diane zâmbea fericită.
— Ne-a scăpat de Godzilla, nu? O privi pe Kelly. Plângi…?
— Nu, nu plâng, se smiorcăi Kelly. E din cauza nenorocitului ăstuia de rimel. Ceea ce ai făcut a fost… Nu ai doar un chip drăguţ, nu-i aşa? întrebă Kelly tamponând rana Dianei cu o batistă.
Diane privi în oglinda retrovizoare şi făcu o grimasă.
— Acum e bine.
Când Harry Flint ajunse la punctul de control, grănicerul îl aştepta.
— Coborâţi din maşină, vă rog.
— Nu am timp de asta, zise Flint. Mă grăbesc. Trebuie să…
— Coborâţi din maşină.
— De ce? îl privi Flint. Care este problema?
— Avem un raport conform căruia o maşină cu acest număr de înmatriculare a introdus ilegal droguri în Franţa. Va trebui să demontăm maşina.
Flint îl privi fioros:
— Aţi înnebunit? Mă grăbesc, v-am spus. Nu au mai intrat droguri…? Se opri zâmbind. Înţeleg. (Scoase o bancnotă de o sută de dolari din buzunar şi i-o dădu grănicerului.) Poftim. Luaţi asta şi lăsaţi-o baltă.
Grănicerul strigă: 
— Jose!
Un căpitan în uniformă se apropie de maşină. Grănicerul îi dădu bancnota de o sută de dolari.
— Asta e tentativă de mită.
— Ieşiţi din maşină, îi spuse căpitanul lui Flint. Sunteţi arestat pentru dare de mită. Trageţi pe dreapta spre acel lot…
— Nu. Nu mă puteţi aresta acum. Sunt în mijlocul unei…
— Şi opunere de rezistenţă la arestare. (Se întoarse către grănicer.) Cheamă întăriri.
Flint respiră adânc şi privi înainte pe autostradă. Peugeot-ul nu se mai vedea. Se întoarse către căpitan.
— Trebuie să dau un telefon.
Gonind prin zona rurală a Franţei, platoul central al mesetei din Castilia începu să se desfacă, făcând loc dealurilor din Pirinei şi din Sierra de Urbasa.
— Ziceai că ai un prieten în Paris? zise Diane.
— Da. Sam Meadows. Lucra cu Mark. Am o presimţire că el ne poate ajuta.
Kelly îşi scoase noul telefon celular din geantă şi formă un număr din Paris.
— KIG, răspunse o operatoare.
— Aş putea vorbi cu Sam Meadows, vă rog?
— O clipă.
Operatoarea făcu legătura.
— Sam, sunt Kelly. Mă îndrept spre Paris.
— Dumnezeule! Am fost bolnav de îngrijorare din cauza ta! Ai păţit ceva?
— Cred că nu, ezită Kelly.
— E un coşmar, zise Sam Meadows. Încă nu-mi vine să cred. 
Nici mie, se gândi Kelly.
— Sam, trebuie să-ţi spun ceva. Cred că Mark a fost asasinat.
Răspunsul lui Sam Meadows o îngrozi.
— Şi eu.
Kelly vorbea cu greutate.
— Trebuie să aflu ce s-a întâmplat. Mă poţi ajuta? 
Sam, încercând să pară relaxat:
— Nu cred că e un lucru pe care ar trebui să-l discutăm la telefon, Kelly.
— În… înţeleg.
— Ce-ar fi să discutăm despre asta diseară? Putem lua cina la mine acasă.
— Bine.
— La şapte?
— Voi fi acolo, zise Kelly. 
Kelly închise telefonul.
— În seara asta am să obţin nişte răspunsuri.
— În timp ce tu faci asta, eu am să iau avionul până la Berlin pentru a discuta cu oamenii care lucrau cu Franz Verbrugge.
Dintr-o dată, Kelly deveni tăcută.
Diane îi aruncă o privire.
— Ce s-a întâmplat?
— Nimic. Doar că suntem o echipă grozavă. Nu-mi place că ne despărţim. De ce să nu mergem la Paris împreună şi…
— Nu ne despărţim, Kelly, zâmbi Diane. Când termini cu Sam Meadows, mă suni. Ne putem întâlni în Berlin. Până atunci eu ar trebui să am nişte informaţii. Şi avem telefoanele mobile. Putem ţine legătura. De-abia aştept să aud ce vei afla în seara asta.
Ajunseseră la Paris.
Diane privi în oglinda retrovizoare.
— Niciun Citroën. În sfârşit, am scăpat de ei. Unde vrei să te las?
Kelly se uită pe fereastră. Se apropiau de Place de la Concorde.
— Diane, ce-ar fi să predai maşina şi să-ţi vezi de drum. Eu pot lua un taxi de aici.
— Eşti sigură, colega?
— Sunt sigură, colega.
— Ai grijă.
— Şi tu.
Două minute mai târziu, Kelly se afla într-un taxi şi se îndrepta către casă, nerăbdătoare să-şi vadă din nou căminul. Peste puţin timp, avea să se întâlnească cu Sam Meadows în apartamentul lui, la cină.
Când taxiul trase în faţa clădirii în care se afla apartamentul lui Kelly simţi un adânc sentiment de uşurare. Era acasă. Portarul deschise uşa.
Kelly ridică privirea şi tocmai se pregătea să spună:
„Bună, Martin”, dar se opri. Portarul era complet străin.
— Bună ziua, doamnă.
— Bună ziua. Unde e Martin?
— Martin nu mai lucrează aici. Şi-a dat demisia. 
Kelly era surprinsă.
— Oh, îmi pare rău.
— Vă rog, daţi-mi voie să mă prezint, doamnă. Numele meu este Jérôme Malo.
Kelly făcu un semn din cap.
Intră în hol. În spatele biroului de recepţie, alături de Nicole Paradis, era un străin înalt şi slab. Străinul zâmbi:
— Bună seara, doamnă Harris. Vă aşteptam. Eu sunt Alphonse Girouard, administratorul clădirii.
Kelly privi înjur, nedumerită:
— Unde e Philippe Cendre?
— Ah. Philippe s-a mutat cu familia undeva în Spania. (Ridică din umeri.) O chestie legată de afaceri, cred.
Kelly simţea cum e cuprinsă de un sentiment de primejdie din ce în ce mai puternic.
— Şi fiica lor?
— A plecat împreună cu ei.
(„V-am spus că fiica noastră a fost acceptată la Sorbona? E un vis devenit realitate”.)
Kelly încerca să-şi păstreze vocea egală.
— Când au plecat?
— Acum câteva zile dar, vă rog, nu vă faceţi griji, doamnă. Veţi fi servită cum trebuie. Apartamentul dumneavoastră este pregătit.
Nicole Pardis, aşezată la biroul ei, ridică privirea:
— Bine aţi venit acasă.
Dar privirea ei spunea altceva.
— Unde e Angel?
— Căţeluşa dumneavoastră? Philippe a luat-o cu el. 
Kelly se lupta să reziste unui val de panică. Respira cu greutate.
— Mergem, doamnă? V-am pregătit o mică surpriză în apartamentul dumneavoastră.
Pun pariu. Mintea lui Kelly lucra la capacitate maximă.
— Numai un minut, spuse ea. Am uitat să iau ceva.
Înainte ca Girouard să poată spune ceva, Kelly ieşise şi se îndepărta repede pe stradă.
Jérôme Malo şi Alponse Girouard stăteau în mijlocul trotuarului, privind după ea. Luaţi pe nepregătite, era prea târziu s-o oprească.
Doamne! Ce au făcut cu Philippe şi familia lui, şi cu Angel? se întreba Kelly.
— Încotro, domnişoară? 
— Mergi înainte!
În seara asta voi afla ce se ascunde în spatele acestor lucruri, se gândea Kelly. Între timp, am patru ore de pierdut.
În apartamentul lui, Sam Meadows încheia o conversaţie telefonică.
— Da, înţeleg cât de important este. Mă voi ocupa… Trebuie să sosească la cină în câteva minute… da… Am aranjat deja cu cineva să scape de cadavrul ei. Mulţumesc. E foarte generos din partea dumneavoastră, domnule Kingsley.
Punând receptorul la loc în furcă, Sam Meadows se uită la ceas. Invitata lui la cină trebuia să sosească dintr-o clipă într-alta.
36
Ajungând pe aeroportul Tempelhof din Berlin, găsi cu greutate un taxi.
— Bună ziua, zâmbi şoferul. 
— Vorbiţi engleza?
— Desigur, domnişoară.
— La hotelul Kempinski, vă rog. 
— Desigur.
Douăzeci şi cinci de minute mai târziu, Diane se caza la hotel.
— Aş dori să închiriez o maşină cu şofer.
— Desigur, domnişoară. (Recepţionerul privi în jos.) Bagajele dumneavoastră?
— Vor veni.
Când sosi maşina, şoferul o întrebă:
— Unde doriţi să mergeţi, domnişoară? 
Trebuia să se gândească.
— Condu prin împrejurimi o vreme, te rog.
— Bine. Sunt multe de văzut în Berlin.
Berlinul era o surpriză pentru Diane. Ştia că aproape fusese şters de pe faţa pământului de bombardamentele din al doilea război mondial, dar ceea ce vedea acum era un oraş înfloritor, cu clădiri modeme şi atrăgătoare şi un aer proaspăt de succes.
Denumirile străzilor i se păreau aşa de ciudate: Windscheidstrasse, Regensburgerstrasse, Lützowufer…
În timpul plimbării, şoferul îi expunea istoria parcurilor şi a clădirilor, dar Diane nu-l asculta. Trebuia să vorbească cu oamenii de la locul de muncă al doamnei Verbrugge şi să afle ce ştiau. Potrivit informaţiilor de pe Internet, soţia lui Franz Verbrugge fusese ucisă şi el dispăruse.
Diane se aplecă în faţă şi îi spuse şoferului:
— Ştii unde e un Internet Café?
— Sigur, domnişoară.
— Ai vrea să mă duci acolo, te rog?
— E excelent. Foarte popular, acolo puteţi obţine orice informaţie doriţi.
Sper, se gândea Diane.
Cafeneaua Cyberlin nu era aşa de mare ca aceea din Manhattan, dar părea la fel de aglomerată.
Când Diane intră pe uşă, din spatele biroului se apropie o femeie:
— Vom avea un computer disponibil în zece minute.
— Vreau să vorbesc cu directorul, vă rog.
— Eu sunt.
— Oh.
— Şi despre ce voiaţi să-mi vorbiţi?
— Voiam să vorbesc cu dumneavoastră despre Sonja Verbrugge.
Femeia clătină din cap.
— Doamna Verbrugge nu este aici.
— Ştiu, spuse Diane. E moartă. Încerc să aflu cum a murit. 
Femeia o privea fix pe Diane.
— A fost un accident. Când poliţia i-a confiscat computerul, au descoperit… pe faţă îi apăru o expresie de viclenie. Dacă aşteptaţi aici, domnişoară, voi chema pe cineva care vă va putea ajuta. Mă întorc repede.
Privind-o cum se grăbea către birourile din spate, Diane fu cuprinsă de un sentiment neplăcut. Ieşi şi se urcă grăbită în maşină. Aici nu avea să primească niciun ajutor. Trebuie să vorbesc cu secretara lui Franz Verbrugge, îşi spuse ea.
La o cabină telefonică, Diane obţinu numărul de la KIG şi formă un număr.
— KIG Berlin.
— Aş putea vorbi cu secretara lui Franz Verbrugge, vă rog? spuse Diane.
— Cine o caută?
— Susan Stratford.
— Un moment, vă rog.
În biroul lui Tanner lumina albastră începuse să pâlpâie. Tanner îi zâmbi fratelui său.
— E Diane Stevens la telefon. Să vedem dacă o putem ajuta. Puse telefonul pe speaker.
Vocea operatorului de la KIG spuse:
— Secretara dumnealui nu e aici. Aţi dori să vorbiţi cu asistenta?
— Da, vă rog.
— Doar o clipă.
Se auzi o voce de femeie.
— Heidi Fronk la telefon. Vă pot ajuta cu ceva? 
Inima lui Diane începu să bată mai tare.
— Susan Stratford la telefon. Sunt reporter la Wall Street Journal. Facem un reportaj în legătură cu tragediile recente în care au fost implicaţi angajaţi ai KIG. Mă întrebam dacă aţi vrea să îmi acordaţi un interviu.
— Nu ştiu…
— E vorba doar de nişte informaţii generale. 
Tanner asculta, cu o expresie de viclenie pe faţă.
— La prânz? Sunteţi liberă azi?
— Nu, îmi pare rău.
— Cina, atunci.
În vocea ei se simţea ezitarea.
— Da, cred că aş putea.
— Unde aţi vrea să ne întâlnim?
— Există un restaurant bun, numit Rockendorf. Am putea să ne vedem acolo.
— Vă mulţumesc.
— La opt şi jumătate?
— La opt şi jumătate.
Diane puse receptorul la loc în furcă, zâmbind.
— Am hotărât să fac ceea ce ar fi trebuit să fac de la bun început, se întoarse Tanner către Andrew. Îl sun pe Greg Holliday să se ocupe de problemă. El nu m-a dezamăgit niciodată. (Îl privi pe Andrew.) Are un ego supradimensionat. Îţi cere şi pe Dumnezeu, dar, zâmbi subţire, ţi-l şi dă.

Apropiindu-se de uşa apartamentului lui Sam Meadows, pe strada Bourg-Tibourg numărul 14, în Arondismentul Patru, Kelly ezita. Acum, că vânătoarea se apropia de sfârşit, era pe cale să obţină nişte răspunsuri. Se temea să le afle. Descoperi că ezita.
Kelly apăsă pe butonul soneriei. În clipa în care uşa se deschise şi îl văzu pe Sam Meadows, temerile ei dispărură. Văzându-l pe acest om, care fusese atât de apropiat de Mark, nu simţea decât plăcere şi uşurare.
— Kelly!
El o legănă, într-o îmbrăţişare strânsă.
— Oh, Sam.
— Intră. 
O luă de mână.
Kelly intră. Era un apartament încântător, cu două camere, într-o clădire care aparţinuse cândva unui membru al nobilimii franceze.
Camera de zi era spaţioasă şi mobilată luxos, în stil franţuzesc şi într-un mic alcov, era un bar din stejar sculptat. Pe pereţi erau o pictură de Man Ray şi desene de Adolf Wölfli.
— Nu am cuvinte să-ţi spun cât sunt de răvăşit de ceea ce i s-a întâmplat lui Mark, spuse Sam pe un ton ciudat.
Kelly îl mângâie pe braţ.
— Ştiu, zise ea încet.
— E de necrezut.
— Încerc să aflu ce s-a întâmplat, spuse ea. De asta sunt aici. Sper ca tu să mă poţi ajuta.
Se aşeză pe canapea, plină de aşteptări şi speranţe. Faţa lui Sam se întunecă.
— Se pare că nimeni nu ştie varianta integrală a poveştii. Mark lucra la un proiect secret. În aparenţă, colabora cu alţi doi sau trei angajaţi ai KIG. Ei spun că s-a sinucis.
— Nu cred, spuse Kelly indignată.
— Nici eu. (Vocea i se înmuie.) Şi ştii de ce? Din cauza ta.
— Nu înţeleg, îl privi Kelly nedumerită.
— Cum ar fi putut Mark să părăsească o femeie aşa de frumoasă ca tine? Cum ar putea cineva să te părăsească? (Se apropia de ea.) Ceea ce s-a întâmplat e o mare tragedie, dar viaţa trebuie să meargă mai departe, nu? (Îi luă mâna într-a lui.) Cu toţii avem nevoie de cineva, nu-i aşa? Eşti genul de femeie care are nevoie de un bărbat.
— Genul meu de…?
— Mark mi-a spus cât de pasională eşti. Zicea că îţi place la nebunie.
Kelly se întoarse surprinsă către el. Mark nu ar fi spus niciodată asta. Nu ar fi discutat despre viaţa ei cu nimeni, niciodată.
Sam îi puse o mână după umeri.
— Da. Mark mi-a spus că vroiai neapărat. Îmi tot povestea cât de grozavă erai în pat.
Kelly se simţi brusc cuprinsă de panică. Sam spuse:
— Dacă asta te face să te simţi mai bine, Mark nu a suferit de loc.
Privindu-l pe Sam Meadows în ochi, Kelly a înţeles.
— Luăm cina în câteva minute, spuse Sam. De ce nu ne-am deschide apetitul în pat?
Pe Kelly o cuprinse dintr-o dată leşinul. Reuşi să îşi smulgă un zâmbet.
— Sună grozav.
Mintea îi lucra la o viteză incredibilă. Era prea puternic. Nu se putea lupta cu el şi nu avea nicio armă cu care să-l înfrunte. El începu să o mângâie.
— Ştii, ai un fund grozav, iubito. Îmi place asta.
— Da? zâmbi Kelly. (Adulmecă.) Mi-e foame. Ceva miroase delicios.
— E cina noastră.
Înainte ca el să o poată opri, Kelly se ridică şi porni către bucătărie. Când trecu pe lângă masă, avu un şoc. Masa fusese aşezată pentru o singură persoană.
Kelly se întoarse. În sufragerie, Sam se ducea către uşă şi răsucea cheia în broască. Îl urmări punând cheia în sertarul unui dulap.
Kelly se uită prin bucătărie, căutând o armă. Nu avea cum să ştie în care sertar erau cuţitele. Pe blatul de lucru era o cutie de paste fine. Pe aragaz era un vas cu apă în clocot, şi lângă acesta era unul mai mic cu un sos.
Sam intră în bucătărie şi îşi puse braţele în jurul lui Kelly.
Ea se prefăcea a nu-i acorda nicio atenţie. Se uită la sosul de pe aragaz:
— Arată minunat.
El o pipăia pe corp.
— Este. Ce îţi place să faci în pat, iubito?
Mintea lui Kelly se învârtea.
— Totul, spuse blând. Lui Mark îi făceam ceva pervers care îl înnebunea.
— Ce? se lumină faţa lui Sam.
— Luam un burete de spălat cald şi umed — luă un burete de pe chiuvetă — o să-ţi arăt. Dă-ţi pantalonii jos.
— Daa. Sam Meadows zâmbi satisfăcut. Îşi desfăcu pantalonii şi îi lăsă să cadă pe podea. Purta boxeri.
— Şi boxerii.
Îi dădu jos, şi era în erecţie.
— Măi, măi… Apucă buretele în mâna stânga şi se apropie de el. Cu mâna dreaptă apucă vasul cu apă clocotită şi îi vărsă conţinutul peste organele lui genitale.
Kelly încă îl mai auzea ţipând când scoase cheia din sertar, descuie uşa şi fugi.

Rockendorf e unul dintre marile restaurante ale Germaniei, decorul său „art nouveau” fiind de mult un simbol al prosperităţii germane.
Când Diane intră, fu întâmpinată de şeful de sală:
— Vă pot ajuta cu ceva?
— Am o rezervare. Stevens. Mă întâlnesc cu domnişoara Fronk.
— Urmaţi-mă, vă rog.
Şeful de sală o conduse la masa ei. În restaurant erau în jur de patruzeci de clienţi, majoritatea lor oameni de afaceri. La o masă din faţa Dianei, un bărbat atrăgător şi bine îmbrăcat lua cina singur.
Diane stătea şi se gândea la conversaţia ei cu Heidi Fronk. Cât de multe putea şti?
Chelnerul îi întinse un meniu.
— Bitte.
— Vă mulţumesc.
Diane aruncă o privire peste meniu. Leberkäs, Haxen, Labskaus… Nu avea nicio idee ce erau acele feluri de mâncare. Putea să i le explice Heidi Fronk.
Se uită la ceas. Heidi era cu douăzeci de minute în întârziere.
Chelnerul veni la masă:
— Aţi dori să comandaţi acum, domnişoară?
— Nu, mulţumesc. Îmi aştept invitata. Vă mulţumesc. Minutele treceau. Diane începuse să se întrebe dacă nu cumva se întâmplase ceva.
Cincisprezece minute mai târziu, chelnerul se-ntoarse la masă.
— Pot să vă aduc ceva?
— Nu, mulţumesc. Invitata mea ar trebui să sosească dintr-o clipă în alta.
La ora nouă fix, Heidi Fronk tot nu apăruse. Cu un sentiment de prăbuşire, Diane îşi dădu seama că nu avea să apară.
Ridicând privirea, Diane văzu doi bărbaţi aşezaţi la o masă de lângă intrare. Erau îmbrăcaţi urât şi aveau priviri răutăcioase. Cuvântul care-i veni în minte lui Diane fu criminali. Privi cum îl goniră nepoliticos pe chelnerul care se dusese la masa lor. Nu îi interesa mâncarea. Se întoarseră şi o priviră pe Diane. Cu un sentiment de spaimă ea îşi dădu seama că intrase într-o capcană. Heidi Fronk îi întinsese o cursă. Diane îşi simţi tot sângele venindu-i în cap. Se uită în jur, căutând o scăpare. Nu era niciuna. Putea continua să stea acolo, dar în cele din urmă avea să fie nevoită să plece şi urmau să pună mâna pe ea. Se gândi să dea un telefon de pe mobil, dar nu putea să o ajute nimeni.
Diane se gândea cu disperare, Trebuie să ies de aici, dar cum?
Uitându-se prin sală, privirea îi căzu asupra bărbatului atrăgător care era aşezat la masa de vizavi de a ei. Acesta îşi sorbea cafeaua.
— Bună seara, îi zâmbi Diane.
El ridică privirea, surprins şi spuse pe un ton plăcut:
— Bună seara.
Diane îi adresă un zâmbet cald, plin de promisiuni:
— Văd că suntem amândoi singuri.
— Da.
— Aţi vrea să staţi la masa mea?
— Da, zâmbi el, după un moment de ezitare. 
Se ridică şi se mută la masa Dianei.
— Nu are niciun haz să mănânci singur, aşa-i? întrebă Diane relaxată.
— Aveţi perfectă dreptate. Nu are. 
Îi întinse mâna.
— Mă numesc Diane Stevens. 
— Greg Holliday.
Kelly Harris fusese uluită de experienţa prin care trecuse cu Sam Meadows. După ce fugise, îşi petrecuse noaptea plimbându-se pe străzile din Montmartre, privind mereu în urmă, de teamă să nu fi fie urmărită. Dar nu pot părăsi Parisul fără să aflu ce se întâmplă, se gândea Kelly.
În zori se opri la un bistrou şi bău o ceaşcă de cafea. Răspunsul la întrebarea ei veni pe neaşteptate: secretara lui Mark. Îl adorase pe Mark. Kelly era sigură că ar fi făcut orice ca să-i fie de ajutor.
La ora nouă, Kelly dădea un telefon de la o cabină telefonică. Formă numărul atât de familiar şi o operatoare cu un puternic accent franţuzesc spuse:
— Kingsley International Group.
— Aş dori să vorbesc cu Yvonne Renais.
— Un moment, s’il vous plaît
.

O secundă mai târziu, Kelly auzi vocea Yvonnei.
— Yvonne Renais. Vă pot ajuta cu ceva?
— Yvonne, Kelly Harris la telefon. 
Urmă o exclamaţie de surpriză:
— Oh! Doamnă Harris…
În biroul lui Tanner Kingsley pâlpâi o lumină albastră.
Tanner ridică telefonul. În New York era trei dimineaţa, dar se hotărâse să nu plece din birou, până nu se rezolvau problemele care-i dădeau atâta bătaie de cap. Acum, ascultând la telefon, Tanner auzea conversaţia care avea loc în Paris.
— Îmi pare extrem de rău pentru ce s-a întâmplat cu domnul Harris. A fost îngrozitor.
— Mulţumesc, Yvonne. Trebuie să vorbesc cu tine. Ne putem întâlni undeva? Ai timp la prânz?
— Da.
— Într-un loc public.
— Ştiţi Le Ciel de Paris? E în Turnul Montparnasse. 
— Da!
În biroul lui, Tanner îşi notă în minte.
— La doisprezece fix?
— E bine. Ne vedem acolo.
Tanner Kingsley îşi strânse buzele într-un zâmbet subţire. Poftă bună la ultimul tău prânz. Descuie sertarul, îl deschise şi scoase telefonul placat cu aur.
Când răspunse o voce de la celălalt capăt al firului, Tanner spuse:
— Veşti bune. S-a terminat. Le avem pe amândouă. 
Ascultă un moment, apoi spuse:
— Ştiu. A durat puţin mai mult decât ne aşteptasem, dar acum suntem gata să continuăm… Şi eu am acelaşi sentiment… La revedere.
Turnul Montparnasse are 208,78 metri înălţime şi este construit din oţel şi sticlă. Clădirea era un furnicar de activitate, cu toate birourile ocupate. Barul şi restaurantul se aflau la etajul cincizeci şi şase.
Kelly ajunse prima. Yvonne sosi cincisprezece minute mai târziu, neştiind cum să se mai scuze.
Kelly nu o întâlnise decât de câteva ori, dar şi-o amintea bine. Yvonne era o doamnă micuţă, cu o faţă dulce. Mark îi spusese de multe ori cât era de eficientă.
— Mulţumesc că ai venit, zise Kelly.
— Aş face orice îmi stă în putinţă ca să… domnul Harris era un om atât de minunat. Toată lumea îl iubea la birou. Nu ne-a venit nici unuia dintre noi să credem ce… ce s-a întâmplat.
— Despre asta voiam să vorbesc cu tine, Yvonne. Ai lucrat cinci ani împreună cu soţul meu?
— Da.
— Deci ai ajuns să-l cunoşti destul de bine?
— Oh, da.
— Ai observat ceva ce ţi s-a părut ciudat în ultimele câteva luni? Adică, vreo schimbare în felul lui de a se comporta, sau vreo aluzie, vreun cuvânt?
Yvonne îi evită privirea. 
— Nu sunt sigură… Adică…
— Orice spui acum, nu-i mai poţi face rău, spuse Kelly pe un ton serios. Şi ar putea să mă ajute să-mi dau seama ce s-a întâmplat. Kelly se oţeli pentru a pune următoarea întrebare. A vorbit vreodată despre Olga?
Yvonne o privi nedumerită: 
— Olga? Nu. 
— Nu ştii cine era?
— Nu am nicio idee.
Kelly avu un sentiment de uşurare. Se aplecă în faţă.
— Yvonne, e ceva ce nu-mi spui?
— Păi…
Chelnerul veni la masa lor:
— Bonjour, mesdames. Bienvenue au Ciel de Paris. Je m’appelle Jacques Brion. Notre chef de cuisine a préparé quelques spécialités pour le déjeuner d’aujourd’hui. Avez-vous fait votre choix
?

— Oui, monsieur. Nous avons choisi le Chateaubriand pour deux
.

Când chelnerul plecase, Kelly o privi pe Yvonne:
— Spuneai că…
— Ei bine, în ultimele zile dinainte de… de a muri, domnul Harris părea foarte nervos. Mi-a cerut să-i fac o rezervare la avion, pentru Washington, D. C.
— Asta ştiu. Am crezut că era doar o călătorie obişnuită de afaceri.
— Nu. Cred că era ceva foarte neobişnuit, ceva urgent.
— Ai vreo idee despre ce era vorba?
— Nu. Dintr-o dată, totul a devenit extrem de secret. E tot ce ştiu.
Vorbiră timp de o oră, dar Yvonne nu mai avea nimic de adăugat.
Când îşi terminaseră prânzul, Kelly spuse:
— Aş vrea ca întâlnirea asta să rămână confidenţială, Yvonne.
— Nu trebuie să vă faceţi griji în privinţa asta, doamnă Harris. Nu voi spune absolut nimănui. (Yvonne se ridică.) Trebuie să mă duc la lucru. (Buzele îi tremurau.) Dar nu va mai fi la fel.
— Mulţumesc, Yvonne.
Pe cine urma să întâlnească Mark în Washington? Şi mai fuseseră şi telefoanele ciudate primite din Germania, din Denver şi din New York.
Kelly luă liftul pentru a coborî în holul central. O voi suna pe Diane să văd ce a aflat. Poate…
Când ajunse la intrarea principală a clădirii, îi văzu. Erau doi bărbaţi solizi, unul de fiecare parte a uşii. O priviră, apoi îşi zâmbiră satisfăcuţi unul celuilalt. Din câte ştia Kelly, nu mai era nicio ieşire prin apropiere. E posibil să mă fi trădat Yvonne?
Bărbaţii începură să înainteze către Kelly, făcându-şi loc cu duritate printre oamenii care intrau şi ieşeau din clădire.
Kelly privi disperată în jur şi se lipi de perete. Braţul ei se sprijini de ceva dur. Se uită la obiect. În timp ce cei doi bărbaţi se apropiau, Kelly ridică micul ciocan ataşat la hidrantul de pe perete, sparse geamul şi toată clădirea se umplu de sunetul alarmei de incendiu.
— Foc! Foc! ţipă Kelly.
Instantaneu, s-a creat panică. Oamenii ieşeau în fugă din birouri, magazine şi restaurante şi se îndreptau către ieşire. În câteva secunde, holul era blocat din cauza oamenilor care se străduiau să iasă din clădire. Cei doi bărbaţi încercau să o găsească pe Kelly în mulţime. Când ajunseră în sfârşit în locul în care o văzuseră ultima dată, dispăruse.
Restaurantul Rockendorf se aglomera.
— Aşteptam o prietenă, îi explică Diane lui Greg Holliday, bărbatul atrăgător pe care îl invitase la masa ei. Se pare că nu a reuşit să vină.
— Păcat. Sunteţi în vizită la Berlin?
— Da.
— E un oraş frumos. Sunt un bărbat cu o căsnicie fericită, altfel m-aş oferi să vă însoţesc prin oraş. Dar există nişte tururi excelente ale Berlinului pe care vi le-aş recomanda.
— Ar fi drăguţ din partea dumneavoastră, spuse Diane absentă.
Aruncă o privire către masa de la intrare. Cei doi bărbaţi ieşeau pe uşă. Aveau să o aştepte afară. Era timpul să se mişte.
— De fapt, spuse Diane, sunt împreună cu un grup. (Aruncă o privire la ceas.) Mă aşteaptă. Dacă nu vă deranjează să mă conduceţi la un taxi…
— Deloc.
Câteva momente mai târziu, se îndreptau către ieşire.
Diane avu un sentiment adânc de uşurare. Era posibil ca cei doi bărbaţi să o atace singură, dar nu credea că ar fi atacat-o cu un bărbat lângă ea. Ar fi atras prea mult atenţia.
Când Diane şi Greg Holliday ieşiră din restaurant, cei doi bărbaţi nu se vedeau nicăieri. În faţa restaurantului era un taxi, şi un Mercedes parcat în spatele lui.
Diane spuse:
— Mi-a părut bine să vă cunosc, domnule Holliday. Sper… Holliday zâmbi şi o apucă de braţ strângând-o aşa de tare încât Diane simţi o durere covârşitoare. Îl privi speriată:
— Ce…?
— Ce-ar fi să luăm maşina? spuse el cu blândeţe. 
O împingea pe Diane către Mercedes. Strânsoarea îi deveni mai puternică.
— Nu, nu vreau să…
Când ajunseră la maşină, Diane îi văzu pe bărbaţii din restaurant înăuntru, pe locurile din faţă. Îngrozită, Diane realiză brusc ce se întâmplase şi fu cuprinsă de o teroare inimaginabilă.
— Vă rog, spuse ea. Nu. Eu…
Se simţi aruncată în maşină.
Greg Holliday se urcă lângă ea şi închise portiera.
— Schnell
!

În timp ce maşina intra în traficul intens, Diane devenea din ce în ce mai neliniştită. 
— Vă rog…
Greg Holliday se întoarse spre ea şi zâmbi:
— Liniştiţi-vă. Nu o să vă fac rău. Vă promit că mâine veţi fi în drum spre casă.
Dintr-o husă textilă ataşată de scaunul şoferului, scoase un ac hipodermic.
— Am să vă fac o injecţie. E inofensivă. Vă va adormi o oră sau două.
Întinse mâna către încheietura Dianei.
— Scheisse
! ţipă şoferul. 
În faţa Mercedesului apăruse din senin un pieton, şi şoferul calcă frânele cu putere pentru a nu-l lovi. Luat pe nepregătite, Holliday se lovi puternic cu capul de rama metalică a tetierei.
Ameţit, încercă să se redreseze. Urlă la şofer:
— Ce…?
Instinctiv, Diane apucă mâna în care Holliday ţinea acul hipodermic, îi răsuci încheietura şi îi înfipse acul în carne. Holliday se întoarse spre ea, şocat. 
— Nu! urlă el.
Cuprinsă de o teroare crescândă, Diane privi corpul lui Holliday cuprins de spasme, înţepenind şi apoi prăbuşindu-se. Muri în câteva secunde. Cei doi bărbaţi de pe locurile din faţă se întoarseră să vadă ce se întâmplase. Diane ieşi pe uşă şi în câteva secunde urca într-un taxi, îndreptându-se în direcţia opusă.

Sunetul telefonului mobil o sperie. Răspunse, precaută:
— Alo?
— Bună, Kelly.
— Diane! Unde eşti?
— În München. Tu unde eşti?
— Pe feribot, traversez Canalul Mânecii către Londra.
— Cum a mers întâlnirea cu Sam Meadows? 
Kelly încă îi mai putea auzi ţipetele…
— Îţi povestesc când ne întâlnim. Ai obţinut vreo informaţie?
— Nu multe. Trebuie să hotărâm ce facem în continuare. Rămânem fără alternative. Avionul lui Gary Reynolds s-a prăbuşit lângă Denver. Cred că trebuie să mergem acolo. Poate e ultima noastră şansă.
— Bine.
— În necrolog scria că Reynolds avea o soră care locuieşte lângă Denver. Poate că ştie ea ceva. Hai să ne întâlnim în Denver, la hotelul Brown Palace. Plec de pe aeroportul Scoenfeld, din Berlin, în trei ore.
— Iau un avion de pe Heathrow.
— Bun. Camera va fi rezervată sub numele de Harriet Beecher Stowe.
— Kelly… 
— Da.
— Doar… ştii tu. 
— Ştiu. Şi tu…
Tanner era singur în birou, vorbind la telefonul auriu.
— …şi au reuşit să scape. Sam Meadows e un bărbat nenorocit, iar Greg Holliday e mort. Tăcu o secundă, gândindu-se. În mod logic, singurul loc care le-a mai rămas e Denver. De fapt, probabil că e ultima lor opţiune… Se pare că va trebui să mă ocup personal de problemă. Mi-au câştigat respectul, aşa că e potrivit să mă ocup de ele aşa cum se cuvine. Ascultă, apoi râse. Desigur. La revedere.
Andrew era aşezat pe scaun în biroul lui, cu mintea plutindu-i şi creând viziuni confuze… Era întins într-un pat de spital şi Tanner spunea: M-ai surprins, Andrew. Trebuia să mori. Acum, doctorii îmi spun că poţi pleca de aici în câteva zile. Îţi dau un birou la KIG. Vreau să vezi cum îţi salvez fundul. Nu vrei să te înveţi minte, aşa-i, imbecilule? Ei bine, transform operaţiunea ta de doi bani într-o mină de aur şi tu poţi să stai acolo şi să mă urmăreşti făcând-o. A propos, primul lucru pe care l-am făcut a fost să anulez toate proiectele tale de binefacere de rahat pe care le demaraseşi, Andrew… Andrew… Andrew…
Vocea se auzea din ce în ce mai tare:
— Andrew! Eşti surd?
Îl chema Tanner. Andrew se ridică în picioare şi se duse în biroul fratelui său.
Tanner ridică privirea.
— Sper că nu mă suprapun cu munca ta, spuse Tanner sarcastic.
— Nu, eram…
Tanner îşi studie fratele un moment:
— Chiar nu eşti bun de nimic, aşa-i, Andrew? Nici nu culegi, nici nu semeni. Îmi face bine să am pe cineva cu care să vorbesc, dar nu ştiu cât timp te mai pot ţine prin preajmă.
Kelly ajunse în Denver înaintea Dianei, şi se cază la prestigiosul hotel Brown Palace.
— În după-amiaza asta va sosi şi o prietenă de-a mea.
— Doriţi două camere?
— Nu, una cu două paturi.
Când avionul ateriza pe aeroportul internaţional din Denver, Diane luă un taxi până la hotel. Îi spuse numele recepţionerului.
— Oh, da, doamnă Stevens. Doamna Stowe vă aşteaptă. E în camera 638.
Fu o uşurare pentru ea.
Kelly aştepta. Se îmbrăţişară călduros.
— Mi-ai lipsit.
— Tu mi-ai lipsit mie. Cum ai călătorit? întrebă Kelly.
— Fără evenimente, Slavă Domnului!
— Ce ai păţit în Paris? o întrebă Diane, privind-o.
— Tanner Kingsley, oftă Kelly. Ce s-a întâmplat în Berlin?
— Tanner Kingsley, spuse Diane sfârşită.
Kelly se duse la o masă, luă o carte de telefon şi i-o dădu Dianei.
— Sora lui Gary, Lois Reynolds, încă mai are numărul trecut în cartea de telefon. Locuieşte pe strada Marion.
— Bun. (Diane se uită la ceas.) E prea târziu să mai facem ceva în seara asta. Mergem acolo mâine, la prima oră.
Au luat cina în cameră şi au stat de vorbă până la miezul nopţii, apoi s-au pregătit de culcare.
— Noapte bună, spuse Diane, întinzând mâna după întrerupător.
Dormitorul se scufundă în întuneric. 
— Nu! ţipă Kelly. Aprinde lumina! 
Diane o aprinse repede la loc.
— Îmi pare rău, Kelly. Am uitat.
— Îmi era frică de întuneric, până a apărut Mark. Şi după ce a fost ucis… (Kelly începu şase sufoce, luptându-se pentru a-şi controla panica. Respiră adânc.) Aş vrea să pot trece peste asta.
— Nu-ţi face griji din pricina asta. Când te vei simţi în siguranţă, va trece.
În dimineaţa următoare, când Diane şi Kelly ieşiră din hotel, în faţa intrării era un şir de taxiuri. Cele două femei se urcară într-unul dintre ele şi Diane îi spuse şoferului numărul casei lui Lois Reynolds, de pe strada Marion.
Cincisprezece minute mai târziu, şoferul trase pe marginea drumului.
— Am ajuns.
Kelly şi Diane se uitau pe fereastră, uluite. Se uitau la ruina carbonizată a unei case care arsese din temelii. Nu mai rămăsese decât cenuşa, bucăţi de lemn ars şi o fundaţie din beton fărâmiţată.
— Nenorociţii, au ucis-o, spuse Kelly. (O privi pe Diane, cuprinsă de disperare.) Aici e sfârşitul drumului.
S-a dus şi ultima noastră şansă, se gândea Diane.
Ray Fowler, acerbul director al Aeroportului Internaţional din Denver, se încruntă la Kelly şi la Diane.
— Să văd dacă am înţeles bine. Dumneavoastră investigaţi prăbuşirea unui avion, fără a avea nicio autorizaţie de a face acest lucru, şi vreţi ca eu să vă aranjez să-i puneţi întrebări controlorului de trafic aerian care era de serviciu, astfel încât el să vă ofere nişte informaţii confidenţiale? Am înţeles bine?
Diane şi Kelly îşi aruncară o privire.
Kelly spuse:
— Păi, speram…
— Ce speraţi?
— Să ne ajutaţi.
— De ce aş face asta?
— Domnule Fowler, vrem doar să ne asigurăm că ceea ce s-a întâmplat cu Gary Reynolds a fost chiar un accident.
Ray Fowler le studia cu atenţie.
— E interesant, spuse el. 
Rămase acolo. Stătu puţin pe gânduri, apoi vorbi:
— M-am gândit să mă amestec în treaba asta. Poate că ar trebui să discutaţi problema asta cu Howard Miller. El era controlor de trafic aerian când s-a petrecut accidentul. Uite adresa lui. Îl sun să-i spun că veniţi.
— Vă mulţumesc. E foarte drăguţ din partea dumneavoastră, spuse Diane.
Ray Fowler mârâi:
— Singurul motiv pentru care fac asta e acela că eu cred că raportul Administraţiei Federale pentru Aviaţie, cum că ar fi fost o prăbuşire, e un rahat. Am găsit rămăşiţele avionului dar, destul de interesant, cutia neagră lipsea. A dispărut pur şi simplu…
Howard Miller locuia într-o casă mică din prefabricate, la zece kilometri de aeroport. Miller era un bărbat micuţ, energic, în jur de patruzeci de ani. Le deschise uşa.
— Intraţi. Ray Fowler mi-a spus că veniţi. Cu ce pot să vă ajut?
— Am dori să discutăm cu dumneavoastră, domnule Miller.
— Luaţi loc.
Se aşezară pe canapea. 
— Vreţi nişte cafea? 
— Nu, mulţumesc.
— Suntem aici în legătură cu prăbuşirea lui Gary Reynolds.
— Da. A fost un accident, sau…? 
Howard Miller ridică din umeri.
— Sincer, nu ştiu. N-am mai trecut prin nicio experienţă ca asta, de atâţia ani de când lucrez aici. Totul decurgea conform protocolului. Gary Reynolds a luat legătura cu noi prin radio pentru a cere permisiunea de a ateriza, şi noi i-am acordat-o. Următorul lucru pe care îl ştiu, e că se afla la trei kilometri de noi şi raporta un uragan. Un uragan! Pe monitoarele noastre meteorologice era senin. Mai târziu, am verificat la Biroul de Meteorologie. Nu bătea vântul la ora aia. Să vă spun drept, am crezut că fusese beat sau drogat. Şi după aia s-a ciocnit de un versant al muntelui.
— Înţeleg că nu a fost găsită cutia neagră, spuse Kelly.
— Asta e altă treabă. (Comentariul lui Howard Miller era prudent.) În rest, am găsit tot. Ce s-a întâmplat cu cutia neagră? Nenorociţii ăia de la FAA au venit şi au crezut că noi avem înregistrările greşite. Nu ne-au crezut când le-am spus ce se întâmplase. Ştiţi cum e când simţi că ceva nu e în regulă?
— Da.
— Eu simt că ceva nu e în regulă în chestia asta, dar nu ştiu să spun ce. Îmi pare rău că nu vă pot ajuta mai mult.
Diane şi Kelly se ridicară, frustrate.
— Vă mulţumim foarte mult, domnule Miller. Aţi fost foarte generos cu timpul dumneavoastră.
— Deloc.
Când se ridica să le conducă pe cele două femei spre uşă, Miller spuse:
— Sper că sora lui Gary se va face bine.
— Ce? se opri Kelly.
— E în spital, ştiţi. Biata de ea! I-a ars casa în mijlocul nopţii. Nu se ştie dacă va supravieţui.
Diane îngheţă.
— Ce s-a întâmplat?
— Pompierii zic că a fost provocat de un scurtcircuit electric. Lois a reuşit să se târască până la uşa din faţă şi apoi pe peluză, dar când au ajuns pompierii la ea era deja destul de grav.
Diane încerca să-şi menţină vocea calmă.
— La care spital e?
— La Spitalul Universităţii din Colorado. E un centru de arşi acolo. Trei Nord.
Asistenta de la biroul de recepţie de la spitalul Trei Nord spuse:
— Îmi pare rău, doamna Reynolds nu are voie să primească vizitatori.
— Ne puteţi spune în ce salon este? întrebă Kelly.
— Nu, mă tem că nu pot.
— E urgent, spuse Kelly. Trebuie să o vedem şi…
— Nu o vizitează nimeni fără autorizaţie scrisă. (În vocea ei era o notă care spunea că era ultimul ei cuvânt.)
Diane şi Kelly se priviră una pe cealaltă.
— Oricum, vă mulţumim.
Cele două femei se îndepărtară.
— Ce facem? întrebă Kelly. Asta e ultima noastră şansă.
— Am un plan.
De biroul de recepţie se apropie un curier în uniformă, purtând un pachet mare, legat cu fundă.
— Am un pachet pentru Lois Reynolds.
— Semnez eu pentru el, spuse asistenta.
Curierul clătină din cap.
— Îmi pare rău. Am instrucţiuni să îl livrez personal. E foarte valoros.
— Atunci, va trebui să vă însoţesc, ezită asistenta.
O urmă până la capătul coridorului. Când ajunseră la camera 391, asistenta vru să deschidă uşa, dar curierul îi dădu ei pachetul.
— Puteţi să i-l daţi dumneavoastră, spuse el.
La un etaj mai jos, curierul merse până la banca pe care îl aşteptau Diane şi Kelly.
— Camera 391, le spuse el.
— Mulţumesc, spuse Diane recunoscătoare. 
Îi dădu nişte bani.
Cele două femei urcară pe scări până la etajul trei, şi aşteptară până ce asistenta vorbea la telefon. Era cu spatele la ele. Merseră repede de-a lungul coridorului şi intrară în camera 391.
Lois Reynolds era întinsă pe pat, cu corpul ataşat la un păienjeniş de cabluri şi tuburi. Era bandajată pe o mare parte a corpului. Când Kelly şi Diane se apropiară de pat, avea ochii închişi.
— Domnişoară Reynolds, spuse Diane blând. Eu sunt Diane Stevens şi ea e Kelly Harris. Soţii noştri au lucrat la KIG.
Lois Reynolds deschise încet ochii şi încercă să-şi focalizeze privirea. Când vorbi, vocea ei era umbra unei şoapte.
— Cum?
— Soţii noştri au lucrat la KIG, repetă Kelly. Amândoi au fost ucişi. Ne-am gândit că, datorită celor întâmplate fratelui dumneavoastră, aţi putea să ne ajutaţi.
Lois Reynolds încercă să clatine din cap.
— Nu vă pot ajuta… Gary e mort. 
Ochii i se umplură de lacrimi. 
Diane se aplecă spre ea.
— Fratele dumneavoastră v-a spus ceva înainte de accident?
— Gary era un om minunat. Vorbea rar şi cu o notă de suferinţă. A fost ucis într-un accident de avion.
Diane spuse răbdătoare:
— V-a spus ceva ce ar putea să ne ajute să aflăm ce s-a întâmplat?
Lois Reynolds închise ochii.
— Domnişoară Reynolds, vă rog, nu adormiţi încă. Vă rog. E foarte important. V-a spus fratele dumneavoastră ceva ce ne-ar putea ajuta?
Lois deschise din nou ochii şi o privi pe Diane, perplexă:
— Cine sunteţi?
— Credem că fratele dumneavoastră a fost asasinat, spuse Diane.
— Ştiu, murmură Lois. 
Amândouă simţiră un fior rece.
— De ce? întrebă Kelly.
— Prima… (Era o şoaptă.)
— Prima? se aplecă Kelly mai aproape.
— Gary mi-a spus… Mi-a spus despre asta cu câteva… Toţi trebuiau să se întâlnească cu un senator în legătură cu… Aparatul lor care poate controla… controla vremea. Bietul Gary. Nu… nu a mai ajuns niciodată la Washington.
— Washington? spuse Diane.
— Da… se duceau toţi… se duceau toţi să se întâlnească cu un senator în legătură cu… în legătură cu Prima… Gary spunea că Prima e rău…
— Vă amintiţi numele senatorului? întrebă Kelly -Nu.
— Vă rog, gândiţi-vă. 
Lois Reynolds mormăia:
— Senatorul cutare…
— Senatorul cum? întrebă Kelly.
— Levin… Luven… van Luven. Se ducea să se întâlnească cu ea. Trebuia să se întâlnească…
Uşa se izbi de perete şi un doctor, în halat alb şi cu un stetoscop atârnat de gât, intră în cameră. Le privi pe Kelly şi pe Diane, furios:
— Nu v-a spus nimeni că aici nu sunt permişi vizitatori? 
— Ne scuzaţi, spuse Kelly. Trebuia să… vorbim cu… 
— Plecaţi, vă rog.
Cele două femei o priviră pe Lois Reynolds.
— La revedere. Sănătate.
Bărbatul le urmări ieşind din cameră. Când uşa se închise, se apropie de pat, se aplecă deasupra lui Lois Reynolds, cu o pernă în mână…

Kelly şi Diane plecară spre holul principal al spitalului.
— De-asta se duceau Mark şi Richard la Washington, spuse Diane, să se întâlnească cu senatorul van Luven.
— Cum dăm de ea?
— Simplu. 
Diane scoase telefonul mobil. 
Kelly ridică o mână şi o opri.
— Nu. Hai să folosim un telefon public.
Obţinură telefonul sediului Senatului de la Informaţii, şi Diane formă numărul.
— Biroul doamnei senator van Luven.
— Aş dori să vorbesc cu doamna senator, vă rog.
— Aş putea şti cine o caută?
— E o problemă personală, spuse Diane.
— Numele dumneavoastră, vă rog?
— Nu pot… spuneţi-i doar că e important.
— Îmi pare rău, nu pot face asta. Legătura se întrerupse. 
— Nu ne putem folosi propriile nume, se întoarse Diane către Kelly. Formă din nou numărul.
— Biroul doamnei senator van Luven.
— Vă rog, nu închideţi. Ştiu că vă faceţi doar datoria, dar e o problemă de viaţă şi de moarte. Sun de la un telefon public. Am să vă dau numărul. Vă rog, spuneţi-i doamnei senator să mă sune. 
Îi dădu numărul şi auzi cum secretara trânteşte receptorul în furcă.
— Ce facem acum? spuse Kelly.
— Aşteptăm.
Aşteptară timp de două ore şi, într-un sfârşit, Diane spuse: 
— N-o să meargă. Hai să…
Începu să sune telefonul. Diane respiră adânc şi se grăbi să răspundă. 
— Alo?
O voce nervoasă de femeie spuse:
— Sunt senatoarea van Luven. Cu cine vorbesc?
Diane ţinea telefonul îndreptat către Kelly, astfel încât să poată auzi amândouă ce spune senatoarea. Diane se îneca aşa de tare că abia putea să vorbească.
— Doamnă senator, numele meu este Diane Stevens. Sunt împreună cu Kelly Harris. Ştiţi cine suntem?
— Nu, nu ştiu, şi mă tem că…
— Soţii noştri au fost ucişi în drumul spre o întâlnire cu dumneavoastră.
Se auzi un oftat.
— Oh, Doamne. Richard Stevens şi Mark Harris. 
— Da.
— Soţii dumneavoastră au fixat o audienţă pentru a se întâlni cu mine, dar secretara mea a primit un telefon în care i s-a spus că îşi schimbaseră planurile. Apoi au… murit.
— Telefonul nu a fost de la ei, doamnă senator, spuse Diane. Au fost ucişi pentru a nu se întâlni cu dumneavoastră.
— Cum? Era şocată. De ce ar fi vrut cineva să…?
— Au fost ucişi ca să nu vorbească cu dumneavoastră. Eu şi Kelly am vrea să venim la Washington şi să vă spunem ceea ce voiau să vă spună soţii noştri.
Urmă o scurtă ezitare.
— Mă voi întâlni cu dumneavoastră, dar nu în biroul meu. E prea la vedere. Dacă ceea ce spuneţi e adevărat, ar putea fi periculos. Am o casă în Southhampton, Long Island. Mă pot vedea cu dumneavoastră acolo. De unde sunaţi?
— Din Denver.
— Doar o clipă.
Trei minute mai târziu, senatoarea se întoarse pe fir.
— Următorul zbor din Denver spre New York e un zbor de noapte. E al liniei United Airlines şi zboară non-stop către La Guardia. Pleacă la zero şi douăzeci şi cinci şi aterizează pe La Guardia la şase şi nouă minute. Dacă nu mai sunt locuri, mai e unul la…
— Vom fi în acel avion.
Kelly o privi pe Diane, surprinsă:
— Dar dacă nu putem să…?
Diane ridică mâna, asigurând-o încă o dată.
— Vom fi acolo.
— Când ajungeţi la aeroport, vă va aştepta o maşină Lincoln gri. Duceţi-vă la maşină. Şoferul e asiatic. Numele lui e Kunio. K-U-N-I-O. El vă va aduce la mine acasă. Vă aştept acolo.
— Vă mulţumim, doamnă senator.
Diane puse receptorul la loc în furcă şi respiră adânc. Se întoarse către Kelly:
— S-a făcut.
— De unde ştii că prindem avionul ăla? zise Kelly.
— Am un plan.
Administratorul hotelului le-a aranjat o maşină de închiriat şi, în patruzeci şi cinci de minute, Kelly şi Diane se îndreptau către aeroport.
— Nu ştiu dacă sunt mai mult emoţionată sau înspăimântată, zise Kelly.
— Nu cred că mai avem de ce să ne temem.
— Se pare că o mulţime de oameni au încercat să se întâlnească cu senatoarea, dar nimeni nu a ajuns, Diane. Cu toţii au fost ucişi înainte.
— Atunci, noi vom fi primele care vom ajunge. 
Kelly spuse:
— Aş vrea să avem…
— Ştiu. O armă. Ai mai spus asta. Avem mintea.
— Mda. Aş vrea să avem o armă. 
Kelly privi pe fereastra maşinii.
— Trage pe dreapta.
Diane trase pe marginea şoselei. 
— Ce e?
— Trebuie să fac ceva.
Opriseră în faţa unui salon de coafură. Kelly deschise uşa maşinii.
— Ce faci? zise Diane.
— O să-mi trag o nouă coafură.
— Glumeşti, zise Diane. 
— Nu, nu glumesc.
— Îţi faci o nouă coafură acum? Kelly suntem pe drumul spre aeroport, să prindem un avion, şi nu e timp de…
— Diane, nu poţi şti niciodată ce se poate întâmplă. Şi, în cazul în care mor, vreau să arăt frumos.
Diane rămase acolo, fără grai, în timp ce Kelly intra în salonul de coafură.
Douăzeci de minute mai târziu, Kelly ieşi. Purta o perucă neagră bogată, îndreptată în sus la spate.
— Sunt gata, spuse Kelly. Hai să spargem nişte moace.

— Ne urmăreşte un Lexus alb, zise Diane.
— Ştiu. Sunt şase bărbaţi în el.
— Poţi scăpa de ei? 
— Nu e nevoie s-o fac.
— Cum? se holbă Kelly la ea.
— Priveşte.
Se apropiau de o poartă a aeroportului cu o plăcuţă pe care scria: NUMAI LIVRĂRI. Paznicul din spatele ei o deschisese pentru a lăsa maşina să treacă.
Bărbaţii din Lexus le priviră pe Kelly şi Diane coborând şi urcând într-o maşină oficială a aeroportului, care o porni de-a curmezişul pistei.
Când maşina Lexus ajunse şi el la poartă, paznicul spuse:
— Aceasta este o intrare privată.
— Dar aţi lăsat să intre cealaltă maşină.
— E o intrare privată. 
Paznicul închise poarta.
Maşina oficială a aeroportului traversă pista şi opri lângă un avion de linie. Când Diane şi Kelly coborâră, Howard Miller le aştepta.
— Aţi ajuns cu bine.
— Da, zise Diane. Mulţumim din inimă pentru că aţi făcut aranjamentele.
— Cu plăcere. (Faţa i se întristă.) Sper ca din toate astea să se aleagă şi ceva bun.
Kelly spuse:
— Mulţumeşte-i lui Lois Reynolds din partea noastră şi… 
Howard Miller se schimbă la faţă:
— Lois Reynolds a murit azi noapte.
Ambele femei simţiră un şoc. Lui Kelly îi trebui un moment până să vorbească.
— Îmi pare rău.
— Ce s-a întâmplat? întrebă Diane.
— Cred că i-a cedat inima.
— Sunt gata de plecare, zise Howard Miller privind către avion. Am aranjat să aveţi locuri lângă uşă.
— Mulţumim din nou.
Miller le privea pe Kelly şi pe Diane urcând rampa. Câteva momente mai târziu, însoţitoarea de zbor închise uşa şi avionul începu să ruleze pe pistă.
— Am reuşit, se întoarse Kelly către Diane, zâmbind. Am fost mai deştepte decât mintoşii ăia maniaci. Ce faci după ce vorbim cu doamna senator van Luven?
— Nu prea m-am gândit la asta, zise Diane. Te întorci la Paris?
— Depinde. Tu crezi că vei rămâne în New York? 
— Da.
— Atunci, poate mai rămân şi eu prin New York o vreme, zise Kelly.
— Şi apoi am putea merge la Paris împreună. 
Stăteau acolo, zâmbindu-şi.
Diane spuse:
— Tocmai mă gândeam la cât de mândri ar fi Richard şi Mark dacă ar şti că suntem pe cale să terminăm treaba pe care au început-o ei.
— Să ştii că da.
Diane privi pe fereastră şi apoi în sus, către cer, şi spuse:
— Mulţumesc, Richard.
Kelly îi aruncă o privire lui Diane, clătină din cap, şi nu spuse nimic.
Richard, ştiu că mă auzi, iubitule. Vom termina ceea ce ai început tu. Vă vom răzbuna pe tine şi pe prietenii tăi. Asta nu te va aduce înapoi, dar va ajuta un pic. Ştii ce îmi lipseşte cel mai mult în legătură cu tine, iubirea mea? Totul.
Când avionul ateriză pe aeroportul La Guardia, trei ore şi jumătate mai târziu, Diane şi Kelly coborâră primele. Diane îşi amintea cuvintele senatoarei van Luven. Când ajungeţi la aeroport, vă va aştepta un Lincoln gri.
Maşina aştepta la intrarea în terminal. Lângă ea era un bărbat japonez în vârstă, în uniformă de şofer. Îşi îndreptă spatele când Kelly şi Diane se apropiară de el.
— Doamna Stevens? Doamna Harris? 
— Da.
— Eu sunt Kunio.
Le deschise uşa maşinii şi ele urcară.
Câteva minute mai târziu, erau în drum spre Southampton.
— E un drum de două ore, zise Kunio. Peisajul e foarte frumos. 
Ultimul lucru care le interesa era peisajul. Amândouă se gândeau preocupate la cel mai rapid mod posibil de a-i explica senatoarei cele întâmplate. Kelly îi zise Dianei:
— Crezi că doamna senator va fi în pericol când îi vom spune ceea ce ştim?
— Sunt sigură că va avea protecţie. Va şti cum să controleze situaţia.
— Sper.
După aproape două ore, Lincolnul ajunse la un conac mare, vopsit în alb, cu acoperiş de ardezie şi coşuri suple, în stilul conacelor englezeşti din secolul al XVIII-lea. Avea terenuri întinse, bine îngrijite şi au văzut o casă separată pentru locuinţele servitorilor cu garaj.
Când maşina opri la intrarea din faţă, Kunio spuse:
— Aştept, dacă aveţi nevoie de mine. 
— Mulţumim.
Uşa fu deschisă de un majordom.
— Intraţi, vă rog. Doamna senator vă aşteaptă.
Cele două femei intrară. Livingul era elegant şi totuşi lejer, mobilat cu un sortiment variat de obiecte vechi, canapele şi scaune cu aspect confortabil. Pe perete, deasupra unui şemineu uriaş cu decoraţiuni baroce, se aflau două sfeşnice identice, aşezate simetric.
— Pe aici, vă rog, spuse majordomul.
Kelly şi Diane îl urmară într-o cameră de primire spaţioasă.
Doamna van Luven le aştepta. Purta un costum lejer, albastru deschis şi avea părul desfăcut. Arăta mult mai feminin decât se aşteptase Diane.
— Eu sunt Pauline von Luven.
— Diane Stevens. 
— Kelly Harris.
— Mă bucur să vă întâlnesc pe amândouă. A fost nevoie de prea mult timp…
Kelly o privi pe senatoarea van Luven, nedumerită:
— Mă scuzaţi?
Din spatele lor, Tanner Kingsley spuse:
— Vrea să spună că aţi fost foarte norocoase, dar tocmai aţi rămas fără şansă.
Diane şi Kelly se întoarseră. Tanner Kingsley şi Harry Flint intraseră în cameră.
— Acum, domnule Flint, spuse Tanner.
Harry Flint ridică un pistol. Fără să scoată o vorbă, ţinti către femei şi trase de două ori. Pauline van Luven şi Tanner Kingsley priviră cum corpurile lui Kelly şi Diane se aplecau înainte şi cădeau pe podea.
Tanner se duse la doamna van Luven şi o îmbrăţişă:
— În sfârşit s-a terminat, Prinţesă.

— Ce vreţi să fac cu cadavrele? întrebă Flint. 
Tanner nu ezită.
— Leagă-le nişte greutăţi de glezne, du-le cu avionul la o distanţă de trei sute de kilometri şi aruncă-le în Atlantic.
— Nicio problemă. 
Flint părăsi camera.
Tanner se întoarse către senatoarea van Luven.
— Cu asta se termină, Prinţesă. Putem să ne vedem de drum.
Ea se apropie de el şi îl sărută.
— Mi-a fost aşa de dor de tine, iubitule.
— Şi mie, de tine.
— Acele întâlniri o dată pe lună erau frustrante, pentru că ştiam că trebuia să pleci.
Tanner o luă în braţe.
— De acum înainte, suntem împreună. Vom mai aştepta o perioadă respectabilă de trei sau patru luni, ca omagiu pentru iubitul tău soţ decedat, şi apoi ne căsătorim.
— Hai să fie doar o lună, spuse ea, zâmbind.
— Sună bine, încuviinţă el.
— Mi-am dat demisia din Senat, ieri. Au fost foarte înţelegători în legătură cu durerea mea, pricinuită de moartea soţului.
— Minunat. Acum putem fi văzuţi împreună fără restricţii. Vreau să vezi la KIG, ceva ce nu ţi-am arătat înainte.
Tanner şi Pauline ajunseseră la clădirea de cărămidă roşie. Tanner se apropie de uşa solidă de oţel. În centrul ei era o nişă. El purta un inel grecesc care avea ca monogramă faţa unui luptător grec.
Pauline îl văzu pe Tanner apăsând tare inelul în nişă, şi uşa începu să se deschidă. Încăperea era enormă şi plină de computere şi ecrane de televizor uriaşe. Pe un perete opus se aflau generatoare şi alte echipamente electronice, toate legate împreună printr-un panou de control din centru.
— Aici e nivelul zero, spuse Tanner. Ceea ce vedem noi aici e ceva ce va schimba vieţi pentru totdeauna. Această cameră este centrul de comandă al unui sistem de sateliţi care pot controla vremea în orice zonă a lumii. Putem provoca furtuni oriunde. Putem crea foamete, oprind ploaia. Putem invada aeroporturile cu ceaţă. Putem fabrica uragane şi câmpuri ciclonice care ar distruge economia lumii. (Zâmbi.) Deja am demonstrat o parte din puterea noastră. Multe ţări au lucrat la problema controlului climateric, dar niciuna nu a rezolvat-o încă.
Tanner apăsă pe un buton, care aprinse un ecran de televiziune uriaş.
— Ceea ce vezi aici e o tehnologie avansată pe care armata şi-ar dori s-o aibă. (Se întoarse spre Pauline şi zâmbi.) Singura problemă care a oprit Prima să-mi ofere controlul complet a fost efectul de seră şi te-ai îngrijit minunat de asta. (Suspină.) Ştii cine a creat proiectul ăsta? Andrew. El chiar a fost un geniu.
Pauline se holba la echipamentul masiv.
— Nu înţeleg cum asta poate controla vremea.
— Păi, versiunea scurtă e că aerul cald se ridică spre aerul rece şi dacă există umezeală în…
— Nu mă lua de sus, dragă.
— Îmi pare rău, dar versiunea lungă e un pic mai complicată, spuse el.
— Ascult.
— E puţin cam tehnică, aşa că ai răbdare. Laserele cu microunde, create cu ajutorul nanotehnologiei inventate de fratele meu, dacă sunt direcţionate în atmosfera terestră, creează oxigen care se leagă cu hidrogen, producând astfel ozon şi apă. Oxigenul liber din atmosferă se dublează în perechi, de asta îi spune 02, iar fratele meu a descoperit că dacă tragi cu laserul ăla din spaţiu în atmosferă oxigenul se combină cu doi atomi de hidrogen, formând ozon — 03, şi apă, H20.
— Tot nu înţeleg cum ar putea asta…
— Vremea este condusă de apă. În experimentele la scară mare, Andrew a descoperit că produsese atât de multă apă, încât a schimbat direcţia vântului. Mai multe fascicole laser, mai mult vânt. Dacă ai control asupra apei şi vântului, ai control asupra vremii.
Rămase gânditor un moment.
— Când am descoperit că Akira Iso, din Tokio şi mai târziu Madeleine Smith, din Zürich, erau pe cale să rezolve problema, le-am oferit slujbe aici, ca să-i pot controla. Dar m-au refuzat. Nu-mi permiteam să-i las să termine proiectele la care lucrau. (Ridică din umeri.) Ţi-am spus că patru dintre cei mai buni meteorologi lucrau împreună cu mine la proiect.
— Da.
— Şi ei erau buni. Franz Verbrugge — în Berlin, Mark Harris — în Paris, Gary Reynolds — în Vancouver şi Richard Stevens — în New York. Fiecare din ei lucra la un aspect diferit al controlului climateric şi m-am gândit că, din cauză că lucrau în ţări diferite, nu aveau să pună niciodată piesele cap la cap pentru a afla care este scopul ultim al proiectului. Dar, cumva, au făcut-o. Au venit să se întâlnească cu mine la Viena, pentru a mă întreba ce planuri aveam cu Prima. Le-am spus că îl voi da guvernului nostru. Nu am crezut că vor mai cerceta problema dar, pentru siguranţă, le-am întins o cursă. Când stăteau în sala de aşteptare, am dat un telefon la biroul tău de la Senat, asigurându-mă că ei mă aud, negând în faţa ta că aş fi auzit vreodată de Prima. În dimineaţa următoare au început să te sune pentru a stabili audienţe. Atunci am ştiut că trebuiau eliminaţi. (Tanner zâmbi.) Să-ţi arăt ce avem aici.
Pe monitorul unui computer apăru harta lumii, marcată cu linii şi simboluri. În timp ce vorbea, Tanner deplasă un comutator şi focalizarea asupra hărţii continuă să se schimbe, până ajunse asupra Portugaliei.
Tanner spuse:
— Văile agricole ale Portugaliei sunt alimentate de râuri care vin din Spania şi se varsă în Atlantic. Imaginează-ţi numai ce s-ar întâmpla cu Portugalia dacă ar ploua în continuu, până ce văile agricole ar fi inundate complet.
Tanner apăsă pe un buton, şi pe un ecran uriaş apăru imaginea unui uriaş palat roz cu pază în uniforme de ceremonie şi grădini frumoase, luxuriante chiar, strălucind în lumina orbitoare a soarelui.
— Acesta e palatul prezidenţial.
Imaginea se schimbă cu o sufragerie din interior, în care o familie îşi lua micul dejun.
— Acesta e preşedintele Portugaliei, împreună cu soţia şi cei doi copii ai săi. Când vor vorbi, o vor face în portugheză, dar tu vei asculta conversaţia în engleză. Am zeci de nanocamere şi microfoane instalate în palat. Preşedintele nu ştie asta, dar şeful gărzilor lui de corp lucrează pentru mine. 
Un consilier îi spunea preşedintelui:
— La ora unsprezece fix în această dimineaţă, aveţi o întrevedere la ambasadă şi un discurs la uniunea sindicatelor. La unu, prânz festiv la muzeu. În seara asta, organizăm o cină prezidenţială.
Pe masă sună un telefon şi preşedintele răspunse: 
— Alo…
Apoi se auzi vocea lui Tanner, tradusă instantaneu din engleză în portugheză, pe măsură ce vorbea:
— Domnul preşedinte? 
Preşedintele părea agitat:
— Cine e la telefon? întrebă el, în timp ce vocea lui era tradusă instantaneu din portugheză în engleză pentru Tanner.
— Sunt un prieten
— Cum… cum aţi obţinut numărul meu privat?
— Asta nu are importanţă. Vreau să mă ascultaţi cu mare atenţie. Iubesc ţara dumneavoastră şi nu mi-ar plăcea să o văd distrusă. Dacă nu vreţi să fie ştearsă de pe hartă de furtuni puternice, trebuie să-mi trimiteţi două miliarde de dolari în aur. Dacă nu vă interesează acum, vă voi suna din nou peste trei zile.
Pe ecran, îl priviră pe preşedinte trântind telefonul în furcă.
— Un nebun a făcut rost de numărul meu de telefon, îi spuse el soţiei sale. Se pare că a scăpat dintr-un ospiciu.
— Asta a fost înregistrată acum trei zile, se întoarse Tanner către Pauline. Acum, dă-mi voie să-ţi arăt conversaţia pe care am avut-o ieri.
Apăru din nou o imagine a uriaşului palat roz şi a minunatelor sale grădini, dar de data asta cădeau precipitaţii intense sub formă de ploaie, iar cerul era plin de tunete şi brăzdat de trăsnete.
Tanner apăsă pe un buton. Scena de la televizor se mută în biroul prezidenţial. Preşedintele era aşezat la o masă de conferinţe, împreună cu şase asistenţi care vorbeau toţi în acelaşi timp. Pe faţa preşedintelui se putea citi îndârjirea.
Începu să sune telefonul de pe biroul său.
— Acum, rânji Tanner. 
Preşedintele ridică telefonul, înfricoşat: 
— Alo.
— Bună dimineaţa, domnule preşedinte. Cum…?
— Îmi distrugi ţara! Ai ruinat recoltele! Câmpurile sunt inundate. Satele sunt… (se opri şi trase aer adânc în piept.) Cât timp va dura asta? (În vocea preşedintelui se citea isteria.)
— Până ce primesc cele două miliarde de dolari.
Îl urmăriră pe preşedinte scrâşnind din dinţi şi închizând ochii pentru o clipă.
— Şi atunci vei opri furtunile? 
— Da.
— Cum vrei să primeşti banii? 
Tanner opri televizorul.
— Vezi ce uşor e, Prinţesă? Avem deja banii. Să-ţi arăt ce altceva poate face Prima. Astea sunt testele de început.
Apăsă pe un alt buton. Pe ecran apăru imaginea unui uragan devastator.
— Acţiunea se petrece în Japonia, zise Tanner. Iar în anotimpul ăsta, la ei vremea e întotdeauna liniştită.
Apăsă pe un alt buton şi apăru imaginea unei puternice furtuni de grindină abătându-se asupra unei livezi de citrice.
— Asta e pe viu, din Florida. Temperatura de acolo acum e aproape de zero grade… în iunie! Recoltele sunt şterse de pe faţa pământului.
Activă un alt buton şi pe ecran apăru imaginea unei tornade care demola clădiri uriaşe.
— Asta se întâmpla în Brazilia. Aşa cum se vede, spuse Tanner mândru, Prima poate face orice.
Pauline se apropie de el şi spuse blând:
— Ca şi tăticul ei.
Tanner opri televizorul. Ridică trei DVD-uri şi i le arătă.
— Acestea sunt trei conversaţii foarte interesante pe care le-am purtat — cu Peru, Mexic şi Italia. Ştii cum este livrat aurul? Trimitem camioane la băncile lor şi ei le încarcă. Şi apoi, există „Clenciul douăzeci şi doi”: dacă fac vreo tentativă de a afla încotro se îndreaptă aurul, le promit că furtuna se va porni din nou şi nu se va opri niciodată.
Pauline îl privi îngrijorată:
— Tanner, există vreo modalitate prin care să-ţi poată localiza convorbirile?
— Sper să o facă, râse Tanner. Dacă încearcă cineva, va fi trimis la un releu dintr-o biserică, şi un al doilea releu îi trimite la o şcoală. Al treilea va declanşa furtuni pe care-şi vor dori să nu le fi văzut niciodată. Şi a patra oară se opreşte la Biroul Oval al Casei Albe.
Pauline râse.
Uşa se deschise şi intră Andrew.
— Ah, se întoarse Tanner. Iată-l pe dragul meu frate. 
Andrew se holba la Pauline, cu o expresie de nedumerire pe faţă:
— Nu te cunosc de undeva? O privi aproape un minut, concentrându-se, apoi faţa i se lumină. Tu… tu şi Tanner aţi fost… gata să vă căsătoriţi. Eu eram cavalerul de onoare. Tu eşti… tu eşti Prinţesa.
— Foarte bine, Andrew, spuse Pauline.
— Dar ai… ai plecat. Nu îl iubeai pe Tanner.
— Lasă-mă să te corectez, interveni Tanner. A plecat pentru că mă iubea. (Luă mâna Paulinei.) Mi-a telefonat la o zi după nuntă. S-a măritat cu un bărbat bogat şi influent, pentru a-i folosi puterea în a obţine clienţi importanţi pentru KIG. Aşa am putut să ne extindem atât de rapid. (Tanner o îmbrăţişa pe Pauline.) Am aranjat să ne întâlnim în secret în fiecare lună. Şi ea a devenit interesată de politică şi a devenit senator, spuse el mândru.
Andrew pufni:
— Dar… dar Sebastiana… Sebastiana…
— Sebastiana Cortez, râse Tanner. A fost o momeală, aruncată pentru a deruta pe toată lumea. M-am asigurat că toată lumea de la birou ştia despre ea. Eu şi Prinţesa nu ne puteam permite să lăsăm pe nimeni să devină suspicios.
— Oh, înţeleg, spuse Andrew vag.
— Vino aici, Andrew.
Tanner îl conduse către centrul de comandă. Stăteau în faţa Primei.
— Îţi aduci aminte de asta? spuse Tanner. Tu ai ajutat la dezvoltarea ei. Acum e gata.
— Prima… făcu Andrew ochii mari. 
Tanner arătă spre un buton şi spuse:
— Da. Control climateric. (Arătă spre un alt buton.) Locaţie. (Îl privi pe fratele său). Vezi cât de simplă am făcut-o?
Andrew spuse, printre dinţi:
— Îmi amintesc…
Tanner se întoarse către Pauline:
— Acesta e doar începutul, Prinţesă. (Tanner o luă în braţe.) Fac cercetări în alte treizeci de ţări. Ai ceea ce ţi-ai dorit. Putere şi bani!
Pauline spuse fericită:
— Un computer ca ăsta ar costa…
— Două asemenea computere, spuse Tanner. Am o surpriză pentru tine. Ai auzit vreodată de insula Tamoa, în Pacificul de Sud?
— Nu.
— Tocmai am cumpărat-o. Are şaizeci de mile pătrate, şi e incredibil de frumoasă. Se află în insulele Polineziei Franceze şi are o pistă de aterizare şi un port pentru iahturi. Are tot ce îi trebuie, inclusiv — (Luă o pauză de efect) — Prima II.
Pauline spuse:
— Vrei să spui că există un alt…?
— Exact, încuviinţă Tanner. E în subteran, unde nimeni nu îl poate găsi. Acum, că băgăreţele alea două au dispărut în sfârşit din calea noastră, lumea ne aparţine.

Kelly fu prima care deschise ochii. Zăcea pe spate, dezbrăcată, pe podeaua goală de beton a unui subsol, cu mâinile prinse în lanţuri de douăzeci de centimetri fixate în perete, chiar deasupra podelei. La capătul încăperii, în care se intra printr-o uşă masivă, era o fereastră mică, cu gratii.
Kelly se întoarse şi o văzu pe Diane lângă ea, tot dezbrăcată şi prinsă în cătuşe. Hainele lor fuseseră aruncate într-un colţ.
— Unde suntem? zise Diane, ameţită.
— În Iad, colega.
Kelly încercă duritatea cătuşelor. Erau strânse bine şi îi imobilizau încheieturile. Putea să-şi ridice braţul vreo câţiva centimetri, dar asta era tot.
— Am intrat drept în cursa lor, zise ea cu amărăciune.
— Ştii care e lucrul care-mi displace cel mai mult în chestia asta?
— Nu-mi pot închipui, spuse Kelly, aruncând o privire de jur împrejurul încăperii.
— Au câştigat. Ştim de ce ne-au ucis soţii, şi ştim şi de ce ne vor ucide pe noi, dar nu avem nicio modalitate de a spune vreodată lumii. Au scăpat cu basma curată. Kingsley avea dreptate. În cele din urmă, norocul ne-a părăsit.
— Nu, nu ne-a părăsit.
Uşa se deschisese şi Harry Flint intră în încăpere. Veşnicul lui zâmbet i se lărgi. Încuie uşa după el şi puse cheia în buzunar.
— Am tras în voi cu gloanţe cu Xylocaină. Trebuia să vă omor, dar m-am gândit că am putea mai întâi să ne distrăm un pic împreună.
Se apropie de ele.
Cele două femei schimbară o privire înfricoşată. Priviră cum Flint, tot un zâmbet, îşi scotea cămaşa şi pantalonii.
— Uite ce am pentru voi, spuse el. Îşi scoase boxerii. Avea membrul ţeapăn şi congestionat. Flint le privi pe amândouă şi se apropie de Diane. Ce-ar fi să încep cu tine, iubito, şi apoi…
— Stai un pic, frumosule, îl întrerupse Kelly. Ce-ar fi să vii la mine prima dată? Mă simt excitată.
Diane o privi, uluită: 
— Kelly…
Flint se întoarse către Kelly şi zâmbi înfumurat.
— Sigur, iubito. O să-ţi placă la nebunie.
Flint se lăsă în jos şi începu să se întindă deasupra corpului gol al lui Kelly.
— Oh, da, gemu Kelly. Chiar mi-a fost dor de asta.
Diane închisese ochii. Nu putea suporta priveliştea. 
Kelly îşi desfăcu picioarele şi, când Flint începea să o pătrundă, ridică braţul câţiva centimetri şi scoase ceva din coafura ei înaltă. Când mâna îi coborî, în ea era un pieptene cu un capăt din oţel de zece centimetri. Dintr-o singură mişcare rapidă, înfipse coada de oţel în ceafa lui Flint, împingând-o pe toată înăuntru.
Flint încercă să urle, dar tot ce se auzi fu un horcăit zgomotos. Din gâtul lui curgea sânge. Diane deschise ochii, uluită.
Kelly o privi pe Diane.
— Poţi… poţi sta liniştită acum. 
Împinse jos silueta ţeapănă de pe ea. E mort.
Inima Dianei bătea aşa de tare, încât avea senzaţia că o să-i sară din piept. Faţa ei avea o paloare cadaverică. Kelly o privi, alarmată: 
— Te simţi bine?
— M-am temut că o să te…
Avea gura uscată. Se uită la trupul însângerat al lui Harry Flint şi o cuprinseră fiorii.
— De ce nu mi-ai spus despre…? arătă spre pieptenele din gâtul lui.
— Pentru că dacă n-ar fi mers… Ei bine, nu voiam să crezi că te-am lăsat baltă. Hai să plecăm de aici.
— Cum?
— Îţi arăt eu. 
Kelly îşi întinse piciorul cât era de lung către locul în care Flint îşi lăsase pantalonii. Întinse degetele de la picior, pentru a apuca pantalonii. Cinci centimetri prea departe. Se mută mai aproape. Doi centimetri. În sfârşit, reuşi.
— Gata! zâmbi Kelly fericită.
Prinse cracul pantalonilor între degetele de la picioare şi îi trase încet spre ea, până când erau suficient de aproape pentru a-i apuca cu mâna. Cercetă buzunarele, căutând cheia de la cătuşe. O găsi. O secundă mai târziu, avea mâinile libere. Se grăbi să o elibereze pe Diane.
— Dumnezeule, eşti o minune, zise Diane.
— Mulţumeşte-i noii mele coafuri. Hai să plecăm de aici. 
Cele două femei îşi culeseră hainele de pe podea şi se îmbrăcară rapid. Kelly luă cheia de la uşă din buzunarul lui Flint.
Merseră până la uşă şi ascultară o secundă. Linişte. Kelly descuie. Se aflau pe un coridor lung şi pustiu.
— Trebuie să fie vreo ieşire de siguranţă pe aici, zise Diane.
— Bine, încuviinţă Kelly. Tu o iei încolo şi eu în direcţia cealaltă şi…
— Nu. Te rog. Să rămânem împreună, Kelly.
— Bine, colega, încuviinţă Kelly, strângându-i braţul.
Câteva minute mai târziu, cele două femei intrară într-un garaj în care se aflau un Jaguar şi o Toyota.
— Alege, spuse Kelly.
— Jaguarul sare prea tare în ochi. Să luăm Toyota.
— Sper că are cheia în… 
Avea. Diane trecu la volan.
— Ai vreo idee unde mergem? întrebă Kelly.
— În Manhattan. Încă nu am un plan.
— Asta e o veste bună, suspină Kelly.
— Trebuie să găsim un loc unde să dormim. Când Kingsley o să afle că am scăpat, va înnebuni. Nu vom fi în siguranţă nicăieri.
Kelly se gândea.
— Ba da.
— Ce vrei să zici? o privi Diane.
— Am un plan, zise Kelly cu mândrie.

În timp ce conduceau prin White Plains, la patruzeci de kilometri nord de Manhattan, Diane zise:
— Pare un oraş drăguţ. Ce căutăm aici?
— Am o prietenă aici, ea va avea grijă de noi.
— Povesteşte-mi despre ea.
— Mama era măritată cu un beţiv care o bătea, zise Kelly încet. Când mi-am permis financiar să am grijă de ea, am convins-o să-l părăsească. Una dintre manechinele care fugise de prietenul care o bătea mi-a povestit despre locul ăsta. E un pension, condus de un înger de femeie pe nume Grace Seidel. Am adus-o pe mama să stea aici până i-am găsit un apartament. O vizitam la Grace în fiecare zi. Mamei îi plăcea, şi s-a împrietenit cu câteva chiriaşe. În cele din urmă, i-am găsit un apartament şi m-am dus să o iau de acolo. 
Se opri.
— Ce s-a întâmplat? o privi Diane.
— Plecase înapoi la soţul ei. 
Ajunseseră la pensiune.
— Aici e.
Grace Seidel trecuse de cincizeci de ani. Era dinamică şi plină de energie. Când deschise uşa şi o văzu pe Kelly, faţa i se lumină.
— Kelly! (O luă în braţe.) Mă bucur aşa de mult să te văd.
— Ea e prietena mea, Diane, spuse Kelly. 
Se salutară.
— Camera ta e pregătită, spuse Grace. De fapt, a fost camera mamei tale. Am pus un pat în plus.
În timp ce Grace Seidel le conducea către dormitorul lor, trecură printr-un living cu aspect confortabil, unde vreo zece femei jucau cărţi sau se ocupau cu diverse alte lucruri.
— Cât timp veţi sta? întrebă Grace.
— Nu ştim sigur, se priviră Kelly şi Diane.
— Nicio problemă, zâmbi Grace Seidel. Camera e a voastră atâta cât timp cât vreţi să staţi în ea.
Camera era încântătoare — ordonată şi curată. După ce Grace Seidel ieşi, Kelly îi spuse lui Diane:
— Vom fi în siguranţă aici. Şi, a propos, cred că am intrat în Cartea Recordurilor. Ştii de câte ori au încercat să ne omoare?
— Da.
Diane stătea în picioare la fereastră. Mulţumesc, Richard, o auzi Kelly spunând.
Kelly dădu să zică ceva, dar apoi se gândi, Nu are rost.
Andrew, aţipit la biroul său, visa că se află într-un pat de spital. Îl treziseră vocile din cameră.
— Şi, spre norocul meu, am descoperit asta când decontaminam costumul lui Andrew. M-am gândit să v-o arăt imediat.
— Nenorociţii de la armată mi-au spus că va fi în siguranţă. 
Un bărbat îi întindea lui Tanner una dintre măştile de gaze din echipamentul furnizat de armată.
— Am descoperit o gaură mică la baza măştii. Se pare că a tăiat-o cineva. Ar fi suficient pentru a cauza starea în care se află fratele dumneavoastră.
Tanner privea masca, tunând:
— Oricine e responsabil pentru asta, va plăti. Voi cerceta problema asta imediat, spunea el, privindu-l pe bărbat. Îţi mulţumesc că mi-ai adus-o.
Din patul său, Andrew îl urmărea ameţit pe bărbat cum pleacă. Tanner se uită o secundă la mască şi apoi se duse către un colţ al camerei unde era un cărucior mare de spital plin cu lenjerie murdară.
Tanner băgă mâna până la fundul căruciorului şi îngropă masca sub lenjerie.
Andrew încercă să îşi întrebe fratele ce se petrece, dar era prea obosit. Adormi.
Tanner, Andrew şi Pauline se întorseseră în biroul lui Tanner. Tanner îşi rugă secretara să îi aducă ziarele de dimineaţă. Scana rapid primele pagini.
— Uitaţi-vă la astea: „Oamenii de ştiinţă sunt uimiţi de furtunile ciudate din Guatemala, Peru, Mexic şi Italia”… (O privi pe Pauline, exultând.) Şi ăsta e doar începutul. Vor avea mult mai multe de care să se mire.
Vince Carballo intră alergând în încăpere:
— Domnule Kingsley…
— Sunt ocupat. Ce vrei?
— Flint e mort.
Lui Tanner i se lungi faţa:
— Ce? Ce tot spui acolo? Ce s-a întâmplat?
— L-au ucis Stevens şi Harris.
— E imposibil!
— E mort. Au evadat şi au fugit cu maşina doamnei senator. Am raportat-o furată. Poliţia a găsit-o în White Plains.
Vocea lui Tanner era neîndurătoare:
— Uite ce vreau să faci. Vreau să iei zece oameni şi să pleci în White Plains. Verifici fiecare hotel, pensiune şi motel. Orice loc unde s-ar putea ascunde. Dau o recompensă de cinci milioane de dolari oricui mi le aduce. Dă-i drumul!
— Da, domnule.
Vince Carballo ieşi grăbit pe uşă.
Diane îi spuse lui Kelly, în camera lor de la pensiunea lui Grace Seidel:
— Îmi pare rău pentru ce s-a întâmplat când ai ajuns în Paris. L-au ucis pe administrator?
— Nu ştiu. Au dispărut, pur şi simplu.
— Şi câinele tău, Angel?
— Nu vreau să mai vorbesc despre asta, zise Kelly sec.
— Îmi pare rău. Ştii ce e frustrant? Eram aşa de aproape. Acum, când ştim ce s-a întâmplat, nu avem cui să-i spunem. Ar fi cuvântul nostru împotriva KIG. Ne-ar închide într-un spital de nebuni.
— Ai dreptate, încuviinţă Kelly. Nu mai avem la cine să mergem.
Urmă o tăcere de moment, şi apoi Diane zise:
— Eu cred că mai e cineva.
Oamenii lui Vince Carballo erau răspândiţi în tot oraşul, verificând fiecare hotel, pensiune şi motel. Unul dintre ei îi arăta fotografii cu Diane şi Kelly recepţionerului de la hotelul Esplanade.
— Aţi văzut-o pe vreuna dintre doamnele astea? E o recompensă de cinci milioane de dolari pe capul lor.
Recepţionerul clătină din cap:
— Aş vrea să ştiu unde sunt.
La hotelul Renaissance Westchester, un alt bărbat arăta fotografii cu Diane şi Kelly.
— Cinci milioane. Aş vrea să-i pot lua eu. 
La Crowne Piaza, recepţionerul spunea:
— Dacă le văd, vă anunţ cu siguranţă, domnule.
La uşa pensiunii lui Grace Seidel bătu Vince Carballo însuşi:
— Bună dimineaţa.
— Bună dimineaţa. Mă numesc Vince Carballo. Ridică o fotografie cu cele două femei. Le-aţi văzut pe femeile acestea? E o recompensă de cinci milioane de dolari pentru ele.
Grace Seidel se lumină la faţă:
— Kelly!
În biroul lui Tanner, Kathy Ordonez era copleşită. Faxurile soseau într-un ritm mai rapid decât se putea descurca ea, iar inbox-ul de e-mail era plin. Luă un teanc din hârtiile de pe birou şi intră în biroul lui Tanner. Tanner şi Pauline van Luven erau aşezaţi pe o canapea, discutând.
Când intră secretara, Tanner ridică privirea:
— Ce e?
— Veşti bune, zâmbi ea. Veţi avea un dineu foarte reuşit.
— Ce spui acolo? pufni el.
— Toate astea sunt acceptări de invitaţii, spuse ea, ridicând hârtiile. Vin toţi.
Tanner se ridică:
— Unde vin? Dă-mi să văd.
Kathy îi dădu hârtiile şi ieşi din birou.
Tanner citi primul e-mail cu voce tare:
„Suntem încântaţi să participăm la dineul din sediul KIG vineri seara, pentru a participa la lansarea proiectului Prima, aparatul dumneavoastră de control climateric. Din partea editorului-şef al revistei Times.”
Se albi la faţă. O luă pe următoarea:
— „Vă mulţumim pentru invitaţia de a vedea Prima, computerul dumneavoastră de control climateric, la sediul KIG. Aşteptăm cu nerăbdare evenimentul.” E semnată de editorul-şef de la Newsweek.
Răsfoi hârtiile.
— CBS, NBC, CNN, Wall Street Journal, Chicago Tribune, London Times, cu toţii nerăbdători să asiste la lansarea Prima.
Pauline stătea acolo, fără grai.
Tanner era aşa de furios, încât abia putea să vorbească:
— Ce mama dracului se întâmpla? (Se opri.) Nenorocitele alea!
La Internet café-ul Irma, Diane lucra de zor la un calculator. Ridică privirea către Kelly:
— Am uitat pe cineva?
— Elle, Cosmopolitan, Mademoiselle, Reader’s Digest… zise Kelly. 
Diane râse:
— Cred că ajunge. Sper că furnizorul lui Kingsley e bun. Va da o petrecere mare…
Vince Carballo se uita plin de interes la Grace Seidel.
— O cunoaşteţi pe Kelly?
— Oh, da, zise Grace. E unul dintre cele mai vestite manechine din lume.
Vince Carballo se lumină la faţă: 
— Unde e?
Grace îl privi surprinsă:
— Nu ştiu. Nu am întâlnit-o niciodată. 
El se înroşi la faţă:
— Ziceaţi că o cunoaşteţi.
— Adică… toată lumea o cunoaşte. E foarte vestită. Nu-i aşa că e frumoasă?
— Nu aveţi nicio idee unde e?
— Cam am o idee, zise Grace gânditoare.
— Unde?
— Am văzut o femeie care arăta cam ca ea luând un autobuz în dimineaţa asta. Călătorea împreună cu cineva…
— Ce autobuz era?
— Era autobuzul de Vermont.
— Mulţumesc.
Vince Carballo plecă în grabă.
Tanner zvârli teancul de faxuri şi e-mailuri pe podea şi se întoarse către Pauline.
— Ştii ce-au făcut nenorocitele alea? Nu putem arăta Prima nimănui. (Rămase pe gânduri îndelung.) Cred că Prima va suferi un accident cu o zi înainte de petrecere şi va exploda.
Pauline îl privi un moment şi apoi zâmbi:
— Prima I.
— Exact, încuviinţă Tanner. Putem călători în jurul lumii şi, oricând suntem gata, mergem pe insula Tamoa şi începem să operăm cu Prima II.
Prin interfon se auzi vocea lui Kathy Ordonez. Era foarte agitată. Sună în biroul lui Tanner:
— Domnule Kingsley, telefoanele au luat-o razna. Aşteaptă pe fir New York Times, Washington Post şi Larry King.
— Spune-le că sunt într-o şedinţă. Tanner se întoarse către Pauline. Trebuie să plecăm de aici. (Îl bătu pe Andrew pe umăr.) Andrew, tu vii cu noi.
— Da, Tanner.
Cei trei se îndreptară către clădirea din cărămidă roşie.
— Am o sarcină foarte importantă pentru tine, Andrew.
— Orice vrei, zise Andrew.
Tanner intră primul în clădirea din cărămidă roşie şi se duse la Prima. Se întoarse către Andrew:
— Uite ce vreau să faci. Eu şi Prinţesa trebuie să plecăm acum dar, la şase fix, trebuie să opreşti computerul ăsta. E foarte simplu: Vezi butonul mare şi roşu?
— Îl văd, încuviinţă Andrew din cap.
— Tot ce trebuie să faci e să-l apeşi de trei ori, la ora şase fix. Poţi să ţii minte asta?
— Da, Tanner, zise Andrew. Şase fix. De trei ori.
— Exact. Ne vedem mai târziu.
Tanner şi Pauline se îndreptară spre ieşire. Andrew privea după ei:
— Nu mă luaţi cu voi?
— Nu. Tu rămâi aici. Nu uita! Şase fix, de trei ori.
— Nu uit.
În timp ce ieşeau, Pauline spuse:
— Şi dacă nu-şi aminteşte? 
Tanner râse:
— Nu contează. E programat să explodeze automat la şase fix. Vreau doar să mă asigur că el e aici când se întâmplă.

Era o zi perfect potrivită pentru zbor. Boeingul 757 al KIG gonea pe deasupra Pacificului, vegheat de un cer de azur. Pauline şi Tanner erau strâns îmbrăţişaţi pe o canapea din cabina principală.
Pauline spuse:
— Iubitule, ce păcat că oamenii nu vor afla niciodată cât de genial eşti…
— Dacă ar afla vreodată, aş fi într-un mare necaz. 
Îl privi şi spuse:
— Nicio problemă. Am putea cumpăra o ţară şi ne-am putea autoproclama conducători. În felul ăsta nu ne mai poate atinge nimeni.
Tanner râse.
Pauline îl bătu uşor pe mână.
— Ştiai că te-am dorit de prima dată când te-am văzut?
— Nu. Din câte îmi amintesc, erai foarte impertinentă.
— Şi a mers, nu-i aşa? A trebuit să te întâlneşti din nou cu mine, ca să-mi dai o lecţie.
Urmă un sărut lung, plin de erotism. 
În depărtare, luci un fulger.
— O să-ţi placă la nebunie Tamoa, zise Tanner. Petrecem o săptămână sau două acolo, pentru a ne relaxa. Apoi începem să călătorim în jurul lumii. O să ne luăm revanşa pentru toţi anii îndelungaţi în care nu am putut fi împreună.
Ea ridică privirea şi zâmbi cu subînţeles:
— Poţi să fii sigur că o vom face.
— Şi, o dată pe lună, ne întoarcem pe Tamoa şi punem Prima II la treabă. Putem să ne alegem ţintele împreună.
— Păi, am putea provoca o furtună în Anglia, dar nimeni nu ar observa, zise Pauline.
— Putem să alegem din toată lumea, râse Tanner. 
Un ofiţer de zbor se apropie de ei:
— Vă pot servi cu ceva? întrebă el.
— Nu, avem totul, zise Tanner. 
Şi ştia că ceea ce spunea era adevărat.
În depărtare, pe cer, se iviră din nou câteva fulgere.
— Sper că nu va fi furtună, zise Pauline. Nu-mi place să zbor pe vreme rea.
— Nu-ţi face griji, iubito, spuse Tanner plin de încredere. Nu e niciun nor pe cer. Se gândi la ceva şi zâmbi. Nu trebuie să ne facem griji în privinţa vremii. Noi o controlăm. Se uită la ceas. Prima a explodat acum o oră şi…
Brusc, stropi de ploaie începură să lovească fuselajul avionului.
Tanner o luă în braţe pe Pauline.
— Nu-i nimic. Doar un pic de ploaie.
Şi, în timp ce Tanner spunea asta, cerul începu dintr-o dată să se întunece şi să vibreze de zgomote puternice de tunet. Imensul avion începu să danseze în sus şi în jos. Tanner se uita pe fereastră, neînţelegând ce se întâmplă. Ploaia începu să se transforme în bucăţi mari de grindină.
Tanner spuse:
— Uită-te la… Brusc, îşi dădu seama. Prima! În ochii lui se citea un ţipăt de încântare, o imagine a gloriei. Putem…
În acel moment, avionul fu lovit de un uragan care îl roti în jurul propriei axe cu sălbăticie… 
Pauline ţipa.
În clădirea din cărămidă roşie de la KIG, Andrew Kingsley manevra Prima, cu degetele fulgerându-i peste taste, amintindu-şi aproape automat. Privind ţinta de pe ecran, vedea o imagine a avionului fratelui său lovit de vânturi care suflau cu patru sute cincizeci de kilometri pe oră. Apăsă un alt buton.
În zece birouri regionale ale Serviciului Naţional de Meteorologie, din Anchorage, Alaska şi până în Miami, Florida, meteorologii priveau neîncrezători monitoarele computerelor. Ceea ce se întâmpla părea imposibil, dar se întâmpla.
Lucrând în clădirea din cărămidă roşie, Andrew era recunoscător că încă mai exista un lucru pe care îl putea face pentru ca această lume să devină un loc mai bun. Ghida cu grijă o tornadă F6 pe care o crease el însuşi… sus… sus… mai sus şi mai sus…
Tanner privea pe fereastra avionului care se zguduia îngrozitor când auzi sunetul prevestitor de groază al tornadei care se apropia cu patru sute optzeci de kilometri pe oră. Tanner avea faţa aprinsă şi tremura de emoţie şi încântare privind tornada care se învârtea în direcţia avionului. Era în al nouălea cer.
— Uite! Nu a existat niciodată o tornadă aşa de înaltă! Niciodată! Eu am creat-o! E un miracol! Numai eu şi Dumnezeu am putea…
În clădirea din cărămidă roşie, Andrew deplasă un comutator şi privi pe ecran cum avionul exploda şi bucăţi de epavă şi resturi de corpuri omeneşti se risipeau în ceruri.
Apoi, Andrew Kingsley apăsă butonul roşu de trei ori.

Kelly şi Diane tocmai se îmbrăcaseră când Grace Seidel le bătu în uşă.
— Micul dejun e gata, oricând sunteţi şi voi gata.
— Venim, strigă Kelly.
— Sper că mica noastră cascadorie a funcţionat, zise Diane. Să vedem dacă Grace are un ziar de dimineaţă.
Ieşiră din cameră. În dreapta lor era zona de recreere. În jurul televizorului erau adunate câteva persoane. Când Kelly şi Diane trecură pe lângă televizor, pentru a merge în sufragerie, un prezentator de televiziune spunea:
Şi, potrivit înregistrărilor, nu au existat supravieţuitori. În avion se aflau Tanner Kingsley şi fosta senatoare Pauline von Luven, împreună cu pilotul, copilotul şi un ofiţer de zbor.
Cele două femei îngheţară. Se priviră una pe cealaltă, se întoarseră şi se apropiară de televizor. Pe ecran erau imagini cu exteriorul de la KIG.
Kingsley International Group formează cel mai mare „consorţiu de experţi în probleme climaterice” din lume, cu reprezentanţe în treizeci de ţări. Biroul de Meteorologie a anunţat o furtună cu descărcări electrice, neaşteptată în zona în care zbura avionul particular al lui Tanner Kingsley. Pauline von Luven este fosta Preşedintă a Comitetului Senatorial pentru Probleme de Mediu!
Diane şi Kelly ascultau, fascinate.
…Şi pe de altă parte, există un mister pe care poliţia încearcă să-l elucideze. Presa a fost invitată la o cină cu ocazia prezentării oficiale a instalaţiei Prima, un nou computer de control al vremii pe care l-a creat KIG, însă ieri a avut loc o explozie la KIG şi Prima a fost distrusă în totalitate. Echipajul de la pompieri a găsit trupul lui Andrew Kingsley în ruinele clădirii şi consideră că acesta ar fi singura victimă.
Diane spuse:
— Tanner Kingsley e mort.
— Mai spune-o o dată. Mai rar.
— Tanner Kingsley e mort.
Kelly scoase un oftat puternic de uşurare. O privi pe Diane şi zâmbi:
— Pun pariu că viaţa va fi plictisitoare după chestia asta.
— Sper, răspunse Diane. Ce-ai zice să dormim la Waldorf-Astoria în seara asta?
— Nu mi-ar displăcea, râse Kelly cu gura până la urechi. 
Când îşi luară rămas-bun de la Grace Seidel, aceasta o îmbrăţişă pe Kelly şi spuse:
— Oricând.
Nu aminti de banii care îi fuseseră oferiţi. 
În apartamentul prezidenţial din Turnul Waldorf, un chelner aşeza masa pentru cină. Se întoarse către Diane:
— Aţi spus că vreţi o masă pentru patru persoane?
— Exact.
Kelly o privi şi nu spuse nimic.
Diane ştia la ce se gândea Kelly. Când se aşezau la masă, spuse:
— Kelly, nu cred că am făcut asta singure. Cred că am avut parte de un mic ajutor. 
Ridică paharul de şampanie şi spuse, către scaunul gol de lângă ea:
— Mulţumesc, Richard, dragul meu. Te iubesc. 
În timp ce ducea paharul la buze, Kelly spuse:
— Aşteaptă o secundă. 
Diane se întoarse către ea.
Kelly ridică paharul de şampanie şi privi scaunul gol de lângă ea:
— Mark, te iubesc aşa de mult. Mulţumesc. 
Băură din pahare.
— M-am simţit bine, spuse Kelly zâmbind. Ei, ce urmează?
— Mă duc la Washington, la FBI şi le spun ce ştiu. 
Kelly o corectă:
— Noi mergem la Washington şi le spunem ce ştim. 
Diane încuviinţă:
— Exact, spuse ea gânditoare. Cred că am făcut o treabă bună. Soţii noştri ar fi mândri de noi.
— Mda, zise Kelly. Am rezolvat problema asta. Şi uite ce puţine şanse aveam. Ştii ce ar trebui să facem acum?
— Ce?
— Să ne înfiinţăm propria firmă de investigaţii.
— Glumeşti, râse Diane. 
Kelly îi zâmbi îndelung:
— Oare?
După cină, s-au uitat la televizor şi pe fiecare canal era povestea morţii lui Tanner Kingsley. Privind, Kelly spuse gânditoare:
— Ştii, când tai capul unui şarpe, restul şarpelui moare.
— Ce înseamnă asta?
— Hai să aflăm. Kelly se duse la telefon. Aş vrea să dau un telefon la Paris.
Cinci minute mai târziu, auzi vocea lui Nicole Paradis.
— Kelly! Kelly! Kelly! Mă bucur atât de mult că ai sunat. 
Lui Kelly mai să-i cedeze inima. Ştia ce avea să audă în continuare. O uciseseră pe Angel.
— N-am ştiut cum să dau de tine. 
— Ai auzit ştirile?
— Întreaga lume le-a auzit. Jérôme Malo şi Alphonse Girouard şi-au strâns lucrurile şi au şters-o în grabă.
— Şi Philippe şi familia lui?
— Se întorc mâine.
— Asta e minunat.
Kelly se temea să pună următoarea întrebare: 
— Şi Angel…?
— Angel e la mine în apartament. Plănuiau să o folosească pe post de momeală, în cazul în care nu cooperai.
Kelly se înveseli subit:
— Oh, asta e minunat!
— Ce vrei să fac cu ea?
— Pune-o în primul avion Air France spre New York. Anunţă-mă când ajunge şi o iau eu de la aeroport. Mă poţi suna aici, la Waldorf Towers.
— Mă voi ocupa de asta.
— Mulţumesc. 
Kelly puse receptorul la loc în furcă. Diane ascultase convorbirea:
— Angele bine? 
— Da. O, e minunat!
— Nu-i aşa? Sunt extrem de bucuroasă. À propos, ce vei face cu jumătatea ta din bani?
Diane o privi:
— Ce?
— KIG a oferit o recompensă de cinci milioane de dolari. Cred că ne revin nouă.
— Dar Kingsley e mort.
— Ştiu, dar KIG nu. 
Râseră.
— Ce planuri ai după ce mergem la Washington? Te apuci din nou de pictură?
Diane rămase gânditoare o clipă. 
— Nu.
Kelly o privea.
— Chiar aşa?
— Ar fi o pictură pe care aş vrea să o fac. E o scenă cu un picnic în Central Park. (Vocea i se frânse.) Doi îndrăgostiţi la un picnic în ploaie. Apoi… o să văd. Dar tu? Te întorci la modelling?
— Nu, nu cred… 
Diane o privea.
— Ei bine, poate… pentru că, atunci când sunt pe podium, îmi imaginez cum mă priveşte Mark şi îmi trimite sărutări. Da, cred că el ar vrea să mă întorc la muncă.
— Bun, zâmbi Diane.
Mai priviră o oră la televizor. Apoi, Diane spuse:
— Cred că e vremea de culcare.
Cincisprezece minute mai târziu, se dezbrăcaseră şi erau în paturile lor regale, amândouă retrăindu-şi amintirile recente. Kelly căscă.
— Mi-e somn, Diane. Hai să stingem lumina.
EPILOG
Vechea vorbă conform căreia toată lumea vorbeşte despre vreme, dar nimeni nu face nimic în această privinţă, nu mai este de actualitate. În zilele noastre, două super-puteri au abilitatea de a controla clima mondială: Statele Unite şi Rusia. Alte ţări fac eforturi pentru a rezolva problema.
Cercetările în privinţa stăpânirii elementelor naturii au început cu Nikola Tesla, la sfârşitul secolului al nouăsprezecelea. A transformat în realitate transmiterea energiei electrice prin spaţiu.
Consecinţele sunt enorme. Clima poate fi folosită ca o binecuvântare sau ca o armă apocaliptică.
Toate elementele necesare sunt la îndemână.
În 1969, Biroul de Brevete al Statelor Unite a acordat un brevet pentru „O metodă de a creşte probabilitatea producerii precipitaţiilor, prin introducerea artificială de vapori de apă marină în atmosferă.”
În 1971, Corporaţiei Westinghouse Electric i-a fost eliberat un brevet pentru un sistem de iradiere a suprafeţelor planetare.
În 1971, Fundaţia Naţională de Ştiinţe a primit un brevet pentru o metodă de modificare a vremii.
La începutul anilor ’70, Comitetul Congresului Statelor Unite pentru Mediul Oceanic şi Continental a ţinut audieri în privinţa cercetărilor noastre militare asupra vremii şi a modificărilor climaterice, descoperind că Ministerul Apărării avea planuri pentru crearea de valuri mareice prin folosirea coordonată a armelor nucleare.
Pericolul unei confruntări devastatoare între Statele Unite şi Rusia a devenit aşa de mare încât, în 1971, Statele Unite şi Rusia au semnat un tratat ONU împotriva folosirii climei în scopuri ostile.
Acel tratat nu a marcat sfârşitul experimentelor asupra vremii, în 1978, Statele Unite au demarat un experiment care a declanşat o ploaie asupra a şase comitate din nordul statului Wisconsin. Furtuna a generat vânturi de 300 de kilometri pe oră şi a provocat pagube de cincizeci de milioane de dolari. Între timp, Rusia lucra la propriile proiecte.
În 1992, Wall Street Journal a făcut public faptul că o companie rusească, Élat Intelligence Technologies, vindea echipament pentru controlul vremii, folosind sloganul „Vreme la Comandă”, ajustată nevoilor specifice.
Pe măsură ce experimentele din ambele ţări continuau, modelele climaterice au început să se schimbe. Încă din anul 1980 au fost raportate fenomene climaterice ciudate.
„Un val de înaltă presiune a măturat aproape 1300 de kilometri din coasta Californiei, blocând curentul obişnuit de aer umed dinspre Pacific.” — Time Magazine, Ianuarie 1981.
„… Perioada continuă de înaltă presiune a acţionat ca o barieră, oprind curgerea normală a modelelor climaterice de la vest la est..” — New York Times, 29 iulie 1993.
Catastrofele climaterice descrise în cuprinsul acestui roman au avut loc în realitate.
Vremea e cea mai puternică forţă pe care o cunoaştem. Oricine o controlează, poate distruge economia mondială prin ploi perpetue sau tornade; poate distruge recolte, prin secetă; poate provoca cutremure, uragane, şi valuri tsunami; poate închide aeroporturile lumii; şi poate devasta câmpuri de luptă inamice.
Aş dormi mai bine noaptea, dacă un lider mondial ar spune: „Toată lumea vorbeşte despre vreme, dar nimeni nu face nimic în privinţa asta.”
Şi dacă acesta ar fi adevărul…
Sfârşit
� Turişti blestemaţi! (în lb. germană, în text) (n. tr.)


� S-a întâmplat ceva? (în lb. germană, în text) (n. tr.)


� E în stare să meargă? (în lb. franceză, în text) (n. tr.)


� „Hanul Celor trei Fericiri”, „La Micul Acasă”, respectiv „De la ei”, trei restaurante vestite din Paris. (n. tr.)


� Nu cunoaştem persoana care răspunde la acest nume (în fr. în original.)(n.tr.)


� Scuzaţi-mă. E o greşeală. (în lb. franceză, în orig.) (n.tr.)


� MIT — Massachussets Institute of Technologies, cea mai prestigioasă Şcoală de ingineri din SUA


� Sfânt englez, cca. 800 — 862 d. H. Prelat englez. Ziua lui este pe 15 iulie (n.tr.)


� Un moment, vă rog.(în lb. franceză, în orig.) (n.tr)


� Buna ziua, doamnelor. Bine aţi venit la Ciel de Paris. Numele meu este Jacques Brion. Bucătarul nostru şef a preparat câteva specialităţi pentru prânzul de azi. V-aţi hotărât ce comandaţi? (în lb. franceză, în orig.) (n.tr)


� Da, domnule, am ales Chateaubriand pentru amândouă. (în lb. franceză, în orig.) (n.tr)


� Repede! (în lb. germană, în orig.) (n. tr.)


� La dracu! (în lb. germană, în orig.) (n. tr.)

